
מושב ראשון

מישיבת הוועדה המיוחדת לדיון בהצ"ח השידור הציבורי (תיקון), התשע"ה-2015 (מ/942)
יום ראשון, ט"ו באלול התשע"ה (30 באוגוסט 2015), שעה 9:15
<סדר היום:>
<הצעת חוק השידור הציבורי (תיקון), התשע"ה-2015>
נכחו:

<חברי הוועדה:> 
צחי הנגבי – היו"ר
ישראל אייכלר
רוברט אילטוב
קארין אלהרר

דוד ביטן

יואב בן צור

באסל גטאס

מכלוף מיקי זוהר

אורן אסף חזן 
יוסי יונה

ינון מגל

רועי פולקמן

עיסאווי פריג'

יואב קיש 
נחמן שי

חברי הכנסת:

אילן גילאון 
מיכל בירן 
יצחק וקנין

דב חנין 

איתן כבל

רויטל סוויד

אראל מרגלית

אברהם נגוסה

איציק שמולי

<מוזמנים:
שר המדע, הטכנולוגיה והחלל אופיר אקוניס>
	שלמה פילבר
	–
	מנכ"ל משרד התקשורת, משרד התקשורת

	דנה נויפלד
	–
	היועצת המשפטית, משרד התקשורת

	חגית ברוק
	–
	עוזרת ראשית ליועצת המשפטית, משרד התקשורת

	אבינועם רוזנבאום
	–
	יועץ למנכ"ל, משרד התקשורת

	רן שיטרית
	–
	יועץ לשר, משרד התקשורת

	עופר מרגלית
	–
	רכז תקשורת ותיירות באג"ת, משרד האוצר

	אסף וסרצוג
	–
	רפרנט תקשורת ותיירות באג"ת, משרד האוצר

	מיכאל רבזין
	–
	רכז משרדים כלכליים בחשכ"ל, משרד האוצר

	אסי מסינג
	–
	סגן בכיר ליועץ המשפטי, משרד האוצר

	אסי קליין
	–
	הלשכה המשפטית, משרד האוצר

	אפרים מלכין
	–
	מנהל תחום בכיר, משרד האוצר

	ארז אנצויג
	–
	היועץ המשפטי לאגף השכר והסכמי עבודה, משרד האוצר

	אורי אפלבום
	–
	לשכה משפטית אגף שכר והסכמי עבודה, משרד האוצר

	קובי אמסלם
	–
	הממונה על השכר והסכמי עבודה, משרד האוצר

	טל שחם
	–
	אגף השכר והסכמי עבודה, משרד האוצר

	שירה גרינברג
	–
	מ"מ סגנית הממונה על תקציבים, משרד האוצר

	יעל בן שמחון
	–
	לשכת הדובר, משרד האוצר

	אלידור בליטנר
	–
	עוזרת ראשית - ייעוץ וחקיקה, משרד המשפטים

	ספי לינור
	–
	משרד המשפטים

	זהר טל
	–
	יועץ לשר אקוניס, משרד ראש הממשלה

	איתי הס
	–
	יועמ"ש האפ"כ והכונ"ר, האפוטרופוס הכללי וכונס הנכסים הרשמי

	דרור ויגדור
	–
	מנהל מיוחד, מטפל בתיק רשות השידור, שותף במשרד יגאל ארנון ושות', האפוטרופוס הכללי וכונס הנכסים הרשמי

	בן ציון פיגלסון
	–
	עוזר אישי לאפ"כ והכונ"ר, האפוטרופוס הכללי וכונס הנכסים הרשמי

	אורנה ששון
	–
	מנהלת מיוחדת המטפלת בתיק רשות השידור, שותפה במשרד יגאל ארנון, האפוטרופוס הכללי וכונס הנכסים הרשמי

	יונה ויזנטל
	–
	מנכ"ל רשות השידור, רשות השידור

	לינדה בר
	–
	דוברת, רשות השידור

	מרסיה צוגמן
	–
	יועצת משפטית, רשות השידור

	עודד בירגר
	
	משנה למנכ"ל רשות השידור

	איאד חארב
	–
	יו"ר ועד עיתונאי קול ישראל ירושלים, רשות השידור - ועדי עובדים

	דדי מרקוביץ'
	–
	אומבודסמן, רשות השידור

	ישעיהו קומורניק
	–
	חבר הנהלת אגודת העיתונאים, ועד עיתונאי קול ישראל ירושלים, רשות השידור - ועדי עובדים

	תמנה עורב
	–
	יו"ר ועד אקדמאים, רשות השידור - ועדי עובדים

	דבורה סויסה
	–
	חברת ועד גביה, רשות השידור - ועדי עובדים

	משה ליזמי
	–
	יו"ר ועד עובדי אגף הגבייה, רשות השידור - ועדי עובדים

	נורית אליהו יוסף
	–
	מלבישה. מייצגת אמהות מפרנסות יחידות, רשות השידור - ועדי עובדים

	פאני ביטון
	–
	יו"ר ועד מטה, רשות השידור - ועדי עובדים

	רן אפרתי
	–
	יו"ר ועד הנדסה, רשות השידור - ועדי עובדים

	יצחק יושע
	–
	יו"ר ועד קול ישראל בתל אביב, רשות השידור - ועדי עובדים

	יחזקאל יעקובי
	–
	חבר וועד העיתונאים בטלוויזיה, רשות השידור - ועדי עובדים

	אביגדור דנן
	–
	יועץ משפטי, הטלוויזיה החינוכית

	ליאור יצחקי
	–
	חבר ועד הנדסה, רשות השידור - ועדי עובדים

	שגב משה
	–
	יו"ר ועד הנדסה, רשות השידור - ועדי עובדים

	עופרה סתת מילוא
	–
	יו"ר ועד העיתונאים בטלוויזיה, רשות השידור - ועדי עובדים

	אסתר אטיאס
	–
	חברת ועד משולב, רשות השידור - ועדי עובדים

	מירית הושמנד
	–
	חברת ועד עיתונאי קול ישראל בתל אביב, רשות השידור - ועדי עובדים

	אברהם חיים
	–
	ועד עובדי הגבייה, רשות השידור - ועדי עובדים

	שלמה אברהם
	–
	חבר ועד משולב, רשות השידור - ועדי עובדים

	ברוך אסקרוב
	–
	נציג עובדי קול ישראל תל אביב, רשות השידור - ועדי עובדים

	יעקב בן שמעון
	–
	חבר ועד משולב, רשות השידור - ועדי עובדים

	אלדד קובלנץ
	–
	מנכ"ל הטלוויזיה החינוכית והמנכ"ל הזמני של תאגיד השידור הציבורי, הטלוויזיה החינוכית

	יעקב ברנקין
	–
	יו"ר וועד מהנדסים, ועד עובדי הטלוויזיה החינוכית

	לילך גבאי שזר
	–
	יו"ר ועד הנדסה, ועד עובדי הטלוויזיה החינוכית

	ראובן נסים
	–
	יו"ר וועד עיתונאי תפעול, ועד עובדי הטלוויזיה החינוכית

	אבי ניסנקורן
	–
	יו"ר ההסתדרות, ההסתדרות הכללית החדשה

	יוסי ברבי
	–
	מזכיר ארצי, ההסתדרות

	אריאל יעקבי
	–
	יו"ר הסתדרות עובדי המדינה, ההסתדרות הכללית החדשה

	קרן הררי
	–
	יועצת בכירה למנכ"ל, הטלוויזיה החינוכית

	שי בירן
	–
	יועץ כלכלי ליו"ר, ההסתדרות הכללית החדשה

	דיקלה כהן
	–
	עוזרת ליור ההסתדרות, ההסתדרות הכללית החדשה

	יעל רון
	–
	יו"ר הסתדרות המח"ר, הסתדרות המח"ר

	עידית כהן
	–
	הסתדרות עובדי המדינה

	יניב לוי
	–
	דובר, ההסתדרות הכללית החדשה

	איריס ורדי
	–
	יועצת משפטית אגף לאיגוד מקצועי, ההסתדרות הכללית החדשה

	דורון קרני
	–
	מזכיר ארצי בהסתדרות עובדי המדינה, ההסתדרות הכללית החדשה

	איציק שטיינר
	–
	יו"ר הסתדרות ההנדסאים, ההסתדרות הכללית החדשה

	דני הורנשטיין
	–
	יו"ר חטיבה, ההסתדרות הכללית החדשה

	אייל ברגר
	–
	מנהל מחוז ירושלים בהסתדרות המח"ר, ההסתדרות הכללית החדשה

	רוני הרשנזון
	–
	האפוטרופוס הכללי וכונס הנכסים הרשמי

	גלילה הורנשטיין
	–
	עו"ד יועצת משפטית רשות השידור, ההסתדרות הכללית החדשה

	נגה בריינס
	–
	מנכ״ל איגוד העורכים, ארגוני יוצרים ומבצעים

	אמיר רוזנברג
	–
	יועץ משפטי איגוד המפיקים, ארגוני יוצרים ומבצעים

	שלום שיינדל
	–
	דובר שח"ם ארגון השחקנים בישראל, ארגוני יוצרים ומבצעים

	עפרה אייבר
	–
	אחראית קידום יצירה ישראלית,איגוד המפיקים לקולנוע וטלוויזיה, ארגוני יוצרים ומבצעים

	ענת אסולין
	–
	יו"ר איגוד המפיקים לקולנוע ולטלוויזיה, ארגוני יוצרים ומבצעים

	רועי עידן
	–
	חבר הנהלת איגוד התסריטאים, ארגוני יוצרים ומבצעים

	ליאור תמאם
	–
	אחראי על היצירה המקורית איגוד התסריטאים, ארגוני יוצרים ומבצעים

	רותם אברוצקי
	–
	יו"ר האגודה, אגודת העיתונאים תל אביב

	אבי סתת
	–
	מנכ"ל אקט, איגוד עובדים בקולנוע ובטלוויזיה, ארגוני יוצרים ומבצעים

	ירמיהו קדושי
	–
	מפיק ויוצר, הפקות המזרח, ארגוני יוצרים ומבצעים

	אחיה גינוסר
	–
	יו"ר האגודה, אגודת העיתונאים ירושלים

	בנימין מסיקה
	–
	מפיק ויוצר, הפקות המזרח, ארגוני יוצרים ומבצעים

	מאיר קליין
	–
	חבר הנהלת האגודה, אגודת העיתונאים ירושלים

	עובד אפרת
	–
	יו"ר דירקטוריון אקו"ם, ארגוני יוצרים ומבצעים

	אסנת טרבלסי
	–
	יו"ר פורום היוצרים הדוקומנטרים, ארגוני יוצרים ומבצעים

	אבי מוסקל
	–
	חבר הנהלת אגודת העיתונאים בת"א, אגודת העיתונאים תל אביב

	יריב הורוביץ
	–
	יו"ר איגוד במאי הקולנוע, ארגוני יוצרים ומבצעים

	יואל ליבה
	–
	שחקן א.מ.י.אגוד אמני ישראל, ארגוני יוצרים ומבצעים

	אליהו פולק
	–
	יו"ר, האגודה לזכות הציבור לדעת

	חגית רייכל
	–
	מנכ"לית איגוד במאי הקולנוע, ארגוני יוצרים ומבצעים

	נתנאל גולדפינגר
	–
	מנכ"ל, האגודה לזכות הציבור לדעת

	אורלי פרוינד מיה
	–
	יועצת משפטית אקו"ם, ארגוני יוצרים ומבצעים

	יעקב נווה
	–
	חבר ועד מנהל אמ"י, ארגוני יוצרים ומבצעים

	דוקי דרור
	–
	חבר הנהלה איגוד הבמאים, ארגוני יוצרים ומבצעים

	איטה גליקסברג
	–
	מפיקה סרט על רשות השידור, מוזמנים שונים

	דלית קימור
	–
	פורום היוצרים הדוקומנטרים, ארגוני יוצרים ומבצעים

	גלי גבאי
	–
	יועצת בארגון העיתונאים, ארגון עיתונאים

	דרור פויר
	–
	חבר הנהלת ארגון, ארגון עיתונאים

	מיקי קליין
	–
	אגודת העיתונאים

	יעקב אחימאיר
	–
	עיתונאי, רשות השידור

	אילה חסון
	–
	עיתונאית, רשות השידור

	רינת ספיבק
	–
	כתבת ערוץ 20

	זיקי יעקבי
	–
	ועד עיתונות ערוץ 2

	תהילה שוורץ-אלטשולר
	–
	חוקרת רפורמות במדיה, המכון הישראלי לדמוקרטיה

	אלעד מן
	–
	יועץ משפטי, תנועת הצלחה

	יונית אקשטיין
	–
	יועצת תקשורת אגודת 

	אבי פירסט
	–
	עיתונאי, רשות השידור

	אופיר דור
	–
	עיתונאי, כלכלסיט

	מתן אלקלעי
	–
	לוביסט (ברדוגו יועצים), מייצג את אקו"ם

	גל גולן
	–
	לוביסטית (ברדוגו יועצים), מייצגת את אקו"ם

	מיכאל שיוף
	–
	משקיף, המשמר האזרחי


<ייעוץ משפטי: >
אתי בנדלר
<מנהל/ת הוועדה:>
עידית חנוכה
<רישום פרלמנטרי:>
אתי אפלבוים
הילה מליחי
רויטל יפרח
<הצעת חוק השידור הציבורי (תיקון), התשע"ה-2015>
<היו"ר צחי הנגבי:>
שלום לכולם. אני פותח את ישיבת הוועדה המיוחדת לדיון בהצעת חוק השידור הציבורי (תיקון), התשע"ה-2015. 

אני רוצה להודות למנכ"ל הכנסת וליושב ראש הכנסת שאפשרו לנו לקיים את הדיון הזה תוך כדי ההדממה של הכנסת שעתידה להתמשך עוד מספר ימים. 

אני רוצה להודות לעידית מ"מ מנהלת הוועדה ולכל הצוות שלה, שתוך כדי חופשת הכנסת נרתמו לאפשר לנו את הדיון הזה. 
כמובן, אני מודה לחברי הכנסת שהגיעו במהלך הפגרה. אני מודה לכל האורחים שלנו. 

אנחנו בדיון מאוד רגשי וטעון וישנה תחושה של מועקה לכל המשתתפים. הבסיס, כמובן, הוא ההבנה שב-30.9 מסתיים תוקף החוק שעבר בשעתו. אם לא יוארך החוק הזה, אנחנו ב-1 באוקטובר נפרדים לשלום מרשות השידור. זה הבסיס ולכן אנחנו מרגישים מחויבים לנסות לחדש ולאפשר את המשך פעילותה של הרשות. החוק הזה הוא המשך לעבודה מאוד יסודית שבוצעה בשעתו על-ידי הוועדה בראשות חברת הכנסת קארין אלהרר ושל הכנסת כולה שאישרה את החוק ההוא. 

כמה מילים לגבי סדר היום. אנחנו נעשה המשך של הדיון הקודם שהיה ארוך ומפורט. יש עדיין חובות לכאלה שהיו על סף רשות דיבור כשהדיון הסתיים. יש גם דברים נוספים ואנשים שנרשמו. 

בשעה 11:20 נעבור להקראת סעיפי החוק. מי שיש לו הערות לגוף הטקסט נשמח לשמוע. נמצאים פה היועצים המשפטיים של כל הגופים הרלוונטיים. 

<קארין אלהרר (יש עתיד):>
אפשר הצעה לסדר?

<היו"ר צחי הנגבי:>
כשאני אסיים. 

נקרא את כל הסעיפים ולאחר כל סעיף וסעיף, כמקובל בוועדות הכנסת, נקיים הצבעה. אני מניח שיהיו כל מיני ניסיונות פרלמנטריים לגיטימיים, נושאים חדשים, רביזיות וכדומה. זה לגיטימי וזה יהיה. ועדת הכנסת גם היא זומנה לדיון כדי להתמודד עם נושאים שיעלו בהקשר הזה. 
המטרה היא כמובן, אם אפשר, להגיע תוך כדי הדיון הזה להסכמות בנושאים המהותיים. יש מאמץ כזה שמתנהל כבר מספר ימים והוא טרם הבשיל. אני יודע שהוא מתנהל גם עכשיו. אני יודע שיש נושאים שמטרידים את העובדים ובכלל את כולנו. אני מקווה שנצליח להגיע לנוסחאות שמאפשרות לקדם את הנושאים. 
קארין, יש לך הצעה לסדר?

<קארין אלהרר (יש עתיד):>
בוקר טוב, אדוני היושב ראש. תודה על רשות הדיבור. 
בשלהי הדיון הקודם התבשרנו על-ידי השר הממונה ומנכ"ל משרד התקשורת, שבימים הקרובים חברי המועצה יעברו את ועדת ברנר. האם הדבר קרה? מתעתד לקרות? אם כן, מתי?
<היו"ר צחי הנגבי:>
אני לא שמעתי אמירה כזאת, ההיפך. 

<שלמה פילבר:>
אמרנו שככל שנראה שאנחנו פותרים את הסוגיה הכבדה שיושבת פה היום, שהיא סגירה בהסכמה של הפעילות של רשות השידור ונראה גם שהתאגיד גם יוצא לדרך ויש טעם בכינון המועצה, נכונן אותה. בהנחה שהדברים קורים היום, אני מאמין שנצליח. 
<קארין אלהרר (יש עתיד):>
אדוני המנכ"ל, אבל המטרה היתה לא לסגור את רשות השידור עד שלא קם התאגיד החדש. לכן אני מבקשת לשאול: כיצד מתכוונים להקים את התאגיד החדש בלי שיש מועצה?
<היו"ר צחי הנגבי:>
אני רק אסביר. את התייחסת לדיון הקודם, שם נאמרו הדברים מפורשות. אי-אפשר להקים את התאגיד החדש ללא קיומה של מועצה ציבורית. זה החוק שאת העברת והחוק הזה לא משתנה. לא יהיה תאגיד חדש ללא מועצה ציבורית. זאת עובדה ולכן אין מה לדאוג בעניין. 

<קארין אלהרר (יש עתיד):>
אבל איך אפשר שהחוק יתקיים אם לא יקום תאגיד השידור הציבורי החדש?

<היו"ר צחי הנגבי:>
החוק שאת העברת מסדיר את הדרכים להקמת התאגיד החדש. הבסיס לו זה מועצה ציבורית. זאת עובדה, זה לא משתנה, זה המצב. 

<קארין אלהרר (יש עתיד):>
לא ראינו את הקיימת. 

<היו"ר צחי הנגבי:>
היא לא קיימת כי התאגיד לא הוקם ולכן אנחנו התכנסנו היום כדי לדחות את מועד הקמתו לחודש מרץ. 

לא נתחיל פה דיון. היתה פה הצעה לסדר, שהיא לא היתה הצעה אלא היתה שאלה. השאלה לגיטימית ואני חושב שניתנה לה תשובה בהירה. 

אדוני השר, אנא פתח את הדיון. 

<שר המדע, הטכנולוגיה והחלל אופיר אקוניס:>
תודה. שבוע טוב. אני מודה לך אדוני היושב ראש, לצוות הכנסת ולצוות הוועדה על האפשרות לקיים את הדיון החשוב הזה היום. 
אני רוצה להתייחס לדברים שאתה אמרת בתחילת הדיון הזה. אנחנו מכונסים כאן היום במידה רבה מאוד במצב שבו אם אנחנו לא מסיימים היום את ההכנה לקריאה השנייה והשלישית ומצביעים ביום רביעי במליאת הכנסת על הקריאה השנייה והשלישית, המשמעות של הדבר הזה היא שב-30.9, כפי שקובע החוק, שחוקק בזמן הממשלה הקודמת על-ידי ועדת אלהרר, המשמעות היא סגירתה של רשות השידור וסיום פעילותו של השידור הציבורי ופיטורי כל העובדים ב-30,9.2015. זאת המשמעות. 
אנחנו רוצים להימנע משני דברים. הדבר הראשון הוא פיטורי 1,500 עובדים. 

<קריאה:>
אתה יודע, האיום הזה - - - 

<היו"ר צחי הנגבי:>
סליחה, בואו נתחיל בצורה מסודרת. תן לו לדבר. 

<שר המדע, הטכנולוגיה והחלל אופיר אקוניס:>
ידידיי, חברי הכנסת, העובדות, העובדים והאורחים. על שקר אפשר לחזור גם 1,500 פעם. הסעיף לגבי פיטורי העובדים זה סעיף שלא חבר הכנסת הנגבי, לא אני ולא ראש הממשלה רצינו בו. רצו בו גורמים אחרים. מראש הבעתי את הסתייגותי ממנו. לכן יו"ר הוועדה חבר הכנסת הנגבי ואני הודענו ביום רביעי בשעת צהריים מוקדמת, שהסעיף שבא ומאפשר את פיטוריהם הגורפים של 1,500 העובדים מייד אחרי חול המועד סוכות הוצא מהחוק. הוא לא קיים עוד, איננו קיים.
חברת הכנסת בירן, אני מכבד - - - 

<מיכל בירן (המחנה הציוני):>
אתה מספר לנו שהכניסו עז ותודה שהוצאתם אותה. 

<שר המדע, הטכנולוגיה והחלל אופיר אקוניס:>
גם אני מקבל את השבת בדרכי. אפשר לעשות אירועים, אפשר שגורמים פוליטיים ישתתפו באירועים האלה. זה בסדר, זה לגיטימי. ודאי הוזמנתם ולכן באתם. אולי אם הייתי מוזמן גם כן הייתי מצטרף. סעיף כזה של 1,500 עובדים מפוטרים, אדוני יו"ר ההסתדרות, איננו קיים בחוק ואני באופן אישי עדכנתי אותך בסיכום שחבר הכנסת הנגבי ואני הגענו אליו ביום רביעי בבוקר. זה בניגוד מוחלט להמלצות של גורמים רבים, שמספרים לכם היום שהם נגד הסעיף הזה. זאת העובדה. אז עובדות לחוד ובדיות לחוד. 

<מיכל בירן (המחנה הציוני):>
נאה דורש ונאה מקיים של המשפט הזה. 

<היו"ר צחי הנגבי:>
גברתי, אני מבקש ממך להפסיק. 

<שר המדע, הטכנולוגיה והחלל אופיר אקוניס:>
זה פשוט לא קיים כסעיף בחוק, לא צריך נאה דורש ונאה מקיים ובטח לא להטיף לי בעניינים כאלה. 

<אילן גילאון (מרצ):>
אדוני נמצא במצב של - - - 

<שר המדע, הטכנולוגיה והחלל אופיר אקוניס:>
חברת הכנסת בירן, ובטח לא על ידי אלה שהציעו לי להכניס את הסעיף הזה לחוק. 
אני רוצה לומר עכשיו לעובדי ועובדות רשות השידור: אותם אלה שבאו אלי במרוצת חודש יוני, החל מה-9 ביוני, כאשר ראש הממשלה הסמיך אותי לטפל ברשות השידור ואמרו לי: אל תביא את ההארכה הנתונה לכם בחוק עד סוף ספטמבר. תן לנו, אנחנו כבר נפטר את העובדות והעובדים בתחילת יולי. 
לכן דמעות תנין - - - 
<מיכל בירן (המחנה הציוני):>
מי האנשים האלה, אופיר? 

<קריאה:>
איזה אדם בא ואמר לך? מר אקוניס, מי אמר לך. 

<היו"ר צחי הנגבי:>
אדוני, אני מבקש ממך פעם אחרונה. התפרצות נוספת ואתה תצא. 
<מיכל בירן (המחנה הציוני):>
עדיין, אתה מעלה פה האשמות. תגיד מי אלה האנשים שביקשו ממך?
<שר המדע, הטכנולוגיה והחלל אופיר אקוניס:>
זאת לא האשמה. 

<אילן גילאון (מרצ):>
זה ההשלכות של החוק הנורבגי, הצלופחות הזאת. 

<שר המדע, הטכנולוגיה והחלל אופיר אקוניס:>
זאת לא האשמה, חברת הכנסת גילאון, זאת עובדה. כולכם אנשים נבונים. זה לא העובדים שהציעו זאת, אתה לא צריך לקפוץ. ההצעה היא לא של העובדים. עכשיו תעשה את החישוב ההגיוני ותחשוב מי הציע לראש הממשלה ולשר הממונה ולמנכ"ל משרד התקשורת את ההצעה הזאת. מי תמך בה ומי התנגד לה?
<מיכל בירן (המחנה הציוני):>
כולנו סקרנים לדעת מי. 

<אילן גילאון (מרצ):>
אדוני היושב ראש - - - 

<היו"ר צחי הנגבי:>
אתה לא ברשות דיבור. 

<אילן גילאון (מרצ):>
תגיד לבטל את הכול. 
<היו"ר צחי הנגבי:>
אם אתם רוצים להפוך את הדיון הזה לשוק, אני אסגור אותו. 

<אילן גילאון (מרצ):>
תסגור אותו. 

<היו"ר צחי הנגבי:>
אני אוציא את כל האורחים, יישארו הח"כים ונעבור להצבעות. אתה התחלת בזה אילן ואתה יכול לגרום לזה. לא יהיה דיון. אתה לא יכול להתנהג פה בבריונות. 
<אילן גילאון (מרצ):>
אדוני, עוד לא התחלתי כלום וחכה רגע שאני אתחיל, אתה עוד תשמע אותי. 

<מיכל בירן (המחנה הציוני):>
הוא מעלה האשמות, שיגיד מי. 

<היו"ר צחי הנגבי:>
 גם את לא. לא יהיו פה דוברים ללא רשות דיבור. 
<אילן גילאון (מרצ):>
מה הצלופחות הזאת?

<היו"ר צחי הנגבי:>
לא יהיו פה דוברים ללא רשות דיבור. 

אני קורא לך לסדר בפעם הראשונה. 

<אראל מרגלית:>
יש ויכוח. אתה לא יכול לאיים עלינו בצורה כזאת. 
<היו"ר צחי הנגבי:>
סליחה. אתה לא תדבר. יש רשות דיבור. 

<אראל מרגלית:>
אתה לא תגיד לי שאני לא אדבר. 

<היו"ר צחי הנגבי:>
ככה מנהלים ישיבה. אני קורא לך לסדר בפעם השנייה. אתה לא תשתתף בדיון. 

<אראל מרגלית:>
אתה לא תגיד לי שאני לא אדבר. 

<היו"ר צחי הנגבי:>
אני קורא לך לסדר בפעם השנייה פלוס. אתה לא תשתתף בדיון. כל אחד יכול להירשם ולא להפריע. 

<היו"ר צחי הנגבי:>
חביבי, שמור על המעמד שלך. אתה חבר כנסת, אני חבר כנסת. אתה יושב ראש הישיבה. 
<היו"ר צחי הנגבי:>
אני מבקש ממך לא להפריע לישיבה. 

<מיכל בירן (המחנה הציוני):>
אתה נותן לאקוניס פה להפריח האשמות בלי להגיד מי אמר לו את הדברים הללו. 
<אראל מרגלית:>
אל תדבר אלינו כאילו אנחנו נתינים שלך ואתה אל תדבר לעובדים כאילו הם נתינים שלך. 
<היו"ר צחי הנגבי:>
אני קורא לך לסדר פעם שלישית, נא לצאת מהישיבה. נא לצאת מהישיבה, נא לצאת מהישיבה. אתה רוצה שסדרנים יוציאו אותך?
<אילן גילאון (מרצ):>
חבל שאתה מתחיל ככה. 

<היו"ר צחי הנגבי:>
נא לצאת לישיבה. 

<אראל מרגלית:>
מי אתה חושב שאתה?

<נחמן שי (המחנה הציוני):>
תצא ותחזור. 

<היו"ר צחי הנגבי:>
לא, הוא לא יחזור עד שאני אגיד לו. אי-אפשר ככה, זה לא ברדק.

<אראל מרגלית:>
ברדק? מה שאתם עושים מהשידור הציבורי.
<היו"ר צחי הנגבי:>
נא לצאת מהישיבה. 

<אראל מרגלית:>
חתיכת אנשים חסרי אחריות שכמותכם. בירושלים, בירושלים, סוגרים את רשות השידור בלי לתת לה מתווה כלשהו. 
אני רוצה להגיד לך, שהגשתי בג"צ נגד ראש הממשלה ונגדכם על האופן שבו אתם לא ממנים את הוועדה - - - 

<היו"ר צחי הנגבי:>
אני מבקש להוציא את חבר הכנסת אראל. קצת יותר אסרטיביות. 

<אראל מרגלית:>
· - ועל זה שאתם לא מקימים את התשתית לרשות השידור החדשה. 

<היו"ר צחי הנגבי:>
תודה. רבותיי, כל מי שידבר ללא רשות דיבור אני אוציא אותו. זה לא ילך. יש לנו 6 שעות של דיון ואני לא אסכים לשום הפקרות פה. 
בבקשה, אדוני. 

<אראל מרגלית:>
שר תקשורת שהוא חושב שהוא מנהל פה מדינה דיקטטורית עם ראש ממשלה שחתם הסכמים קואליציוניים על כל העניין של התקשורת במדינת ישראל, שצריכים לתת לו את המנדט לפני כל דיון. זאת שערורייה. 

<שר המדע, הטכנולוגיה והחלל אופיר אקוניס:>
לסוגיית השידור הציבורי, לאחר שהבהרתי את העמדה הברורה, נדמה לי שאין ברורה ממנה, בעניין הסעיף המדבר על פיטורי 1,500 עובדים שאיננו קיים בחוק. אפשר לחזור על זה אלף פעם, הסעיף הזה איננו קיים בחוק. 
לגבי סוגיית השידור הציבורי. כיוון שעקבתי בעניין רב אחרי הדיון הציבורי בשבוע שעבר, שכותרתו היתה: סגירת או סופו של השידור הציבורי.

החוק הזה, אדוני היושב ראש, חברות וחברי הכנסת, עובדות ועובדי רשות השידור, לא רק שלא יביא לסגירת השידור הציבורי ולסופו של השידור הציבורי, הוא מביא לפתיחתו של תאגיד שידור ישראלי החל מה-31 למרץ 2016. אני כבר אמרתי פעמים רבות שאני באופן אישי וגם הממשלה לא מעלה על דעתה קיומה של מדינה דמוקרטית ללא שידור ציבורי. אנחנו בדיוק את הדבר הזה מבטיחים בחוק הזה. 
אנחנו מבינים שרפורמות ושינויים הם דברים לא פשוטים, הם דברים קשים מאוד. בראש ובראשונה לעובדים ולעבודות הקשורים באופן ישיר וכמובן שיש שינויים שקשורים אליהם ישירות כתוצאה מהרפורמה הזאת. לתפיסתי, רפורמות נעשות למען הציבור הרחב. הציבור הרחב במדינת ישראל, 8 מיליון ישראלים, יהודים, ערבים, בדואים, דרוזים, צ'רקסים, וכל הדעות, העמדות והתרבויות זקוקים לשידור ציבורי חזק, יעיל, עצמאי ורזה יותר מהשידור הציבורי שהיה קיים עד היום הזה בדמותה של רשות השידור.

לכן, לבוא ולומר שאם עוברים מרשות שידור קיימת, שלא אני הודעתי על פטירתה בטרם עת, אלא אחרים במערכת הפוליטית ולא ממפלגתנו. כדי להבטיח את התהליך הזה של מעבר מרשות שידור לתאגיד שידור ישראלי - - - 

<קריאה:>
זה לא היה השר ארדן?

<שר המדע, הטכנולוגיה והחלל אופיר אקוניס:>
לא, זה לא היה השר ארדן. 

<אילן גילאון (מרצ):>
הוא לא מהמפלגה שלו. 

<שר המדע, הטכנולוגיה והחלל אופיר אקוניס:>
כדי לעבור לתאגיד השידור הישראלי אנחנו מקיימים את ההליך הזה. כלומר, בדיוק הפוך מהספינים ומהציוצים. אני ער לכל הציוצים, גם של הפרשנים וגם של עיתונאים שאין להם מושג בכלל מה הם מציינים אבל הם מצייצים. יש בכלל עיתונות חדשה במדינת ישראל בשנים האחרונות, בעיקר בשנה החדשה, אדוני היושב ראש. עיתונאים שמצייצים. יש להם טוויטר והם מציינים. מילים גסות, בוטות, אלימות, שקריות. 

<באסל גטאס (הרשימה המשותפת):>
אתה רוצה לדכא גם שם? מזל שאתה לא רוצה לשלוט על טוויטר. 

<שר המדע, הטכנולוגיה והחלל אופיר אקוניס:>
לא, אני רוצה לעמוד על האמת. אני רוצה לעמוד על האמת. 

<מיכל בירן (המחנה הציוני):>
אתה נותן לו רעיונות להצעת חוק. 

<שר המדע, הטכנולוגיה והחלל אופיר אקוניס:>
על האמת אני רוצה לעמוד. חבר הכנסת גטאס, כידוע לך אני עומד על האמת. 

<אילן גילאון (מרצ):>
תגיד לי, מה אתה רוצה? 

<היו"ר צחי הנגבי:>
שב בשקט. 

<אילן גילאון (מרצ):>
אני לא אשב בשקט. 

<היו"ר צחי הנגבי:>
אני אוציא אותך, די. 

<אילן גילאון (מרצ):>
תוציא אותי, אתה ממש מפחיד אותי. 

<היו"ר צחי הנגבי:>
אני קורא לך לסדר פעם ראשונה. 

<אילן גילאון (מרצ):>
תודה רבה לך, אני ממש מפחד.

<שר המדע, הטכנולוגיה והחלל אופיר אקוניס:>
אני אמשיך לעמוד על האמת, גם כאשר הדבר הזה יהיה כרוך במאבק קשה. ברור לי, אני בתוך מאבקים קשים לא מהיום. 

<אילן גילאון (מרצ):>
- - - 

<היו"ר צחי הנגבי:>
אני קורא לך לסדר פעם שנייה. 

<שר המדע, הטכנולוגיה והחלל אופיר אקוניס:>
חבר הכנסת גילאון, ההערות הציניות לא מטרידות אותי, הן לא מרגשות אותי. 
<שר המדע, הטכנולוגיה והחלל אופיר אקוניס:>
לכן מה שאנחנו עושים, ואמרתי את זה לפני דקה. בסופו של דבר, ברור לי שציבור העובדות והעובדים ברשות השידור, שבו כמו כל גוף, כולל במפלגתי, כולל בבניין הזה, כולל בבית ספר, או במפעל אחר, יש בו טובים יותר וטובים פחות. יש בו חרוצים יותר וחרוצים פחות. יש בו מוכשרים יותר ומוכשרים פחות. ככה זה בגוף שבו בני אדם מרכיבים את הגוף הזה. 

אז העובדות והעובדים וחשובים. בסוף, כאשר בונים שידור ציבורי, כאשר בונים תאגיד שידור ישראלי, אנחנו כנבחרי ציבור, שהאחריות בסוף היא עלינו, אנחנו צריכים לחשוב כיצד ייראה גוף השידור הזה? כיצד ייראה המסך בסופו של דבר? האם הציבור בישראל יקבל בסוף מרץ שידור ציבורי טוב יותר, מגוון יותר, מאוזן יותר, עם יותר יצירה ישראלית ויותר תרבות ישראלית? ובוודאי גם עם עובדים שחלקם הגדול יהיה מקרב עובדות ועובדי רשות השידור. חלקם גם יובאו ממקומות אחרים וחלקם גם ישתלב במקומות אחרים, כי העובדים המוכשרים בוודאי ידעו להשתלב בגופי התקשורת שישנם במדינת ישראל, כפי שעובדות ועובדים אחרים, שאינם היום עובדים ברשות השידור, גם הם יוכלו להשתלב.

אנחנו מדברים פה על פתיחת פיות, פתיחת השידור הציבורי לעוד עמדות. 

<נחמן שי (המחנה הציוני):>
פתיחת פיות?

<שר המדע, הטכנולוגיה והחלל אופיר אקוניס:>
כן. אנחנו מואשמים בסגירת פיות ואני אומר לכם שאנחנו נעשה פתיחת פיות. 

<היו"ר צחי הנגבי:>
סליחה, אדוני הסדרן, כל מי שמדבר ללא רשות תוציא אותו, אפילו אל תחכה לי. 

<שר המדע, הטכנולוגיה והחלל אופיר אקוניס:>
לא יכול להיות שאני אשמע את מה שאני שומע. אתם יודעים על מה אני מדבר, זה ברור כשמש לכולכם. כולם יודעים על מה אני מדבר. כשאנחנו מגיעים למקומות רבים במדינת ישראל, לציבורים רבים, אומרים לנו: אדוני השר, אנחנו מרגישים מודרים מהשיח הציבורי. העמדות שלנו, התרבויות שלנו, התפיסות שלנו לא באות לידי ביטוי. אני לא מדבר רק על השידור הציבורי, גם במקומות אחרים. 
לכן, כאשר באים וטוענים שיש סתימת פיות, אני אומר פתיחת פיות. כאשר אומרים סכנה לדמוקרטיה - - - 
<מיכל בירן (המחנה הציוני):>
איך זה קשור לזה שלא מקימים את המועצה? מה זה קשור?

<קארין אלהרר (יש עתיד):>
זה קשור לתאגיד השידור הישראלי. 

<שר המדע, הטכנולוגיה והחלל אופיר אקוניס:>
גברתי, השידור הציבורי הוא השידור. המהות של חוק השידור הציבורי, בניגוד למה שאתם מנסים לעשות, להפוך את המועצה, את 12 חברי המועצה, שאני מכבד כל אחד ואחד מהם על-אף שאינני מכיר אף אחד מהם - - - 
<קארין אלהרר (יש עתיד):>
אז תמנה אותם. 

<שר המדע, הטכנולוגיה והחלל אופיר אקוניס:>
אז אתם הופכים את המועצה למהות השידור הציבורי ואני הופך את התוכן, את מה שתקבל גברת כהן מחדרה למהות השידור הציבורי. 
<איציק שמולי (המחנה הציוני):>
אתה הופך את זה למסע נקמה, זה הכול. 

<שר המדע, הטכנולוגיה והחלל אופיר אקוניס:>
זאת מהות השידור הציבורי. 

אני יכול להבין לליבם של אנשים, שכאשר אומרים שתאגיד השידור יהיה ישראלי, זה מפריע להם. 

<מיכל בירן (המחנה הציוני):>
זה פאתטי, אקוניס, זה פאתטי. 

<שר המדע, הטכנולוגיה והחלל אופיר אקוניס:>
תשמרו על קור רוח. זה גם מה שאני עושה ואני מציע גם לכם. 
<נחמן שי (המחנה הציוני):>
שיהיה ישראלי אבל שיהיה. 

<שר המדע, הטכנולוגיה והחלל אופיר אקוניס:>
זה דבר שאני עושה, חבר הכנסת שי, ואני מציע את זה גם לכם. 

<אילן גילאון (מרצ):>
רעידת אדמה מאז מעמד הר סיני, קוראים לו ישראלי. זה משהו מדהים. 
<שר המדע, הטכנולוגיה והחלל אופיר אקוניס:>
כאשר אני אומר בכל מקום, חבר הכנסת גילאון, שהשידור הזה יהיה מאוזן, מגוון, ויביא לידי ביטוי את כל התרבויות בציבור הישראלי, ישנם אנשים שנזעקים, מר יושע. 

<יצחק יושע:>
איפה זה לא קורה היום? איפה זה לא קורה היום? למה אתה פונה אלי, כבוד השר? איפה זה לא קורה ברשות השידור?

<שר המדע, הטכנולוגיה והחלל אופיר אקוניס:>
למה? למה הם נזעקים? 

<יצחק יושע:>
אתה רוצה שנמנה שמות?
<שר המדע, הטכנולוגיה והחלל אופיר אקוניס:>
אתה רוצה שנמנה פה שמות?

<יצחק יושע:>
אתה פנית אלי. אם אתה חושב שברשות השידור אין איזון ואין פתיחת קולות למקומות שאתה מתייחס אליהם, אדוני השר, אתה לא דובר את המצב הנוכחי האמיתי.
<שר המדע, הטכנולוגיה והחלל אופיר אקוניס:>
זה בדיוק המצב. 

<יצחק יושע:>
לא, לא. אם אתה רוצה אנחנו נמנה שמות אחד אחד ותגיד לי אם הוא מהקול שלך או שהוא לא מהקול שלך. 
<איציק שמולי (המחנה הציוני):>
הוא לא רוצה רשות, הוא רוצה שופר. זה מה שהוא רוצה, שופר תעמולה. 
<יצחק יושע:>
בדיוק. אצלנו יש איזון ברשות השידור, אדוני השר. 

<באסל גטאס (הרשימה המשותפת):>
איזון לגבי אקוניס זה להיות ימני. 
<יצחק יושע:>
אנחנו יודעים בדיוק למה הכוונה. זאת הכפשה של עובדי רשות השידור. 

<שר המדע, הטכנולוגיה והחלל אופיר אקוניס:>
אדוני היושב ראש - - - 
<אילן גילאון (מרצ):>
מעניין מה בנימין נתניהו חושב על זה? 

<שר המדע, הטכנולוגיה והחלל אופיר אקוניס:>
אני יודע היטב, חבר הכנסת גטאס, למה אני מתכוון כאשר אני אומר איזון וכאשר אני אומר שישנם גורמים בציבוריות הישראלית שהמילה איזון מוציאה אותם מדעתם וגורמת להם להאשים אותנו בהאשמות שווא. 

לסיום, אדוני היושב ראש, אני מבקש באופן אישי לומר לכל הצייצנים ולכל המתבטאים ולכל הפרשנים. אם אכן, כפי שאני מקווה שיקרה, ביום שני תאשר הממשלה את מינויי וביום רביעי תאשר מליאת הכנסת את המינוי שלי, לתפקיד שר המדע והטכנולוגיה. אם הדבר הזה יקרה - - - 
<מיכל בירן (המחנה הציוני):>
מה עם החלל, כולם רוצים לדעת? 

<אילן גילאון (מרצ):>
אל תוותר על סמכויות. 

<שר המדע, הטכנולוגיה והחלל אופיר אקוניס:>
אני כבר הודעתי וכך גם בא לידי ביטוי בהודעתו של ראש הממשלה, שהאחריות שלי לטיפול בנושא רשות השידור והרשות השנייה נשאר בתוקף. לכן לכל המפרשים והמצייצים והחושבים שאני מתכוון להיות פחות חרוץ מהחריצות שבה אני מורגל מהיום הראשון שנכנסתי לבית הזה ושימשתי כהמחנה הציוני ועשיתי את הדברים בחריצות של 18 שעות ביממה, אני אספיק ואמשיך לטפל גם במדע, גם בטכנולוגיה, גם ברשות השידור וגם הרשות השנייה. תנוח דעתכם. 
<היו"ר צחי הנגבי:>
התחלנו את הדיון לא טוב. אני מבקש, לפחות מחברי הכנסת, קצת להתאפק וגם לשמוע דברים שמקוממים, לרשום את התשובות וידברו בתורם. 
לפני חברי הכנסת אני רוצה שמנכ"ל משרד התקשורת יסביר לנו מה השינויים מאז המפגש הקודם, כפי שמופיעים בנוסח שנשלח לכל החברים ושגם מונח על שולחנם. 

<שלמה פילבר:>
בוקר טוב לכולם. 
אני אנסה לכנס את כולנו בדיון למסגרת שבה אנחנו פועלים. לפני שנה הכנסת חוקקה את החוק של תאגיד השידור הציבורי, שבו היא החליטה שרשות השידור תעבור למפרק, לכונס הנכסים הרשמי שיפעיל אותה, עד להקמת תאגיד השידור הציבורי. היא החליטה שביום שיקום תאגיד השידור הציבורי, עובדי רשות השידור כולם יסיימו את תפקידם ברשות השידור הנוכחית הקיימת ומתן סמכויות כאלה ואחרות לכונס הנכסים הרשמי בתקופת ההפעלה. כמו כן הוא קבע את הסדרי הקמת התאגיד.

כשאנחנו קיבלנו לידינו את יישום החוק הזה, לפני חודשיים וקצת, עם הקמת הממשלה ומינויי, ראינו שלא נעשה הרבה במשך השנה האחרונה, לא בצד הזה ולא בצד הזה ובעצם המערכת תקועה. הצגתי את זה בדיון הקודם. כמו שאמרתי, ניסינו לפרק את הקשר הגורדי ולראות איך אנחנו מתקדמים. 

בחוק הנוכחי יש שני סוגי תיקונים. תיקון אחד בעצם מתייחס להליך הקמת התאגיד החדש. ניסינו לעשות קיצור הליכים מבחינת זמנים, בלי לפגוע כהוא זה בעקרונות של החוק, של עצמאות התאגיד לבחור את אנשיו ולהחליט על ההקמה. 

בפעם הקודמת דיברנו על האפשרות של המנהל הזמני, שנבחר על-ידי ועדת האיתור שמונתה על-פי החוק הקודם, למנות 400 איש. היתה סוגיה שלא היתה ברורה לגבי נושא העיתונים, שהיתה צריכה להיפתר, כדי שלא נהיה עם רשות נכה ושהדבר הכי חשוב שזה האקטואליה לא יכול להתממש.

התיקון הנוסף שיש פה הוא, שבעצם את מנהל חטיבת החדשות, כפי שבחוק המקורי מופיע שהמנכ"ל הזמני ועוד נושא משרה, ששניהם כבר נבחרו ונמצאים בתאגיד, נבחרו על ידי ועדת האיתור הבלתי תלויה. בנוסף ליושב ראש המועצה הם האנשים שבוחרים את מנהל חטיבת החדשות. זאת על-מנת לא להמתין עד שתיבחר מועצה. 
<נחמן שי (המחנה הציוני):>
אבל אין לך יושב ראש למועצה. 

<שלמה פילבר:>
מייד. 

החלפנו את החבר השלישי, שהוא יושב ראש המועצה, בשופט קמא, השופט של ועדת האיתור. 

מוסכם על כולם שאם השופט קמא - - - 

<קארין אלהרר (יש עתיד):>
אם אפשר ללכת ישר, אז בואו נלך עקום. 

<יואב קיש (הליכוד):>
תני לו לסיים משפט. אנחנו רוצים לשמוע. אפשר להקשיב רגע?
<איתן כבל :>
צריך לקרוא קודם. 

<יואב קיש (הליכוד):>
קראנו. 

<קארין אלהרר (יש עתיד):>
לא נראה לי שהבנתם. 

<יואב קיש (הליכוד):>
בסדר, אתם הבנתם ואנחנו לא. 

<שלמה פילבר:>
הסיבה לעשות את זה היא לחסוך 4, 5 או 6 חודשים של הליך מינוי המועצה, אישור המועצה, התכנסותה, אישור ועדת איתור למנכ"ל, בחירת מנכ"ל ואז יתחיל התהליך. 

מצד שני, כדי לעשות איזונים ובלמים, קבענו ששני התפקידים המרכזיים האלה, שאנחנו ממנים אותם כרגע, לכאורה ללא הפיקוח של המועצה והמועצה תקבל אותם כמו שהם כאשר היא תתמנה, הם יהיו זמניים לשנתיים, או יותר נכון, זמניים לשנה מיום הקמת התאגיד. זאת אומרת, שני האנשים האלה יעמדו לבחירה מחודשת. לפי החוק, המועצה תוכל להחליף אותם, אם היא תחליט שהם עשו עבודה לא טובה, ותוכל לעצב מחדש את התאגיד כרצונה. 

אבל בינתיים, קידמנו את התאגיד. בחרנו את שני האנשים המרכזיים שצריכים לבחור את האנשים בתאגיד. עשינו את זה בלי שום מעורבות, לא של ראש הממשלה ולא של השר הממונה, לא שלי ולא של אף אחד.
במאמר מוסגר אומר שבמסגרת הקרבות שנמצאים עכשיו מחוץ לחדר הזה, כולל הוועדים החזקים שמנסים כחלק מהמשא ומתן איתנו עכשיו להכתיב מי כן יהיו העובדים – מבחינתם הם צריכים עובדי הרשות הקיימת ולא לתת את היד החופשית לאותם מנהלים שייבחרו. אני אומר נאה דורש, נאה מקיים. מי שדורש שאנחנו הפוליטיקאים ושלוחי הפוליטיקאים לא יתערבו, שגם לא יכתיבו מהצד השני, דרך הוועדים החזקים, את מבנה וזהות האנשים שיכהנו בתאגיד החדש. זה במאמר מוסגר. זאת נקודה אחת.
נקודה שנייה, שהיא לב ליבו של העניין. בסוף כולנו חיים בשידור ציבורי. שידור ציבורי מממומן בכספי הציבור. מי שמממן אותו כרגע זאת מדינת ישראל, תקציב המדינה על כל המשמעויות שלו. 
<נחמן שי (המחנה הציוני):>
אבל אתם הפסקתם את המימון ועכשיו טוענים שאין כסף.

<שלמה פילבר:>
אני אסביר את הכול. 

<באסל גטאס (הרשימה המשותפת):>
אפילו השימוש במונח גירעון הוא לא נכון. למה אתה קורא לזה גירעונות?
<שלמה פילבר:>
אני אסביר. תקציב רשות השידור האחרון היה 850 מיליון שקלים בשנה, שכולו כמעט הלך לנושא של משכורות ותפעול. לא היה כסף לכל הדברים האחרים הטובים שהשידור הציבורי רצה לעשות. כמעט ולא היה כסף. 

אני פקיד הממונה על ביצוע החוק. נקבע בחוק שברשות החדשה יהיו פחות עובדים ויהיה פחות תקציב ובעצם צריך להתכנס ולהתייעל. 

בא שומר הקופה של מדינת ישראל שהוא האוצר ואומר בצדק: חברים, אני רוצה לדעת האם כל עובדי רשות השידור שעובדים היום ברשות השידור נחוצים לצורך המשך קיום השידור הציבורי היום עד להקמת התאגיד?

ביקשנו את הנתון הזה מכונס הנכסים הרשמי של מדינת ישראל, שמונה לא על ידנו, פרופסור למשפטים בלתי תלוי, שיעשה עבודה מקצועית בתוך הרשות כדי לדעת כמה עובדים נדרשים היום, כדי שמהיום ועד ל-30 במרץ תמשיך רשות השידור לשדר. 

<נחמן שי (המחנה הציוני):>
מי קבע את המספר 870?

<שלמה פילבר:>
כונס הנכסים הרשמי של מדינת ישראל. 

<קריאה:>
אדוני המנכ"ל, אפשר לראות את זה?

<שלמה פילבר:>
אני לא ראיתי את זה. אני מדבר איתכם על מנהלי רשות השידור הנוכחיים, שלא מונו על ידנו ושמונו על-ידי בית המשפט ומפוקחים על-ידי בית המשפט. הם קבעו שכרגע מבחינתם הם יכולים להבטיח שהמסך לא יוחשך ושהשידור הציבורי יימשך עם 870 עובדים. 

<קריאה:>
מעניין למה אותו כונס נכסים אומר שאם החוק - - - 
<היו"ר צחי הנגבי:>
סליחה, אדוני. אם אתה רוצה להישאר איתנו תמתין. 

<שלמה פילבר:>
אי לזאת ובהתאם לכך, עשינו וניסינו להגיע למגעים עם ההסתדרות בשבועיים שלושה האחרונים ויעידו על-כך נציגי העובדים. אני אף פעם לא אמרתי לא. בכל רגע נתון הפסקתי את כל עיסוקיי ובאתי לשבת. 

זה נכון שעובדי האוצר לא הגיעו למשא ומתן מהסיבה הבאה: בחוק נקבע כבר שרוב עובדי רשות השידור הולכים הביתה, חוץ ממי שייקלט בתאגיד. מצד שני, עשו משא ומתן וקבעו הסכמי פרישה נדיבים ומכובדים, שהעלות הכוללת שלהם לתקציב המדינה זה 1.2 מיליארד שקלים, אותם אמורים לקבל 1,000 עובדי רשות השידור שהולכים הביתה. זה מעבר לתנאי הפנסיה הרגילים שלהם. אלה היו התנאים שנקבעו. 
הממונה על השכר באוצר נמצא פה והוא יכול להעיד על-כך. 

כשבאתי לשבת ולבקש מנציגי העובדים לפטר בהסכמה 300 עובדים, עלתה דרישה חדשה לפתוח את הסכמי הפרישה האלה ולהוסיף להם כמה שיפורים. חזרנו הביתה לבדוק במה מדובר והתברר שתג המחיר של כמה שיפורים כאלה ל-1,000 עובדי רשות השידור, זה 100 מיליון שקלים נוספים להסכמי הפרישה. האוצר אמר שהוא לא מוכן. אני מסוגל להבין את שיקוליו של האוצר. הוא גם אמר שיהיו לזה השלכות רוחב גם על גופים אחרים במשק ולכן הוא לא מוכן לזה. 

<אריאל יעקבי:>
בשם איזה אוצר אתה אומר את זה?

<אילן גילאון (מרצ):>
לצורך העניין, כמה עולות הוצאות הפירוק?

<היו"ר צחי הנגבי:>
ההסתדרות רשומה לדיון. 

<שלמה פילבר:>
דבר אחרון שצריך לדעת אותו, מעבר לעובדה שאמרתי, כמו שאתם דורשים מאיתנו ואנחנו מכבדים את זה שלא להתערב בזהות עובדי ועיתונאי תאגיד השידור הציבורי החדש, אנחנו מבקשים מאותה מידה מהוועדים לא לעשות את זה. 
אני גם אומר שהדרישה של ההסתדרות ושל הוועדים היום, ש-80%-90% מעובדי התאגיד החדש יהיו עובדי רשות השידור ובתנאי השכר שלהם היום, תג המחיר שהוצמד לדרישה הזאת הוא כ-80-90 מיליון שקלים נוספים כל שנה לתאגיד השידור הציבורי.

אלה הסיבות שבגללן לא הצלחנו להגיע להסכמות.

<ברוך אסקרוב:>
גם אתה עולה כסף, כולם עולים כסף. מה זאת הדמגוגיה הזאת? זאת דמגוגיה. 

<היו"ר צחי הנגבי:>
זאת לא דמגוגיה, אלה עובדות.

<ברוך אסקרוב:>
כן, אבל להציג שזה עולה. בטח שזה עולה. גם צה"ל עולה, חיילים עולים, משרתי ציבור עולים. 

<מיכל בירן (המחנה הציוני):>
גם סגני שרים מיותרים עולים. 

<נחמן שי (המחנה הציוני):>
גם הכנסת עולה כסף. 

<ברוך אסקרוב:>
כמה עולים ראשי אגפים באוצר?

<היו"ר צחי הנגבי:>
אדוני, אין לך רשות דיבור. 

<שלמה פילבר:>
אני לא אמור לטפל בעניין הזה. 

אני רוצה לומר משהו אחד כדי לעצור את הדמגוגיה הזאת. 

<ברוך אסקרוב:>
כל אחד עולה כמו עשרה עובדים אם לא למעלה מזה. 
<היו"ר צחי הנגבי:>
ברוך, אל תכריח אותי להוציא אותך. 

<שלמה פילבר:>
בשבוע שעבר אמרתי שמבדיקות שאני עשיתי, ברשות השידור יש כ-220 עיתונאים, שרבע מהם מקבלים שכר גבוה יותר ממני כמנכ"ל משרד ממשלתי. זה אולי יכניס לפרופורציה. 
<ברוך אסקרוב:>
ומה עם השאר?

<שלמה פילבר:>
לא אמרתי שלא. עניתי לך בדמגוגיה שענית מולי. 

אני אומר שאנחנו בעד להמשיך את המשא ומתן. אני מציע גם שהסעיף הגדול שעומד כאן על השולחן של נושא הקיצוצים של 10 מיליון בהוצאות השכר, שמשמעותו פיטורים בחקיקה, יידחה לסוף הדיון היום וננסה לשבת עוד ולהגיע להבנות ולמצוא פתרונות. 

<איציק שמולי (המחנה הציוני):>
אתה מכיר תקדים כזה של פיטורים בחקיקה?

<היו"ר צחי הנגבי:>
אבל אנחנו לא דנים בסעיף. 

<שלמה פילבר:>
היושב ראש ינהל את הישיבה ויחליט איך עושים את זה. אנחנו פתוחים מצדנו לנסות לפתור את הסעיף הספציפי הזה. 

נקודה אחרונה. חברת הכנסת קארין אלהרר, כדי להוריד מסדר היום את הדיון הלא ענייני, אני מצהיר פה לפרוטוקול - - - 
<קארין אלהרר (יש עתיד):>
מה לא ענייני, זה לב ליבו של החוק?

<שלמה פילבר:>
אני מצהיר לפרוטוקול שככל שהצעת החוק הנוכחית תאושר בקריאה שנייה ושלישית במתכונתה הנוכחית פחות או יותר, ראש הממשלה בתפקידו כשר התקשורת יעביר את רשימת מומלצי ועדת האיתור לבדיקת - - - 
<קארין אלהרר (יש עתיד):>
אתם מנהלים משא ומתן על חוק שעבר?

<מיכל בירן (המחנה הציוני):>
מה זה, הוא סוחט באיומים? הוא אמור לעשות את זה עכשיו לפי החוק. 

<היו"ר צחי הנגבי:>
אני רוצה להקריא את רשימת חברי הכנסת שביקשו לדבר: אילן גילאון, יוסי יונה, יואב קיש, אבי ניסנקורן, בסאל גטאס, רועי פולקמן, ינון מגל, נחמן שי, מיכל בירן, קארין אלהרר, איתן כבל ודב חנין . כל מי שרוצה יכול להירשם. 
נתחיל באילן גילאון . 

<אילן גילאון (מרצ):>
תודה רבה אדוני. אני רוצה להתנצל על זה שקשה בימים כאלה לכבוש את יצרך. מאז החוק שחוק רשות השידור עבר בכנסת בשרי עושק אותי. אני חושב שנפל דבר. אני חושב שבקליפת אגוז מדובר במשל למדינת ישראל כולה. זאת היתה פעם ראשונה שבה מפרקים רשות ציבורית.

אני רוצה להתייחס לדברים שנאמרו פה על-ידי השר אקוניס, השר המיועד אקוניס. זה מזכיר לי מעשה ברס"ר שהיה צריך להודיע לאחד החיילים שלו שאמו נפטרה והוא לא ידע איך לעשות את זה. הוא חשב וקרא לו ואמר: משה, תשמע, אימא שלך מתה, החווה שלכם נשרפה, אבא שלך נדרס, אחותך נפלה מהסוס. ואז הוא החל למרוט את שערותיו מראשו ואז אמר לו הרס"ר: משה תירגע, רק אימא שלך מתה. 

אני אומר את הדברים בנימה מבודחת אבל ליבי ממש לא מבודח. אף אחד לא שואל את עצמו מדוע הגענו עד הלום. אדוני, אני מעריך אותך, היינו בבית ספר יחד. אני חושב שלא בטובתך אתה מנסה בקושי רב להיות עלה תאנה לערוותם של אנשים אגואיסטים שלא בחלו במשפט: סור מטוב ועשה רע. 
השר אקוניס, אני יודע שגם אתה יודע את הדברים האלה אבל אני לא בטוח שמותר לך להודות כי אתה תמיד אומר: גורמים. אז בוא נקרא לגורמים בשמם. מישהו החליט את ההחלטה הזאת כי הוא היה צריך איזו רפורמה משל עצמו. אם לא תהיה לו רפורמה משל עצמו וחתומה על שמו, שום דבר לא יקרה. מה משנה התוצאה? לעזאזל כולם, בואו נשרוף את האורוות ונסתכל מכאן. כך הדברים קרו. 

ועכשיו אתה אומר לי, אדוני השר אקוניס, שאתה בעצם בא להציל את המצב מפיטורי 1,850 עובדים. 

<שר המדע, הטכנולוגיה והחלל אופיר אקוניס:>
1,480. 

<אילן גילאון (מרצ):>
זה לא משנה. כאשר אתה מקבל את ההודעות ואת המסרונים בשבת, אם אתה לא בן אדם ציני לחלוטין, אתה צריך להתייחס לכל אחד כאילו מדובר באופן אישי. 

עכשיו בוא ניקח את הדברים לאשורם. רפורמות היום משולות לדבר אחד, ללכת ולפטר עובדים בצורה סיטונית והמונית, לפגוע בכוח העבודה המאורגן. אני בכוונה מקדים את הדברים הללו, משום שפיטורי ייעול, מי שמדבר על זה, צריך להסיק את המסקנות לאורך הקו. מי שמדבר על כך שרשות השידור לא יעילה, שיסתכל על מדינת ישראל כולה ושינסה למכור את המפעל הציוני במחיר שהושקע בו וביעילות שהושקעה בו. לכן תמיד אפשר להתחיל את הדיון משם. 

<ינון מגל (הבית היהודי):>
לא הבנתי מה אתה אומר. אם זה לא יעיל, אז מה כן?
<אילן גילאון (מרצ):>
אני אומר שאם אתה רוצה ללכת ליעילות יש לך מערכות קודמות בהן צריך להתחיל את היעילות. קצת יותר בחיסכון של כסף. אני יכול לחשוב על מיקור חוץ מחוץ למדינת ישראל שתנהל את מדינת ישראל, אם אנחנו רוצים להרחיק לכת עד כדי כך. 
<באסל גטאס (הרשימה המשותפת):>
זה מה שנעשה עם הגז. 

<אילן גילאון (מרצ):>
ארגון שאם הוא לא מזיק, אז הוא כבר מועיל, לא יכול להרשות לעצמו את החוצפה ואת עזות המצח לבוא בעניינים של טענות של עודף עובדים וייעול במקום אחר. 

יש פה שתי נקודות. הנקודה האחת היא זה שהחוק שאתם מתקנים היום הוא חוק ישראל היום. יש פה רצון של ראש ממשלה להשתלט על כל כלי התקשורת במדינת ישראל, כביכול שידור ציבורי זה אני. בסופו של דבר לשבור את המראה שכל-כך נותנת לו כנראה היבט לא טוב ולכן כל מי שעוסק בתחום הזה הופך לאויב האישי שלו. 

כאן הם דובריו. השר הקודם הוא דובר של ראש הממשלה. השתלטות בצורה שיטית על כלי התקשורת תוך שבירת העבודה המאורגנת. מאוד היה מעניין אותי לדעת ולשאול אתכם, רבותיי המלומדים, כמה עולה הפירוק הזה? מי מנקה פה קופון על פירוק הזה? איזה עורכי דין עושים את הדבר הזה? הכנ"ר שייתן את התשובה. מה המשכורת שלו? כמה מחלקים? מי יקבל את הקופון על הנושא של מכירת הנכסים? זה מאוד מעניין אותי. כמה חודשים אפשר היה להציל מהדבר הזה? 

למה להתפתל ככה, השר אקוניס? בואו תגידו שאתם בעד הרפורמה הנואלת הקודמת שאין לה שום תכלית. עובדה שאי-אפשר להתקדם. היום נדמה לי התפטר ויזנטל, נכון? יש כאן הצלחה מסחררת לאותה הצעה של ארדן לפיד. תקרא לילד בשמו, אני מציע לך ובואו נעצור את הדברים. זאת הרפורמה ה-13. בואו נעצור ב-12. בואו נלך לאיזה מהלך. אני לא אוהב להגיד מתווה כי מתווה זאת בדרך כלל מילה למי שאין לו דרך. בואו נלך על איזה מהלך שהוא מהלך אורתופדי. 

טלו קורה מבין עיניכם. כדאי לחשוב פעמיים כאשר עושים איזה מהלך שמונע רק על-ידי אגו, על-ידי רוע ולא אכפת לנו יותר מהדבר הזה. 

זאת המציאות שאתה היום צריך לכסות, אדוני היושב ראש וחבל כי אתה איש טוב. 

<היו"ר צחי הנגבי:>
יוסי יונה, בבקשה. 

< יוסי יונה (המחנה הציוני):>
אדוני היושב ראש, השר אקוניס. העובדה שיש ציבור כל-כך גדול של אנשים שהגיע לפה והמשותף לכולנו זאת חרדה מאוד גדולה. חרדה לרשות השידור הציבורי, שזה אחד מהנדבכים המרכזיים ביותר של הדמוקרטיה הישראלית. רבים מאיתנו חשים חרדה מאוד גדולה שהדבר הזה עומד, אם לא לפני קריסה אז לפחות כרסום מאוד משמעותי. אבן הנגף הנוספת זה עובדי רשות השידור, שחלק גדול מהם, לפחות על-פי נוסח החוק הקיים, ילכו הביתה. 

אני פונה לחברי הקואליציה, שזאת לא המטרה שלכם לחסל את שירות הציבור הישראלי הדמוקרטי וזאת לא המטרה שלכם לפטר כמה שיותר עובדים. אני כן מזהה גם בתוככם את הסדק הזה ואת חוסר הנוחות שלכם אל מול החוק הזה שמובא היום בפנינו. 
בין מפלגת השלטון לבין אופוזיציה לאורך שנים היו מחלוקות אידיאולוגיות מאוד עמוקות, אבל אפשר לציין בחיוב את המחויבות של מפלגת השלטון בעבר לערכים של דמוקרטיה. אני כן מדבר על מנחם בגין והמורשת המפוארת שלו. היום אני רואה שהמחלוקת בינינו אינן רק אידיאולוגיות אלא גם על הדמוקרטיה עצמה וזה דבר מאוד מסוכן. אני מצפה מכם ואני מדבר אליכם, השר אקוניס, בתחינה, בהפצרה, שאתם תהיו לצידנו. לא לצידה של מפלגה כזאת או אחרת, אלא לצידה של הדמוקרטיה הישראלית ורשות השידור הישראלי הוא נדבך מאוד חשוב בעניין הזה. 

אנחנו כבר עוברים הצעות כאלה ואחרות ואני מדבר רק על הצעת החוק הנוכחית, שהיא עוברת שינויים רבים. כפי שצוין כאן, למראית עין אפילו, תאגיד השידור הציבורי הוא חיוני לפחות למראית עין של הדמוקרטיה הישראלית. משעה שאנחנו מרחיבים את הסמכויות בצורה כל-כך גורפת למנכ"ל הזמני, שהנה עכשיו הוא לא רק ימנה עובדים, שהם עובדים בהגדרתם הטכנית אלא יש לו גם סמכות למנות את מנהל חטיבת החדשות, יש לו סמכות לעסוק בתכנים ויש לו סמכות למנות כ- 400 אנשי צוות של התאגיד החדש, שהם יותר מ-50% מעובדי התאגיד החדש. אז אנחנו שואלים אתכם: תגידו, מה ייוותר לאחר שהיסודות האלה, על-ידי המנכ"ל הזמני, שהוא כפוף באופן ישיר לשר אקוניס ולראש הממשלה, מה ייוותר למועצה הציבורית. 
<שלמה פילבר:>
הוא לא כפוף אליהם. 

<נחמן שי (המחנה הציוני):>
למי הוא כפוף?

<שלמה פילבר:>
הוא כרגע הוא עובד מול האוצר עד שתהיה מועצה. 
< יוסי יונה (המחנה הציוני):>
לגבי העובדים. על פניו ולא רק על פניו, התקבלה החלטה שרירותית. מספר כזה או אחר הוא זה שיועסק בתאגיד החדש. 25% מכלל התאגיד החדש, שהוא כ-180 מהעובדים של התאגיד הישן. 

<היו"ר צחי הנגבי:>
לפחות 25%. 

< יוסי יונה (המחנה הציוני):>
למה? למה שלא תקום ועדה ותבוא בנדיבות ותגיד: כל אדם בתאגיד הישן שיש לו את הכישורים והיכולת להמשיך והשתלב בתאגיד החדש, יועסק בתאגיד החדש?

<שלמה פילבר:>
זה אפשרי אבל ההסתדרות דורשת שזה יהיה באותם תנאי שכר שהיו לו קודם ברשות השידור. 

המנכ"ל הזמני לא יושב בבית ומחליט את מי הוא מקבל. הוא כפוף להנחיות התקשי"ר. הוא חייב לעשות מכרזים כמו שמקובל בשרות הציבורי. 

<רועי פולקמן (כולנו):>
יוסי, זה יהיה יותר מ-25%, אתה יכול להיות רגוע. 
< יוסי יונה (המחנה הציוני):>
אני נושא בידי שם אנונימי של עובד רשות השידור הציבורי שעובד 16 שנה. על-פי הסידור הזה הפנסיה שלו תהיה 2,000 שקלים. האם אתם תשלחו אדם עם פנסיה של 2,000 שקלים לאחר שעבד 16 שנים. 
<יצחק יושע:>
יוסי, יש עוד מאות עובדים כאלה. הם מתייחסים לשכבה מאוד דקה של בעלי חוזים אישיים. 
<שר המדע, הטכנולוגיה והחלל אופיר אקוניס:>
אדוני, יש לי הצעה ידידותית שתביע בוודאי סולידריות עם העובדים, בעיקר על-ידי המטיפים והמטיפות לצדק חברתי מבין עובדי רשות השידור. הטלנטים שמרוויחים סכומי עתק, יוכלו להעביר קצת כספים לעובדים שמרוויחים פחות. אני יודע שזה אתגר עצום לאותם טלנטים שמרוויחים 50,000 ו-60,000 שקלים ומטיפים לנו בשידור על צדק חברתי, אוי ואבוי. נאה דורש נאה מקיים. רוצים סולידריות כמו בפולניה בתחילת שנות ה-80? תעשו את זה. 

<יצחק יושע:>
כמה כאלה לעומת כאלה שיש להם 4,700 שקלים שכר יסוד? כמה כאלה לעומת כאלה? תהיו כנים ואמיתיים. 

<שר המדע, הטכנולוגיה והחלל אופיר אקוניס:>
אני רוצה להיות את העיתונאי הראשון שמרוויח סכומים כאלה מביע סולידריות עם אותו עובד שחבר הכנסת יוסי יונה הביא את הדוגמה שלו. הטפה לצדק חברתי. כל בוקר משתלחים בצורה קיצונית. 

<אילן גילאון (מרצ):>
אתה כל יום מחליף את התפקיד שלך. 

<שר המדע, הטכנולוגיה והחלל אופיר אקוניס:>
האמת קשה לך? זאת האמת, זאת האמת. 

<אילן גילאון (מרצ):>
לא קשה לי. קשה לי שאתה לא מסוגל לומר מילה אחת אמת בלי להסמיק, זה מה שקשה. 

<שר המדע, הטכנולוגיה והחלל אופיר אקוניס:>
זאת האמת. הם מדברים, המיקרופון הוא שלהם. הם עושים הכול. 

<נחמן שי (המחנה הציוני):>
מי אמר לך?

<שר המדע, הטכנולוגיה והחלל אופיר אקוניס:>
אני יודע על מה אני מדבר. 

 <יצחק יושע:>
מדינת ישראל נתנה להם את זה. תקשיב, זה נורא נוח להשתלח בטלנטים. המדינה אישרה כל תשלום ברשות השידור. 

<נחמן שי (המחנה הציוני):>
הם לא גונבים מהקופה הציבורית. 

<שר המדע, הטכנולוגיה והחלל אופיר אקוניס:>
הצעה ידידותית, אני רוצה - - - 

<נחמן שי (המחנה הציוני):>
כל בעל שכר ברשות השידור מקבל את זה באישור המדינה, כולל הטלנטים. 

<שר המדע, הטכנולוגיה והחלל אופיר אקוניס:>
המיקרופון הוא לא רכוש פרטי של שום עיתונאי או עיתונאית שגם מרוויחים עשרות אלפי שקלים וגם מטיפים בצביעות לצדק חברתי. מספיק, די עם הצביעות. 

<אילן גילאון (מרצ):>
מה אתה מציע כרגע? הרי אתה היית נגד זה, נכון? 

<היו"ר צחי הנגבי:>
חבר הכנסת יואב קיש. 

<יואב קיש (הליכוד):>
תודה רבה. אני רוצה לומר כמה מילים לגבי התהליכים שקורים פה. בחוק הזה יש שני תהליכים מקבילים. תהליך אחד מתייחס לפתיחת התאגיד החדש ובו יש כל מיני משמעויות שנעשות. יש מסר מאוד חשוב ששמענו פה ממנכ"ל משרד התקשורת, שבעצם כל הבעיות והעניינים בנושא מינוי המועצה והקמת המועצה, ברגע שאנחנו ניתן את האור הירוק והדבר הזה מתחיל לעבוד אז המינויים ייכנסו לתוקף מיידית. לכן אני חושב שכל טענות האופוזיציה בעניין הזה, אפשר רגע לשים אותם בצד. מראים לכם בפירוש, שהכוונה שהשידור הזה ינוהל על-ידי המועצה ויהיה עצמאי. 

הנושא השני זה נושא פירוק רשות השידור. בעצם שני נושאים האלה נכנסו לאותו חוק. אני מצד אחד רואה חשיבות מאוד גבוהה בלקדם את החוק הזה כדי שהתאגיד ייצא לדרך ושיתחיל לזוז. זה אחד. 

עכשיו אנחנו מדברים על פירוק רשות השידור. יש פה הרבה עובדים. אני רוצה להגיד לכם בצורה הכי פשוטה: אין מה לעשות, הדבר הזה ייצא לפועל. . נדמה לי שמישהו אמר בואו נחזור אחורה. לא, לצערי עם כל המשמעויות, הרשות תיסגר ואנחנו פותחים תאגיד חדש. זה ברור לכולם. 
לכולם גם ברור שהיו הרבה מאוד נושאי שכר שלא בהכרח צריך אותם בתאגיד החדש וזה ברור. תנאי השכר בחלק מהמקומות – איך קראת לזה? שכר יסוד. אני מדבר על עלות מעביד, שתהיה עלות מעביד הוגנת ורלוונטית לשוק. אנחנו הולכים למקומות האלה. אנחנו הולכים לתאגיד שיהיה עצמאי. 

<איציק שמולי (המחנה הציוני):>
תגיד מי הביא את הרשות למצב הזה?

<היו"ר צחי הנגבי:>
שמולי, מה זה משנה? זה לא עוזר לנו. 
<יואב קיש (הליכוד):>
אם אני מבין נכון, אז יש חובה בפיטורים ויש חובה בקיצוצי שכר. 

מצד שני, אני פונה אליך צחי וגם אליך השר אקוניס. אני לא אתן את ידי ואני אצביע נגד, אם הנושא של חקיקה בפיטורים יעלה על השולחן. אני לא מסכים. אני אומר עוד פעם, יהיו פיטורים ויהיו קיצוצים אבל זה לא צריך לבוא בחקיקה. הנושא הזה זה הליך נפרד שצריך להיסגר מול האוצר ומול העובדים ולא צריך להתעמר בעובדים לשווא. 

באיזה מקומות למשל? יש 400 עובדים שהולכים להיקלט, אז בואו נגדיר כמה מהם יהיו עובדים השידור הקיים. 

<רועי פולקמן (כולנו):>
כולם. כל ה-400 ייקלטו. 
<יואב קיש (הליכוד):>
אז זאת בשורה טובה לעובדים. 
<ברוך אסקרוב:>
זאת דעה או החלטה?

<יואב קיש (הליכוד):>
אני חושב שלהגיד כולם זה קצת רחוק. 

<רועי פולקמן (כולנו):>
אנחנו הוועדה ובלי זה, זה לא יהיה. 

<יואב קיש (הליכוד):>
המסר העיקרי שצריך לצאת מהמקום הזה הוא שלא מתעמרים בעובדים. כן הולכים לרפורמה, כן יהיו פיטורים, כן יהיו קיצוצי שכר אבל בגבולות ההיגיון. במקומות שאפשר לעזור ולשמור על האינטרסים של העובדים, נעשה את זה. תודה רבה. 

<היו"ר צחי הנגבי:>
אבי ניסנקורן, בבקשה. 

<אבי ניסנקורן:>
ההסתדרות היתה שותפה לרפורמות במהלך השנים, גם רפורמות כואבות וגם פה. בשנה האחרונה ליוויתי לפחות שני תהליכי הבראה כואבים, אחד בדואר ישראל והשני במגה. אבל אלה תהליכים מוסכמים. עובדים הלכו הביתה בפיטורים אבל זה היה תהליכים מוסכמים. בשביל להציל צריך לעשות גם צעדים כואבים.
אבל להיות במצב שאני יושב שבוע שעבר ומחכה למשרד האוצר, לפקידי האוצר, שיואילו להגיע לדיון. הם לא מגיעים ובמקום זה רוצים לעשות פיטורים בחקיקה, זה משהו שלא ייעשה במערכת יחסי עבודה בישראל. לא עשו את זה 70 שנה ולא צריך לעשות את זה היום. אין שום סיבה. 
כשאנחנו מחכים לישיבה ואני קורא לאנשים מחיפה, באר שבע וירושלים והם בדרך ושלושת רבעי שעה לפני הישיבה מודיע האוצר שהוא לא מגיע. זה משהו שלא ייעשה. אני אומר: תגיעו מחר והם לא מגיעים. אני אומר: תבואו במוצאי שבת, והם לא מגיעים. הם רוצים בחקיקה לכפות פיטורים? זה משהו שאם מישהו ירים פה את היד, יחטא קודם כל לערכים שהמדינה עובדת לפיהם, לערכים של יחסי העבודה ולקיום יחסי עבודה בישראל.

אני רוצה להגיד לך. אני שומר על איפוק במערכת יחסי העבודה ועד כמה שאפשר לא נוקט בצעדים ארגוניים. גם פה, אני נקטתי בצעדים ארגוניים כדי לאותת שעשו פה משהו שהוא לא יעשה, פשוט לא ייעשה. 
יש פה סעיפים דרקוניים. סעיף שבא ואומר שחייבים לפטר בחקיקה, וזה הסעיף של 10 מיליון, זה סעיף שאסור שיעבור וזה לא משנה אם זה באוקטובר או בדצמבר או בינואר. זה סעיף שצריך לרדת. צריך לשבת איתנו למשא ומתן. 

אני אומר לך, אני לא פחות אחראי מפקידי האוצר, אפילו יותר. אני לא פחות חרד לשידור הציבורי מפקידי האוצר, אפילו יותר. אני מוכיח והוכחתי כל יום שאני מוכן לעשות צעדים כואבים, אבל בהסכמה, בכבוד, לראות את האדם העובד, לראות האחד את השני ולהגיע לפתרונות מאוזנים. 
עם כל הכבוד לפילבר, ואני מאוד מכבד אותו, הוא לא דייק. אנחנו לא הגענו לסיכומים כי הם פשוט לא באו. אין מה לעשות, בסיכומים יש תן וקח. כשרוצים לפטר עובדים צריך גם לתת דברים. 
<שלמה פילבר:>
אתה צודק, אמרנו שלא הגענו לסיכומים כי לא הצלחנו. 

<אבי ניסנקורן:>
כי לא באו. 

מצד אחד אמרו שמסמיכים אותך אבל מצד שני לא נתנו לך את הכלים וזאת האמת. אנחנו פה ביום חשוב. צריך לקחת בחשבון שהחוק הזה עושה תיקונים. הוא מסמיך את הכנ"ר לפעול. יש שם תיקון 10, שמסמיך את הכנ"ר לפעול בניגוד לחוק המקורי. אז גם על הכנ"ר לא סומכים שהוא יפעל? אין מערכת יחסים בין הכנ"ר לאוצר? מעל ראשו של הכנ"ר צריך לכפות פיטורים בחקיקה? לא מספיק שהכנ"ר שחובתו לפעול, מסמיכים אותו פה בניגוד לחוק המקורי? צריכים לעשות שלייקס על שלייקס בחקיקה? ככה מנהלים יחסי עבודה? כמה מסתכלים לאנשים בעיניים? זה פשוט לא ייתכן. 

דרך אגב, אני כבר שנה קורא לפתוח את הפרישה מרצון. האוצר שנה מסרב לפתוח את הפרישה מרצון. 
<היו"ר צחי הנגבי:>
מה זה לפתוח?

<אבי ניסנקורן:>
ההסכם המקורי קבע תנאי פרישה. אפשר היה לאפשר לעובדים לפרוש מרצון כבר לפני שנה. האוצר סירב לאפשר לפרוש מרצון. הוא סירב לתת לכנ"ר את הכלים כדי שאנשים יפרשו מרצון. אנחנו היינו היום בבעיה רבה פחות קשה. שנה הוא משלם משכורת במקום לאפשר פרישה מרצון. עכשיו הוא רוצה בחקיקה לפטר בצורה שרירותית, בלי לסמוך על שיקול דעת הכנ"ר, בלי לסמוך על מערכת יחסי העבודה, בלי לסמוך על הצדדים.

אני חתמתי על פינוי מתחם שרונה כי אני מאמין בזה. רשות השידור לא חייבת לשבת במתחם הנדל"ן הכי יקר בישראל. זה חתום לפני חודשיים בחתימה שלי. 

<באסל גטאס (הרשימה המשותפת):>
הם שמרו עליו. הוא הפך להיות היקר במדינה בגללם. יש להם זכות על זה. 

<אבי ניסנקורן:>
אני חושב שלא יקרה שום דבר אם רשות השידור לא תשב במתחם שרונה. זה סעיף מיותר גם כן, כי יש כבר חתימה של ההסתדרות מלפני חודשיים שאנחנו מסכימים לפינוי. זה אווילי להכניס את זה להצעת החוק. אבל כפי שזה כתוב וממה שאני מבין, זה פשוט לא ישים. אז מה, הם לא רוצים? רוצים לפטר את כל ה-1,500? רוצים לסגור את כל רשות השידור עוד חודשיים? זאת המשמעות כרגע כפי שזה כתוב, כי זה לא תלוי בעובדים. העובדים הסכימו לפינוי אבל צריכים לחתום על חוזים. 
בקצב שהאוצר עובד, הוא יכול שלא לבוא לישיבות עם הכנ"ר ולדון איך מפנים. אנחנו בשלבי ביצוע. למה שלבי ביצוע צריכים להיכנס לחוק כשיש הסכמה לפינוי מתחם שרונה חד משמעית?
לכן אני פשוט לא מבין את ההתנהלות הנואלת של האוצר והנואלת בהתנהלות פה. צריך בסופו של דבר לכבד את מערכת יחסי עבודה, לכבד צדדים, לכבד עובדים. להסתפק בסמכויות שנתנו פה לכנ"ר, להוציא את הסעיף הזה שלא מאפשר התנהלות ולא לעשות שבר ביחסי עבודה בישראל. 

<באסל גטאס (הרשימה המשותפת):>
אדוני היושב ראש, חבריי. אני לא חשוד באהדה יתרה לרשות השידור. אנחנו אזרחי המדינה הערבים במיוחד, סבלנו גם מהיותה בלב הקונצנזוס של השיח ושל התקשורת המגוייסת.

<רוברט אילטוב (ישראל ביתנו):>
כנראה מפריע לו שזה ישראלי. 

<באסל גטאס (הרשימה המשותפת):>
אבל, העניין של פירוק רשות השידור - לדעתי בחוק שעבר בקדנציה, היו זרע הפורענות למה שקורה היום כבר אז. היום רק אפשר להגיד שנאכלנו, או נאכלתי, כל אחד מכם, ביום שנאכל השור הלבן. 
לדעתי, שני דברים נחצו באותו חוק. אחד, מינוי כונס נכסים מפרק לרשות ממשלתית, דבר שהוא אבסורד, למנות מפרק לרשות ממשלתית. זה דבר שאני לא יודע אם היה לו תקדים. זאת הכרזת כישלון אדיר של הרשות המבצעת. אתה מפרק את עצמך בדרך של כינוס נכסים?
<שר המדע, הטכנולוגיה והחלל אופיר אקוניס:>
אתה הזכרת שזה נעשה בחוק הקודם, לא בממשלה הזאת, בכנסת הקודמת. 
<באסל גטאס (הרשימה המשותפת):>
אבל אתם חוקקתם. 

<השר אופיר אקוניס:>
לא, לא, אני לא. 
<קארין אלהרר (יש עתיד):>
די כבר, זה אותו ראש ממשלה. 
<באסל גטאס (הרשימה המשותפת):>
היית חבר כנסת. 

<השר אופיר אקוניס:>
לא, לא הצבעתי על החוק, מה לעשות? הודעתי שאני מסרב להצביע על החוק. 
<קארין אלהרר (יש עתיד):>
זה אותו ראש ממשלה, קחו אחריות. 

<השר אופיר אקוניס:>
חברת הכנסת אלהרר היתה ראש הוועדה. 

<קארין אלהרר (יש עתיד):>
קחו אחריות, קחו אחריות. 

<באסל גטאס (הרשימה המשותפת):>
מה, אני מגן עליה?

<השר אופיר אקוניס:>
לא אמרתי שאני מגן. 

<באסל גטאס (הרשימה המשותפת):>
מה זה משנה קואליציה א' או ב'? הליכוד היה במרכז של שתי הקואליציות. 
<קארין אלהרר (יש עתיד):>
אני עומדת מאחורי העמדה שלי ומה אתם?

<היו"ר צחי הנגבי:>
זה לא הליכוד של היום, אז זה היה עם ליברמן. זה לא אותו ליכוד. 

<באסל גטאס (הרשימה המשותפת):>
אז הקו השני שנמצא זה התחלת הדרך לפיטורים בחקיקה. מה אתם מיתממים היום בנושא הזה? איך אפשר לסגור או לפרק רשות ממשלתית מבלי לפטר עובדים בחקיקה? זה על פי החוק מפטרים. אבל זה לא היום, אז זה נזרע. זה אז באותו חוק. 
אני רוצה להגיד לכם שרק לפני חודש הכנסת הזאת חוקקה חוק של רפורמה, שהיא לא יותר קטנה, לדעתי הרבה יותר גדולה והרבה יותר משפיעה של פירוק של רשות ממשלתית ענקית שקוראים לה המדען הראשי של משרד הכלכלה. המדען הראשי שמנהל תקציב של 3 מיליון שקל והקמת תאגיד לחדשנות טכנולוגית. אף עובד לא יפוטר. אני אומר לך ניסן, אתה צריך לעמוד על זה שאף עובד לא יפוטר. זה צריך להיות הבסיס. פרישה מרצון, הסכמים שיהיו, אבל העיקרון שברפורמה כזאת של פירוק רשות ממשלתית והקמת תאגיד, אסור לפטר אף עובד. אסור לדעתי להרע בתנאים של אף עובד ובכל זאת אפשר להשיג התייעלות. אבל להפוך את העובדים כקרבן למשא ומתן בשביל להשיג – לדעתי זה הכול בשביל לשחרר את שרונה, זה עניין נדל"ני הפך להיות ולא רק העניין של רשות השידור. 

לכן אני חושב שצריך לבטל את החוק מהתחלה. לבוא בשיח עם העובדים, לעשות רפורמה אמיתית. אני לא מתנגד למבנה ולהפוך את הרשות לתאגיד אבל בצורה חכמה ולא על חשבון העובדים, בצורה שתביא להתייעלות ובמנותק מההשפעה הפוליטית של ראש הממשלה. 

<היו"ר צחי הנגבי:>
דוד ביטן, בבקשה. 

<דוד ביטן (הליכוד):>
נקודת הבסיס שלנו היא, שיש כבר חוק ואנחנו דנים לתיקון החוק. אם לא נעשה את התיקון הזה הוא יישאר רע מה שיש לנו כרגע ועד סוף ספטמבר לא תהיה רשות ישנה אלא רק החדשה ואז כל העובדים יפוטרו. 

<קריאה:>
גם את זה אפשר לשנות. 

<דוד ביטן (הליכוד):>
אבל זאת לא הצעה ממשלתית. הממשלה יכולה למשוך את הצעת החוק ואז אנחנו נעמוד בפני שוקת שבורה. לכן אני לא מבין את יו"ר ההסתדרות בעניין הזה וגם לא את העובדים. מה עדיף, שבסוף כולם יפוטרו? צריך להיות גם חכמים ולא רק צודקים. 

דבר שני. אני חושב שכל הנושא של הסעיף האחרון עם האוצר הוא באמת בעייתי. אני מבין מה המשמעות שלו. תיראו, שנה וחצי לא היה כלום, אף עובד לא פרש. 

<מיכל בירן (המחנה הציוני):>
בגלל מי?

<דוד ביטן (הליכוד):>
זאת עובדה. 

<יצחק יושע:>
פרשו קצת ומאות רוצים. 
<דוד ביטן (הליכוד):>
זכותי לדבר. 

אני מבין את הסיבה שהאוצר הכניס את זה. אף עובד לא יפרוש עד אפריל 2016. מה אכפת לו לקבל עוד כמה משכורות? 

<יצחק יושע:>
חבר הכנסת ביטן, 800 פנו ואיש לא דיבר איתם. 

<היו"ר צחי הנגבי:>
אני קורא לך לסדר פעם ראשונה. 

<דוד ביטן (הליכוד):>
אתם הרי תמיד צודקים. 

מבחינה טקטית, אם אני הייתי עובד רשות השידור, הייתי ממתין עד אפריל 2016. לכן צריך להתחיל ממשהו. 

אני מציע שלא נקבע את אוקטובר כמועד אלא נדחה את זה לסוף דצמבר על-מנת שההסתדרות והממשלה יוכלו לשבת ולהגיע להסכם מניח את הדעת בעניין הזה. זה מספיק זמן. הבנתי שאתם כבר לקראת הסוף בעניין הזה. אז ניתן מספיק זמן ולא נפטר עובדים לפני החגים. 

דבר שני. אני חושב שצריך להוציא את הטלוויזיה החינוכית מהעניין הזה. נדמה לי שהטלוויזיה החינוכית מממומנת על-ידי משרד החינוך. זה בדיוק כמו שיש את ערוץ הכנסת. ערוץ הכנסת מממומן על-ידי הכנסת. גם זה שידור ציבורי. אין סיבה להכניס את הטלוויזיה החינוכית ואז זה יוריד חלק מהבעיה, יפחית את עומק הבעיה. 

<אתי בנדלר:>
באיזו מובן להוציא?

<דוד ביטן (הליכוד):>
שתמשיך רגיל. 

<אתי בנדלר:>
זה מחייב תיקון של החוק העיקרי. 

<דוד ביטן (הליכוד):>
בסדר, אני לא אומר שלא. 

<רוברט אילטוב (ישראל ביתנו):>
אני מוסיף גם את רדיו רק"ע. 

<דוד ביטן (הליכוד):>
אני חושב שמרבית העובדים, מתוך ה-400 שעומדים להיקלט, צריכים להיות מתוך עובדי הרשות. צריך להשאיר אופציה למנכ"ל גם לקבל עובדים חדשים, במיוחד בתחומים הלא עיתונאיים. בלי קשר, אני חושב שצריך לקבל החלטה. הרי בשלב הראשון לפחות, העיתונאים שעובדים היום ברשות, אין סיבה שלא לקלוט אותם ברשות החדשה. הם לא טובים? הם טובים מאוד. 
<קארין אלהרר (יש עתיד):>
יש שיקול דעת למנכ"ל. 

<דוד ביטן (הליכוד):>
אני מציע לך, לאור זה שאת היית יו"ר הוועדה הקודמת, להוריד קצת - - - 

<קארין אלהרר (יש עתיד):>
אני מציעה לך לקרוא לפני שאתה מתבטא. 

<דוד ביטן (הליכוד):>
אני באמת מציע לך בעניין הזה. 

<קארין אלהרר (יש עתיד):>
הייתי שמחה אם היית קורא. 

<דוד ביטן (הליכוד):>
אני לא הייתי מגיע לדיון אפילו בעניין הזה, אבל לא משנה. 

אני אומר שצריך לקבל החלטה של הוועדה לא כתיקון החוק. להשתדל לקלוט כמה שיותר עיתונאים קיימים ותיקים שנמצאים היום ברשות לרשות החדשה, מכיוון שהם עושים עבודה טובה והם יכולים להמשיך בעבודה שהם עושים. 

<היו"ר צחי הנגבי:>
רועי פולקמן. 

<רועי פולקמן (כולנו):>
לסעיף האחרון. היו לנו דיבורים על העניין. אני אהיה יותר ברור ואחר-כך אני אשמח שהיועצת המשפטית תבהיר איך זה קורה, כי הרי זה לא בחוק. דיברנו על זה בישיבה הקודמת גם מטעמים משפטיים, מהסיבה שהחוק לא מאפשר את זה. דובר על 800-900 עובדים. הנגלה הראשונה צריכה להיות כולה, לא להשתדל וכדומה וזאת משני טעמים מרכזיים. אחד, כדי להקל. יש הרבה מאוד עובדים שהולכים הביתה. מקסימום מהם שיכולים להיקלט בתאגיד החדש מיידית צריכים להיקלט ולכן כל ה-400 צריכים להות רשות השידור. זה צריך להיאמר כאן, לא שיקול דעת. 
שתיים. בנוסף, כל עוד המועצה לא קיימת וכל מנגנוני בניית ועדות האיתור, מי מפקח ותנאי הקליטה, לא יכול להיות שמנכ"ל אחד מקים רשות וקולט כל מיני אנשים מבלי לדעת מה המנגנונים. 
הבנתי בדיון הקודם שגם משפטית אנחנו צריכים את זה. צריך להיות ברור, ה-400 איש שייקלטו בתקופת הביניים עד שתמונה המועצה וימונה המנכ"ל הקבוע, יהיו מתוך עובדי רשות השידור. 

<שלמה פילבר:>
אתה מכתיב למועצה? ואם היא לא תרצה?

<רועי פולקמן (כולנו):>
אני לא מכתיב למועצה, אני מכתיב למנכ"ל הזמני. 

אתה רוצה למנות מועצה? אין בעיה. 

<שלמה פילבר:>
מה שיבחר המנכ"ל צריך לבוא בסוף לאישור המועצה בכל מקרה. 
<רועי פולקמן (כולנו):>
אם המועצה ממונה והחוק כולו יוצא לדרך, אין בעיה. עושים הכול מחדש. כל עוד אנחנו בתנאי ביניים וכל עוד אין מועצה, ואנחנו רוצים לייצר מצב של מהירות. הרי מה היו ההסברים בפעם הקודמת? יעילות, מהירות וכדומה. אז יש עובדים מצוינים. מתוך 1,500 עובדים אני משוכנע שאפשר למצוא לפחות 400 שיעמדו בתנאים. 

<אילן גילאון (מרצ):>
קודם כל למצוא אותם ואחרי זה לפטר. אין סיבה שעובד אחד יפוטר אם הוא לא רוצה. 
<קארין אלהרר (יש עתיד):>
אני בעד ההצעה. 
<רועי פולקמן (כולנו):>
זה דבר אחד, נבהיר את זה בסעיף המתאים. 

הדבר השני הוא הנושא של המועד לתנאי הפרישה. יש כאן בעיה. אדוני יו"ר ההסתדרות דיברנו על-כך. הסיפור הזה בעייתי מכיוון שהסמכות של הכנ"ר לפטר היא בעייתית מאוד. זה יכול לקחת שנים ולא באמת יש לו את הסמכות. אני מסכים איתך לחלוטין שזה צריך להיעשות בהסכמה. מכיוון שאני מכיר את הפרטים, הפערים לא גדולים. הגיעו איתך להסכמות, הפערים לא גדולים. הפערים לא גדולים: כמה הולכים ומתי? האם זה 300 עכשיו וכמה אחר-כך ומה התנאים? על הכול אפשר להסכים. אני מבין שהפערים לא גדולים. צריך רק לראות שזה אכן קורה כי שנה וחצי לא מצליחים לגרום לזה לקרות. איך גורמים שזה יקרה תוך חודשיים, שלושה או ארבעה? אם צריך עוד חודשיים כדי להגיע להסכמות, נעשה אותן. עדיין צריך לוודא שזה לא הולך להיגרר עוד שנה, שנתיים או שלוש. 

<מיכל בירן (המחנה הציוני):>
מה ההצעה שלך?

<רועי פולקמן (כולנו):>
אני מציע לדחות לתחילת שנה הבאה, דצמבר ינואר. 
דבר אחרון, שכן ייאמר על-ידי הוועדה. גם בתוך תהליך הפירוק, בחודשים הקרובים ועד סוף 2015, תשלומים לארגוני היוצרים, לאקו"ם ולארגונים אחרים ייעשו. אני יודע שזה בתהליכי בוררות אבל אי-אפשר להתנער מזה. זה חשוב שזה ייאמר על-ידי הוועדה כיוון שהנושא הראשון הוא העובדים. הדבר הזה צריך להיעשות. 
אם תנוח דעתי שסמכותו של הכנ"ר לפטר היא רצינית, ואת זה תוכל להגיד היועצת המשפטית, אז אני גם מוכן לתמוך בביטול הסעיף, גם לא בינואר ולא בדצמבר. אבל שיהיה ברור שיש מנגנון, שלא נמצא עצמנו בעוד שלושה ארבעה חודשים - - - 
<דוד ביטן (הליכוד):>
ההסתדרות לא מסכימה. 

<רועי פולקמן (כולנו):>
דבר אחרון. שיהיה ברור בתיקון מה הדד ליין למינוי המועצה. אני יודע שיש לזה ניסוחים כאלה ואחרים, אבל שייאמר בצורה ברורה בסיכום של הדיון היום, בין אם בנוסח ובין אם בסיכום, איך אנחנו מוודאים שזה לא ייגרר. 
<היו"ר צחי הנגבי:>
הדד ליין זה מועד הקמת התאגיד, שכרגע בחוק זה מרץ. 
<רועי פולקמן (כולנו):>
מאה אחוז. שזה לא ייגרר ושזה יהיה ברור שהמועצה לא תמונה יאוחר מהחודש הזה. 

<היו"ר צחי הנגבי:>
ינון, בבקשה. 
<אילן גילאון (מרצ):>
מישהו אמר שעד שאין תאגיד חדש לא יפורק הישן. 
אני לא מבין, כל הזמן סחור סחור? למה?

<היו"ר צחי הנגבי:>
אתה לא חייב לשמוע. 

<קארין אלהרר (יש עתיד):>
אין תשתית, על מה ייפתח?

<היו"ר צחי הנגבי:>
חבר הכנסת ינון מגל. 
<ינון מגל (הבית היהודי):>
התבקשתי על-ידי היועצת המשפטית של הוועדה להגיד שהיא בדקה אם יש ניגוד עניינים בין זה שאני תובע את הרשות בענייני כספים לבין ההימצאות שלי כאן – אז אין. אני מבקש להצהיר בפני הוועדה על-כך. 

תיראו, בסוף צריך לזכור. המטרה של כל הסיפור כאן זה שיהיה שידור ציבורי טוב. בואו ניזכר בנקודת ההתחלה. השידור הציבורי, מה שהיה או מה שעד היום הוא לא מספיק טוב. כאחד שהיה שם, אני מודע לזה שיש שם הרבה מאוד בעיות ובסופו של דבר הפתרון היחיד היה לסגור את המקום ולפתוח מחדש. אז אני מציע קודם כל לתת שיקול דעת כמה שיותר רחב לאנשים שמקימים את הרשות החדשה ולא להחליט מראש שכל ה-400 יתקבלו. קודם כל, יש פה בעיה של שכר. התביעה של ההסתדרות היא שמי שעובר מהרשות הישנה לרשות החדשה יקבל את אותם תנאים ואז כבר עכשיו יש אפליה מובנית. כבר עכשיו יש אפליה מובנית בין עובדים שהגיעו מהרשות הישנה לעובדים חדשים של פערי שכר. כבר יש בעיה. אמר גם פילבר בעניין הזה שזה עשרות מיליונים בכל שנה. 

<רועי פולקמן (כולנו):>
זה על כל ה-800. 

<ינון מגל (הבית היהודי):>
לא משנה, יש פה בעיה. 

<שלמה פילבר:>
15 מיליון שקלים לכל 100 עובדים. 

<ינון מגל (הבית היהודי):>
הייתי בכמה גופי תקשורת בחיי. אני רוצה לגרום כמה שיותר לכך שכשאדם מקים גוף תקשורת חדש הוא יעשה את זה הכי מקצועי שיש. אין שום סיבה שערוץ 2 יעבוד בצורה מקצועית, שערוץ 10 יעבוד בצורה מקצועית ורשות השידור, או הרשות הישראלית, תעבוד עכשיו בכל מיני אינטרסים עם כל מיני גופים שדוחפים, שאלה יקבלו כך ואלה יקבלו כך. לא, לא רוצה את זה. לא רוצה. סליחה, עם כל הכבוד לעובדים, הרשות היא לא של העובדים. הרשות הציבורית היא של מדינת ישראל, של אזרחי מדינת ישראל. 
<מיכל בירן (המחנה הציוני):>
גם של ראש הממשלה. 

<ינון מגל (הבית היהודי):>
סליחה, לא הפרעתי לך. לא הפרעתי לך, תפסיקי. עם כל הכבוד. 

עם כל הכבוד, אני רוצה שתהיה פה רשות ציבורית מקצועית לעילה ולעילה. אני סומך על אלדד קובלנץ ששמו אותו בתפקיד הזה. אני סומך על גיל עומר ששמו אותו בתפקיד של המועצה. בעיניי הם אנשים ראויים, מצוינים, טובים, מקצועיים. אני רוצה שיתנו להם לעבוד. זה דבר ראשון. 

מעבר לזה. אני בעד לתת לעובדים כמה שיותר. עוד 100 מיליון הם רוצים? בעיניי, אם יש אפשרות – לתת. יש תביעה של 10 מיליון? להקל. מה שאפשר להקל. שאנשים שתנו את חייהם. 
יש בעיה של ש"ת, אנשים לא יודעים מה זה. אני הייתי ש"ת. התחלתי במשכורת של 300 שקלים ברשות השידור. 300 שקלים וזה לא נרשם ואני לא בחוזה עבודה. עבדתי כך 3 שנים. יש הרבה אנשים שעבדו המון שנים כש"ת, שובר תשלום, והם לא זכאים. 
<נחמן שי (המחנה הציוני):>
עכשיו זה נשמע כמו התביעה שלך נגד רשות השידור. 

<ינון מגל (הבית היהודי):>
אומרת לי פה אישה שהיא עובדת 26 שנים כש"ת עם 300 שקלים פנסיה. זה לא הגיוני שאנשים שעובדים עם ש"ת, פתאום אין להם זכויות ועכשיו גם רוצים להחתים אותם על זה שהם לא יתבעו את רשות השידור. זה לא הוגן, זה לא היה הוגן וצריך לפתור את הבעיות האלה. 

זה גם עניין של חריגים כי פה מדובר שרק מגיל 50 אנשים מקבלים. חבר שלי, יהודה תמם, הוא בן 48.5, הוא חולה. הוא מבקש ועדת חריגים ואין ועדת חריגים. רבותיי, אני חושב שצריכה להיות ועדת חריגים לאנשים שיש להם בעיה, הם על קו התפר וכדומה. אני אומר שכשסוגרים מהלך כזה דרמטי, צריך ללכת כמה שיותר לקראת העובדים. 
אבל שזה לא יפגע כהוא זה ברשות שאנחנו מקימים. לא להשית עכשיו כל מיני הכנסות. כבר הכניסו כל מיני דברים שיקשו על האנשים שבונים את הרשות החדשה. אני מעדיף רשות שמאלנית מאשר רשות שהיא מוכתבת מלמעלה או מוכתבת מלמטה על-ידי הוועדים או מכל מיני ציבורים. אני נלחם בתקשורת אבל אני רוצה תקשורת חופשית. לא שהיא נתפסת על ידי פוליטיקאים ולא על-ידי ועדי עובדים. שהיא תהיה תקשורת חופשית. שאנשים עובדים אומרים את דעתם ובתוך התקשורת ובתוך בתוך הוויכוח הציבורי אנחנו נתווכח אחד עם השני.

אבל תגידו לי מה זה הדבר הזה? מהבוקר אני מקבל "פושים". ניסן, אתה דיברת איתי ואמרתי שאני אלך לקראתכם כמה שיותר. מה זה השיטות האלה?

<מיכל בירן (המחנה הציוני):>
סולידריות קוראים לזה. 
<ינון מגל (הבית היהודי):>
זאת לא סולידריות. מה קשור עכשיו איש עסקים שמגיע לשדה התעופה - - - 
<ברוך אסקרוב:>
אתה היית טלנט, אתה לא מבין את זה. 

<ינון מגל (הבית היהודי):>
בסדר. מה קשור איש עסקים שמגיע עכשיו לשדה התעופה? 

רבותיי, עם כל הכבוד, זה שיטות של מאפיה. 
<מיכל בירן (המחנה הציוני):>
זה הדבר הכי מעודד שקרה בחברה הישראלית בשיטה האחרונה. 

<ינון מגל (הבית היהודי):>
זה שיטות של מאפיה וזה שיטות של פרוטקשן. 

אני דורש באופן מיידי להפסיק את העיצומים האלה. אחרי זה אל תבואו לדבר איתי. אתם רוצים לפעול בשיטות כאלה, של אלימות. בתשע מתחיל הדיון ואני מקבל "פוש" מוואלה, שהתחילו עיצומים של הדרכונים. מה זה הדבר הזה? 
<ברוך אסקרוב:>
אתה מודע לזה שבית המשפט אישר את זה?

<ינון מגל (הבית היהודי):>
סליחה, אתה קיבלת רשות דיבור? קיבלת רשות דיבור?

<אריאל יעקבי:>
קיבלת "פוש" שיהיה. לא קיבלת "פוש" שלא יהיה. 

<ינון מגל (הבית היהודי):>
אני מודיע לכם. אני מוכן ללכת את כל הדרך לעובדים. אני רוצה קודם כל רשות טובה. אחרי זה צריך לדאוג לעובדים ואחרי זה צריך שיהיה פה סדר באיך שהמדינה הזאת מתנהלת. תודה. 
<איציק שמולי (המחנה הציוני):>
ינון, מה זה פיטורים בחקיקה אם לא אלימות?
<ינון מגל (הבית היהודי):>
אוקיי, אז אני לא אומר שזאת תורה מסיני. מבחינתי אפשר לשנות את זה. אני בעד שזה יהיה במשא ומתן, שידברו, שיגיעו. אם האוצר ככה מתנהל, זה לא בסדר, זה לא בסדר. 

<היו"ר צחי הנגבי:>
חבר הכנסת נחמן שי. 

<נחמן שי (המחנה הציוני):>
אני מסכים עם מה שאמרת. סדר צריך להיות, ינון, אבל לא יכול להיות סדר כשבמשך שנים רשות השידור עוברת תהליך של רפורמה ובסוף כבר מקבלים את הרפורמה והיא מאוד קשה ומסובכת. ואז ביום בהיר אחד ממנים ועדה והוועדה הזאת מבטלת את הרפורמה ומחליטה על מתווה אחר. ואז עוד פעם כולנו עוברים את הסשן הארוך הזה והכנסת מאשרת את זה. אני התנגדתי אבל אחרי שהכנסת מאשרת את זה, אז עכשיו הופכים גם את הרפורמה השנייה עוד פעם על פניה. אז סדר צריך להיות. 1,500 עובדים, כולל הש"ת, צריכים לדעת מה העתיד שלהם. לא יכול להיות ש-1,500 איש במדינת ישראל יהיו כמו סחורה בשינוע. מעבירים אותם מפה לשם, מעלים אותם, מורידים אותם, מפטרים אותם, מגייסים אותם. הם אנשים. 
אתה הזכרת עובד אחד שגם אני קיבלתי את הפנייה שלו, שרוצה לפרוש ומחפש ועדת חריגים ואין כתובת. למיטב ידיעתי, מאות אנשים ניסו לברר את תנאי הפרישה שלהם אבל לא היה להם עם מי לדבר. 

אז עכשיו אני אחזור על אותה בדיחה חבוטה על אותו יתום שרצח את ההורים ומיילל שהוא נשאר בלי ההורים. זה בדיוק העניין. קודם כל עשו את המתווה הכי בלתי אפשרי במדינת ישראל, הכי בלתי אפשרי, ועכשיו אומרים: אין לנו כסף, אנחנו חייבים לפטר. אז תחליטו. אתם רוצים לעשות רשות שידור חדשה? תעשו אותה. ייקח שנה, שנה וחצי, יכול להיות, זה תהליך ארוך. היא קיימת עשרות שנים. זה לוקח זמן. כולם בחדר הזה מסכימים שצריך לשנות את רשות השידור. להביא לשם תרבות ארגונית אחרת, להביא לשם אולי תפיסה שידורית אחרת. אולי היא צריכה להיות יותר ישראלית כפי שאמר ידידי, יכול להיות. בבקשה. 

אני לא מבקש את הזמן הזה רק כדי להרוויח אותו, כי אולי תקרה איזו מהפכה פוליטית במדינת ישראל אלא מפני שזה ארגון רגיש ביותר. 

אני לא רוצה להעליב אף אדם. זה לא פס ייצור שידור. זה לא פס ייצור. זה אנשים שקמים בבוקר וצריכים לשדר ומדברים ברדיו או מצלמים בטלוויזיה. הם צריכים לדעת איפה הם עומדים. לא יכול להיות שכל הזמן תהיה איזו חרב מתהפכת מעל ראשם: מחר אתם מפוטרים, מחר אתם מפוטרים, מחר אתם מפוטרים. זה בהיבט האחד. 

ההיבט האחר זה מה קורה לדמוקרטיה במדינת ישראל? אל תזלזלו בנכס הזה ששמו שידור ציבורי. הוא לא יכול להיות כמו ערוץ 10 וערוץ 2. אני הפרטתי. אני הייתי זה שלקח שידור במדינת ישראל והפך אותו לשידור מסחרי. אני מבין את זה. אני מגן עליהם ואני חושב שהם עושים את העבודה שלהם בסדר. אבל בתוך כל העולם הזה של השידור במדינת ישראל, צריך להיות שידור ציבורי וצריך להיות שידור שמעוגן באמת בערכים של האינטרס הציבורי במדינת ישראל. בלי להעליב את ערוץ 2 ובלי להעליב את ערוץ 2, כאן במו ידינו, אנחנו כורתים וחותכים את היסודות של הדמוקרטיה במדינת ישראל. 

<ינון מגל (הבית היהודי):>
נחמן, יש להם אינטרס ציבורי גדול מאוד, גם לערוץ 2 וגם לערוץ 10, לאורך הרבה שנים השידור הציבורי לא עשה את העבודה שהם עושים. 

<נחמן שי (המחנה הציוני):>
אתה רוצה לברר היסטורית? הכנסנו לשם כמה שאפשר מהערכים הציבוריים. עדיין זה שידור שמונע מסחרית. 

<ינון מגל (הבית היהודי):>
אני מסכים איתך, נכון. 

<נחמן שי (המחנה הציוני):>
הם לא מונעים מסחרית. אולי גם הם מונעים על-ידי רייטינג אבל הם לא מונעים מסחרית ולכן צריך לתת להם. 

דבר אחרון. יש מנכ"ל זמני, שאני לא יודע איך הוא מתכוון לפעול בדיוק. אני שואל את הממונה על יחסי עבודה: מתי אדם אחד, אפילו שחיזקו אותו בעוד שניים, גייס 400 עובדים למערכת הציבורית? תגיד לי, מתי? איך? לפי איזה אמות מידה? על איזה פיקוח מדובר? 400? וזה הגרעין של העובדים. למי נתנו במדינת ישראל? אלדד הוא חבר שלי, אני מודה. איך הוא יוכל לבחור 400 איש?

<ינון מגל (הבית היהודי):>
מה זאת אומרת איך?

<נחמן שי (המחנה הציוני):>
אם יהיה פיקוח ציבורי על ידי אותה המועצה – תהיה המועצה הזאת, תהיה מועצה אחרת. יכול להיות שראש הממשלה רוצה לפתוח את זה. בסדר, אני לא מזלזל בזה. 

<ינון מגל (הבית היהודי):>
אז אתה חושב שמועצה, שכל אחד מקבל לפחות 10 חברים שאומרים לו והיא צריכה לשבת, זה יפתור את הבעיה?

<נחמן שי (המחנה הציוני):>
אני רוצה שקליטת העובדים תהיה בפיקוח ציבורי. שיהיו איזה אמות מידה שאפשר לבדוק אותן ולא לתת לאדם אחד לבחור 400 עובדים. מכאן הכול מתחיל. אחר-כך רכישת תכניות. רכישת תכניות במאות אלפי שקלים נותנים לאדם אחד. מאות אלפי שקלים יוצאו מהכסף הציבורי כדי לרכוש תכניות. 
לכן הדברים האלה לא עובדים. קחו את הזמן שלכם, חודשיים שלושה. לא יקרה אסון. תאריכו את לוח הזמנים במידה מסוימת ונעשה משהו שהוא יהיה נכון לטובת כולנו. היום זה אתם, מחר זה אנחנו, לא משנה, אבל פה מעצבים את עתיד השידור במדינת ישראל ממש תחת לחץ ותחת סד וזה לא יקרה. תודה רבה. 

<היו"ר צחי הנגבי:>
מיכל בירן, המחנה הציוני. 

<אילן גילאון (מרצ):>
למה הדיון הזה לא משודר בערוץ הכנסת?

<מיכל בירן (המחנה הציוני):>
אני אהיה קצרה כי אני חושבת שרוב הדברים כבר נאמרו. 

כולנו נשמח שיחזור חבר הכנסת אראל מרגלית. 

<נחמן שי (המחנה הציוני):>
העברתי לו הודעה שהיושב ראש אישר להזמין אותו חזרה לישיבה כבר לפני רבע שעה. 

<מיכל בירן (המחנה הציוני):>
כל הטענות הענייניות, ועלו פה כמה טענות ענייניות, אינן קשורות לדיון. חברת הכנסת קארין אלהרר, גם אז התנגדתי למה שעשיתם. הצבעתי נגד הצעת החוק של רשות השידור. אבל בכל מקרה, כל זה כבר מים שעברו תחת הגשם ואנחנו כבר אחרי זה. אתם, ממשלת הליכוד ונתניהו, עם השר גלעד ארדן – זה אפילו לא היה שר של יש עתיד. אני זוכרת שהחמאתי לגלעד ארדן. אמרתי שאני נגד אבל שאני סומכת על הפוטנטיות שלך והיכולת שלך לתקתק דברים גם בביצוע של הרפורמה הזאת.

עכשיו אתם אומרים: רגע, עכשיו זאת ממשלה אחרת. למה אתם מצפים? עכשיו אתם מבקשים שוב שאנשים יעשו ויתורים. עוד חצי שנה יהיו שוב בחירות ואז תגידו שזה לא אתם, אלא מישהו אחר לגמרי, זה היה ביבי בקדנציה אחרת. אי-אפשר, יש עניין של אחריות. גם כך מדינה אמורה לשאת באחריות גם של ממשלה שהיא לא הסכימה איתה כל עוד היא לא שינתה חוק ובוודאי ובוודאי כשזה אותו ראש ממשלה ושר של הליכוד שהיה שלוחו גם בפעם הקודמת. כל הטענות הענייניות הן לא קשורות לכאן. כולם הסכימו שהיה צריך לעשות תכנית התייעלות. היתה פה שתיקה אפילו של אקוניס. עובדים רצו לפרוש. כבר הגיעו להסכמה על תנאי הפרישה והאוצר לא העביר את הכסף כדי שהדבר הזה יקרה. עכשיו אתה שואל: מה עדיף? או שעכשיו כולם ילכו הביתה - - - 

<דוד ביטן (הליכוד):>
אבל זה המצב. אני לא יצרתי את המצב הזה. 

<מיכל בירן (המחנה הציוני):>
אני לא מתחרה עם הסיפור של אילן על ההוא של אימא שלו מתה. זאת בדיוק העז.

<דוד ביטן (הליכוד):>
אבל זה המצב. 

<יואב קיש (הליכוד):>
אני לא מבין מה את רוצה. 

<מיכל בירן (המחנה הציוני):>
בכנסת הזאת אתם מביאים כל יום חוק מופרך. תביאו חוק נורמלי שכולם יסכימו עליו. אני רוצה שתביאו תיקון להארכה - - - 

<דוד ביטן (הליכוד):>
מי יביא?

<מיכל בירן (המחנה הציוני):>
אתם. אתם הממשלה. אתם לפעמים שוכחים את זה. 

<דוד ביטן (הליכוד):>
אנחנו עכשיו בכנסת לא בממשלה. מה שתעשה הממשלה זה למשוך את החוק ואז מה יהיה?

<מיכל בירן (המחנה הציוני):>
נו, באמת, דוד. 

<יואב קיש (הליכוד):>
את קוראת לפיטורים של כל העובדים בעוד חודש. זה מה שקורה.

<מיכל בירן (המחנה הציוני):>
יואב, אל תעשה לי מניפולציות. אתם יכולים להאריך את זה, אתם יכולים להגיע להסכמות. 

<איציק שמולי (המחנה הציוני):>
אתה הצעת לתקן את החוק הראשי, דוד. מה אתה מדבר? אתה הצעת לתקן את החוק הראשי. עכשיו אתה אומר לה שזה בלתי אפשרי? 

<מיכל בירן (המחנה הציוני):>
הדבר הכי חמור. הסיבה היחידה שאנחנו נמצאים במצב הזה זה בגלל האימפוטנציה שלכם. גם של פקידי האוצר שלא העבירו את הכסף שנדרש לפיטורים מרצון וגם של ראש הממשלה שלא מצליח, או לא רוצה, למנות מועצה ציבורית. 

אז תעשה לי טובה. זה פשוט. החוק הזה, כמו שהוא מובא עכשיו, זאת פשוט סחיטה באיומים. אין דרך אחרת לראות את זה. אין מדינה אחרת בעולם שזה נראה כך, שמפטרים אנשים בחוק בתמורה לנדל"ן ולקיצוצים. הדבר הזה לא יכול להיות. האחריות היא עליכם. קחו את האחריות, תאריכו את זה ותתחילו לתקתק עניינים. אנחנו כבר לא בדיון שלא הייתם צריכים לעשות את זה מלכתחילה. זהו, הסתיים, נגמר. פשוט תוציאו את זה לדרך. 

<היו"ר צחי הנגבי:>
קארין אלהרר.

<קארין אלהרר (יש עתיד):>
תודה אדוני היושב ראש. אני חושבת שאין מחלוקת בחדר הזה שיש צורך אקוטי בקיומו של השידור הציבורי. החוק שעבר בקדנציה הקודמת היה חוק שלקח בחשבון את כל השיקולים ואמר: לא תיסגר הרשות עד שלא תקום החדשה. 

התיקונים שאתם מביאים פה היום - - - 

<דוד ביטן (הליכוד):>
אבל נקבע מועד לדבר הזה. 

<קארין אלהרר (יש עתיד):>
תגיד לי, הפרעתי לך? מה אתה מפריע?

אני חושבת שמה שיישאר מהחוק הקודם, בתיקונים שמביאים פה היום, זה פיטורים המוניים ומינויים על-פי הגחמות של ממשלת ישראל. 

<קריאה:>
לפי הלחצים של הוועדים החזקים במשק. 

<אורן אסף חזן (הליכוד):>
לא תמכת בזה בקדנציה הקודמת?

<קארין אלהרר (יש עתיד):>
אדוני המנכ"ל. אני מאמינה לכנות שלך. אתה אומר שאתם לא רוצים מינויים פוליטיים. באמת אני שואלת: מה הבעיה? יש כבר שמות, תחתמו על זה. אתם יכולים לפתור - - - 
<יואב קיש (הליכוד):>
אז אמרו לך, רוצים שהחוק ייצא לפועל, לא רוצים סתם אנשים שיעבדו. 

<קארין אלהרר (יש עתיד):>
תיתן לי להשלים את המשפט.

<יואב קיש (הליכוד):>
אבל אמרו לך שיחתמו על זה. 

<קארין אלהרר (יש עתיד):>
לא רוצה שתדבר עכשיו, אני רוצה להשלים את המשפט. 

אדוני המנכ"ל, אני באמת מנסה להבין. אני מאמינה לכנות שלך. אני מבינה שאתה אומר שתמונה מועצה. תראה את כל הטענות שעולות כאן היום, שאדם אחד על פיו יישק דבר למנות 400 עובדים. אדם אחד על פיו יישק דבר לקנות תכניות. איך הדבר הזה יכול לקרות בצורה עניינית והגיונית?

<שלמה פילבר:>
זה קורה כבר שנה שלמה עם בן אדם אחד ברשות השידור הקיימת כשאין לה גוף ציבורי מפקח חוץ מכונס הנכסים. 

<קארין אלהרר (יש עתיד):>
א', בית המשפט מפקח על הכול.

<שלמה פילבר:>
בית המשפט לא מפקח על קניית תכניות. 

<קארין אלהרר (יש עתיד):>
אתה בעצמך אומר ששנה שלמה לא נעשה כלום ומצד שני אתה אומר שאתם רוצים לקדם. איך זה משתלב יחד?

<שלמה פילבר:>
אני אסביר לך והסברתי גם בפעם הקודמת. 

<קארין אלהרר (יש עתיד):>
לא, אתה לא הסברת את זה. 

<דב חנין (הרשימה המשותפת):>
אפשר להשלים בכנסת משפט? תודה רבה לך. 

<דוד ביטן (הליכוד):>
לנו לא הפריעו? הפריעו גם כן. 

<שלמה פילבר:>
אני מתנצל. 

<קארין אלהרר (יש עתיד):>
אני באמת מנסה להבין את זה. 

מה הוא הדבר בעיניי הוא להגדיל עוז? אתה אומר שאם התיקונים האלה יעברו, אז ראש הממשלה מתחייב למנות את המועצה. אני אומרת שזה צריך להיות הפוך. החוק כבר קיים, הוא חוקק בכנסת. היתה אמורה להיות המועצה. תמנו את המועצה, תראו לנו את הרצינות, תראו לנו שבאמת אתם רוצים לקיים את השידור הציבורי החדש ואז תעבירו את התיקונים לחוק. אם באמת פקידי האוצר לא נאותו לדבר עם אנשים, שזה היה התנאי לכל הסיפור, אתם לא יכולים לעשות הכול ב"חאפ לאפ" בחודש. תאריכו את זה עד מרץ. תנהלו את הדברים בשום שכל ואז הכול יקרה כמו שצריך. תממנו את זה ושהאוצר יפסיק לאיים שיעבירו את זה לבית משפט ויפטרו את כולם בבת אחת. זה לא עובד בצורה כזאת. אני באמת לא מצליחה להבין איפה הרצון העז לקיים את השידור הציבורי אם כל מה שאתם עושים רק מוביל לסגירת רשות השידור ושיתוק המקום הזה. 

<היו"ר צחי הנגבי:>
תודה. חבר הכנסת איתן כבל. 

<איתן כבל (המחנה הציוני):>
תודה אדוני היושב ראש, אדוני השר. מבלי להעליב את הטייחים, ככה זה נראה כשטייחים מנסים להיות בנאים. אני אומר את זה לכם תוך כדי תחושה שאתם שוכחים שאתם אלה שצריכים לנהל את העסק. חברים יקרים, על מי אתם מלינים? זה אתם. האוצר זה אתם, תקשורת זה אתם, מינוי הכנ"ר זה אתם. זה אתם, המבוכה היא שלכם. הביזיון הוא שלכם. על מי אתם מרימים קול? על מי? את מי אתם מבקשים לתקן? את עצמכם?

אני רוצה להזכיר שבקדנציה הקודמת – אני לא רוצה לפתוח את הדיון, זה ראש ממשלה של כולנו, גם שלכם. שר תקשורת שהיה, גם שלכם. 

בשורה התחתונה, אני אומר את זה לכולנו - - - 

<דוד ביטן (הליכוד):>
מה עם שר האוצר? לא שלנו - שלה. פשוט שכחת אותו, לא הבנתי למה. 

<איתן כבל (המחנה הציוני):>
אני לא שכחתי אותו. אני אזכיר לך שגם אני לא ניהלתי איתו משא ומתן. אני לא מיניתי אותו. הוא לא יושב איתי כל יום ראשון בבוקר. 

<דוד ביטן (הליכוד):>
עכשיו הוא המנהיג של האופוזיציה, מה אתה רוצה? 

<איתן כבל (המחנה הציוני):>
תסלח לי. הוא לא יושב איתי כל יום ראשון בבוקר. אני מכבד אותך מידי, הייתי מצפה שאחרים יקפצו לא אתה. ברשותך, אנחנו מכבדים אחד את השני יותר מידי בשביל שאני אצטרך להגיב על מה שאתה אומר. 

אני רוצה לומר ולהיות ענייני. היה לי הרבה מה לומר ואמרתי מספיק. יש כאן שלוש נקודות שצריך להניח על השולחן, אם באמת יש רצון להוציא מן הכוח אל הפועל ולהקים את השידור הציבורי החדש. יש נושא העובדים, שהוא לא יכול להסתיים, גם לא עכשיו. אני אומר את זה לך אבי חברי, אני אומר את זה לך אדוני המנכ"ל, אני אומר לך אדוני השר. הדרך היא לצאת מכאן היום, להתכנס בחדר. אם באמת מתכוונים לעשות את זה. לשבת עד הלילה. אלה לא עניינים שיכולים לקבל מענה בחקיקה. כל ניסיון להוליך את זה בחקיקה – אני מדבר מעבר לסיפור של 10 מיליון כן או לא, אני מדבר על המהות. 

צודק יושב ראש ההסתדרות. אני אומר לך אדוני השר, כמו שעשינו בפעם הקודמת. אפשר להיכנס לחדר ואם יש רצון טוב כל אחד ימשוך לאן שהוא רוצה ובסוף מגיעים להבנות. זאת ההזדמנות לעשות את זה עוד היום עכשיו. 

נושא שני, שהוא בצורה כזאת או אחרת עוסק במהויות של ניהול התאגיד החדש. אדוני המנכ"ל, אדוני השר, למה לתפור בצורה כל-כך גסה? בסופו של עניין – אני אומר לך את זה חברי ינון מגל. העניין הזה של המועצה, המשמעות שלו היא חלק מתרשים זרימה. זה לא שמישהו בא ותקע את המועצה. כל העניין הוא, שאתה ממנה מועצה שיודעת ללוות עקב בצד אגודל כל אחד מהתהליכים. יש כאן אחריות. גיל עומר הוא לא סגן מפקד חוליה מצומצמת. הוא לא מונה כדי שבמרץ הוא ייכנס לתפקיד ויגידו: או, מרשים מה שעשיתם. 

בסופו של עניין מה אתה בעצם אומר? המועצה תקבל את זה אחרי שלעסו את זה ואו שהיא תקיא או שהיא תקבל. זה פשוט לא. זה בכלל מפליא אותי שאנחנו מנהלים שיח של קואליציה ואופוזיציה סביב העניין הזה. לא יכול להיות שזה יקרה כך וזה גם לא נכון. זאת לא השאלה בכלל.

כשאני עומד ומסתכל אני לא מתייחס לדברים האלה בשאלות של ימין ושמאל אלא של התנהלות עניינית נכונה. זה נכון לגבי כל אחד מהגופים. 

לכן אני מסיים בשונה מהרגיל. אני אומר את זה לך אדוני היושב ראש ואני פונה אליך אדוני השר. אני מציע שתתקבל כאן החלטה להוציא את העניין של יחסי העבודה. להתכנס כאן בחדר. השר, המנכ"ל. אני מוכן לסייע ולהיכנס בתהליך הזה. צריך להמתין. אין ספק שלהחלטה על יחסי העבודה תהיה השלכה דרמטית לגבי סעיפים גם של התנהלות ומהות בתיקונים המונחים כאן לפנינו. אז ממילא נמצא עצמנו במצב הרבה יותר קל וכן גם ראש הממשלה שיוכל לחתום בלוח זמנים סביר על המועצה. 

<היו"ר צחי הנגבי:>
דב חנין, בבקשה. 

<דב חנין (הרשימה המשותפת):>
תודה לך אדוני היושב ראש. 

אני חייב לומר לכם, עמיתיי חברי הכנסת, שאני מגיע לדיון הזה בתחושה מאוד קשה. אני מראש אומר שחלק מהדברים שאני אומר לא יהיו מקובל על-ידי כמה מעמיתיי אבל אני אומר את הדברים שאני מאמין בהם. יש פה מהלך חסר תקדים. קודם כל, יש פה מהלך של פיטורי עובדים בצורה דורסנית, בחקיקה. זאת הפרה של הסכמות, זאת הפרה של הסכמים. אם זה היה קורה באיזה מפעל אחר והיו זורקים 1,500 עובדים לרחוב השמים היו רועשים וכולנו היינו נזעקים, אבל משום מה הדבר הזה עובר יחסית בשקט כשמדובר ברשות השידור.

אני רוצה להתחיל בברכה להסתדרות ובברכה לעובדים שביצעו היום את השביתה. כך צריכה להיראות סולידריות. האנשים האלה מבינים שמה שמתחיל היום ברשות השידור יגיע לגורמים ציבוריים אחרים. לכן כל הכבוד. מכאן אני קורא לעובדי רשות שדות התעופה, השביתו את שדות התעופה. אני קורא לעובדי הנמלים: השביתו את הנמלים. אני קורא לעובדי הרכבת: השביתה את הרכבת. מה שמתחיל ברשות השידור לא יסתיים ברשות השידור. 

חיסול השידור הציבורי הוא לא בעיה פרטית של עובדי הרשות. 

<ינון מגל (הבית היהודי):>
אז לא לייעל את רשות השידור?

<דב חנין (הרשימה המשותפת):>
הוא לא בעיה פרטית?

<דוד ביטן (הליכוד):>
מה אתה רוצה בדיוק, לא הבנתי?

<רוברט אילטוב (ישראל ביתנו):>
הוא רוצה מהפכה. 

<דב חנין (הרשימה המשותפת):>
אדוני היושב ראש, זה לא על חשבון הזמן שלי. חשבון הזמן של ינון מגל בסיבוב הבא. 

בלי שידור ציבורי לא תהיה דמוקרטיה וחיסול השידור הציבורי הוא פגיעה בדמוקרטיה. דיברו פה על אימפוטנציה של משרד האוצר ועל שר האוצר הקודם, על גלעד ארדן, ועל חברת הוועדה קארין אלהרר. חברות וחברים, הבעיה לא נמצאת שם. לא מדובר פה על טעות, מדובר פה על מדיניות. לא מדובר פה על פקידים, מדובר פה על ראש הממשלה. האיש שעומד מאחורי כל המהלך הזה הא ראש ממשלת ישראל בנימין נתניהו. 

אני רוצה להגיד על רשות השידור. בכל גוף יש הרבה מה לתקן. גם ברשות השידור יש מה לתקן. קודם כל צריך לתקן את הניהול הקלוקל של שכבת מנהלים לא רלוונטית, פוליטית, מינויים פוליטיים, התערבויות פוליטיות, ניהול ממשלתי לא נכון. את זה צריך לתקן. 

אבל, אדוני היושב ראש, צריך להתקומם על הדה-לגיטימציה המוחלטת שנעשית כאן לרשות השידור. יש כאן רדיו ציבורי שהוא לתפארת. רשת ב', תיראו את שיעורי ההאזנה, תיראו את התכניות, מערכת לתפארת. טלוויזיה חינוכית, מערכת סופר יעילה. כזה צוות קטן ובכל זאת, מה יהיה אדוני השר?

הטלוויזיה החינוכית היא מערכת מפוארת. היא עושה עבודה נהדרת עם צוות עובדים מאוד קטן. כן, גם בערוץ הראשון. איך היו משדרים את שיטת השקשוקה כאשר הערוצים המסחריים לא הסכימו לשדר? היה טוב שהיה לנו שידור ציבורי שידע לשדר את הסרט החשוב הזה. אבל זאת בדיוק הבעיה. כדי לא לאפשר את שיטת השקשוקה על הגז וכדי לא לאפשר את שיטת השקשוקה על הבנקים, סוגרים את הערוץ הזה. שיטת השקשוקה שתרצה להיות משודרת בעוד כמה חודשים, לא יהיה ערוץ שישדר אותה. זאת הסיבה שהמהלך הזה מתנהל. 

אדוני היושב ראש. מרכיבי הפאזל הם מאוד רבים אבל צריך לצרף אותם כדי לראות את התמונה הגדולה. התמונה הגדולה היא לא טעות והיא לא מקריות. המהלך הזה שלא ממנים מועצה בניגוד לחוק לא קרה במקרה. יש כאן מהלך שהמטרה שלו היא לחסל את רשות השידור. מה יקרה בעתיד? יהיה פה אולי משהו אחר לגמרי. 

מה צריך לעשות עכשיו? קודם כל, לא להרוג את השידור הציבורי. בטח לא להרוג את השידור הציבורי לפני שמייצרים מערכת אחרת. למנוע את הפיטורים ההמוניים האלה שנמצאים כרגע על הקנה. צריך למנות את המועצה באופן מיידי, החוק דורש את זה. איך מפרים חוק ובאים לכנסת בחוצפה ומביאים לנו כל מיני תיקונים ושינויים שאתם לא עשיתם. ראש הממשלה, שר התקשורת, הוא לא פנוי לעבודתו במשרד התקשורת? שייתן את זה לשר אחר יותר פנוי ויוכל למנות מועצה ולבצע את החוק שהכנסת חוקקה. יבצע את מה שהחוק מחייב ולא יבוא לנו לכאן ויציע מערכת שבה נותנים למנכ"ל זמני להיות זה שמעצב בפועל את דמותו של השידור הציבורי החדש. מנכ"ל זמני, שחרב המינוי הקבוע מתנופפת מעל ראשו. הוא זה שיקבע את דמותו של השידור לשנים קדימה עם 400 המינויים האלה. איך בכלל דבר כזה בכלל יעלה על הדעת? איך דבר כזה יתכן?

אני קורא לאמץ את ההצעה, להפסיק את הדיון על החוק הזה. להתחיל מייד במהלך של הידברות עם העובדים ועם ההסתדרות. להביא לכאן מהלך מוסכם, מושכל, עם האנשים הנפלאים האלה שעובדים בשידור הציבורי ועם נציגי העובדים, כדי שבאמת יהיה לנו בישראל שידור ציבורי. 

<היו"ר צחי הנגבי:>
רוברט אילטוב, בבקשה. 

<רוברט אילטוב (ישראל ביתנו):>
תודה, כבוד היושב ראש. כבוד השר, קודם כל הייתי רוצה לתת לך תיקון קטן. לא לקרוא לזה "תאגיד שידור ישראלי", כמו שבבריטניה קוראים לזה BBC, אנחנו פשוט נקרא לזה BB. זה קליט, פשוט, יש את המסר. 

בכל מקרה, כבוד היושב ראש וכבוד השר. בשולחן הזה רוב האנשים תומכים ברפורמה. יחד עם זאת, רוב האנשים לא תומכים בדרך שבה הרפורמה הזאת נעשית. אני חושב שזה הזמן גם לעשות את התיקונים המתאימים כדי שהדרך תהיה נאותה. 

כולם רוצים רשות ציבורית, כולם רוצים שהיא תשדר, כולם רוצים לשמור על כמה שיותר עובדים וכולם רוצים שהיא תהיה יעילה. כפי שזה נעשה עכשיו, אנחנו לא רואים איך אפשר לשמור על יעילות. אני לא רואה איך אתה שומר על כוח אדם מקצועי מוכשר. אין את המתווה הברור. בן אדם אחד כנראה יכול, על-פי דרכם, למנות 400 איש. אני לא רואה איך הוא עושה את זה לבד. אני לא רואה את באיזה סדר ולא רואה נהלים ברורים, איך עושים מכרזים ל-400 איש בלי מנגנונים? אני חושב שאנחנו חוטאים למטרה. 

כמובן שאני גם מתנגד להתערבות בוטה בחוק בכל יחסי עובד ומעביד. אני חושב שלאורך כל ההיסטוריה של מדינת ישראל היו הסכמות. בשיחה עם יו"ר ההסתדרות התרשמתי שהוא נכון ורוצה להגיע להסכמות. הוא עשה זאת בעבר, עשה זאת בנועם ובצורה מסודרת. אני חושב שיש שותף לעשות את הדבר הזה ואין סיבה לרוץ. 

לאלה שמאיימים שיסגרו מחר ואם החוק לא יעבור אז מחר הכול יתפרק. לא פעם אחת היינו בסוגיות של סגירת ערוץ טלוויזיה ובסוף אף אחד לא העז לסגור ערוץ טלוויזיה, כי תקשורתית, תדמיתית ופוליטית זה לא נכון. אם יש צורך להאריך את החוק אז נאריך את החוק. צריך לעשות את הדברים בצורה מסודרת. 

יש גופים בתוך הרשות שהם גופים בריאים, טובים, יעילים ואין צורך בסגירתם או פיזורם. אני בדקתי לדוגמה, סוגיה אחת, חוץ מעניין הטלוויזיה החינוכית אותה העלה דוד ביטן. אני בדקתי לגבי רדיו רק"ע, לגבי השפה הרוסית. לפני מספר שנים היתה שם מצבת כוח אדם של 70 איש. היום יש שם 24 איש ושניים בפני פיטורים. שני שליש מהאנשים כבר הופרשו בתקופה האחרונה. מה המשמעות של פיטורים של העובדים? בעצם זה חיסולה של רק"ע. רק בשנה שעברה הגיעו לישראל קרוב ל-30,000 עולים חדשים? מה הציבורי הזה יקבל? האם הוא יקבל אקטואליה? האם הוא יקבל חינוך, ידע, חדשות? המשמעות היא שרקע תיסגר והעולים האלה לא יקבלו שום שירות.

לכן אני חושב שאין סיבה שלא נלך לקראת העובדים. אין שום סיבה שלא נבדוק את הדברים לעומק. אין שום סיבה שנעשה דברים כל-כך חריגים ומהירים מבלי שאנחנו מסתכלים אחורה. 

אנחנו כולנו רוצים רפורמה. אני חושב שגם איתן כבל היה בעד הרפורמה, כשבזמנו היה השר הממונה וגם הרבה חברים אחרים. אנחנו נתמוך ברפורמה בתנאי שהפגיעה בעובדים תמזער, בתנאי שהדברים ייעשו בדרך הנאותה. 
<שר המדע, הטכנולוגיה והחלל אופיר אקוניס:>
ביקשתי מהיושב ראש שאחרי שחברי הכנסת יסיים לדבר, מנהל הרדיו ייתן לך תשובה ברורה, שכבר נמסרה לוועדת העלייה והקליטה בנושא רדיו רק"ע והשידורים לעולים. התשובה תניח את דעתך.
<היו"ר צחי הנגבי:>
אורן חזן, בבקשה. 

<אורן אסף חזן (הליכוד):>
אדוני היושב ראש, כבוד השר. 
יש לי כמה שאלות. כל הזמן עוסקים בעובדים ובלי לשים לב אנחנו מפספסים את העיקר. אני רוצה להבין ברמת המועצה. אני רוצה לשים את הדברים על השולחן. אני מתנגד לסעיף 2.2 ותכף אסביר למה. 

אני רוצה לשאול שאלה: למה בעצם מתעכב האישור של המועצה? אם ועדה חיצונית ניטרלית הקימה מועצה ורק השר וראש הממשלה צריכים לאשר, אז למה אנחנו מעכבים את זה וגורמים למצב שהכול נמצא בידיו של אדם אחד שיודע שאם הוא לא יישר קו, אז יכול להיות שהוא לא ימשיך בתפקיד שלו? זאת שאלה עניינית.

שאלה שנייה בנוגע לעובדים. אין ויכוח שצריך לעשות התייעלות, רפורמה ושיפור של השידור, של הערוצים, של הרדיו וכדומה. יש פה נציג של האוצר? אשמח לקבל תשובה למה האוצר התעכב עם כל האנשים שפנו לפרישה מרצון? מדוע נמשך התהליך הזה פעם אחר פעם?

אם אני מבין נכון, אז בסוף אנחנו מתווכחים על 60 מיליון שקלים, שאלה אותם 10 מיליון של התייעלות מספטמבר שנה שעברה עד ספטמבר הנוכחי. אבל אם מפנים את שרונה לבד ומוכרים את הקרקע אז זה קרוב ל-200 מיליון אקסטרה נוספים בנוסף לרפורמה. 

<שלמה פילבר:>
זה 100 מיליון בנוסף 1.2 מיליארד של הסכמי הפרישה. 
<נחמן שי (המחנה הציוני):>
זאת רשות נדל"ן, זאת לא רשות שידור. 

<אורן אסף חזן (הליכוד):>
אני מתייחס לשרונה מכיוון שהדברים הם צמודים באותו סעיף אחד לשני ולא מדברים על רוממה ולא על דרום הקריה ועל אזורים נוספים. 
אשמח לקבל תשובה לשאלות האלה. ברור שבסופו של יום שאנחנו מדינת רווחה, מדינה שבסך-הכול אמורה לתושבים, ההתעסקות עם העובדים היא התעסקות שלא מענייננו. 
קארין, אני לא מצליח להבין. במהלך מערכת הבחירות האחרונה, בכל פאנל שהשתתפתי בו התרעמתי על-כך שהולכים לפטר עובדים בחקיקה. לא רק שמפטרים אותם בחקיקה, גם לא נותנים להם את הזכות הבסיסית שהיא הזכות לשימוע. אנחנו חוזרים על אותה טעות פעם אחר פעם. 

יש פה פרדוכס שאני לא מבין. מצד אחד, ממנים מפרק ונותנים לו את כל הסמכויות, ומהצד השני, אומרים לו: אדוני, אם לא תעמוד בתנאים אחד, שניים ושלוש, הסמכויות שלך בטלות. אשמח לשמוע תשובות כדי לדעת איך אני פועל. 

<היו"ר צחי הנגבי:>
חבר הכנסת אייכלר, בבקשה. 

<ישראל אייכלר (יהדות התורה):>
אדוני היושב ראש, חברים, חברי כנסת ואורחים. כל מה שנאמר פה לגבי העובדים אני מזדהה. צריך להפריד בין הנושא המהותי של מה זה שידור ציבורי לבין נושא העובדים. בנושא העובדים, ברור שאי-אפשר לפטר אנשים בחקיקה חד צדדית. צריך לשבת עם נציגי העובדים ולהגיע איתם להסדרים ולהבנות, בוודאי שלא בתקופת החגים. מרוח הדברים שנאמרו עד כאן אני מבין שזאת הכוונה. העניין של העובדים חייב לבוא בהסדר כפי שמקובל במדינה סולידרית ואני שצריכים לפרנס, בפרט האנשים שהם ברמות השכר הנמוכות. 

אני רוצה לשאול שאלה אחרת: מה זה שידור ציבורי? מי זה הציבור? אני מכיר לפחות 50 ציבורים במדינת ישראל שאין ביניהם שום הסכמה כמעט על שום דבר. לכן, יש לי גם פתרון. קראתי קצת את המסמך שנקרא "מסמך נקדי". מישהו עוד זוכר את זה? היה אחד בשם נקדימון, פרה היסטוריה. אני חושב שגם העובדים שיישארו במערכת וגם העובדים שיתקבלו למערכת, חייבים לחתום על הדברים. 

אני אצטט כמה משפטים: "יש מראיינים ששואלים את התשובה. לא נותר לו למרואיין אלא להפטיר: אכן, כן, חיובי, אמת. לעיתים יש תחושה שהמראיין כלל לא מעוניין בתשובה, הוא משסע את תשובות המרואיין כמי שאצה לו הדרך ומשתוקק להשמיע ולשמוע את קולו שלו." זה שידור ציבורי, אדוני היושב ראש?

הוא אומר מפורשות: "אל לו למראיין להשמיע את דעתו שלו בעניין העולה במהלך הריאיון אבל מותר לו לומר דברים בשם אומרם או שמקובל עליו כדעה או תחושה הרווחת בציבור". 

אני רוצה שזה ייכנס לחוק, אם אפשר: "על המראיין להישמר מכל משמר מנקיטת עמדה בנושא שנוי במחלוקת, אפילו בדרך של ניסוח לא זהיר או שימוש במילים טעונות שיש בהן שפיטה ערכית והדבקת תוויות".  

רבותיי, אני בעד העובדים. אני מכיר סך הכול 33 שנים את רשות השידור ולרובם יש לי רק מילים טובות עליהם. הופעתי אצלם תמיד כאורח. דיברו כאן על ש"ת. אפשר לספור על אצבע יד אחת את העובדים החרדים ברשות השידור. אבל כאורח ששתה והופיע הרבה, יש לי כבוד גדול לעובדים. מצידי שיישארו כל האנשים המקצועיים שעושים את עבודתם נאמנה אבל שיעשו את זה לפי מסמך נקדי. 

למשל, נקדי לא כתב את זה ולא ראיתי את זה. אני רוצה גילוי נאות. ישנו שדרן ברשות השידור, ואני לא אומר את זה כי זה לשבחו. הוא אומר: אני בעמדה זאת וזאת ואז הוא מתחיל להתווכח עם המאזינים וזה מאוד נחמד. אני רוצה שכל מי שעולה לשידור ומתחיל להטיף על דבר מסוים, שיעשה גילוי נאות: אני בהשקפה ובדעה הזאת. 

אני אקח דוגמה של משהו מאוד פרוזאי ואקטואלי, מתווה הגז, שבו אין השקפות אמוניות אלא זה נושא לוויכוח. שיגיד: אני בעד או נגד מתווה הגז ועכשיו אני אומר את הארגומנטים. אגב, נקדי לא מרשה את זה. אבל אם אני רוצה להיות ליברל ולאפשר לאנשים לדבר, אני רוצה גילוי נאות. לא יתכן שאנשים יבואו בשם המקצועיות, פרופסורים ומומחים, ואתה שומע את המומחה ואתה מבין שאף מילה מקצועית אחת הוא לא אמר. הוא אמר דעה פוליטית שכל אזרח בשוק יכול להגיד את הדעה הזאת. 
אני לא רוצה להאריך בעניין נקדי אבל הוא כותב: "אין לשים דברים בפיו של המרואיין ואין לפנות אליו בסגנון של חוקר משטרה". מישהו מבין מה הוא אומר פה?

<היו"ר צחי הנגבי:>
אין תופעות כאלה.

<ישראל אייכלר (יהדות התורה):>
אין דבר כזה, נכון?

<היו"ר צחי הנגבי:>
אולי זה היה בתקופת נקדי. 

<ישראל אייכלר (יהדות התורה):>
היום כבר הכול בסדר. 

הוא מגיע לסיכום ואומר כך: "חופש הביטוי אינו נוסחת קסם הפורצת כל שער. קיימים חוקי המדינה ומוגני חוק. ברשות השידור יש כללי אתיקה מחייבים אף שהם מוצגים כתדריך. רשות השידור מחויבת לשדר אינפורמציה מהימנה באימות. לא מספר המקורות קובע אלא טיב המקורות ואי תלותם זה בזה. חיסוי מקורות ובידוי מקורות אינו היינו הך." 
שימו לב למה שהוא אומר כאן. יש לפעמים שאומרים חיסיון מקורות וזה בידוי מקורות. 

ברשותך אדוני, אני אסיים במה שהוא מסיים בסעיף יג': "קבוצת ההתייחסות האמיתית של השדרן היא כלל הציבור המאזינים והצופים על הגיוון והשוני שבו. הציבור אינו נבער מדעת שוטה וחסר אינטליגנציה. יש והמאזין והצופה יודעים יותר מן הכתב על הנושא שהוא מסקר. ומכאן חובת הצניעות, גישה שאין בה התנשאות, יחס של מחויבות וכבוד כלפי המאזין והצופה ומידה מרובה של רגישות". 

אם זה יהיה, אני בעד. 

<היו"ר צחי הנגבי:>
תודה. חבר הכנסת איציק שמולי (המחנה הציוני)ואחריו אחרון הח"כים.

<איציק שמולי (המחנה הציוני):>
אדוני היושב ראש, כבוד השר. אני חושב שגם מהימים של הוועדה הקודמת כולם מדברים בשבחו ובחשיבותו של השידור הציבורי. אני חושב שיש גם הסכמה די כללית, על זה ששינויים ואפילו דרמטיים צריכים לעבור בגוף הזה. 
מה לא בסדר? שתחת הכסות הזאת ובאמתלה הזאת, לוקחים את העניין של הצורך לחולל רפורמות בתוך השידור הציבורי ומתחילים להתנהל באופן מאפיונרי. מילא אם זה היה רק מול רשות השידור. באים בחקיקה ורוצים לפטר עובדים, שמצפצפים על חוק של הכנסת. הרי לב ליבו – יושבת פה יו"ר הוועדה הקודמת ואנחנו התנגדנו לחוק. לב ליבה של הרפורמה והחוק הקודם היה, שקודם כל פותחים ואחר-כך סוגרים. עכשיו, כדי לחצות את הגבול של עצמכם, בא המנכ"ל ואומר: אם הכנסת תואיל בטובה לאשר, אז ניאות לפתוח ולאשר את המועצה. 
<שלמה פילבר:>
התאגיד פתוח. 

<איציק שמולי (המחנה הציוני):>
לא התאגיד, המועצה. 

<דוד ביטן (הליכוד):>
זה הוגבל במועדים, שים לב. 

<איציק שמולי (המחנה הציוני):>
בסדר. בינתיים, אם יש משהו בחדר הזה שיש עליו הסכמה, הוא שלא עומדים במועדים. אם יושב ראש ההסתדרות צריך לחכות לאוצר פעם ועוד פעם. אם אומרים לך ש-800 עובדים רוצים לפרוש מרצון ודיברו רק עם 100 ולאוצר אין תשובה למה זה קורה, אז אי-אפשר להפיל את הכול על העובדים ועל רשות השידור. בסוף, כפי שאמר חברי איתן כבל, אתם בשלטון. מי שהוביל את הרפורמה הקודמת זה אתם, יחד עם שר האוצר הקודם, אבל זה אתם. אז אל מי בעצם אתם באים בטענות?

לסיום, אדוני היושב ראש, העניין של העובדים. לא יכול להיות שדבר כזה יקרה בחקיקה. אין לזה שום תקדים ואין לזה גם שום סיכוי לעבור פה. מה אומר השר? הוא אומר שני דברים. אחד, זה על העניין של האיזון. האופן שבו אתם מנסים לעשות את זה לא מראה על יותר איזון שאתם רוצים להכניס. אתם רוצים שופר, לא איזון. 

לעצם העניין של העובדים. מה אומר השר? אנחנו בכלל עושים לכם טובה. במקום 1,500 אנחנו נפטר קצת פחות. אז אנחנו לא צריכים את הטובות הללו ופיטורי עובדים לא יהיו בחקיקה. בוודאי ובוודאי, אדוני היושב ראש, בשנה שבה ההסתדרות מוכיחה פעם אחרי פעם את האחריות שהיא מגלה, כולל צעדים כואבים. ומה אתם עושים? חלם על חלם על חלם? באים בצורה פראית ודורסנית ומנסים להוביל את זה בכוח. זה לא ילך. חברים בקואליציה אומרים לכם שזה לא ילך. זה פשוט לא ילך. 
<היו"ר צחי הנגבי:>
מיקי זוהר, בבקשה.

<אילן גילאון (מרצ):>
אדוני, יש עדכון למה השידור לא משודר בערוץ הכנסת. אמרו לנו שזה לפי בקשת היושב ראש כדי שהם לא ישמשו כשופר בדיון. 

<היו"ר צחי הנגבי:>
מי שאמר לך שיקר. 

<קריאה:>
למה זה לא משודר?

<היו"ר צחי הנגבי:>
אין לי מושג. אף פעם לא פנו אלי ולא דיברו איתי. 
<מכלוף מיקי זוהר (הליכוד):>
חברים יקרים, שמעתי את כל הדוברים. אני חושב שהגיע הזמן, ממש בסיכומה של הוועדה, להיות פרקטיים. 
כדי להיות פרקטיים אני אתחיל במשפט אחד שחשוב לי לומר אותו, גם לחברי הוועדה וגם ליושבים בקהל וזאת מתוך רצון להביע סולידריות בעניין הזה עם ראש הממשלה. להאשים אותו בבעיית רשות השידור? יש לי דברים שאני חולק עליהם ותכף אבהיר אותם, אבל להאשים אותו בבעיה של רשות השידור זה אבסורד. כולם מבינים שיש שם חובות, שיש שם גירעונות, יש שם התנהלות לא כל-כך תקינה. בסופו של דבר הטיפול הוא אך ורק באמצעות הבראה והבראה מתבצעת בימים אלה. 

אני חושבת שההסתדרות הוכיחה שהיא מבינה את זה ואני חושב שגם העובדים הוכיחו שהם מבינים את זה וטוב שכך, כי אין פתרון אחר. 

אין חולק שחלק מהותי מהעובדים ברשות הישנה – אני אומר את זה לשר ולמנכ"ל המיועד – חייבים לעבור לרשות החדשה. אנחנו לא חולקים על זה ואף אחד לא חולק על זה. כולנו מבינים שחלק לא קטן של העובדים יעבור. גם ההסתדרות מעוניינת בזה, גם אנחנו מעוניינים בזה וכולם גם מבינים את זה. הנה עוד סוגיה שבעצם אנחנו מבינים ויודעים שהיא גם תיפתר בסופו של דבר. 

בעצם יכולנו למנוע את כל העיצומים בהסכמה פשוטה. אם היינו עושים פעולה ומסירים את הסעיף של ה-10 מיליון. הרי צריכים להבין מה הסעיף הזה אומר. אמנם זה סעיף שניתן להבין אותו מצד אחד של המתרס, אבל צריך להבין שבמדינת ישראל יש מעמד לעובד ואנחנו דואגים לשמר אותו. גם ראש הממשלה יודע, ואני לא הדובר שלו, שחשיבות מעמד העובד יש לה ערך והוא מכיר בה. מי שלא כל-כך אוהב את מדיניותנו או את הרצון שלנו למשול במדינה הזאת, מציג אותנו כמי שלא דואגים לעובדים וזה לא נכון. בליכוד יודעים לדאוג למעמד העובדים. הסעיף הזה הוא סעיף שיש בו אמירה בעייתית כלפי מעמד העובד - - - 

<שר המדע, הטכנולוגיה והחלל אופיר אקוניס:>
אני ארמוז לך ברמז דק, שהסעיף הזה לא בא מטעם משרד שבראשותו עומד איש ליכוד. זה כדי שהדברים יובנו. אני הרי מפזר רמזים כל הזמן. כל הזמן אני צריך לפזר רמזים. זאת לא חידת היגיון. הבנתם עכשיו את התשובה?
<רועי פולקמן (כולנו):>
אופיר, צר לי אבל זה לא לגמרי מדויק. 
<שר המדע, הטכנולוגיה והחלל אופיר אקוניס:>
זה מדויק אבל אני לא רוצה לפתוח את זה. 

<רועי פולקמן (כולנו):>
צר לי, אבל זה לא מדויק כי אתה יודע שגם שר האוצר אמר שהוא מתנגד לפיטורים בכפיה. הוא לא היה מעורב בזה, זאת החלטה של ראש הממשלה. 
<אילן גילאון (מרצ):>
למה אתם לא יושבים ללבן את הדברים ביניכם?

<שר המדע, הטכנולוגיה והחלל אופיר אקוניס:>
שחבר הכנסת גילאון יבין - - - 
<רוברט אילטוב (ישראל ביתנו):>
אני חושב שזה הזמן לכנס את הקואליציה לדיון נפרד. 

<שר המדע, הטכנולוגיה והחלל אופיר אקוניס:>
לא רק שלא אמרתם, הסעיף הזה הוא סעיף של משרד האוצר. 

<מכלוף מיקי זוהר (הליכוד):>
אדוני היושב ראש, אני יכול להשלים את דבריי?

<איציק שמולי (המחנה הציוני):>
איפה כחלון שדואג לחלשים?

<אילן גילאון (מרצ):>
זאת אחריות שלכם. אתם סילקתם את לפיד מהממשלה, זה מה שקיבלתם. 

<דב חנין (הרשימה המשותפת):>
המאפיין כנתניהו ראש ממשלה זה האמירה העקבית שהבעיה היא שר האוצר. 
<שר המדע, הטכנולוגיה והחלל אופיר אקוניס:>
זה לא נאמר. 

<מכלוף מיקי זוהר (הליכוד):>
דב, מההיכרות שלי איתך, אני חושב שאנחנו פה בשביל לסגור סוגיה ולטפל בבעיה ולא כדי לשפוט או לנסות לדון את ראש הממשלה. זה לא הזמן. יגיע קמפיין הבחירות, תגידו. 
<אילן גילאון (מרצ):>
מיקי, אבל מה שאתה מעלה זה שורש הבעיה. ראש הממשלה רוצה להיות העורך של תכנית החדשות. 

<מכלוף מיקי זוהר (הליכוד):>
אדוני היושב ראש. כחבר מפלגתך אני דורש להשלים את דבריי. 

<היו"ר צחי הנגבי:>
זה לא עניין מפלגתי, אנחנו לא בפורום מפלגתי. אני מבקש שתציג את הדברים בצורה ממלכתית. 

<מכלוף מיקי זוהר (הליכוד):>
אני אומר שיכולנו למנוע את כל העיצומים והשביתות וכל הדברים שראינו הבוקר בכך שהיינו מסירים את הסעיף של ה-10 מיליון. אגב, כולנו יודעים שבסופו של דבר זה היה קורה. 

מה עשינו פה? רבנו, התווכחנו, התנהלנו על דבר שבין כה וכה היה קורה. לכן אני אומר גם לאדוני היושב ראש וגם לאדוני השר. רחשי הוועדה מראים לכולנו שאין ברירה אלא מלהסיר את הסעיפים הללו כי אחרת, לצערי הרב, אני חושש שהצעת החוק לא תעבור כפי שאנחנו רוצים, לטובת השידור הציבורי. 
לכן אני מבקש לשקול את הסוגיה של סעיף ה-10 מיליון, כדי שנוכל להעביר את החוק בנחת למליאת הכנסת ונוכל לקדם את התהליך לטובת השידור הציבורי שאתה חפץ ביקרו. 

<היו"ר צחי הנגבי:>
אני רוצה להודות לכולם. אנחנו בסך הכול 5 דקות מעבר לזמן שהקצנו וזה מאוד יפה. 

אנחנו עוברים עכשיו להקראה. במהלך ההקראה יתייחסו גורמי המקצוע לנושאים הספציפיים שעולים שנוגעים לסעיפים. 
<רוברט אילטוב (ישראל ביתנו):>
אפשר לקבל תשובה למה הם לא ישבו?
<היו"ר צחי הנגבי:>
נגיע לכל סעיף. 

חברת הכנסת אלהרר, אני עובר לקריאת הסעיפים, זה מה שאמרתי לפני שעתיים. ב סעיפים עצמם יעלו נושאים ויש הרבה דוברים שרצו לדבר על נושאים שנוגעים לסעיפים. אנחנו צריכים להתקדם, זה לא רק דיון אמפירי. 

<קריאה:>
הדיון בסעיפים יהיה לאחר הפסקה?

<היו"ר צחי הנגבי:>
אין הפסקה. 

יהיו נושאים שהם בקונצנזוס. בנושאים שיהיו בהם דילמות, נקיים דיון ספציפי. 

היועצת המשפטית לוועדה, בבקשה. 

<אתי בנדלר:>
אני דוחה את ההערות שיש לי להמשך. אני רוצה להעיר משהו לענייני נוהל מאחר והגיעו אלי מסמכי הסתייגויות. אני רוצה להבהיר. כל סיעה, כל חבר כנסת שמבקש להציע הצעה בקשר לסעיף ההסתייגויות, ההסתייגות היא הצעה שהוצעה בוועדה, הוועדה הצביעה עליה. ההצעה נדחתה והוא מבקש להפוך את ההצעה הזאת להסתייגות. לכן, כל חבר כנסת שמבקש להציע הצעה בקשר לסעיף, היושב יאפשר לו לדבר. הוא יציע את הצעתו ולאחר מכן תתקיים הצבעה. הצעות שלא יוצגו בוועדה, לא אוכל לכלול אותן כהסתייגויות. 
<היו"ר צחי הנגבי:>
אני רק אומר שאנחנו לא עושים עכשיו הצבעות. 
<אתי בנדלר:>
אבל אפשר להציע את ההצעות. 

<היו"ר צחי הנגבי:>
נעשה את ההצבעות מרוכזות. 

אני מניח שבערך משעה 13:00 יהיו הצבעות. אנשים יכולים לצאת ולחזור ולא להיות בלחץ. אנחנו לא נעשה שום דבר שהוא מחטפי ומייצר איזו תחושה לא נעימה. אני מתחיל להקריא. בכל סעיף נעשה דיון, נראה מה מתגבש והאם יש קונצנזוס. 

<דנה נויפלד:>
אני היועצת המשפטית של משרד התקשורת. אני אתחיל בהקראה. אני אסביר אחרי כל סעיף וסעיף מה היתה הכוונה. 
"הצעת חוק השידור הציבורי (תיקון), התשע"ה-2015. 

תיקון שם החוק

1. בחוק השידור הציבורי, התשע"ד-2014 (להלן – החוק העיקרי), בשם החוק, בסופו יבוא "הישראלי". 
התיקון הזה הופך את שם החוק ל"חוק השידור הציבורי הישראלי". 

<אתי בנדלר:>
שאלה לסעיף 1. בהצעת החוק מוצע להוסיף ל"השידור הציבורי" את המילה "הישראלי" בהמשך, במקום "הציבורי" בא "הישראלי". האם זה יהיה "הציבורי הישראלי" או "הישראלי" בלבד? צריכה להיות הלימה בין ההצעה. תראו בהמשך בסעיף 2 בכל מקום במקום "תאגיד השידור הציבורי" יבוא "תאגיד השידור הישראלי". 

<דנה נויפלד:>
השם הוא על השידור והתאגיד הוא הישראלי. יש הבדל בין שם החוק שמדבר על השידור הציבורי הישראלי והתאגיד הוא תאגיד השידור הישראלי. 

<אתי בנדלר:>
זאת אומרת שהפעם היחידה שבה יוזכר שמדובר בשידור ציבורי יהיה בשם החוק?
<דנה נויפלד:>
לא. יש סעיף בתוך החוק שאומר - - - 

<אתי בנדלר:>
זה בכוונת מכוון?

<קארין אלהרר (יש עתיד):>
אתם מבינים על מה מקיימים דיון. 

<אתי בנדלר:>
אין ברירה, זה נוסח. 

<קארין אלהרר (יש עתיד):>
להזכירכם, המנסחת לא אישרה את המילה "ישראלי" בפעם הקודמת. 
<שר המדע, הטכנולוגיה והחלל אופיר אקוניס:>
המנסחת טעתה בפעם הקודמת ואנחנו מתקנים את טעותה. 

<קארין אלהרר (יש עתיד):>
תמשיכו, תמשיכו לכלה את זמנה של הכנסת על העניינים החשובים. 

<שר המדע, הטכנולוגיה והחלל אופיר אקוניס:>
זה דבר חשוב ביותר, זה דבר מהותי. בעניין זה אני מוכן לספוג כל ביקורת ואני מקבל אותה בגאווה. זה יהיה ישראלי כמו שבבריטניה זה בריטי, כמו שבנורבגיה זה נורבגי, כמו שביפן זה יפני וכמו שבאיטליה זה איטלקי. מי שלא מוצא חן בעיניו, שלא ימצא. 
<אילן גילאון (מרצ):>
זה ליבת החוק. 

לא הבנו את סדר הדיון. 

<היו"ר צחי הנגבי:>
אני אחזור על סדר הדיון. ראשית, זה לא שוק. שנית, זה תהליך חקיקה. בתהליך חקיקה מקריאים את הצעת הממשלה כפי שעברה בכנסת בקריאה ראשונה ומסבירים אותה. אם יש לחברי כנסת או לגורמים אחרים רצון להציע משהו שונה, לשאול שאלה שנוגעת לנוסח. זה לא נוגע להסתייגויות. בסוף, כשנגיע להצבעות, אחרי כל הצבעה תהיה הסתייגויות. אלה הסתייגויות לא במובן הפרלמנטרי אלא במובן התוכני. אם יש למישהו רצון להסתייג מהתוכן של הטקסט הזה הוא מוזמן. 
דב חנין, בבקשה. 

<דב חנין (הרשימה המשותפת):>
תודה לך אדוני היושב ראש. התיקון הזה הוא איננו תיקון טכני. הוא תיקון מהותי. הוא תיקון חשוב והוא תיקון מאוד בעייתי. החלפת המילה "הציבורי" בשם התאגיד במילה "הישראלי", הוא לא מהלך כמו שאדוני השר אקוניס מייד יאמר לנו שהוא נועד לרומם את תפארת הלאומיות. הוא נועד להחליש את המימד הציבורי. המילה תאגיד בחוק הישראלי היא מילה שמכוונת לשורה ארוכה של התארגנויות בתחום המשפט הפרטי, לא בתחום המשפט הציבורי. המילה תאגיד סובלת בהחלט חברות פרטיות, גורמים פרטיים. השינוי, השמטת המילה "ציבורי" הוא מהלך מרחיק לכת, מאוד דרמטי, שאני מתנגד לו. אני מבקש לרשום את ההתנגדות הזאת. אני דורש שבשם התאגיד יהיה כתוב בכל מקום "תאגיד השידור הציבורי". אם חבר הכנסת אקוניס עומד על-כך שיהיה כתוב "הישראלי" לא זאת הבעיה, אבל המילה "הציבורי" חייבת להישאר שם. 
בנוסף, אני מציע שבמקום המילה "תאגיד", תיכתב "רשות השידור הציבורית הישראלית". זאת רשות, זה איננו תאגיד. אני חושב שצורת ההתארגנות של רשות ציבורית נכונה יותר מאשר צורת ההתארגנות של תאגיד, שכפי שאמרתי, סובל כל מיני אפשרויות וכל מיני דרכים אחרות. 

אני רוצה לבקש ממך, אדוני היושב ראש, שלפני סעיף 1 להעמיד להצבעה כאשר הנושא הזה יגיע, את הבקשה שלנו שיתווסף סעיף של מטרת התיקון לחוק. בסעיף מטרת התיקון לחוק ייאמר שהתיקון לחוק נועד לאפשר פיטורי עובדים בניגוד להסכמות - - - 

<היו"ר צחי הנגבי:>
זה כבר ברמת - - - 

<דב חנין (הרשימה המשותפת):>
לא, לא, זה תיקון חשוב. הוא נועד להסביר מה התיקון לחוק. 

<היו"ר צחי הנגבי:>
אתה יכול להצביע נגד או בעד הטקסט. אתה לא יכול להציע - - - 

<דב חנין (הרשימה המשותפת):>
למה?

<היו"ר צחי הנגבי:>
כי הכנסת לא אישרה סעיפים אחרים. בהסתייגויות אתה יכול מה שאתה רוצה. אתה מציע סעיפים אחרים לחוק. 

<דב חנין (הרשימה המשותפת):>
אני מציע סעיף מטרה. 

<אתי בנדלר:>
סעיף מטרה?

<דב חנין (הרשימה המשותפת):>
כן, סעיף מטרה. סעיף מטרה שיאמר שני דברים. 
<היו"ר צחי הנגבי:>
אתה לא יכול להקריא את הסעיף שלך. 

חבר הכנסת חנין, אני לא אעשה עכשיו צחוק. 

<דוד ביטן (הליכוד):>
מטרת החוק כתובה בחוק העיקרי. 

<היו"ר צחי הנגבי:>
את סעיף המטרה אתה לא מנסח עכשיו. 

<דב חנין (הרשימה המשותפת):>
סעיף מטרה שמזכיר שני אלמנטים. 

<היו"ר צחי הנגבי:>
אני לא מוכן. אתה לא יכול עכשיו להתחיל לנסח סעיפי מטרה. 

<דוד ביטן (הליכוד):>
אין צורך בזה כי המטרה כתובה בחוק העיקרי. 

<היו"ר צחי הנגבי:>
כשנגיע להצבעות תקריא את הנוסח שאתה רוצה. לא נעשה הכול כפול. 
<קארין אלהרר (יש עתיד):>
תודה אדוני היושב ראש. אני מסתייגת וההסתייגות שלי בשם כל סיעת יש עתיד.
<דב חנין (הרשימה המשותפת):>
ההסתייגות שלי היא בשם הרשימה המשותפת. 

<היו"ר צחי הנגבי:>
אנחנו לא עוסקים בהסתייגויות כרגע. 

<דב חנין (הרשימה המשותפת):>
זאת הצעה, אני לא יודע. 

<היו"ר צחי הנגבי:>
אתה הסברת מה הבעיות שיש לך עם הטקסט, הבנו. 

<דב חנין (הרשימה המשותפת):>
זאת הצעה קונקרטית והיא בשם הרשימה המשותפת. 

<קארין אלהרר (יש עתיד):>
 ההסתייגות שלי היא בשם כל יש עתיד. אני מבקשת להשאיר את תאגיד השידור הציבורי. הישראליות היא משהו שלא צריך בכלל לכתוב אותו. הוא קיים - - - 
<שר המדע, הטכנולוגיה והחלל אופיר אקוניס:>
בושה וחרפה. 

<קארין אלהרר (יש עתיד):>
לא שאלתי מה דעתך. 

<שר המדע, הטכנולוגיה והחלל אופיר אקוניס:>
תתביישי. בשם כל סיעת יש עתיד, תתביישי. בושה וחרפה. 

<קארין אלהרר (יש עתיד):>
בשם סיעת יש עתיד לא ביקשתי את דעתך.

<שר המדע, הטכנולוגיה והחלל אופיר אקוניס:>
אחר-כך תכתבו סטטוסים על הישראליות. 

<אורן אסף חזן (הליכוד):>
מה הבעיה עם הישראליות? יש ליאיר מאמר יפה. 
<שר המדע, הטכנולוגיה והחלל אופיר אקוניס:>
בושה וחרפה. הסתייגות מבישה. 

<קארין אלהרר (יש עתיד):>
תגיד לי, אתה צריך שיהיה כתוב ישראלי כדי שבמדינת ישראל השידור הציבורי יהיה ישראלי?

<אורן אסף חזן (הליכוד):>
מה הבעיה? את מתביישת בזה? מה זה כל-כך מפריע לך? לפני רגע התרעמת על-כך מה דנים, אז מה זה כל-כך מפריע לך?

<שר המדע, הטכנולוגיה והחלל אופיר אקוניס:>
תתביישו. 

<אילן גילאון (מרצ):>
זה לא מפריע, האמת, שיהיה מה שיהיה. 

<היו"ר צחי הנגבי:>
מישהו מהאורחים רוצה להתייחס לעניין הזה?

<תהילה שוורץ-אלטשולר:>
אני מהמכון הישראלי לדמוקרטיה. 

שנים ארוכות אני עוסקת בהסדרת שוק התקשורת. עקבתי מקרוב אחרי הליכי חקיקת חוק תאגיד השידור הציבורי בשנה האחרונה. כתבתי חוות דעת על החוק וגם שלחתי לכם חוות דעת ביום שישי בצהריים. אני מתנצלת על הזמן אבל הצעת החוק עצמה הוגשה זמן קצר לפני כן.
אני מסכימה עם חברת הכנסת אלהרר בשני ההיבטים. דבר ראשון, הדיון הזה הוא לא כל-כך חשוב, האם יקראו לתאגיד "תאגיד השידור הישראלי" און יקראו לו "תאגיד השידור הציבורי". אני עדיין חושבת שהדבר הזה מיותר ושהוא בא להחליף היעדר של דיון בדברים העיקריים והאמיתיים שצריכים להיות כאן. 
השאלה, למשל, היא למה צריך לקרוא לזה תאגיד השידור? האם בעידן הדיגיטלי, כשעושים פה ויורקים פה דם כדי לעשות רפורמה שאמורה להיות רפורמה צופת פני עתיד ולחשוב מה יקרה בעוד 5 או 10 שנים עם דפוסי הצפייה של בטלוויזיה. מה צריך להיות תפקידו של תאגיד שידור ציבורי שאמור לתת מענה לכלל האוכלוסייה, גם זאת עם אוריינות דיגיטלית נמוכה שעדיין צופה בטלוויזיה, אבל גם זאת שטלוויזיה הוא דבר שהוא פשוט דבר זר לה. כל השאלות האלה לא באות כאן לידי ביטוי.
לגבי הישראליות. אני חושבת שבתחילת ימיו של הרדיו הוא נקרא "קול ישראל". הוא נקרא "קול ישראל", לפני שהוקמה מדינת ישראל. 

<שר המדע, הטכנולוגיה והחלל אופיר אקוניס:>
לא נכון. הוא נקרא "קול ירושלים". הרי אם הייתם פה בימי בן-גוריון הייתם מתנגדים לשם ישראל. אני לא מוכן לקבל - - - 
<ברוך אסקרוב:>
אופיר, בתקופת המרי. 
<שר המדע, הטכנולוגיה והחלל אופיר אקוניס:>
אני שם. אני גאה על-כך ואני איאבק בכל מקום. 

<ברוך אסקרוב:>
בתקופת המרי קראו לזה "קול ישראל". צחי הנגבי בוודאי יוכל להגיד את ההיסטוריה. 

<שר המדע, הטכנולוגיה והחלל אופיר אקוניס:>
לא. אימא שלו הודרה מהשיח הציבורי. 

<היו"ר צחי הנגבי:>
אני מכיר רק את "קול ציון הלוחמת". דרך אגב, אימא שלי לא הודרה מהשיח הציבורי. היתה לה תכנית בגלי צה"ל עוד בתקופת בן-גוריון. 

<ברוך אסקרוב:>
80 שנה של קול ישראל. בתקופת המרי ניתן השם קול ישראל, הרבה הרבה לפני קום המדינה. 

<היו"ר צחי הנגבי:>
גברתי, תתייחסי לגוף הטקסט של סעיף 1. 

<תהילה שוורץ-אלטשולר:>
לגוף הטקסט. אם עושים שינוי ורוצים להחליף את המילה ציבורי במילה ישראלי, תחליפו גם את המילה שידור במילה תוכן. תראו שיש כאן באמת חשיבה צופת פני עתיד. לא רק על ההיבט הישראלי, אלא גם בהיבט של מה הוא שידור ציבורי בעידן הדיגיטאלי. 

נשאלתי כאן מה הוא תפקידו של המכון הישראלי לדמוקרטיה, ברור שיש לו תפקיד. שידור ציבורי זה המלט שמרכיב את תווי הדמוקרטיה. 

<היו"ר צחי הנגבי:>
אין לנו בעיה עם המכון לדמוקרטיה. 

<תהילה שוורץ-אלטשולר:>
לגבי השאלה של החשיבה צופת פני עתיד - - - 

<היו"ר צחי הנגבי:>
סליחה, לא. זה לא רלוונטי לסעיף 1. בכל נושא יש אנשים שרוצים להביע את עמדתם. 

<אלי פולק:>
אני פרופסור אלי פולק, יושב ראש האגודה לזכות הציבור לדעת. 

היה לי הכבוד להיות כאן במשך כל הדיונים שהיו בהקמת תאגיד השידור הציבורי. אנחנו ביקשנו שהוא ייקרא ישראלי. יושבת ראש הוועדה בשיחה איתי אמרה שהיא תומכת בזה, רק שהיא לא יכולה, בגלל הייעוץ המשפטי, שהיה ייעוץ משפטי לא נכון. אני הייתי מבין את כבוד הנציגה של המכון הישראלי לדמוקרטיה, אם היתה קוראת לעצמה המכון לדמוקרטיה ולא המכון הישראלי לדמוקרטיה. באיזה מקום זה נראה לי אבסורד. 

<תהילה שוורץ-אלטשולר:>
או שמא אדוני היה קורא לעצמו יושב ראש האגודה לזכות הציבור שלו לדעת. 

<היו"ר צחי הנגבי:>
שיח בין ארגונים? יש לנו מספיק את הבעיות שלנו. 

<אליהו פולק:>
אנחנו נמצאים במדינת ישראל. השידור הציבורי במדינת ישראל מייצג את מדינת ישראל. הוא מופיע בכל מקום בעולם. התמונות שלו מופיעות בכל המקומות בעולם. השם ישראל הוא חיוני כדי לשמור עלינו כמדינת ישראל ולא כמדינה אחרת. 

<היו"ר צחי הנגבי:>
מלאכתך נעשתה בידי הממשלה, היא הכניסה את המילה. לא צריך לנמק. 

<שר המדע, הטכנולוגיה והחלל אופיר אקוניס:>
הוא תומך. 

<אילן גילאון (מרצ):>
איפה הקושי שהוא ייקרא הציבורי הישראלי?

<אליהו פולק:>
הבקשה המקורית שלנו היתה לקרוא לתאגיד "תאגיד השידור הציבורי הישראלי". אין לנו שום דבר נגד המילה ציבורי, אבל המילה ישראלי היא חשובה יותר. 

<היו"ר צחי הנגבי:>
סעיף 2, החלפת מונח. 

<נחמן שי (המחנה הציוני):>
יש הסתייגויות. 
<היו"ר צחי הנגבי:>
הסתייגויות תגיש בהמשך הדרך. 

<שר המדע, הטכנולוגיה והחלל אופיר אקוניס:>
אדוני היושב ראש. אם יורשה לי, מפלגת העבודה הישראלית, זה שם המפלגה. חבר הכנסת שי אתה חבר במפלגת העבודה הישראלית. נדמה לי שאתה במפלגה הקומוניסטית הישראלית, לא?

<אילן גילאון (מרצ):>
אין בעיה, אבל מה הבעיה עם הציבורי?

<רוברט אילטוב (ישראל ביתנו):>
השר אקוניס, זה לצערו. 

<נחמן שי (המחנה הציוני):>
השם באנגלית של רשות השידור הוא IBA, Israel Broadcasting Authority. על מה אנחנו מתווכחים?

<ברוך אסקרוב:>
וסמל המדינה בלוגו. 

<יואב קיש (הליכוד):>
ליש עתיד זה מפריע, לא למחנה הציוני. 

<שר המדע, הטכנולוגיה והחלל אופיר אקוניס:>
כי זה לא יש עתיד הישראלית. 

<יואב קיש (הליכוד):>
אמרת הסתייגות שזה מפריע לך, מה את כועסת שאני אומר את זה?

<באסל גטאס (הרשימה המשותפת):>
השר אקוניס, רק למי שאין ביטחון עצמי אז הוא כל כך רוצה ורוצה ישראלי וישראלי. זה לא פוגע לא בעתיד שלך ולא בקיומך. 
<דוד ביטן (הליכוד):>
הוא כועס שלא קראנו למשט, המשט הישראלי. 

<היו"ר צחי הנגבי:>
להמשיך בהקראה. 

<דנה נויפלד:>
"החלפת מונח

2. בכל מקום בחוק – 

1. במקום "תאגיד השידור הציבורי" יבוא "תאגיד השידור הישראלי".
2. במקום "לתאגיד השידור הציבורי" יבוא "לתאגיד השידור הישראלי".
3. במקום "בתאגיד השידור הציבורי" יבוא "בתאגיד השידור הישראלי". 
4. במקום "שתאגיד השידור הציבורי" יבוא "שתאגיד השידור הישראלי". 

5. במקום "מתאגיד השידור הציבורי" יבוא "מתאגיד השידור הישראלי"."
<דב חנין (הרשימה המשותפת):>
ככה השמידו את הציבורי באופן שיטתי וקוראים לו עכשיו הישראלי. 
<היו"ר צחי הנגבי:>
לא צריך לחזור על אותן הערות. אם תרצו לעשות בסוף הצבעות על הסתייגויות - - - 

<דב חנין (הרשימה המשותפת):>
למען הסדר, אני מבקש שההסתייגות שלנו תירשם בכל אחד מהסעיפים האלה. 

<קארין אלהרר (יש עתיד):>
גם שלי. 

<היו"ר צחי הנגבי:>
אני שוב אחזור. אנחנו לא רוצים לעשות הכול כפול. תהיה לכם אפשרות להציג את כל ההסתייגויות, להסביר אותן ונצביע עליהן כשנגיע להצבעה על הסעיף. לפני 13:00 לא תהיה הצבעה. אם על הסעיף הזה בזבזנו 10 דקות, זה רק מלמד אותנו על ההמשך. 

<דנה נויפלד:>
"תיקון סעיף 63. 

3. בסעיף 63(ג)(1) לחוק העיקרי, במקום "שידורי הרדיו יכללו" יבוא "שידורי הרדיו ייקראו "קול ישראל" ו"יכללו"." 
התיקון הזה מוסיף לשם הרדיו את "קול ישראל". 

<דב חנין (הרשימה המשותפת):>
צריך להוסיף את המילה שידורי הרדיו הישראלי. 
<שר המדע, הטכנולוגיה והחלל אופיר אקוניס:>
זה בסדר, "קול ישראל" זה מספיק מובן. גם אם יהיה לך קשה לשמוע "קול ישראל מירושלים". אפשר להעביר תחנה ואז אתה שומע גלי צה"ל. 
<אילן גילאון (מרצ):>
תרחף להוסיף את המילה "היום" ואז אתה שומע "קול ישראל היום". 

<שר המדע, הטכנולוגיה והחלל אופיר אקוניס:>
ואז אתה שומע גלי צה"ל, שידורי צבא ההגנה לישראל. קשה לך? תעביר תחנה. מי שלא רוצה שלא יאזין. 

<אילן גילאון (מרצ):>
קול ישראל היום, מתאים לך? עורך ראשי בנימין נתניהו. 

<היו"ר צחי הנגבי:>
אני רוצה להגיש הסתייגות. ההסתייגות שלי היא שהשידורים יקראו "קול ציון הלוחמת". 

<ברוך אסקרוב:>
באותו סעיף ההתייחסות לקול ישראל היא חסרה בטירוף לעומת ההתייחסות לאחותנו בטלוויזיה, ששם ההתייחסות היא כהלכה. יש בחוק את פירוט הערוצים שהם שלושה ומונים אותם. יש פירוט של תקציבים. בקול ישראל לא מספר הרשתות ולא תקציבים. לשווא דיברנו בנושא הזה. תיראו את המדיניות של האוצר, מה שלא מעוגן נחמס. אם זה לא יעוגן בחוק זה לא יחיה. זאת מציאות דרוויניסטית, זה הכרחי.
<שר המדע, הטכנולוגיה והחלל אופיר אקוניס:>
המנכ"ל הזמני הבטיח את שידורי הרדיו. אנחנו לא יכולים להתחייב כרגע, שהכול יהיה כמו שזה. 
<ברוך אסקרוב:>
אבל בטלוויזיה זה כן מובטח. 

<שר המדע, הטכנולוגיה והחלל אופיר אקוניס:>
בטלוויזיה זה ערוץ אחד. 

<ברוך אסקרוב:>
לא, זה שלושה ערוצים. 

<שר המדע, הטכנולוגיה והחלל אופיר אקוניס:>
בסדר. 

<ברוך אסקרוב:>
אבל יש רק"ע, יש ערבית ויש מוסיקה וזה לא הובטח בחוק. זה עוול משווע. זה כתיבת חוק לא ישרה. 

<שר המדע, הטכנולוגיה והחלל אופיר אקוניס:>
לא נכון. 

<דנה נויפלד:>
"תיקון סעיף 80. 

בסעיף 80(א) בהגדרה "הסכום הכולל" – 

1. בפסקה (1) במקום "בשנים 2016 – 2015" יבוא "2017 – 2016". 
2. בפסקה (2) במקום "2017" יבוא "2018"."

זה התיקון בסעיף שמדבר על תקציב ועניינו התקציב. בעקבות התיקונים שנעשים עכשיו ודחיית יום התחילה, הוא מעדכן את כל השנים שבהם יתוקצב התאגיד החל מ-2016 ואילך. 

<היו"ר צחי הנגבי:>
לעניין המועדים, יש התייחסויות תוכניות? אין. 

<דנה נויפלד:>
"תיקון סעיף 92. 

4. בסעיף 92 לחוק העיקרי – 
(1) בסעיף קטן (א), במקום התאריך הנקוב בו יבוא "כ"א באדר ב' התשע"ו (31 במרס 2016)". 
(2) סעיף קטן (ג) – בטל."

זה הסעיף שעניינו יום התחילה. 

<אילן גילאון (מרצ):>
איפה את קוראת את זה?

<דנה נויפלד:>
אני קוראת מהצעת החוק. קראתי את סעיף 4. זה תיקון לסעיף 92 בחוק המקורי. סעיף 92 בחוק המקורי עניינו יום התחילה. זה למעשה הסעיף שדוחה את יום התחילה עד ל-31.3.2016 ומבטל את האפשרות לדחות את אותו מועד, כפי שהיה בחוק העיקרי וכפי שגם נוצל בחוק העיקרי לדחייה פעמיים עד ל-1 באוקטובר. 
<אתי בנדלר:>
השר אקוניס, מאחר שבאחת הישיבות הקודמות מר קובלנץ הצהיר כי אין שום סיכוי להתחיל בשידורי התאגיד ושידור הציבורי הישראלי החדש ב-1 באפריל 2014, האם אין מקום בכל זאת לשקול להוסיף סעיף קטן שיאפשר דחיית מועד? 

<שר המדע, הטכנולוגיה והחלל אופיר אקוניס:>
אני מודה לך על ההערה. אני חושב שהתשובה היא לא. אני חושב שמר קובלנץ הבין מדבריי ומדברי מנכ"ל התקשורת שכוונתנו הפעם היא רצינית ביותר. להתחיל את שידורי התאגיד זה אפשרי ב-31 - - - 
<קארין אלהרר (יש עתיד):>
זה לא היה פעם שעברה גם?

<שר המדע, הטכנולוגיה והחלל אופיר אקוניס:>
לא. כנראה שבפעם הקודמות, גברתי, זה לא קרה. זה יקרה, גברתי, בפעם הזאת. אם אנחנו ניאלץ לישון עם ההוא וצוותו עם סק"שים, כך זה יהיה. אין דחיות נוספות. 

<קארין אלהרר (יש עתיד):>
תיראו, אנחנו חיים בישראל ואנחנו יכולים עוד פעם בקלות רבה לצאת למערכת בחירות בקרוב מאוד. מה שיקרה הוא שהחוק לא ייושם. לא רק שהוא לא יהיה מיושם, גם לא תהיה דרך מילוט. משמעות הדברים שאם זה לא יקרה עד ה-1.4.2016, זה אומר שהמקום ימות. 

<קריאה:>
לא, יהיה תיקון לחוק.

<היו"ר צחי הנגבי:>
מה שאת אומרת יהיה נכון לגבי כל תאריך. תמיד יכולות להיות בחירות.

<קארין אלהרר (יש עתיד):>
לפחות שתהיה דרך מילוט. 


אדוני היושב ראש. אומר המנכ"ל הזמני ביושר שאין שום דרך שהאופרציה הזאת תתממש עד אז. הוא נמצא במקום, הוא מכיר את הדברים. אני חושבת שלכל הפחות צריך לגלות אחריות ולתת איזה תאריך יעד. רצוי שלא נשתמש בו אבל הדעת נותנת שבנסיבות האמורות כן נשתמש בו. 
<היו"ר צחי הנגבי:>
אני אסכם את זה כי חבל להתעכב. עמדת הממשלה היא, שקביעת היעד הזה היא הכרחית כדי שכל הגופים הרלוונטיים יאותגרו וינסו לעמוד בלוח הזמנים. 

<אילן גילאון (מרצ):>
בסרט הזה כבר היינו. 

<היו"ר צחי הנגבי:>
אם אתם חושבים שצריכות להיות הצעת לגבי מועדים אחרים, אנא הגישו אותם בתהליך ההסתייגות.

<קארין אלהרר (יש עתיד):>
נגיש בצורה מסודרת. 

<נחמן שי (המחנה הציוני):>
הגשנו. אנחנו חושבים שהתאריך לא ריאלי. אנחנו נחזור וניפגש בישיבות הבאות, בחדר הזה או אחר וניאבק על זה. זה לא ריאלי. חבל שאתם מכניסים את הכול לסל. זה לא יעבוד. תהיו ריאליים.

<קארין אלהרר (יש עתיד):>
לפחות תלמדו מהעבר.

<שר המדע, הטכנולוגיה והחלל אופיר אקוניס:>
ללמוד מהניסיון שלך, חברת הכנסת אלהרר? 

<קריאה:>
לגבי סעיף 80. מה זה אומר לגבי השקעות תוכן ב-2015 במידה ומשנים את זה?

<דנה נויפלד:>
התקציב הזה היה – זה לא קשור. 

<היו"ר צחי הנגבי:>
עסקנו רק בתאריך. 

<דנה נויפלד:>
אני מבינה מה היא שואלת. התקציב הזה הוא תקציב של התאגיד. כיוון שהתאגיד עוד לא התחיל לפעול אז הוא נדרש לתקציב. את מדברת על תקציב רשות השידור וזאת שאלה אחרת. זה כרגע העדכון של התקציב של הגוף החדש כשיתחיל לפעול. 

<באסל גטאס (הרשימה המשותפת):>
מתי אמור לקום התאגיד?

<דנה נויפלד:>
31 במרץ. 

<ינון מגל (הבית היהודי):>
מערכת החדשות של ערוץ 10 הוקמה תוך חודשיים. תוך חודשיים הקימו אותה כולל הכול. אם יתנו לאנשים לעבוד - - - 
<שלמה פילבר:>
זאת חוות הדעת שקיבלתי מרם לנדס כששאלתי אותו על העניין. 

<ברוך אסקרוב:>
אתה רואה מה קורה עכשיו עם לוחות הזמנים שלו. 

<משה שגב:>
הדבר היחיד שיש בתקשורת זה רם לנדס? באמת, אדוני היושב ראש. זה לא שיש לנו התנגדות לתאריך, רק תסתכלו פה על העובדים. 

<היו"ר צחי הנגבי:>
תציג את עצמך.

<משה שגב:>
אני יושב ראש ועד עובדי הנדסה בטלוויזיה. 

אתם צריכים להבין. יש פה ציבור של עובדים שהמתח והעצבים שלו גבוהים. יש גופות מסתובבות ברשות השידור וזאת לא מטאפורה. אנשים מרגישים התעללות. התאריכים האלה משגעים אותם. אנחנו לא יכולים למצוא את עצמנו פה עוד חצי שנה באותו סבב. אתם צריכים להבין, מדובר בבני אדם.

 לכן אני מבקש מכם שתשימו תאריך יעד שהוא הגיוני ובר ביצוע. 
יש לנו ניסיון במערכות שידור. בחצי שנה לא יקום גוף. לא יעזור, לא יקום, אלא אם אתה אומר שכל עובדי רשות השידור נקלטים בגוף החדש ואתם ממשיכים לעבוד במתקן החדש. בזה אין בעיה. תוך יומיים יש תאגיד חדש. 
אם הולכים על מבנים ולעבור זה לא יעבוד. 

<אילן גילאון (מרצ):>
הכנסת תאריך סותרת את רוח החוק, אדוני. זאת התנהגות עבריינית, תסלח לי. 

<היו"ר צחי הנגבי:>
איילה חסון, בבקשה. 

<איילה חסון:>
רק הערה קטנה בהמשך לדברים שנאמרו כאן. אני מציעה שייקבע יום. אם התאגיד החדש או הרשות החדשה תקום במתקנים של רשות השידור התאריך של ההקמה 31.3 הוא תאריך רלוונטי. אם לא, אני מצטרפת לדברים של שגב. אם לא, אז התאריך לא ריאלי. 
<שגב משה:>
כמובן שלא בתל-אביב. 

<שר המדע, הטכנולוגיה והחלל אופיר אקוניס:>
אני מדבר על המתקנים הקיימים בירושלים. 

<איילה חסון:>
אם המתקן הוא ברוממה בירושלים זה ריאלי. אם לא, זה לא ריאלי. 

<אילן גילאון (מרצ):>
למה להיכנס לשאלה שלא צריך להיכנס אליה?

<שר המדע, הטכנולוגיה והחלל אופיר אקוניס:>
הגברת חסון שאלה שאלה וקיבלה תשובה. 
<איתן כבל (המחנה הציוני):>
אני רוצה להציע הצעה אחרת. הרי בדיוק בשביל זה יש את המועצה. למה אנחנו פעם אחר פעם - - - 
<שר המדע, הטכנולוגיה והחלל אופיר אקוניס:>
המועצה צריכה לקבוע מאיפה יהיה השידור?
<איתן כבל (המחנה הציוני):>
לא. תסלח לי, זה מתי? איפה? ולמה? אם היתה מועצה, היא יודעת איך הדברים מתנהלים היום. היא גם יודעת לקבל את ההחלטות מתי ואיך. למה אנחנו כל הזמן נופלים בזה?
<אילן גילאון (מרצ):>
עד התאריך הזה גם לא תהיה מועצה. 

<שר המדע, הטכנולוגיה והחלל אופיר אקוניס:>
אגב, חבר הכנסת כבל, אני לא בטוח שכוונת המחוקקת היתה שהמועצה תתעסק בהיבטים הטכניים. 

<איתן כבל (המחנה הציוני):>
זה לא טכני. זה עניין מאוד מהותי. זה ההבדל בין לחיות לבין - - - 

<שר המדע, הטכנולוגיה והחלל אופיר אקוניס:>
שאלתה של הגברת חסון היתה טכנית לגבי המתקנים. 

<איתן כבל (המחנה הציוני):>
אני לא עניתי לה. 

<שר המדע, הטכנולוגיה והחלל אופיר אקוניס:>
אבל אני עניתי לה. 

<רותם אברוצקי:>
- - - 
<שר המדע, הטכנולוגיה והחלל אופיר אקוניס:>
מר אברוצקי, הדברים מבוססים - - - 

<רותם אברוצקי:>
אבל זה לא יקרה במרץ. ומה עם סרטים דוקומנטריים שזה עסק שעובדים עליו 3 ו-5 שנים קדימה? זה לא יקרה ואנחנו נעמוד פה בפני שוקת שבורה. זה מה שיקרה. נחזור לפה. אתם תחזרו בבושת פנים ואנחנו נגיד: אמרנו לכם. מה ייצא לנו מזה?

<איתן כבל (המחנה הציוני):>
בשביל להעביר מישהו עדיף להעביר את המסלול של סיירת מטכ"ל. בסוף, כל רצון לשים את הדברים פה הוא פשוט – זה מדהים. הרי זאת היתה הנאיביות לפחות של חלקנו. רצינו לראות את הדברים באור מאוד חיובי, להסתכל על הדברים בצורה חיובית. סליחה, אני מתנצל. אני אעלה לקברם של צדיקים אחרי זה כדי להתנצל. 

<איילה חסון:>
רבותיי הנכבדים. יושבים פה אנשים במשך שעות ודנים, תסלחו לי, ותולשים את השערות אחד לשני. זה פוליטי, זה לא פוליטי, זה כן פוליטי, כאילו יש פה מישהו שלא ניסה להשפיע. רבותיי, אתם משחיתים את הזמן היקר של כולכם ושל כולנו לשווא. אתם מבזבזים שעות על דיון שהוא לא נכון. אתם סתם מבזבזים את הזמן.

השאלה היא בכלל לא מי ישפיע ואיך ישפיע. לא ישפיעו ולא משפיעים. כל אחד שיושב פה משפיע ואף אחד לא משפיע. זה לא נכון. זאת לא הנקודה. הנקודה היא איך עושים מבחינה מקצועית רשות שידור מקצועית? האם אפשר להקים בזימן הקצר הזה? איך ב-31 במרץ ייסגר העסק ויקום מקום חדש באותו מקום? איך זה יעבוד? מישהו נתן על זה את הדעת?

מישהו נתן על זה את הדעת איך זה יעבוד מבחינה מקצועית? איך עובד עסק כזה? איך הניתוב יעבוד? איך הקונטרול יעבוד? איזה אנשים ישבו שם? מי יסגור את השלטר בלילה ומי ידליק אותו למחרת? מי נתן על זה פה את הדעת? על מה אתם מדברים פה כל הזמן הזה? מי מפעיל פה? מי חשב על כל העסק הזה? מישהו מבין פה - - - 
<ינון מגל (הבית היהודי):>
מה זאת אומרת? יש בן אדם שאחראי על זה, אלדד קובלנץ.

<קריאה:>
נו, באמת, ינון.

<איילה חסון:>
ינון, ינון, ינון, באמת. 

<ינון מגל (הבית היהודי):>
מה זה נו באמת? יש אנשים שאחראיים על זה. 

<קריאות:>
- - -

- - - עם כל הכבוד, ינון. - - - את המערכת, עם כל הכבוד לך. 

<קריאה:>
ינון, אתה נמצא במפלגה של איש אחד. בעוד ארבע שנים אתה לא תהיה שם, תחזור אולי לרשות השידור. 

<ינון מגל (הבית היהודי):>
מה הקשר?

<איילה חסון:>
מה זה רלוונטי? חברים, בלי שום עניינים אישיים פה. לא אישי ולא שום דבר. אני שואלת שאלה מקצועית, עניינית – מי נותן את הדעת על איך העסק הזה יעבוד? 

<קריאה:>
אנשי המקצוע. 

<נחמן שי (המחנה הציוני):>
בשביל זה יש מנכ"ל. מנכ"ל זמני עכשיו.

<שר המדע, הטכנולוגיה והחלל אופיר אקוניס:>
תיכף נגיע לסעיף של המנכ"ל הזמני. 

<יוסי יונה (המחנה הציוני):>
סליחה, יש על כך תשובה פורמלית. סליחה. יש על כך תשובה. הכנ"ר אמר באופן חד-משמעי – אם תרשו לי לקרוא ממכתבו – בתנאים בעייתיים שלא ניתן לעמוד בהם, חרף בקשתנו והצעותינו לבטלם ולתקנם, הדבר לא נעשה. הוא כותב לכם: בלית ברירה - - -

<היו"ר צחי הנגבי:>
הוא מדבר על משהו אחר. הוא מדבר על הרשות - - -

<קריאה:>
הוא אמר בהקשר אחר. 

<יוסי יונה (המחנה הציוני):>
עכשיו הוא מתריע כי משמעות קבלת התיקון תהיה הפסקת השידור הציבורי - -

<שר המדע, הטכנולוגיה והחלל אופיר אקוניס:>
על זה המנכ"ל יענה, זה ברור. 

<יוסי יונה (המחנה הציוני):>
- - ב-1 באוקטובר. כלומר, אין לנו את הזמן המתאים, ואת צודקת לחלוטין, הדבר הזה לא יתבצע בפרק הזמן שנקבע כאן. 

<אורן אסף חזן (הליכוד):>
אתם מדברים באוויר. אם אותם אנשים ואותם מתקנים ממשיכים לעבוד, זו לא שאלה. 

<קריאה:>
נכון.

<אורן אסף חזן (הליכוד):>
אז זו לא שאלה מי מוריד את השלטר, איילה. 

<שר המדע, הטכנולוגיה והחלל אופיר אקוניס:>
אין הורדת שלטר. אגב, איילה, לא תהיה הורדת שלטר. הרעיון הוא מאוד פשוט, כאשר שידורי הרדיו – עכשיו אנחנו מקבעים את שמם. "קול ישראל" ישדר ב-30 במרץ ב-24:00 בלילה, וב-24:01 זה יהיה אותו הרדיו – אני לא רוצה להגיד עם כולם - - -

<אילן גילאון (מרצ):>
ואם זה לא יקרה?

<שר המדע, הטכנולוגיה והחלל אופיר אקוניס:>
אבל זה יקרה. 

<אילן גילאון (מרצ):>
ואם זה לא יקרה?

<אורן אסף חזן (הליכוד):>
אבל זה החוק. אבל אילן, זו הכוונה בחוק. אז בוא נוסיף - - -

<אילן גילאון (מרצ):>
זה לא יקרה. זה לא יקרה. אדוני היושב-ראש - - 

<קריאה:>
אם לא נקבע תאריך, זה לא יקרה בטוח.

<אילן גילאון (מרצ):>
רוח החוק הייתה שלא סוגרים עד שלא פותחים, נכון? אז למה לקבוע תאריך ולא לקבוע שתאריך ההפסקה הוא תאריך הפתיחה?

<איתן כבל (המחנה הציוני):>
השר אקוניס, זה לא ויכוח פוליטי.

<שר המדע, הטכנולוגיה והחלל אופיר אקוניס:>
נכון, אני מסכים. נכון.

<איתן כבל (המחנה הציוני):>
אם הפרוטוקול היה יכול לדבר מהפעם הקודמת – זה שיח של דה ז'ה וו. מה שאני מנסה לומר לכם בעניין הזה, אל תפילו את כולנו בתוך התהליך הזה. אנחנו חוזרים על אותו ויכוח, ועומד השר הממונה ואומר: הנה אני פה, תסמכו עלי. יכול להיות שכבר צחי יהיה עד אז.

<שר המדע, הטכנולוגיה והחלל אופיר אקוניס:>
יכול להיות. יכול להיות שאתה תהיה. אולי אתה תהיה?

<ינון מגל (הבית היהודי):>
למה מבזבזים על זה את הזמן עכשיו? מה הרעיון? על מה מדברים?

<איתן כבל (המחנה הציוני):>
אופיר, לא כל הערה שלי נאמרת בעוקצנות. 

<ינון מגל (הבית היהודי):>
אני לא מכיר שום תהליך שלא נותנים לו תאריך, סליחה.

<איתן כבל (המחנה הציוני):>
אני לא אמרתי שלא. 

<ינון מגל (הבית היהודי):>
אי-אפשר לעשות תהליך בלי תאריך. שבעה חודשים, קובעים דד-ליין, ובזה נגמר הסיפור. 

<קארין אלהרר (יש עתיד):>
ריאלי. 

<איתן כבל (המחנה הציוני):>
ינון, הוויכוח הוא לא אם יינתן או לא. אני אומר לך, אז נתנו שנה – אתה מבין? ואמרו ישבו כל אנשי המקצוע – לא אני, אני לא יודע לתת תאריך. 

<דוד ביטן (הליכוד):>
הם כבר עובדים על זה שנה. 

<איתן כבל (המחנה הציוני):>
אני לא יודע לתת תאריכים. 

<קארין אלהרר (יש עתיד):>
לא, הם לא עובדים. 

<דוד ביטן (הליכוד):>
אז מה הם עשו שנה שלמה?

<איתן כבל (המחנה הציוני):>
אני לא יודע לתת תאריכים. אין לי מושג.

<ינון מגל (הבית היהודי):>
אז מה כן?

<איתן כבל (המחנה הציוני):>
אני אומר תן לפחות שנה. זמן הגיוני. אתה יודע מה? יש לי הצעה – תן לאנשי המקצוע, תגיד להם לשבת בחדר - - -

<ינון מגל (הבית היהודי):>
הבנתי. מי פה הקים רשות שהוא קובע שזה לא הגיוני?

<היו"ר צחי הנגבי:>
ינון, די. איתן, שנייה אחת. רבותי, אי-אפשר לנהל ככה את הדיון, אני מאוד מבקש. רבותי, הנושא שהעלתה איילה הוא לא לדיון של המחוקק. זה נושא תפעולי, זה נושא ביצועי. הוא חשוב מאוד, בלעדיו לא יהיה כלום. אבל בשביל זה יש רשות מבצעת. אנחנו מסמיכים – והסמכנו בחוק הקודם של אלהרר, ובחוק הזה – את הגופים המבצעים לטפל בשאלות שאת מעלה. אנחנו לא יכולים להיכנס לזה, לא עם השלטר ולא עם ה - - -

<יוסי יונה (המחנה הציוני):>
אתה צריך להכניס תאריכים לתוך - - -

<היו"ר צחי הנגבי:>
רגע אחד. זה בהקשר האופרטיבי. אנחנו צריכים לקבוע דד-ליין. היה כבר דד-ליין בחוק הקודם, לא עמדו בו הן בגלל הבעיות הקשות שנגזרות מהסיפור הזה וגם בגלל הבחירות. כרגע אין לנו בחירות באופק. אנחנו לא יכולים להימנע מלקבוע מועד בגלל הסכנה או האפשרות שיהיו בחירות. אבל השאלה שהשר השיב עליה – ואני שוב אחדד אותה, בהנחה שאין בחירות, שבעת החודשים האלו, להערכתכם כממשלה, הם זמן די והותר לעמוד ביעד שהמחוקק הולך לקבוע להקמת התאגיד החדש? כן או לא? צריכים לדעת. 

<אורן אסף חזן (הליכוד):>
אתה צריך לשאול את אלדד קובלנץ את השאלה הזאת. 

<קארין אלהרר (יש עתיד):>
בואו נשאל את המנכ"ל. 

<היו"ר צחי הנגבי:>
אני שואל את מי שהביא לי את החוק, זו ממשלת ישראל. 

<אורן אסף חזן (הליכוד):>
הוא לא יכול לתת לך את התשובה התפעולית. 

<השר אופיר אקוניס:>
התשובה היא כן. 

<אילן גילאון (מרצ):>
למה לכם - - -

<שר המדע, הטכנולוגיה והחלל אופיר אקוניס:>
זאת התשובה שלי. אתם רוצים לתת לי תשובה?

<אילן גילאון (מרצ):>
ואם לא?

<היו"ר צחי הנגבי:>
על כל חוק אפשר להגיד ואם לא?

<אילן גילאון (מרצ):>
ראיתי – אני יושב כאן - - -

<היו"ר צחי הנגבי:>
אז תגיש הסתייגות. אנחנו לא נתעכב יותר.

<אילן גילאון (מרצ):>
זה בחיים לא יהיה, אתה לא מבין?

<אורן אסף חזן (הליכוד):>
מה אתם מציעים, להאריך את התאריך? 

<היו"ר צחי הנגבי:>
רבותי, אנחנו עוברים לסעיף הבא. לעניין הזה, אם יהיו הסתייגויות, אז תגישו אותן. גלילה, בבקשה. 

<דב חנין (הרשימה המשותפת):>
לא קיימנו דיון על זה. רגע, מה הולך פה?

<באסל גטאס (הרשימה המשותפת):>
יש לי שאלה לגבי אותו סעיף. 

<קארין אלהרר (יש עתיד):>
זה לא ריאלי. 

<היו"ר צחי הנגבי:>
גלילה, אם תחכי, אנחנו נתקדם. תתחילי. 

<גלילה הורנשטיין:>
לא לחכות, אבל למה אני צריכה להרים את הקול?

<היו"ר צחי הנגבי:>
תרימי, גם אני מרים. 

<גלילה הורנשטיין:>
כמו שאמרו האחרים – אני מדברת בשם ההסתדרות – אנחנו לא רואים עד ה-31 במרץ איך זה יתבצע. לא בגלל הפוליטיקה, ולא בגלל שום דבר, ואני גם לא נכנסת לעניינים המקצועיים, זה בעלי המקצוע. אבל כמו שראינו, להוביל חוק כזה ותמורה כזאת, צריך יותר זמן. אולי היום, כשיש חברי כנסת חדשים, שזה חשוב להם ובוער להם, ואולי היום האוצר, שהוא יותר מודע למה שקורה ואנחנו מקווים שהמשא ומתן יהיה עם ההסתדרות, זה יוביל את זה. אבל אנחנו חושבים שבפחות מחצי שנה, אדוני, לא יכול להתבצע חוק כזה. זה דבר אחד. דבר שני - - -

<ינון מגל (הבית היהודי):>
אבל יש פה שבעה חודשים מהיום. 

<דוד ביטן (הליכוד):>
פה יש שבעה חודשים.

<גלילה הורנשטיין:>
שבעה חודשים.

<דוד ביטן (הליכוד):>
אז איך את אומרת? 

<גלילה הורנשטיין:>
חצי שנה, שבעה חודשים. 

<היו"ר צחי הנגבי:>
הבנתי. אנחנו לא נמשיך בדיון על התאריך. 

<גלילה הורנשטיין:>
יש דבר נוסף, שאני מבקשת שזה ימשיך להיות, שזה יחול, שיום התחילה הוא גם יום הסגירה. זה הלך פה לאיבוד, ומזה אנחנו חוששים. דנה יודעת על מה אני מדברת. יום התחילה הוא יום הסגירה. וכרגע לא חשוב אם מרימים או מורידים את השלטר, אבל שזה יהיה כתוב. 
<היו"ר צחי הנגבי:>
זה המצב, אבל האם צריך לעשות שינוי - - -

<שלמה פילבר:>
זה כתוב בסעיף 100. 

<היו"ר צחי הנגבי:>
זה כתוב בחוק המקורי. 

<אילן גילאון (מרצ):>
יום הפתיחה הוא יום הסגירה. 

<גלילה הורנשטיין:>
לא יודעת, אתם משנים כל מיני - - -

<השר אופיר אקוניס:>
לא שינינו כלום. 

<דנה נויפלד:>
לא נגענו בזה. זה נשאר אותו דבר. 

<קריאה:>
אחרת ניקלע למצב שאנחנו עכשיו בו. 

<שר המדע, הטכנולוגיה והחלל אופיר אקוניס:>
לא ניקלע.

<אילן גילאון (מרצ):>
השאלה היא אם העיקרון הזה מקובל עליך, אדוני השר, שיום הפתיחה הוא יום הסגירה? למה אתם שמים אבני ריחיים - - -

<היו"ר צחי הנגבי:>
אדוני, אין לך רשות דיבור, בבקשה. 

<אילן גילאון (מרצ):>
לא נתת לי.

<באסל גטאס (הרשימה המשותפת):>
צחי, לגבי אותו סעיף - - - 

<היו"ר צחי הנגבי:>
חבר'ה, נשאלה שאלה, היועצת המשפטית צריכה להשיב, תמתינו. 

<דנה נויפלד:>
גלילה, סעיף 100 נשאר כמו שהוא, והוא קובע באופן מפורש שהרשות תחדל לקיים שידורים ותחדל מכל פעילות הקשורה לשידורים ביום התחילה. ביום התחילה קורים שני דברים – אחד, הרשות מפסיקה לשדר, שתיים, תאגיד השידור הישראלי מתחיל לשדר. 

<היו"ר צחי הנגבי:>
לעניין הזה, גטאס, יש לך מה להגיד?

<באסל גטאס (הרשימה המשותפת):>
משנים בסעיף הזה רק את התאריך ולא את הסכום. למה לא משנים בהתאם את הסכומים? הסכומים האלה נקבעו לגבי 2015, עכשיו את משנה את זה. 

<דב חנין (הרשימה המשותפת):>
אדוני היושב-ראש, הדבר הזה הוא לא טכני. סעיף 100 כמו שהקריאה אותו היועצת המשפטית של המשרד אומר שהרשות תחדל לקיים שידורים ותחדל מכל פעילות הקשורה לשידורים ביום התחילה. זה מה שנאמר, על יום התחילה. על יום התחילה. 

<היו"ר צחי הנגבי:>
זה החוק. אתה אישרת.

<דב חנין (הרשימה המשותפת):>
הוא אומר: מפסיקה רשות השידור לשדר. אין לנו שום מנגנון בחוק שמבטיח בפועל שמשהו אחר כן ישדר.

<דנה נויפלד:>
יש, סעיף 92.

<דב חנין (הרשימה המשותפת):>
לא. סעיף 92 אומר לנו דבר אחר. סעיף 92 אומר לנו מהו התאריך של יום התחילה. 

<דנה נויפלד:>
לא, כתוב בו שהתאגיד יתחיל לשדר ביום התחילה. 

<דב חנין (הרשימה המשותפת):>
בסדר, אז יום התחילה – אין לנו שום מנגנון שמבטיח בחוק. אגב, גם לא יכול להיות מנגנון שמבטיח בחוק שתהיה תחילה כאשר כל הגורמים המקצועיים אומרים שזה לא יקרה. לכן התוצאה המעשית תהיה - - -

<היו"ר צחי הנגבי:>
תגיש הסתייגות. 

<שלמה פילבר:>
איזה גורמים מקצועיים?

<דב חנין (הרשימה המשותפת):>
התוצאה המעשית תהיה - - 

<קארין אלהרר (יש עתיד):>
המנכ"ל.

<דב חנין (הרשימה המשותפת):>
- - שרשות השידור תפסיק לשדר, אבל לא יהיה שום דבר אחר שיוכל לשדר. לא יהיה.

<היו"ר צחי הנגבי:>
תודה. אתה חוזר על מה שאחרים אמרו. אתה יכול להגיש הסתייגות. 

<קריאה:>
- - - אנשים שיודעים מה הם עושים. הם מבינים בתחום הזה, והם אומרים לך שזה לא ריאלי - - -

<היו"ר צחי הנגבי:>
אדוני, הבנו את המסר, הרי לא נישאר בו לנצח. הממשלה עומדת על עמדתה. 

<נחמן שי (המחנה הציוני):>
אוקיי, תעמדו ותחזרו אלינו. 

<קארין אלהרר (יש עתיד):>
אנחנו כאן מדברים, אבל אני חושבת שראוי שנשמע את המנכ"ל הזמני, שהוא זה שעושה את העבודה היומיומית. נשמע מה הוא חושב על התאריך הזה. 

<קריאה:>
אני רוצה להבין, הרי שנה שלמה הוא גם עסק בזה. 

<היו"ר צחי הנגבי:>
הוא לא פה. 

<קריאה:>
לא. מה זה עסק בזה? איך אפשר לעסוק כשאי-אפשר לעשות כלום? שום דבר לא משוחרר. 

<קריאה:>
הוא הכין את עצמו.

<אלעד מן:>
עורך דין אלעד מן, היועץ המשפטי של עמותת "הצלחה". לשם הגילוי המלא, אני אגיד שאני גם מייצג, יחד עם יובל יועז, את חבר הכנסת מרגלית בבג"ץ שהוגש הבוקר על מינוי המועצה. הערה קטנה לעניין תאריך התחילה, שממשיכה את ההערה של חבר הכנסת כבל. בנסיבות הקיימות, מכיוון שהגוף המקצועי שמכיר ואמור לפקח על השידורים אמור להיות המועצה, סביר יותר להעביר את סמכות קביעת יום התחילה, שהוא גם יום סיום השידורים של הרשות הישנה, למועצה. היא זו שבתהליך המסודר שייקבע תעקוב אחרי התקדמות הקמת השידור החדש ותקבע בסמכותה באופן עצמאי את התאריך הנכון והמתאים ביותר לכינון - - -

<שלמה פילבר:>
אין לה סמכות לפני יום התחילה. אתה ממציא משהו שלא כתוב בחוק. 

<אלעד מן:>
בעניין הזה אנחנו חלוקים.

<היו"ר צחי הנגבי:>
בסדר. חבר הכנסת כבל יכול להגיש הסתייגות ברוח של מה שאתה מציע. 

<אלעד מן:>
וזה ישרת את כל החששות שעלו כאן.

<ענת אסולין:>
אני גם רוצה להגיד משהו בעניין הזה. אי-אפשר לייצר תכנים דרמטיים ולא דוקומנטריים – בפחות משנה לכתוב סדרת טלוויזיה. הממשלה יכולה להחליט את זה, היא לא יכולה לכתוב סדרות טלוויזיה, להפיק אותן, לערוך אותן ולשדר אותן. זה לא יכול להיות בזמן כזה גם אם זה יהיה אורי גלר. 

<שלמה פילבר:>
הרצף ממשיך. הרצף ממשיך. אתם מקבלים היום - - - 

<ירמי קדוש:>
- - - יש הפקות קנויות מה הבעיה?

<ענת אסולין:>
מה זה הפקות קנויות? על מה אתה מדבר? אתה לא מבין - - -

<ירמי קדושי:>
הגיע הזמן שתקנו הפקות קנויות. אני מבין. אני גם יצרתי - - -

<ענת אסולין:>
קנויות מאיפה?

<ירמי קדושי:>
קנויות, מוכנות.

<ענת אסולין:>
מאיפה?

<ירמי קדושי:>
הם לא צריכים - - - הם לא צריכים להיות גוף משדר ולהתערב בתוכן. הם לא צריכים להיות גוף משדר ולהתערב בתוכן. הם יכולים לקנות הפקות מוכנות. 

<ענת אסולין:>
מאיפה?

<ירמי קדושי:>
מוכנות מהשוק. רוצים שיספקו אותם.

<ענת אסולין:>
מאיפה?

<היו"ר צחי הנגבי:>
אוקיי, רבותי, ענת, ענת, אני רוצה לשמוע - - -

<ירמי קדושי:>
למה חסר סרטים? לא חסר. 

<היו"ר צחי הנגבי:>
מר קדושי, תירגע. תשובת היועצת המשפטית לעניין.

<דנה נויפלד:>
 זה נכון מה שאת אומרת, ולכן יש המחאת זכויות. רשות השידור עדיין פועלת.

<ענת אסולין:>
היא לא מקדמת סדרות. היא לא מקדמת סדרות, זו אגדה. לא מקדמים סדרות, לא חותמים על סדרות. 

<דוד ביטן (הליכוד):>
זה לא קשור להמחאת זכויות בכלל. 

<היו"ר צחי הנגבי:>
אני לא יכול לפתור את הבעיה הזו. 

<ענת אסולין:>
אז בשביל מה כל הדיון הזה?

<דוד ביטן (הליכוד):>
היא צודקת בטענה הזאת, אבל זה לא קשור להמחאות זכויות. אין כסף היום להתחיל להכין סדרות, זה הכול, זה מה שהיא אומרת. כשיגיע המצב, לא יהיה - - -

<ענת אסולין:>
זה שנה וחצי עד שסדרת טלוויזיה תהיה על המסך, נקודה.

<עופרה אייבר:>
לא יצאה אף דרמה לדרך, לא יצאו עוד דרמות לדרך. 

<היו"ר צחי הנגבי:>
אבל הוועדה הזאת לא יכולה עכשיו להתחיל לנהל את ענייני הדרמות.

<ענת אסולין:>
אין לרשות השידור סדרה אחת במדף, כולנו יודעים את זה. 

<היו"ר צחי הנגבי:>
תיקון סעיף 5. 

<קריאה:>
אז תעשו "אקס פקטור". 

<קארין אלהרר (יש עתיד):>
לא שומעים את המנכ"ל הזמני?

<היו"ר צחי הנגבי:>
לא. 

<ענת אסולין:>
יקנו מחו"ל וממנו.

<היו"ר צחי הנגבי:>
יש עמדת ממשלה, אני לא צריך לפרוט את כל אחד - - -

<קארין אלהרר (יש עתיד):>
אבל שיגיד מה ריאלי ומה לא, אז מה?

<שלמה פילבר:>
הוא לא יכול לדעת לפני שהוא ידע כמה עובדי רשות השידור - - -

<קארין אלהרר (יש עתיד):>
למה הוא לא יכול לדעת?

<שלמה פילבר:>
אני אסביר לך. הוא לא יכול לדעת לפני שהוא ידע כמה עובדי רשות השידור נשארים או הולכים, כמה הוא צריך לגייס, באיזה אולפנים הוא עובד. לפי זה תתבהר התמונה. 

<קארין אלהרר (יש עתיד):>
אז אתה יודע? אז אתה יודע? באמת אני שואלת. 

<שלמה פילבר:>
אנחנו יודעים שבמצב אתגרי אפשר לעמוד בזה, זה הכול. 

<קריאה:>
ממש לא, זה לא נכון.

<קארין אלהרר (יש עתיד):>
גם קודם היה המצב אתגרי. 

<ענת אסולין:>
שלמה, עם כל הכבוד, אתה לא תסריטאי, אתה לא מפיק, אתה לא עורך.

<קארין אלהרר (יש עתיד):>
אבל גם קודם היה מצב אתגרי ולא קרה כלום.

<נחמן שי (המחנה הציוני):>
שלמה, לא הקמת מעולם גוף שידור. אני אומר לך, זה בלתי אפשרי.

<שלמה פילבר:>
עשיתי כמה דברים יותר מסובכים. 

<נחמן שי (המחנה הציוני):>
יכול להיות. 
<ענת אסולין:>
בוא נראה אותך כותב סדרת טלוויזיה.

<נחמן שי (המחנה הציוני):>
לא גוף שידור. לא גוף שידור. זה לא יעבוד, אני אומר לך. אני עשיתי את זה, זה לא יעבוד. אבל חבל לי, אתם תחזרו. אתם - - -

<היו"ר צחי הנגבי:>
חבר הכנסת שי, די.

<דנה נויפלד:>
"תיקון סעיף 95 – בסעיף 95 לחוק העיקרי –

(1)
בסעיף קטן (ד), במקום "עד למינוי מנהל כללי קבוע בידי המועצה, לפי הוראות סעיף 38" יבוא "עד תום שנה מיום התחילה" ובמקום "הסעיף האמור" יבוא "סעיף 38"".

אני אסביר פסקה-פסקה, סעיף-סעיף.

<אתי בנדלר:>
לפסקה (1) יש לי הערות. 

<דנה נויפלד:>
אז אני אסביר מה הפסקה הזאת עושה. כיום החוק העיקרי קובע שהמינוי של המנהל הכללי הזמני הוא עד המועד של המינוי של המנהל הקבוע. התיקון כאן הוא שבמקום החילופים במינוי המנכ"ל הקבוע, המנהל הכללי הזמני יכהן עד תום שנה מיום התחילה.

<קארין אלהרר (יש עתיד):>
למה?

<דנה נויפלד:>
אני רוצה להעיר הערה כללית על הסעיפים שעכשיו אנחנו מתחילים לקרוא. יש שני תהליכים מקבילים שצריכים לקרות. אחד מהם הוא כינון התאגיד במהירות הרבה ביותר האפשרית. וזה נכון, ונאמרו פה הערות רבות, אבל לא הוצג הצד השני. זה נכון שבתהליכים רגילים התהליכים אורכים זמן, בין היתר, גם בגלל הבקרות שיש עליהם. מהצד השני, אנחנו ניסינו ליצור פה תהליכים שהם יחסית מהירים יותר, ותיכף תראו איך גם ניסינו בכל זאת ליצור בקרות, אבל גם ליצור את האפשרות שהתאגיד יקום ויתחיל לשדר במהירות הרבה ביותר. הסעיף הזה נועד ליצור את הקשר בין אותו מנכ"ל זמני, שבסעיף הבא – תיכף אתם תראו – תוענק לו אפשרות לקחת הרבה מאוד עובדים – שיהיה זמן מינימלי, כדי שהוא גם יישא באחריות לבחירה של אותם עובדים. כי מנהל זמני שייקח 400 עובדים ויצטרך לעזוב שבוע אחר-כך לא יישא בתוצאות של בחירת אותם עובדים. 

<איתן כבל (המחנה הציוני):>
כמה עובדים הוא יקבל ביום? ביום? ביום? תעשי ביום. כמה?

<שלמה פילבר:>
זה לא הוא לבד, זה סמנכ"ל כוח אדם, ואלו אנשים שעובדים תחתיו, וזה חברות. זה מספיק. יש אפשרות לגייס 400 עובדים בחצי שנה. 

<דנה נויפלד:>
אני רוצה לנסות להשלים להסביר. 

<קארין אלהרר (יש עתיד):>
עורכת הדין נויפלד, אני רק רוצה לשאול שאלה. 

<דוד ביטן (הליכוד):>
אפשר - - - את הרוב מהרשות הקיימת.

<קארין אלהרר (יש עתיד):>
המטרה הייתה לבנות משהו חדש מן היסוד. 

<ינון מגל (הבית היהודי):>
זה שניים ביום, איתן.

<קארין אלהרר (יש עתיד):>
אני מבינה שיש מנכ"ל זמני כדי להכין תשתית. אבל מראש אמרנו שהמנכ"ל הזמני עושה פעולות מצומצמות מאוד כדי שהמנכ"ל החדש שייכנס יתחיל בבנייה האמתית, לרבות העסקה, לרבות תכנים. עכשיו, לא רק שאתם נותנים למנכ"ל הזמני סמכויות, אתם גם נותנים לו להישאר שנה אחרי בתפקיד. אז אתם אומרים למנכ"ל החדש – שאמור, לכאורה, על-פי כוונת המחוקק המקורי, ליצור את כל הדבר החדש הזה – זה מה יש, קבל את זה, ואם לא – זה הסיפור.

<דנה נויפלד:>
אני רוצה בכל זאת לנסות לשכנע ולהסביר מה הייתה הדילמה ואיך ניסינו לפתור אותה. אין פה פתרונות קלים בחוק הזה ובניסיון לבנות את התאגיד. זה לא מצב רגיל שיש פתרון קסם שהוא פתרון קל ונקי במובן שאת מדברת עליו. גם אז, אני אזכיר לך, יושבת-ראש הוועדה לשעבר, שהייתה דילמה גדולה מאוד מה לעשות עם המנכ"ל הראשון.

<קארין אלהרר (יש עתיד):>
נכון.

<דנה נויפלד:>
והדעה לאפשר מנכ"ל שהוא נכה מבחינת סמכויותיו היא לא הייתה ברירה קלה גם אז. וגם אז הוועדה התלבטה בין מנכ"ל זמני מלא לתקופה מסוימת לבין מנכ"ל זמני באופן שבסוף הוועדה קבעה. כשרואים מה הסמכויות שנתונות למנכ"ל הזמני – עוד לפני שהגענו לוועדה, עוד לפני 400 עובדים – ראינו שיש קשיים רבים מאוד כאשר המנכ"ל הראשון – גם אם הוא זמני וגם הוא קבוע – הוא נכה מבחינת הסמכויות שהוענקו לו. ולכן, כדי ליצור קשר ישיר בין התפקידים שתיכף לפי הסעיף יוענקו לו לבין האחריות והצורך שהוא יישא בהשלכות של בחירותיו, נמצא שהדרך לגשר בין השניים היא לקבוע תקופת כהונה ארוכה יותר. זאת אומרת שבפועל הוא יכהן כשנתיים, אם הוא ימשיך בתפקידו – הוא לא כאן – עד שנה מיום התחילה. יהיה לו זמן מספיק בשביל – מצד אחד, לקבל לעבודה ולהעסיק את אותם עובדים, ומצד שני, הוא גם יישא באחריות להם בגלל שהוא כבר יהיה אחראי על תחילת השידורים. 

<רועי פולקמן (כולנו):>
אפשר רק לשאול שאלה בעניין? שאלה קצרה. אני מבין את ההיגיון, ויש בזה היגיון רב. אבל אם יש כוונה למנות בטווח של חצי שנה את המועצה, למה כשכבר תהיה המועצה – לצורך העניין, במרץ, שזו הכוונה, אני אשמח להבין איפה אנחנו מבטיחים את זה, איך זה מוחלט בחוק – הוא לא יהיה כפוף לנהלים לפי החוק המקורי? כי כתוב שלכאורה שנה - - -

<דנה נויפלד:>
הוא לא כפוף. זה לא נכון.

<רועי פולקמן (כולנו):>
ברגע שיש מועצה – אדוני היושב-ראש, האם אנחנו - - -

<קריאה:>
הוא לא כפוף לה. 

<שלמה פילבר:>
הוא מסיים את תפקידו שנה מיום התחילה. 

<רועי פולקמן (כולנו):>
זה מאה אחוז, זה מצוין.

<דנה נויפלד:>
הסעיף הזה נוגע רק לתקופת הכהונה, הוא לא נוגע - - -

<רועי פולקמן (כולנו):>
מצוין. האם אנחנו יכולים להבטיח שיצוין מתי תמונה המועצה? שיהיה ברור. אם זה מרץ, אז מרץ, בואו נרשום את זה. 

<ענת אסולין:>
האם הוא רשאי למנות עורך תוכן?

<קריאה:>
התשובה היא כן.

<היו"ר צחי הנגבי:>
- - - אבל זה כתוב. 

<נחמן שי (המחנה הציוני):>
צחי, אפילו לשיטתכם, המפתח להקמת התאגיד הישראלי הזה הוא במינוי מנכ"ל. זה הדבר הכי חשוב. מנכ"ל הוא האיש שצריך להוביל אותו. אתם לוקחים מנכ"ל זמני, נותנים לו סמכויות של מנכ"ל קבוע, ואחר-כך אתם תביאו מנכ"ל קבוע. זה לא יעבוד. מועצה, מנכ"ל – זו דרך המלך, למה אתם הולכים ההיפך? אני לא מבין. אמרתם לי שאתם רצים עם המועצה הזאת או אחרת, תמנו אותה, שלמה. תמנו אותה במהירות, היא תבחר את המנכ"ל, ואז אתם בתוך התהליך, זה הכי טוב. וזה היה המסלול הראשון שהלכתם בו, עכשיו הפכתם את זה. אני לא יודע מה אתם רוצים לעשות. 

<שלמה פילבר:>
כרגע יש רשות שמשדרת כבר מעל שנה בלי אף פיקוח עליה. אתה מבקש להאריך את זה בעוד חצי שנה לפחות כדי שנסדר את העניינים הפורמליים.

<קריאה:>
מידית. 

<נחמן שי (המחנה הציוני):>
לא, שלמה. תמנה עכשיו מועצה, והמעוצה תמנה מנכ"ל. המנכ"ל יעשה את הפעולות - - -

<שלמה פילבר:>
זה תהליך של חצי שנה, ואז הוא יצטרך לבנות - - -

<קארין אלהרר (יש עתיד):>
לא נכון, הוא רק צריך לחתום. 

<נחמן שי (המחנה הציוני):>
זה יהיה יותר נכון.

<קארין אלהרר (יש עתיד):>
שר התקשורת יחתום, ויש לו מועצה. 

<דב חנין (הרשימה המשותפת):>
- - - למה לשיטתכם - - -

<נחמן שי (המחנה הציוני):>
זה לא לשיטתי - - -

<שלמה פילבר:>
וברנר בודקת אותה. אם מישהו נפל, חוזרים אחורה, ואחר-כך צריכים למנות אותה וצריכים להוציא ועדת איתור. הם צריכים להוציא פרסום לוועדת איתור, לקבל מועמדים, לראיין אותם, למנות אותם.

<קארין אלהרר (יש עתיד):>
שנה ברנר לא עבד?

<דב חנין (הרשימה המשותפת):>
למה אתם לא ממנים מועצה? אני לא מבין. 

<היו"ר צחי הנגבי:>
למה אתם לא נותנים לתת תשובה?

<דנה נויפלד:>
תהליכי מינוי של כל גוף – בטח בסדר גודל כזה, זה תהליך שאורך זמן. זה לא דבר שאפשר לעשות אותו מהיום למחר, בלי קשר - - -

<דב חנין (הרשימה המשותפת):>
אבל אתם הצעתם את זה בחוק. זה היה כתוב בחוק, להקים את המועצה הזאת. באמת, זה מפליא אתכם?

<היו"ר צחי הנגבי:>
אל תפריע. אל תפריע. אני קורא אותך לסדר פעם ראשונה. 

<דנה נויפלד:>
שוב, אני רוצה להזכיר מאיפה אנחנו יוצאים. אני לא מתייחסת עכשיו לשאלת אי-המינוי של המועצה. אני מתייחסת עכשיו למינוי של המנכ"ל. 

<קארין אלהרר (יש עתיד):>
דווקא הייתי שמחה לשמוע את ההתייחסות. 

<דנה נויפלד:>
כל מינוי, גם מינוי של מנכ"ל קבוע – גם אם המועצה הייתה מתמנת ברגע זה – אורך מספר חודשים. תהליכים כבר החלו על-ידי המנכ"ל הזמני. ולכן, בשביל לא לבזבז עוד זמן, הסעיף הזה אמור לגשר על אותה תקופה על מנת שהוא יוכל להתחיל לפעול, ויהיו בידיו כל הסמכויות על מנת שהוא יוכל לגרום לזה שהתאגיד יוכל לשדר כמה שיותר מהר, שזו, להבנתי, הכוונה של כל היושבים כאן, שתקופת המעבר תהיה מצומצמת עד כמה שניתן. זאת הכוונה של הסעיפים שאנחנו מביאים היום, וגם לעניין הרחבת סמכויותיו של המנכ"ל הזמני.

<קארין אלהרר (יש עתיד):>
איפה מינוי המועצה תקוע? את יכולה להסביר? איפה תקוע מינוי המועצה?

<היו"ר צחי הנגבי:>
רבותי, אתם חוזרים כל הזמן למועצה. הממשלה - - -

<קארין אלהרר (יש עתיד):>
אבל תבין, אדוני היושב-ראש, זה הבסיס.

<היו"ר צחי הנגבי:>
אבל אנחנו לא יכולים בעניין הזה לגשר על הפער בין - - -

<קארין אלהרר (יש עתיד):>
אבל זה הבסיס. 

<היו"ר צחי הנגבי:>
לא. יש לכם מחלוקת אתנו. אנחנו לא חושבים שהנושא של המועצה – כרגע – הוא חיוני. הוא יהיה כבסיס לתאגיד החדש. הגשתם בג"ץ, יש לכם הסתייגויות - - -

<קארין אלהרר (יש עתיד):>
אני לא הגשתי בג"ץ, אני רוצה לדעת איפה זה עומד.

<היו"ר צחי הנגבי:>
לא משנה. יש מי שהגיש, זה לגיטימי, אראל מרגלית. 

<קארין אלהרר (יש עתיד):>
אבל אדוני היושב-ראש, זה לא לגיטימי לדעת איפה הדבר הזה עומד?

<היו"ר צחי הנגבי:>
הדבר הזה עומד בזה שהממשלה הסבירה שכל התהליכים האלה יבוצעו במקביל להקמת כל מה שאנחנו עושים עכשיו. אתם לא מקבלים את זה. 

<קארין אלהרר (יש עתיד):>
אבל מה הבעיה להגיד לי איפה זה? אני מקבלת, תסביר לי איפה זה עומד.

<שלמה פילבר:>
מאוד פשוט. אמרתי בתחילת הדברים, ברגע שהחוק הזה יעבור בקריאה שלישית, ראש הממשלה יחתום על הבקשה, ומאותו רגע זה עובר לוועדה הציבורית וזה יוצא מהידיים שלנו. 

<קארין אלהרר (יש עתיד):>
רגע, אז כל שנותר זה לחתום?

<שלמה פילבר:>
זה יוצא מהידיים שלנו בלוחות הזמנים של השופטים של הוועדה, של ועדת האיתור, של כל - - -

<קארין אלהרר (יש עתיד):>
אדוני המנכ"ל, שאלה פשוטה, כל שנותר הוא לחתום? כל שנותר הוא לחתום?

<יואב קיש (הליכוד):>
עושים את זה רק אחרי שיש חוק והוא סגור. 

<קארין אלהרר (יש עתיד):>
לא שאלתי מתי עושים את זה. 

<יואב קיש (הליכוד):>
אני יודע, תמיד את רוצה לשמוע את מה רוצה לשמוע. 

<קארין אלהרר (יש עתיד):>
נכון. ככה זה עובד. אני רוצה להבין, כל שנותר הוא לחתום?

<שלמה פילבר:>
נכון.

<קארין אלהרר (יש עתיד):>
אז למה אתם לא חותמים עכשיו?

<היו"ר צחי הנגבי:>
הסבירו לך למה. את רוצה לחזור על זה שוב ושוב ושוב. 

<קארין אלהרר (יש עתיד):>
כן, שזה יישמע הגיוני. 

<היו"ר צחי הנגבי:>
יוסי יונה.

<יוסי יונה (המחנה הציוני):>
אני ויתרתי.

<היו"ר צחי הנגבי:>
ויתרת. אתי בנדלר. 

<אתי בנדלר:>
אני מבקשת לפסקה (1) הערה קצרה ושאלה קצרה. ההערה הקצרה היא שאני רוצה להפנות את תשומת לב חברי הוועדה לכך שייתכן שהיו מעומדים נוספים שהיו מגישים את מועמדותם לתפקיד מנכ"ל זמני לו היו יודעים שהיקף הסמכויות שיינתנו לו ואורך התקופה יהיו כפי שעכשיו מוצע לתקן. ויכול להיות שנבחר מנכ"ל זמני הטוב ביותר, אבל בשל נוסח החוק לא הגישו את מועמדותם אולי מועמדים טובים נוספים.

<דוד ביטן (הליכוד):>
על איזה סעיף את מדברת? 

<אתי בנדלר:>
לגבי פסקה (1) בסעיף שלנו, סעיף קטן (ד). תיקון סעיף קטן (ד) לסעיף 95. מדובר בו על הארכת תקופת מינוי המנכ"ל הזמני. השאלה היא: באותו סעיף קטן, בהמשך שלו נאמר שאין באמור, זאת אומרת הקצבת תקופת הכהונה של המנכ"ל הזמני, כדי למנוע את מינויו לתפקיד המנהל הכללי לפי הוראות סעיף 38. דהיינו, המנכ"ל הזמני יכול להגיש את מועמדותו לתפקיד מנכ"ל קבוע. תקופת כהונתו של המנכ"ל הקבוע בהתאם לסעיף 40(א) היא ארבע שנים, עם אפשרות להאריך את זה לתקופה נוספת של ארבע שנים נוספות. השאלה היא: במקרה שהמנכ"ל הזמני יגיש את מועמדותו לתפקיד מנכ"ל קבוע, האם גם אז תתחמו את תקופת כהונתנו המרבית לשמונה שנים, או שמא יהיה אז עשר שנים? אם הוא ייבחר, כמובן, לתפקיד זה. הדברים לא ברורים מהנוסח.

<דוד ביטן (הליכוד):>
זאת אומרת, להפחית לו את התקופה של המנכ"ל הזמני. 

<קריאה:>
הם ברורים מאוד. 

<אתי בנדלר:>
בדיוק ככה. 

<דוד ביטן (הליכוד):>
נשמע הגיוני.

<אתי בנדלר:>
אם התקופה הזאת תיכלל בתקופת הכהונה שלו כמנכ"ל קבוע, ככל שהוא ייבחר, או - - -

<דוד ביטן (הליכוד):>
יהיה כתוב שנפחית לו את התקופה שהוא היה מנכ"ל זמני. זה נשמע הגיוני, סביר מאוד. 

<אתי בנדלר:>
זאת אומרת שאם המנכ"ל הזמני ייבחר להיות מנכ"ל קבוע, תקופת כהונתו הראשונה תהיה שנתיים נוספות. 

<דוד ביטן (הליכוד):>
תהיה מרגע שהוא התחיל. 

<אתי בנדלר:>
שנתיים נוספות. 
<באסל גטאס (הרשימה המשותפת):>
אם הוא בעצמו, אבל אם מישהו חדש - - -

<שר המדע, הטכנולוגיה והחלל אופיר אקוניס:>
מה זה משנה? למה לגעת בעניין פרסונלי?

<איתן כבל (המחנה הציוני):>
אם הייתה מועצה, אז היא הייתה יודעת להתעסק בכל הדברים האלה. למשל.

<אתי בנדלר:>
סליחה, עניין פרסונלי - - - המחוקק יחליט - - 

<שלמה פילבר:>
מה שיחליטו חברי הכנסת.

<אתי בנדלר:>
 - - להגדיל תקופת כהונה של מנכ"ל לשמונה שנים - - -

<רועי פולקמן (כולנו):>
תשנו את הנוסח הזה תציעי את הניסוח.

<איתן כבל (המחנה הציוני):>
אבל זה לא חקיקה ראשית.

<דוד ביטן (הליכוד):>
הערה הגיונית ביותר. 

<היו"ר צחי הנגבי:>
רבותי, הלך הרוחות פה הוא פשוט. כל מקרה, אדם לא יכול לכהן יותר משמונה שנים, ואת זה תנסחי. בואו נתקדם. 

<נחמן שי (המחנה הציוני):>
זה כמו מעצר לפני משפט.

<דוד ביטן (הליכוד):>
קארין, זה בסדר ההערה הזאת?

<קארין אלהרר (יש עתיד):>
לא שמעתי את ההערה שלך. 

<דנה נויפלד:>
"(2)
בסעיף קטן (ה), אחרי "יעסוק" יבוא "עד יום התחילה" ובמקום "בלבד" יבוא "ובכל פעולה אחרת הנדרשת לשם היערכות התאגיד לקיום שידורים ביום התחילה; החל ביום התחילה ועד תום תקופת כהונתו ימלא המנהל הכללי הזמני את כל התפקידים המוטלים על המנהל הכללי לפי חוק זה ויחולו לגביו כל הוראות החוק החלות על המנהל הכללי"". 

זה הסעיף שמקנה למנכ"ל הזמני את כל הסמכויות הנדרשות לו לשם היערכות התאגיד לקיום השידורים ביום התחילה. 

<היו"ר צחי הנגבי:>
אין בעיה. זה בסדר.

<יוסי יונה (המחנה הציוני):>
יש לנו בעיה גדולה עם זה. 

<דנה נויפלד:>
"(3)
סעיף קטן (ו) – בטל". 

סעיף (ו) קובע את האיסור המוחלט והמפורש של המנהל הכללי הזמני לעסוק ברכישה של תוכן חדש. אנחנו נגיע לתיקון המקביל, שבו האישור של רכישה של הפקות מקומיות קנויות בידי רשות השידור – לפי החוק היום צריכה להיעשות בהסכמה של יושב-ראש המועצה, ואם הוא לא מונה, אז באישורו של המנהל הכללי. תיכף תראו את התיקון של הסעיף. אנחנו נעביר את הסמכות הזאת לאישור ההפקות למנהל הכללי הזמני כדי שיהיה תיאום, כמו שענת העלתה קודם, בין הגוף הישן לגוף החדש, בגלל שהזכויות להפקות מקומיות מונחות מהגוף הישן לגוף החדש. 

<היו"ר צחי הנגבי:>
אנחנו עוברים לסעיף הבא. 

<איילה חסון:>
אני מבקשת שיהיה פיקוח כלכלי נאות יותר בנושא הזה. שיהיה פיקוח כלכלי יותר נאות בנושא הזה. 

<שר המדע, הטכנולוגיה והחלל אופיר אקוניס:>
מה זאת אומרת כלכלי?

<איילה חסון:>
שיהיה פיקוח על הוצאת כספים מרשות השידור יותר ממה שנעשה בעבר.

<באסל גטאס (הרשימה המשותפת):>
שיהיה פיקוח כספי הכוונה. 

<איילה חסון:>
כן.

<שר המדע, הטכנולוגיה והחלל אופיר אקוניס:>
מה שנעשה השנה.

<שלמה פילבר:>
איילה, את צודקת, אבל זה התפקיד של כונס הנכסים הרשמי, ואם צריך להוסיף עוד - - -

<יוסי יונה (המחנה הציוני):>
לא, היא מתכוונת למנהל הזמני. 

<איילה חסון:>
- - -

<קארין אלהרר (יש עתיד):>
למנכ"ל הזמני.

<איילה חסון:>
- - - לא, חס וחלילה, לא בשנה הזאת. 

<היו"ר צחי הנגבי:>
את מדברת על התאגיד החדש?

<שלמה פילבר:>
בתאגיד החדש כבר תהיה מועצה ביום שבו הוא יתחיל לפעול. 

<דוד ביטן (הליכוד):>
תהיה מועצה, וזו האחריות שלה. 

<היו"ר צחי הנגבי:>
זה בדיוק כתוב בסמכויות המועצה. 

<יוסי יונה (המחנה הציוני):>
על זה דיברנו. 

<נחמן שי (המחנה הציוני):>
על זה אנחנו מדברים. המנהל הזמני מקבל סמכויות מעל ומעבר. 

<דוד ביטן (הליכוד):>
אבל זה תפקיד המועצה, מה שהיא אמרה. 

<נחמן שי (המחנה הציוני):>
אבל אין מועצה. 

<דוד ביטן (הליכוד):>
היא תהיה. ב-1.4 היא תהיה. 

<היו"ר צחי הנגבי:>
עוד פעם תשאלו על המועצה?

<קארין אלהרר (יש עתיד):>
רק ב-1.4?

<היו"ר צחי הנגבי:>
עוד פעם תשאלו על המועצה?

<דוד ביטן (הליכוד):>
לא, זה תחילת - - -

<יוסי יונה (המחנה הציוני):>
אנחנו לא שואלים על המועצה, צחי.

<היו"ר צחי הנגבי:>
הוא אמר תשובה – יעבור החוק - - -

<יוסי יונה (המחנה הציוני):>
לא על המועצה, אנחנו לא חוזרים על המועצה, צחי. בבקשה, ברשותך, התיקון שנעשה לחוק הקודם, מה היה? אני חושב שכולכם הבנתם שלמנכ"ל הזמני סמכויות גורפות מדי. אז עובדה שזה בא בלי הסמכויות הגורפות. היום זה בא עם סמכויות גורפות יותר.

<דוד ביטן (הליכוד):>
מרוב סמכויות לא הקימו כלום עדיין, אתה מבין?

<קארין אלהרר (יש עתיד):>
בתיאוריה. 

<יוסי יונה (המחנה הציוני):>
לא, לא, אז זה היה רק 400 עובדים, זה לא היה בתכנים, לא חטיבת החדשות. היום יש את כל זה. 

<היו"ר צחי הנגבי:>
צריך להתמקד בתאגיד החדש. 

<רועי פולקמן (כולנו):>
צריך לקדם את ההקמה, זה הדבר הדחוף.

<היו"ר צחי הנגבי:>
בדיוק. זה הדבר הבסיסי. אנחנו תקועים כל הזמן במה קורה עכשיו. 

<יוסי יונה (המחנה הציוני):>
ברור. אבל הקרבנו המון בשביל ההקמה. מה הקרבנו? מנכ"ל עם סמכויות גדולות מאוד. 

<היו"ר צחי הנגבי:>
כי אנחנו רוצים שבחצי השנה הזאת לא יהיה ריק. שתהיה בכל זאת רשות שידור ותאגיד מתפקד. סעיף הבא, בבקשה. זה הסעיף שהוא רלוונטי. בואו נשמע את כל הסעיף.

<דנה נויפלד:>
אני רק רוצה להגיד, אם אפשר, בחוק החדש נקבעו הרבה מאוד מנגנונים בעקבות לקחים, גם לקחים בעקבות פעילות רשות השידור שאמורים להיות עוד "שלייקסים" נקרא להם בנוגע להתנהלות התקציבית של הגוף החדש. אז תנוח דעתך לעניין הזה, בסדר?

""(ח1)
(1)
בלי לגרוע מהוראות סעיפים קטנים (ז) ו-(ח), ועל אף הוראות סעיף 52, המנהל הכללי הזמני רשאי לקבל לעבודה, לפני יום התחילה, עד 400 עובדים הנדרשים לשם היערכות תאגיד השידור הישראלי לקיום השידורים ביום התחילה גם אם טרם נקבעה מגבלת שיא כוח אדם; קבלת העובדים לפי פסקה זו תיעשה בהליך שוויוני ושקוף לפי כללים שיפרסם המנהל הכללי באתר האינטרנט של התאגיד או של משרד התקשורת. 

(2)
על אף האמור בפסקה (1), לאחר מינויו של מנהל חטיבת החדשות הראשון, קבלת עובדים למשרות מהסוגים המנויים בסעיף 52(ב)(2) תיעשה בידי מנהל חטיבת החדשות באישור המנהל הכללי הזמני.

(3)
מונתה המועצה, המשך קבלת עובדים לפי סעיף קטן זה ושלא בהתאם לסעיף 52 טעון את אישורה; המועצה רשאית להתנות את אישורה בתנאים שתקבע.

(4)
אין בהוראות סעיף קטן זה כדי לגרוע מהאמור בסעיף 96.

(5)
מספר העובדים שיתקבלו לעבודה לפי פסקה (1) טעון אישור הממונה על אגף התקציבים במשרד האוצר". 

עכשיו חשוב לי לנסות להסביר לפני ההערות כי תהיה פה התנפלות.

<קריאה:>
בטח שתהיה התנפלות.

<דנה נויפלד:>
אני רוצה להסביר כמה עקרונות שיש בסעיף הזה. ניסינו - - -

<אריאל יעקובי:>
בגלל זה אגף התקציבים שהבטיח פה בישיבות לא נמצא פה, אדוני היושב-ראש. איפה עופר מרגלית, שאמר פה אני אחראי, אתם אצלי תקבלו משכורות?

<היו"ר צחי הנגבי:>
אדוני, שב בבקשה. שב, אתה לא ברשות דיבור. אתה יכול להירשם. תירגע. תירגע, יהיה לנו פה דיון. בבקשה. 

<דנה נויפלד:>
הסעיף הזה תוקן בהתייחס להערות שניתנו פה בפעם הקודמת, שהנוסח לא היה מספיק ברור. כך רואה את זה אתי בנדלר, בעדינות. אז אני אנסה להסביר בכל זאת את ההבהרות שניסינו להכניס ואת האיזונים שניסינו להכניס, חברת הכנסת אלהרר, גם בהקשר להערות שלך. העיקרון הראשון הוא שהמנהל הכללי הזמני רשאי לקחת עד 400 עובדים לעבודה, ואלו העובדים שנדרשים לשם התחלת השידורים ביום התחילה. גם אם אין עדיין מגבלת שיא כוח אדם – אם אתם זוכרים, החוק קובע שהמועצה תקבע מגבלת שיא כוח אדם, ויש אפשרות לעדכן את אותה מגבלת שיא כוח אדם. גם אם הייתה מועצה, היה ניתן לשוב ולעדכן את אותה מגבלה של מספר עובדים. בנוסף, יהיה ניתן לפי הסעיף הזה – וזה לשאלתה של הגברת בנדלר בפעם הקודמת – להעסיק את כל סוגי העובדים, הן עיתונאים והן שאינם עיתונאים.

<ענת אסולין:>
אבל מה עם מנהלי מחלקות? 

<דנה נויפלד:>
הכלל הנוסף שניסינו לקבוע כאן הוא שהתהליך יהיה תהליך שוויוני ושקוף, שייקבעו כללים לעניין הזה, והם יצטרכו להיות מפורסמים. אם לא יהיה אתר אינטרנט לתאגיד השידור, הכללים האלה יפורסמו באתר משרד התקשורת. 

<באסל גטאס (הרשימה המשותפת):>
גברתי, אפילו בחברה פרטית - - -

<דנה נויפלד:>
המנהל הכללי הזמני של התאגיד - - -

<נחמן שי (המחנה הציוני):>
הוא יקבע את הכללים שלפיהם הוא יגייס את העובדים?

<באסל גטאס (הרשימה המשותפת):>
גברתי, אפילו בחברה פרטית תהליך קבלת העובדים יותר - - - 

<קריאות:>
- - -

<היו"ר צחי הנגבי:>
רבותי, סליחה, סליחה. חבר'ה, אני לא מבין אתכם. אף אחד לא עוזב את הדיון ולא הולך. אין טעם להצביע. שמונה אנשים כבר הרימו ידיים.

<באסל גטאס (הרשימה המשותפת):>
400 עובדים בידי - - - לפחות תעשו ועדת כוח אדם.

<היו"ר צחי הנגבי:>
סלח לי. סלח לי. אנחנו לא רוצים עכשיו הערות מהצד, לא מהח"כים ולא מאחרים.

<באסל גטאס (הרשימה המשותפת):>
אלו הסתייגויות.

<היו"ר צחי הנגבי:>
שנייה. כל אחד יירשם לשאול, להבין. הכול יהיה ברור. אבל את הבסיס, אני מבקש, תאפשרו ליועצת המשפטית של משרד התקשורת להסביר, ואז יהיו לכם פחות שאלות.

<באסל גטאס (הרשימה המשותפת):>
אבל היא סיימה את הסעיף.

<היו"ר צחי הנגבי:>
היא לא. היא מסבירה אותו עכשיו.

<דנה נויפלד:>
אני אסיים בשני משפטים כדי שזה יהיה ברור יותר. חשוב לי להבהיר את הבלמים ששמנו כאן בכל זאת. מהיום שבו ימונה מנהל חטיבת החדשות, הוא זה שיבחר את אותם עובדים שיועסקו בחטיבת החדשות ולא המנהל הכללי הזמני.

<באסל גטאס (הרשימה המשותפת):>
הוא לבד? הוא לבד?

<דנה נויפלד:>
הוא יעשה את זה באישור המנהל הכללי הזמני. אם מונתה מועצה עוד לפני - - - 

<באסל גטאס (הרשימה המשותפת):>
הכול בסופו של דבר באישור הממונה על התקציבים.

<דנה נויפלד:>
זה סעיף מאוד חשוב. זה גם סוג של בלם, של הפיקוח והביקורת שדיברת עליהם. 

<היו"ר צחי הנגבי:>
חבר הכנסת גטאס, דוגמה אישית. 

<דנה נויפלד:>
כשתמונה מועצה – מונתה המועצה – המשך הקבלה של העובדים יהיה בהתאם, אם הוא יהיה – כדי שהוא ימשיך להיות לפי הנוהל המיוחד, זה צריך לקבל את אישור המועצה. זאת אומרת, המועצה יכולה להחליט שקבלת העובדים תהיה לפי סעיף 52, שהוא אותו סעיף של דרך המלך של קבלת עובדים לעבודה בתאגיד. 

<קארין אלהרר (יש עתיד):>
אז מה, הם יהיו - - -

<דנה נויפלד:>
חברת הכנסת, זה לא כוחות. 

<רועי פולקמן (כולנו):>
עד שתהיה מועצה כבר כל העובדים יקלטו. 

<דנה נויפלד:>
לא בטוח. זה 400 עובדים. תהליך של קליטה של 400 עובדים צפוי לארוך זמן. 

<דוד ביטן (הליכוד):>
אבל למה תיקנתם את החוק המקורי?

<דנה נויפלד:>
צפוי לארוך זמן. ולכן המועצה, כיוון שהיא תמונה והיא תישא באחריות, היא יודעת שהתאגיד אמור להתחיל לשדר, היא תוכל לעשות את האיזון ולראות אם נכון להפסיק את אופן הגיוס המיוחד הזה או לעבור לדרך המלך. והיא יכולה גם לעשות את זה בלי תנאים.

<איתן כבל (המחנה הציוני):>
את שמה לב?

<היו"ר צחי הנגבי:>
זה הקטע שבו אתה אומר למה אין מועצה? ואני אומר - - -

<איתן כבל (המחנה הציוני):>
לא, לא אמרתי את זה. עוד לפני. עוד לפני, צחי.

<היו"ר צחי הנגבי:>
קיצור הליכים. 

<איתן כבל (המחנה הציוני):>
אתה רזית כששמעת את הסעיף הזה. 

<דנה נויפלד:>
המועצה תוכל לקבוע, כמו שאמרתי, גם תנאים נוספים בשביל לבדוק את קליטת אותם עד 400 עובדים שבהם מדובר. הדבר האחרון, כמו שצוין כאן, מדובר פה עד 400 עובדים. מספר העובדים שיתקבלו לעבודה טעון את אישור הממונה על אגף התקציבים באוצר. 

<שלמה פילבר:>
אני רוצה להגיב על זה בדיוק. שני דברים שלא כתובים פה, ולא צריכים להיות כתובים פה, אבל הם ברורים מאליהם. התאגיד הזה הוא תאגיד ממשלתי ציבורי שכפוף לכללי המינהל הציבורי, כפוף לכללי התקשי"ר, כפוף לכל הכללים שאנחנו מכירים בקבלת עובדים במערכת הציבורית. אין פה מצב שמישהו יושב בחדרי חדרים. יש פה שקיפות מלאה. יש פה בקרה של מבקר המדינה, יש פה בקרה של נציבות שירות המדינה. יש פה בקרה של הרבה מאוד גופים מעבר למועצה, כמו שזה קיים בהרבה מאוד גופים ממשלתיים ציבוריים. זה דבר ראשון שצריך לדעת אותו. דבר שני שצריך לדעת אותו – כתוב פה 400 עובדים – שהגבלנו אותו במכסה, עוד פעם, במסגרת הבלמים והאיזונים. ברגע שתתכנס המועצה והוא יציג לה את המבנה הארגוני המלא – לצורך העניין הוא יגיד שהוא צריך 2,000 עובדים, והמועצה תגיד מקובל, מאושר 2,000 עובדים, אז מגיע הסעיף האחרון שאומר שזה כפוף לאישור האוצר, שאמור לתקצב את כל הגוף הזה. זה התהליך. זאת אומרת, בשלב הראשון יהיו 400, ברגע שתיכנס המועצה, ה-400 יכול לגדול עד לתקרה מסוימת שאותה מאשר האוצר. כל הגיוס יהיה לפי כל כללי גיוס שקיימים במינהל הציבורי. 

<קריאות:>
- - -

<אילן גילאון (מרצ):>
- - - אין קדימות לעובדים הנוכחים? 

<היו"ר צחי הנגבי:>
אתה מפריע, חבר הכנסת גילאון.

<אילן גילאון (מרצ):>
אדוני, אין קדימות למי שעובד כרגע?

<קריאה:>
זה מה שאנחנו רוצים להציע. 

<היו"ר צחי הנגבי:>
אל תשיב.

<שלמה פילבר:>
הקדימות שקיימת, קיימת בחוק - - -

<היו"ר צחי הנגבי:>
אל תשיב. אי-אפשר שכל אחד שמתפרץ – יש אנשים שנרשמו לשאול שאלות. 

<אילן גילאון (מרצ):>
אבל אני נרשמתי לפני שעות. 

<היו"ר צחי הנגבי:>
אתה לא נרשמת. אני אגיד לך מי רשום כרגע לשאלות, לאמירות, לא משנה למה. קודם כל, אני רוצה לשמוע את אתי בנדלר. אחרי זה יש לנו הח"כים לפי הסדר: ביטן, אלהרר, פולקמן, גטאס, כבל וחנין, יוסי יונה, אבי ניסנקורן. כל אחד יכול להירשם. נמשיך, אתי בנדלר, בבקשה. 

<אתי בנדלר:>
 תודה אדוני. קודם כל, אני מזכירה שמדובר כאן על קבלת עובדים לפני יום התחילה. זאת אומרת שביום התחילה, כשההנחה היא שעד אז כבר יש מועצה, אם לא יסתיים תהליך קבלת אותם 400 עובדים, נדמה לי שעוברים למתווה הרגיל שהחוק קבע והסעיף הזה כבר לא יחול. זה בתשובה להערה שנאמרה כאן. שים לב לפסקה (1): "המנהל הכללי הזמני רשאי לקבל לעבודה, לפני יום התחילה, עד 400 עובדים". הערה ראשונה היא שמדובר בהליך שוויוני ושקוף לפי כללים שיפרסם המנהל הכללי. אני מניחה שמדובר פה בזמני.

<דנה נויפלד:>
הזמני.

<אתי בנדלר:>
כיוון שגם תקנות חובת המכרזים וגם סעיף אחר בחוק מדבר על תהליך הוגן, שוויוני ושקוף, אני מניחה שאין לכם התנגדות להוסיף את המילה "הוגן" גם כאן. אבל לא ברור אם ההליך ההוגן, השוויוני והשקוף - - -

<דוד ביטן (הליכוד):>
מה פירוש המילה הוגן במקרה הזה?

<אתי בנדלר:>
הוגנות זה - - -

<דוד ביטן (הליכוד):>
שוויוני, מה זה הוגן?

<אתי בנדלר:>
לא, לא, יש את זה גם בתקנות חובת המכרזים, גם בחוק כאן. דווקא היעדר המילה הזאת עלול להעלות שאלות פרשניות – האם הייתה לך כוונת מכוון להשמיט את המילה הזאת או לא? אבל כשאנחנו מדברים על הליך הוגן, שוויוני ושקוף, לא ברור אם אנחנו מדברים על הליך מכרזי או לא מכרזי. משום שכידוע, העיקרון לגבי קבלת עובדים בתאגיד השידור החדש – דרך המלך היא מכרז. עיתונאים – בדרך אחרת כפי שנקבע, וכן רשימה של משרות שיהיו פטורות מחובת המכרזים. אני מדברת על דרך המלך לגבי תאגיד השידור הציבורי החדש. וכאן לא ברור – על אף האמור בסעיף 52 שקבע את המתווה שהזכרתי אותו כרגע, דהיינו, מכרז לגבי כלל העובדים, פטור ממכרז לגבי עיתונאים ודרך קבלה כפי שמפורט בסעיף 52, ועוד משרות שהמועצה תקבע לגביהן פטור ממכרז. הסעיף הזה לא יחול כרגע. מה שיחול כאן לגבי כלל העובדים – עובדים מכל הסוגים ומכל המינים – על הליך הוגן, שוויוני ושקוף. אבל האם התהליך הזה כולל מכרז לגבי עובדים? אני לא מדברת כרגע על עיתונאים. לגבי עובדים, האם באמת מדובר כאן על מכרז? אני הבנתי - - -

<דנה נויפלד:>
כתוב: על אף הוראות סעיף 52. 

<אתי בנדלר:>
דהיינו, את מצהירה שלא יהיה כאן הליך מכרזי? כי זה לא מה שאמר המנכ"ל כרגע. 

<דוד ביטן (הליכוד):>
אני רוצה להבין. הנוסח של החוק הראשוני היה שאם יתקבל עובד מהישן לחדש, לא צריך מכרז.

<אתי בנדלר:>
לא. 

<דוד ביטן (הליכוד):>
למה הכנסת את זה שכן צריך מכרז?

<אתי בנדלר:>
רגע. רגע. רגע. 

<דוד ביטן (הליכוד):>
הנה, תיקנת את זה, מחקת את זה. 

<אתי בנדלר:>
חבר הכנסת ביטן. חבר הכנסת ביטן - - 

<דוד ביטן (הליכוד):>
יש היגיון - - -

<אתי בנדלר:>
- - לא נאמר כאן בשום מקום – וזו אחרת ההערות הבאות שלי – ש-400 העובדים האלה, או מספר מסוים, או אחוז מסוים מתוכם, יהיו מקרב עובדי רשות השידור או מקרב עובדי הטלוויזיה החינוכית.

<דוד ביטן (הליכוד):>
אנחנו נגיע לזה, אבל אני מקריא לך את הנוסח של הצעת החוק לפני התיקון: קבלה לעבודה של עובד של רשות השידור או עובד של הטלוויזיה הלימודית שמתקיים בו האמור – יכול להיות שתיעשה בלא מכרז.

<אתי בנדלר:>
נכון. 

<דוד ביטן (הליכוד):>
אבל מחקתם את זה. 

<אתי בנדלר:>
לא, זה לא נמחק.

<דוד ביטן (הליכוד):>
זה נמחק. יש היגיון – מה את רוצה, שהוא ייקח עובד מפה לפה במכרז? אני לא מבין.

<אתי בנדלר:>
לא, לא, לא. 

<דוד ביטן (הליכוד):>
הנה, בנוסח שהבאת לנו זה מחוק. אני חושב שזה לא צריך להיות מחוק. הוא יכול לקחת עובד שנמצא ברשות - - -

<אתי בנדלר:>
חבר הכנסת ביטן מתייחס לנוסח הקודם של הצעת החוק - - 

<דוד ביטן (הליכוד):>
מחקתם את זה. 

<אתי בנדלר:>
- - שבו נאמר במפורש שקבלת עובד לרשות השידור לא טעונה מכרז.

<דוד ביטן (הליכוד):>
הצעת החוק המקורית יותר הגיונית. זה לא פה, בתיקון.

<היו"ר צחי הנגבי:>
למה זה נמחק?

<אילן גילאון (מרצ):>
אז אני רוצה להצטרף אליו.

<דנה נויפלד:>
אני אסביר. זה נוסח, זה לא נמחק, ההיפך. אנחנו פשוט אמרנו - - -

<דוד ביטן (הליכוד):>
מה זה לא נמחק? הכנסת "על אף האמור", אבל זה משהו אחר.

<דנה נויפלד:>
אני יכולה להסביר? זה נוסחים, אם אתה רוצה, אדוני, אני אסביר. 

<דוד ביטן (הליכוד):>
אני הייתי רוצה שזה ייכנס כמו שזה כתוב. 

<היו"ר צחי הנגבי:>
אבל היא מסבירה למה זה יותר טוב.

<דנה נויפלד:>
אבל זה לא היה מלא. זה לא היה טוב בפעם הקודמת. צר לי להגיד את זה על הנוסח של עצמי. סעיף 52 הוא הסעיף בחוק העיקרי שקובע איך מתקבלים לעבודה בתאגיד השידור הציבורי הישראלי. בתאגיד השידור הציבורי הישראלי דרך המלך היא דרך מכרז, אבל גם סעיף 52 עצמו קובע כבר היום דרכים להיות פטור ממכרז, לדוגמה, עובדים בחטיבת החדשות במשרות מסוימות. גם המועצה יכולה לקבוע סוגים של משרות שהן פטורות ממכרז. ולכן להגיד רק פטור ממכרז זה לא נכון, כי אנחנו באים להתגבר על כל הפרוצדורה, שהיא שונה ומגוונת, ולא רק מכרז שכתוב בסעיף 52. ולכן כל מה שעשינו זה לדייק את הכתוב. 

<דוד ביטן (הליכוד):>
לא שכנעת אותי.

<קריאה:>
אבל את אומרת שכל העובדים לא צריכים מכרז עכשיו.

<אתי בנדלר:>
לא ברור מה כוללת בחירת מילים האלה.

<דוד ביטן (הליכוד):>
לא שכנעת אותי. עובד שעובר - - -

<קריאה:>
היא אומרת שהיא הגדילה את זה. 

<דוד ביטן (הליכוד):>
400 העובדים המסוימים האלה, כל עובד - - -

<אורן אסף חזן (הליכוד):>
לא רק מי שבא מהרשות הקיימת צריך מכרז. היא מרחיבה את זה פשוט.

<דוד ביטן (הליכוד):>
מי שבא חדש, תעשו מכרז. 

<אורן אסף חזן (הליכוד):>
שכל אחד לא צריך מכרז. היא הרחיבה – במקום - - -

<אילן גילאון (מרצ):>
כל אחד לא צריך מכרז?

<אורן אסף חזן (הליכוד):>
זה מה שכתוב. 

<דוד ביטן (הליכוד):>
ההיפך. מי שבא חדש, כן צריך מכרז. אני לא מבין למה לא. 

<קריאה:>
דוד, יש מקצועות - - -

<דוד ביטן (הליכוד):>
הבנתי, עיתונאים למשל. 

<קריאה:>
זה הגיוני, אבל - - -

<דוד ביטן (הליכוד):>
אז אני חוזר. אז אני לא הובנתי נכון. אני אסביר. 

<קריאות:>
- - -

<דוד ביטן (הליכוד):>
תנו לי רגע, אני אסביר את עצמי.

<ינון מגל (הבית היהודי):>
ועובד ב"קול המוזיקה"?

<אילן גילאון (מרצ):>
זה לא ברור פה. 

<אורן אסף חזן (הליכוד):>
המנהל הכללי יכול לקבל כל אחד בלי מכרז, זה מה שהסעיף אומר.

<דוד ביטן (הליכוד):>
עובד שעובד ברשות השידור היום – לא משנה מה תפקידו – אם המנהל הזמני רוצה להביא אותו, הוא יכול להביא אותו בלי מכרז. 

<דנה נויפלד:>
נכון.

<אורן אסף חזן (הליכוד):>
הוא יכול לקבל גם חדש בלי מכרז. 

<רועי פולקמן (כולנו):>
לפי זה גם עובד חדש יכול להיות בלי מכרז.

<אורן אסף חזן (הליכוד):>
גם עובד חדש יכול להיות בלי מכרז. 

<דוד ביטן (הליכוד):>
רגע. עובד שאיננו עובד ברשות השידור, יחול לגביו סעיף 52 שאומר מתי הוא פטור. אבל זה לא מובן מפה. 

<אורן אסף חזן (הליכוד):>
לא, זה לא מה שכתוב פה. 

<דנה נויפלד:>
זה לא - - - 

<דוד ביטן (הליכוד):>
משפטית - - -

<אתי בנדלר:>
זו לא הכוונה. הכוונה הייתה, בין היתר - - -

<דוד ביטן (הליכוד):>
אז אני רוצה לתקן את זה כמו שצריך.

<אתי בנדלר:>
אני אומר לך למה כתוב על אף האמור בסעיף 52. כי סעיף 52 כולל עוד הוראות, למשל - - -

<דוד ביטן (הליכוד):>
לא, אין לי בעיה עם הסעיף. 

<אורן אסף חזן (הליכוד):>
המשמעות של הסעיף הזה היא פשוטה, המנהל הכללי הזמני יכול לקבל כל עובד, לא משנה אם הוא מהתאגיד הקודם או לא, בלי מכרז. זה מאוד פשוט. 

<קריאה:>
אבל עצם העובדה שזה נתון לפיקוח - - -

<דוד ביטן (הליכוד):>
לא, לא, לא. 

<אורן אסף חזן (הליכוד):>
מה לא? זה מה שכתוב. 

<דוד ביטן (הליכוד):>
הוא יכול - - -

<אורן אסף חזן (הליכוד):>
בלי מכרז, זה מה שאמרתי.

<דוד ביטן (הליכוד):>
כן, אבל הוא צריך החלטה מיוחדת על זה. 

<דנה נויפלד:>
אני הבנתי אותו, אני הבנתי את מה שנאמר. אני הבנתי את מה שאתה שואל. אתה צודק, אנחנו שינינו פה בהיבט הזה. 

<דוד ביטן (הליכוד):>
על זה - - -

<היו"ר צחי הנגבי:>
היא מסבירה שזה יותר טוב, תקשיב. 

<דנה נויפלד:>
היה לא מספיק ברור – אני מסבירה. אתה מסב את תשומת לבי שצריך לשים לב שיש פה פסקה נוספת שלא הסברתי שאין בהוראות של מה שכתוב כאן כדי לגרוע מהאפשרויות של הקליטה של העובדים של רשות השידור בלי מכרז. 

<רועי פולקמן (כולנו):>
אבל מה ההיגיון בכך? לקלוט עובדים מבחוץ בלי מכרז, איך זה תקף? 

<דנה נויפלד:>
אני אסביר. 

<אורן אסף חזן (הליכוד):>
ג'ובים.

<דנה נויפלד:>
צריך להסתכל מה המטרה - - -

<דוד ביטן (הליכוד):>
- - - עיתונאי, היא לא חייבת מכרז.

<דנה נויפלד:>
לא, לא, לא, לא. לא, לא, לא, לא.

<רועי פולקמן (כולנו):>
דנה, אם את אומרת שכל העובדים - - - רשות השידור, אז אין בעיה.

<דנה נויפלד:>
לא, לא, לא. לא, עוד פעם, שוב. המטרה של התיקון הזה - - -

<יוסי יונה (המחנה הציוני):>
מה ההיגיון לקלוט מבחוץ?

<אורן אסף חזן (הליכוד):>
אנחנו רוצים שזה יצומצם בלי מכרז רק לעובדים מהרשות הקיימת. זה מה שדוד מנסה להגיד.

<אתי בנדלר:>
ועיתונאים, כמובן.

<אורן אסף חזן (הליכוד):>
הוא מדבר על כל עובד, לא על עיתונאים. על כל עובד מרשות השידור. זה מה שהוא מבקש, זה מה שהיה כתוב לפני התיקון.

<אילן גילאון (מרצ):>
אני בכלל לא מבין את התיקון הזה. יש דברים שהם טריוויאליים.

<קריאות:>
- - -

<אורן אסף חזן (הליכוד):>
הוא לא אומר רק עיתונאים, הוא צודק, הוא מבקש - - -

<היו"ר צחי הנגבי:>
רבותי, אני מבקש, תנו לדנה להמשיך. היא מנסה להסביר מדוע בתקופת הביניים - - -

<דוד ביטן (הליכוד):>
הנוסח לא נראה לי מספיק. 

<אורן אסף חזן (הליכוד):>
זה לא מקובל על - - - אדוני היושב-ראש. 

<היו"ר צחי הנגבי:>
סליחה, בתקופת הביניים, שעד יום התחילה אנחנו רוצים לקלוט 400 עובדים. עכשיו ההסבר הוא איך עושים את זה בדרך המהירה, השוויונית וההוגנת ביותר, וזה ללא מכרזים. צריכים להבין, זה ללא מכרזים.

<אורן אסף חזן (הליכוד):>
פה אתה צודק, דוד, זה ג'ובים. נתנו לו סמכות למנות את מי שהוא רוצה. 

<דוד ביטן (הליכוד):>
- - - 

<אורן אסף חזן (הליכוד):>
לא, גם למנות, זה מה שאתה לא מבין. 

<קריאה:>
זה לא מתקבל על הדעת.

<אורן אסף חזן (הליכוד):>
לא רק להעביר, גם למנות. זה מה שכתוב. אני בעד שהמנהל הכללי הזמני לא יוכל לשמש כמנהל קבוע אחר-כך.

<דוד ביטן (הליכוד):>
אתם צריכים להביא את זה אחרת. 

<דנה נויפלד:>
אני רוצה בכל זאת לנסות לשכנע ולהסביר, ואז הוועדה - - -

<אורן אסף חזן (הליכוד):>
הוא מקבל פה סמכות. הוא מקבל פה במה למנות 700 ג'ובים.

<היו"ר צחי הנגבי:>
אנחנו לא יכולים להמשיך, יש לה קול כמו שלי, הוא לא קול חזק. תנו לה לדבר. 

<דנה נויפלד:>
אני אנסה להסביר מאיפה נבע הצורך לחדד, ואתה צודק, כרגע המצב לפי הסעיף – אם הוא יתקבל בנוסחו – המנכ"ל הזמני יוכל לקבל לעבודה מכל סוגי העובדים ללא מכרז. אני אסביר מה היה חוסר ההיגיון בנוסח הקודם. גם היום, גם מחר וגם במצב הקבע, על עובדים מסוימים בחטיבת החדשות לא תהיה חובת מכרז. ולכן ייווצר מצב שבו עיתונאים – לא משנה מאיזה סוג – יכולים להתקבל ללא מכרז, ואילו עובדים מסוג אחר – אם הם עובדים ברשות השידור, בלי מכרז, ואם הם לא עובדים מתוך רשות השידור, עם מכרז. זה יוצר מצב - - -

<אורן אסף חזן (הליכוד):>
זה הגיוני, אבל. זה הגיוני מאוד. 

<רועי פולקמן (כולנו):>
זה לא יעבור. זה ברור שלא. ימנו פה 400 עובדים - - -

<אורן אסף חזן (הליכוד):>
אבל זה גם מאוד הגיוני. דנה, זה מאוד הגיוני שזה מה שיהיה. 

<דוד ביטן (הליכוד):>
אבל ראית מה שכתוב ב-52. 

<רועי פולקמן (כולנו):>
בואי נדבר על התיקון, לא על מה - - -

<יוסי יונה (המחנה הציוני):>
בשם השוויון מקדמים מנגנון מושחת. זה פשוט לא יאומן. זה פשוט לא יאומן. 

<דוד ביטן (הליכוד):>
הנוסח הזה לא מקובל. 

<קארין אלהרר (יש עתיד):>
אני אומרת בואו נכין רשימה של הוועדה. רשימת שמות של הוועדה. 

<אורן אסף חזן (הליכוד):>
לא, זה לא תקין. זה לא תקין הסיפור הזה. 

<דנה נויפלד:>
תנו לי להשלים. אני רוצה רק להשלים את ההסבר. אם לא, כמובן שהוועדה תחליט מה שתחליט. כל התיקון הזה הובא בשביל לקצר את לוחות הזמנים כדי שהתאגיד החדש יוכל להתחיל לשדר כמה שיותר מהר.

<אורן אסף חזן (הליכוד):>
מעולה. שיקלוט עובדים מהרשות הקיימת.

<דנה נויפלד:>
כמו שהוסבר פה מקודם - - -

<אילן גילאון (מרצ):>
- - - מהרשות הזאת וישימו אותם כאן. 

<קריאה:>
לא, אז מה עשית בזה? מה עשית בזה?

<דנה נויפלד:>
תקופת ביניים ארוכה - - - 

<ענת אסולין:>
אבל יש לנו רשות כזאת כבר, למה להקים את מה שהיה?

<אורן אסף חזן (הליכוד):>
צריך להתייעל, על זה אין ויכוח. 

<אילן גילאון (מרצ):>
כי אלה לא כולם נאמנים לך. 

<קריאות:>
- - -

<דוד ביטן (הליכוד):>
אני חושב שאין בעיה - - -

<אילן גילאון (מרצ):>
כל הדברים האלה יכולים לקרות אחרי שאחרון העובדים נתן את הסכמתו - - -

<קריאות:>
- - -

<רועי פולקמן (כולנו):>
אם נותנים לי להביא רשימות, אין לי בעיה. 

<אורן אסף חזן (הליכוד):>
חוק הג'ובים החדש. 

<יואב קיש (הליכוד):>
אני רוצה להגיד דבר אחד. מותר להציע משהו? 

<היו"ר צחי הנגבי:>
תציג את עמדת הממשלה, כן.

<יואב קיש (הליכוד):>
לא, זה לא. הנושא של קליטת 400 העובדים הוא מאוד רגיש, מאוד מורכב. יש פה כמה וכמה נושאים. אחד, שהמטרה היא – במידה ויימצא מתאים – כמה שיותר מה-400 האלה אנחנו רוצים שיהיו עובדים של הרשות הקיימת, וזה ברור לכולם. מצד שני, כשמקימים תאגיד חדש, אתה לא רוצה להתחייב למספרים גבוהים מדי, כי אתה לא בטוח עוד שהם באמת ימצאו או לא ימצאו. אז יש פה רגישות. מה שאני מציע – וגם זה, דרך אגב, בעקבות שיחה עם העובדים – אני חושב שלהפיל את כל ה-400 עובדים האלה על בן אדם אחד שינהל את התהליך הזה, גם זה בעייתי. אני מציע שאותו אדם ימנה מנהלי מחלקות או חטיבות, שהם אלה יפרקו אחר-כך את ה-400 האלה למספרים קטנים יותר, ואת הדבר הזה צריך להכניס. ככה זה צריך להיעשות, לא שבן אדם אחד צריך להחליט לבד.

<קריאות:>
- - -

לא, זה לא קשור.

<ענת אסולין:>
עם מכרז או בלי מכרז?

<אורן אסף חזן (הליכוד):>
ככה לא בונים עסק, יואב. 

<שר המדע, הטכנולוגיה והחלל אופיר אקוניס:>
לא נכון, אורן. 

<ענת אסולין:>
מנהלי מחלקות עם מכרז?

<אורן אסף חזן (הליכוד):>
מה זה קשור לסעיף על המכרז עכשיו? למה אנחנו קופצים מנושא לנושא? למה אנחנו קופצים מנושא לנושא?

<קארין אלהרר (יש עתיד):>
מותר להעיר הערה?

<איתן כבל (המחנה הציוני):>
זה רק רשות השידור, איך הם מנהלים את המדינה?

<אורן אסף חזן (הליכוד):>
די, נו, תפסיק אתה עם הברברת שלך. תהיה ענייני. 

<דוד ביטן (הליכוד):>
צחי, אני אקבל את זכות הדיבור.

<אילן גילאון (מרצ):>
כך אתה אומר ליושב-ראש? אני מתפלא עליך.

<אורן אסף חזן (הליכוד):>
אתה מכעיס אותי, אתה מדבר שטויות. אל תגיד לי - - -

<אילן גילאון (מרצ):>
אתה אומר ליושב-ראש ככה. 

<אורן אסף חזן (הליכוד):>
אל תגיד לי - - - 

<דוד ביטן (הליכוד):>
אני חושב שהוויכוח לא קיים, אני אסביר למה. 

<אורן אסף חזן (הליכוד):>
- - - איתן, רק לך מותר? לא יפה, נו, תפסיק.

<דוד ביטן (הליכוד):>
אני חושב שהנוסח צריך להיות פשוט - - -

<באסל גטאס (הרשימה המשותפת):>
תתנצל. תתנצל. תסיים את זה. 

<אילן גילאון (מרצ):>
זה קל, אבל - - -

<אורן אסף חזן (הליכוד):>
שניכם לא רוצים להיכנס אצלי בפה, תאמין לי. שניכם. 

<אילן גילאון (מרצ):>
תאמין לי, אתה.

<אורן אסף חזן (הליכוד):>
תאמין לי אתה. 

<אילן גילאון (מרצ):>
מה שאני שכחתי, אתה עוד לא למדת. 

<אורן אסף חזן (הליכוד):>
עשיתי לך בית ספר פעם אחת, אתה לא רוצה לחזור לכיתה א'. 

<אילן גילאון (מרצ):>
מה שאני שכחתי, אתה עוד לא למדת.

<אורן אסף חזן (הליכוד):>
בוא, תשב בשקט ותלמד. אל תפריע.

<אילן גילאון (מרצ):>
כשאני נסעתי ברברס, עוד לא נסעת קדימה. 

<אורן אסף חזן (הליכוד):>
ראיתי איך אתה נוסע קדימה.

<דוד ביטן (הליכוד):>
אני חושב שהנוסח צריך להיות פשוט – מתוך ה-400 האלה, עובד שעובר מהרשות הישנה לחדשה, בלי מכרז. עובד חדש, יחול סעיף 52 שאומר שזה יהיה במכרז, אלא אם כן - - -

<ענת אסולין:>
אבל מה עשינו בזה? אם רוצים להביא מנהל, עורך תוכן מבחוץ, למה?

<דוד ביטן (הליכוד):>
למה את מפריעה לי?

<קריאה:>
מה את מתערבת בזה בכלל? מה זה עניין שלך?

<דוד ביטן (הליכוד):>
הסעיף אומר דבר פשוט מאוד, הוא אומר - - -

<קריאות:>
- - -

<ענת אסולין:>
אסור לדבר על העובדים?

<קריאות:>
זה לא קשור אליך, למה את מתעסקת בעובדים?

<דוד ביטן (הליכוד):>
הסעיף אומר דבר פשוט מאוד, הוא אומר שהכול יהיה במכרז, ומתי לא. זה יחול על העובדים החדשים. אבל מי שצריך לעבור מהקיים לחדש, ברור שבלי מכרז. אני לא מבין למה מחקתם את זה בכלל.

<דנה נויפלד:>
לא, זה עדיין כתוב. 

<אורן אסף חזן (הליכוד):>
לא, אתם הרחבתם. 

<דוד ביטן (הליכוד):>
צריך פשוט מאוד לא על אף האמור ולא - - -

<דנה נויפלד:>
לא, לא, לא, זה עדיין כתוב. 

<אורן אסף חזן (הליכוד):>
למה הרחבתם? זו השאלה. למה הרחבתם?

<דנה נויפלד:>
זה כתוב. זה כתוב. 

<דוד ביטן (הליכוד):>
דרך אגב, אני רוצה לומר לך, הנושא של שוויוניות וכולי, כשמעבירים ממקום למקום – אני לא יודע איך אפשר להחיל את הנושא של שוויוניות פה. שוויוניות זה מכרז. אני לא מכיר משהו אחר. 

<דנה נויפלד:>
זה לא גורע מסעיף 96. 

<אתי בנדלר:>
הזדמנות שווה לאנשים בעלי כישורים דומים.

<דוד ביטן (הליכוד):>
אני לא רוצה פעמיים את זכות הדיבור, אז אני רוצה לומר שאני חושב שצריך לקבוע שמרבית העובדים יתקבלו ב-400, ואז אין שום בעיה של מכרז, ואז אין שום בעיה של מועצה כי אנחנו מעבירים ממקום קיים למקום חדש. 

<אתי בנדלר:>
מה זה מרבית העובדים?

<דוד ביטן (הליכוד):>
מרבית – אני חושב שצריך להעביר - - - מהעובדים.

<אילן גילאון (מרצ):>
380. 

<דוד ביטן (הליכוד):>
זה כבר מספר. 

<שר המדע, הטכנולוגיה והחלל אופיר אקוניס:>
אתה לא יכול מספר.

<דוד ביטן (הליכוד):>
אי-אפשר להשאיר את זה באוויר. 

<שר המדע, הטכנולוגיה והחלל אופיר אקוניס:>
אנחנו מסוכמים - - -

<שלמה פילבר:>
סיכמנו עכשיו עם יו"ר ההסתדרות - - -

<דוד ביטן (הליכוד):>
מה זה שייך להסתדרות?

<קריאות:>
- - -

<שלמה פילבר:>
הסיכום הוא לא מספרים, הסיכום הוא שכל הנושא הזה יוצא מהוועדה והולך לדיון.

<אילן גילאון (מרצ):>
לא דיברו אתכם.

<שר המדע, הטכנולוגיה והחלל אופיר אקוניס:>
תיכף. זה טוב מאוד, סיכום מצוין. 

<אילן גילאון (מרצ):>
- - - כמה עבר מפה לפה - - -

<שר המדע, הטכנולוגיה והחלל אופיר אקוניס:>
אילן, אולי תירגע קצת? תיכף המנכ"ל יציג את הסיכום, אז תירגע קצת.

<אילן גילאון (מרצ):>
אני לא יכול להירגע, כי אתם הולכים להרוס.

<שר המדע, הטכנולוגיה והחלל אופיר אקוניס:>
אנחנו לא הולכים להרוס כלום. 

<אילן גילאון (מרצ):>
אתם הולכים ליצור נזק בלתי הפיך.

<אורן אסף חזן (הליכוד):>
די עם הפופוליזם, אילן, מספיק כבר. מספיק לצעוק, נו.

<שר המדע, הטכנולוגיה והחלל אופיר אקוניס:>
אם תצעק יותר חזק, זה לא אומר. אתה תיכף תשמע את הסיכום. תאמין לי שהוא יניח את דעתך, כפי שהוא הניח את דעתו של יו"ר ההסתדרות. 

<אילן גילאון (מרצ):>
יושבים כאן בגלל כמה אידיוטים – תסלח לי – שהביאו אותנו למציאות הזאת. זאת האמת. 

<אורן אסף חזן (הליכוד):>
אילן, תכבד את המקום, תפסיק עם שמות הגנאי. תרצה כותרות, נסדר לך כותרות, זו לא הדרך. בוא, נשמה. בוא, חמוד. אני מתחיל לחשוב שאתה מתחיל ללקות באלצהיימר, יש לך זיכרון קצר. 

<שר המדע, הטכנולוגיה והחלל אופיר אקוניס:>
אתה תיכף תשמע את ההצעות שיחד עם יו"ר הוועדה הגענו אליהן עם יו"ר ההסתדרות. אתה רוצה שנציג אותן עכשיו או יותר מאוחר? ברשות מורי ורבותי, ויו"ר הוועדה, אני מבקש שתציג כרגע את ההבנות שהגענו אליהן עם יו"ר ההסתדרות. 

<דוד ביטן (הליכוד):>
שיציגו באמת, אולי אנחנו סתם מדברים.

<שר המדע, הטכנולוגיה והחלל אופיר אקוניס:>
כי זה פשוט ירגיע את כולם. אני רואה שהעצבים פה רופפים. בבקשה.

<שלמה פילבר:>
זו הבנה בין יושב-ראש ההסתדרות, הממונה על השכר ואנוכי, שכפוף להשהיה של כל סכסוכי העבודה בנוגע לעובדי רשות השידור שההסתדרות הכריזה עליהם מצד אחד. אנחנו, הממשלה, נמחק את סעיף(2)(ב1)(2) בנוגע להתייעלות שכר בהיקף של עשרה מיליון ש"ח, את סעיף הקיצוצים. בתוך חודש ימים ייעשה מאמץ לסכם את שני הנושאים הבאים: אחד הוא כמות המועברים, מעבר ל-25% שמופיעים בחוק. שתיים, כמות הפורשים מרצון. אני מזכיר לכם, הממשלה תבעה ש-500 איש יפוטרו לאלתר, והיקף ההתייעלות הנדרש לצורך כך. 

<דוד ביטן (הליכוד):>
זה פותר את הבעיה באמת. אין בעיה. 

<שר המדע, הטכנולוגיה והחלל אופיר אקוניס:>
תגיד גם לגבי "שרונה" משהו.

<שלמה פילבר:>
סליחה, סעיף שהוא לא בעייתי, אבל הוא גם בסיכום - - -

<באסל גטאס (הרשימה המשותפת):>
אבל מה קורה אם לא יוסכם?

<שר המדע, הטכנולוגיה והחלל אופיר אקוניס:>
יוסכם, הכול יוסכם. 

<שלמה פילבר:>
בהצעת החוק המקורית מופיע שמתחם "שרונה" יפונה. אנחנו מגיעים להבנה שבתוך חודשיים-שלושה – נסכם בדיוק את הזמן הרלוונטי, אבל בהקדם האפשרי – ייחתם חוזה שיגיד מה תאריך הפינוי המוקדם ביותר שאפשר לעשות אותו. 

<איתן כבל (המחנה הציוני):>
זו כבר התקדמות גדולה. 

<היו"ר צחי הנגבי:>
אני רוצה לשמוע את יו"ר ההסתדרות בעניין הזה כדי שנדע שזה על דעת כל הצדדים. בבקשה. 

<אבי ניסנקורן:>
אני אומר שהסיכום הזה הוא על דעתי. צריך להגיד אותו עוד פעם. אנחנו אומרים – הנושא הראשון, הסעיף של עשרה מיליון יוצא מהחקיקה. אנחנו מקפיאים את סכסוכי העבודה שהוכרזו בנושא רשות השידור, כולל מה שנעשה ביומיים האחרונים, בשעות האחרונות. בנושא "שרונה" – אנחנו הרי הסכמנו למעבר. אנחנו רוצים שהחוק יהיה ישים. בתוך שלושה חודשים ייחתמו חוזים לפינוי. דרך אגב, זה לא בידי ההסתדרות, זה בידי הכנ"ר ביחד עם החשב הכללי. צריך לתת להם מספיק זמן לעבוד בצורה נכונה. צריך לתת להם דד-ליין נכון. אנחנו ניכנס למשא ומתן לגבי ההיקף שייקלטו – מעל 25% ולגבי היקף הפרישה מרצון או נושא הפרישה מרצון. השלמות, אם נצטרף, לצורך יישום התייעלות. 

<דוד ביטן (הליכוד):>
בסדר גמור. זה פותר את הבעיה שדיברתי עליה. 

<שר המדע, הטכנולוגיה והחלל אופיר אקוניס:>
זה פותר את כל הבעיות.

<אילן גילאון (מרצ):>
מה עם המימון לגבי ההמשך עד לכניסה?

<שר המדע, הטכנולוגיה והחלל אופיר אקוניס:>
בעוד חודש נגיע להבנות. יהיה בסדר, עם אבי.

<היו"ר צחי הנגבי:>
רבותי, אופיר, יו"ר ההסתדרות, כל הכבוד. 

<רועי פולקמן (כולנו):>
ויש הליך מכרזי לעובדים שנקלטים מבחוץ.

<היו"ר צחי הנגבי:>
רועי, רועי, תן לי שנייה, בואו נתקדם.

<שלמה פילבר:>
זה לא קשור. 

<שר המדע, הטכנולוגיה והחלל אופיר אקוניס:>
זה עניין אחר, רועי. 

<שלמה פילבר:>
זה לא קשור, זה עניין אחר. 

<רועי פולקמן (כולנו):>
זה הסעיף.

<שר המדע, הטכנולוגיה והחלל אופיר אקוניס:>
הסיכום לא קשור לסעיף הזה. 

<קארין אלהרר (יש עתיד):>
אבל זה לא קשור לסעיף.

<שר המדע, הטכנולוגיה והחלל אופיר אקוניס:>
נכון, לא אמרנו שזה קשור. רק כדי להרגיע את הרוחות, כולם היו מאוד טעונים. 

<רועי פולקמן (כולנו):>
אדוני היושב-ראש, התנאי הוא שעובד שאיננו מרשות השידור יעבור הליך מכרזי. זה לא הדיון של הסיכום פה. 

<אורן אסף חזן (הליכוד):>
זה חייב להיות ככה. זה חייב להיות ככה.

<רועי פולקמן (כולנו):>
ברור. אדוני, יו"ר ההסתדרות, רק להבין, 25% זה סך הכול שיא כוח אדם. אנחנו מדברים על ה-400 הזמניים. 

<היו"ר צחי הנגבי:>
הוא לא מתעסק בזה עכשיו.

<אבי ניסנקורן:>
אני לא דיברתי על הסעיף זה. 

<רועי פולקמן (כולנו):>
אז אני מדבר על הסעיף הזה. 

<היו"ר צחי הנגבי:>
עזוב, לא צריך להכשיל את מה שהושג. רבותי, אני רוצה - - -

<אורן אסף חזן (הליכוד):>
יש פה גם בעיה טכנית בסעיף. 

<היו"ר צחי הנגבי:>
שנייה, אנחנו לא עוסקים כרגע בסעיף. בואו נעשה הבחנה – הסיכום שסוכם, הרלוונטיות שלו לחקיקה היא בזה שהממשלה מוחקת את הסעיף שייצר את עיקר הלחץ. כי הוא כפה קיצוץ של עשרה מיליון מדי חודש, בפועל, קיצוץ של מאות עובדים. לכן הלחץ בהקשר הזה כרגע צריך לרדת. אבל, למרות שזה לא חלק מהחקיקה, אנחנו נצטרך להכניס את הסיכום הזה כחלק מהחלטת הוועדה כדי שיהיה לה תוקף ויהיה לה משקל.

<דב חנין (הרשימה המשותפת):>
הדברים האלה שהובאו כאן בפנינו ייכנסו לנוסח החוק?

<שר המדע, הטכנולוגיה והחלל אופיר אקוניס:>
לא, זה מה שהוא אומר.

<היו"ר צחי הנגבי:>
לא, זה מה שאני הסברתי. 

<אבי ניסנקורן:>
הבנות בין הממשלה להסתדרות. 

<שלמה פילבר:>
כמו שאין פיטורים מרצון, אין כפייה על העובדים מרצון. הכול יהיה במשא ומתן. 

<היו"ר צחי הנגבי:>
זה משפיע מאוד על החוק במובן הזה שזה מוריד את - - -

<שר המדע, הטכנולוגיה והחלל אופיר אקוניס:>
חוזרים למשא ומתן. חוזרים לשיחות. 

<קריאה:>
שלא היו בימים האחרונים. 

<נחמן שי (המחנה הציוני):>
זה מוריד את הפיטורים המידיים מעל סדר-היום.

<היו"ר צחי הנגבי:>
זה מוריד את הגרזן מעל החוק.

<שלמה פילבר:>
בלי הסעיף האחרון.

<אילן גילאון (מרצ):>
בלי עשרה מיליון.

<שר המדע, הטכנולוגיה והחלל אופיר אקוניס:>
בוודאי, זה מה שאמרנו.

<היו"ר צחי הנגבי:>
אבל עדיין זה לא פוטר אותנו, רבותי - - -

<באסל גטאס (הרשימה המשותפת):>
בלי סעיף "שרונה". צריך לשנות אותו.

<שלמה פילבר:>
"שרונה" ישונה.

<היו"ר צחי הנגבי:>
סליחה, חברי הכנסת.

<באסל גטאס (הרשימה המשותפת):>
צריך לשנות אותו.

<שלמה פילבר:>
בעוד רגע נגיע לזה. 

<היו"ר צחי הנגבי:>
רבותי, אני מבקש קצת שקט. זה לא פוטר אותנו מלהוציא מתחת ידנו את החקיקה הכי טובה במובן של הניסוחים, פחות לקונות ופחות סימני שאלה. אנחנו צריכים להמשיך. באווירה רגועה יותר, כל הסיפור של העובדים הוא לא בלחץ שהיה, אבל עדיין, אנחנו כמחוקקים צריכים להוציא את החוק הכי מובן, איכותי ומשופר שאפשר. צריכים להמשיך בתהליך. בהקשר הזה כרגע יש פחות לחץ. דוד, אתה מושך את הסיפור של - - -

<דוד ביטן (הליכוד):>
לגבי המכרז? לא. לגבי השני, כן. 

<אילן גילאון (מרצ):>
יש רק עוד בעיה אחת - - - 

<רועי פולקמן (כולנו):>
רק לדייק את זה, יש לנו הסתייגות אחת שנאמרה. דוד ואני מדברים עליה ביחד, זה הסיפור שבו חייב להיות הליך מכרזי למי - - -

<אורן אסף חזן (הליכוד):>
למי שלא בא מהרשות. 

<רועי פולקמן (כולנו):>
יחול 52 על עובדים חדשים שאינם עובדי רשות השידור.

<היו"ר צחי הנגבי:>
השאלה אם זאת עמדת הממשלה. 

<דוד ביטן (הליכוד):>
למה לא?

<רועי פולקמן (כולנו):>
זה התנאי, אחרת לא יכול להיות שיהיה פה חוק ג'ובים למנות עובדים לתאגיד חדש.

<שלמה פילבר:>
שום ג'ובים.

<אורן אסף חזן (הליכוד):>
שלמה, זו בדיוק המשמעות של הסעיף הזה. המנהל הזמני יכול למנות את מי שהוא רוצה בלי שום מכרז. 

<רועי פולקמן (כולנו):>
לא יכול שימונו עובדים בלי מכרז מבחוץ. חברים, זה לא יכול להיות. זה לא יכול להיות. אמרנו את זה, זו הסתייגות לסעיף הזה.

<היו"ר צחי הנגבי:>
אם הממשלה לא מתנגדת, אז אני אבקש מאתי - - -

<רועי פולקמן (כולנו):>
אנחנו נעשה פה תיקון. הייתה פה טעות בניסוח הממשלתי.

<אורן אסף חזן (הליכוד):>
יש לכם התנגדות לזה?

<דוד ביטן (הליכוד):>
אני אנסח משהו ואני אראה את זה ליועצת המשפטית. יחול על עובדים סעיף 52.

<אתי בנדלר:>
לא, אי-אפשר להחיל עליהם את סעיף 52 כמו שהוא. אני אגיד לך מדוע. 

<רועי פולקמן (כולנו):>
אבי, שאלה, לגבי ה-400 הזמניים, אתה מסוכם? אתה תגיע למספרים האחרונים?

<אבי ניסנקורן:>
אנחנו לא דיברנו על זה. 

<רועי פולקמן (כולנו):>
אבל זה חלק מהדיל?

<אבי ניסנקורן:>
לא דיברנו, משמע אין את זה. אין את זה. 

<אורן אסף חזן (הליכוד):>
פולקמן, אם אתה רוצה לקבוע 90%, תגיד את זה. 

<שר המדע, הטכנולוגיה והחלל אופיר אקוניס:>
חבר'ה, סליחה, לא קובעים פה מספרים.

<אבי ניסנקורן:>
למה לא דיברנו?

<שלמה פילבר:>
כמו שאנחנו לא מפטרים 500 איש בחקיקה, אתם אל תמנו 400 איש בחקיקה. תשאירו את זה לצדדים. 

<אילן גילאון (מרצ):>
אנחנו לא ממנים אותם אישית. 

<רועי פולקמן (כולנו):>
אם זה מספר שיהיה עליו דיון, בסדר. 

<שר המדע, הטכנולוגיה והחלל אופיר אקוניס:>
יהיה דיון על הכול.

<רועי פולקמן (כולנו):>
לגבי המכרז, איך פותרים את זה? לא יהיה חוק שלא יהיה מכרז. 

<דנה נויפלד:>
המשמעות המעשית היא - - - עובדים. אני רוצה להסביר. הליכי מכרז כאלה, באופן רגיל, הם הליכים שאורכים זמן. ולכן, למעשה, אם קובעים פה חובת מכרז, חוסמים את הדרך – במהירות שבה צריכים להקים את התאגיד. 

<אורן אסף חזן (הליכוד):>
או שהוא ייקח אנשים מהרשות הקיימת. 
<דוד ביטן (הליכוד):>
אבל יש לו פטור ממכרז מספיק.

<באסל גטאס (הרשימה המשותפת):>
אדוני היושב-ראש, אני מציע לך לבדוק איך עשינו את הרפורמה של המדען הראשי. המדען הראשי של משרד הכלכלה.

<שר המדע, הטכנולוגיה והחלל אופיר אקוניס:>
אדוני היושב-ראש, אני מבין שיש פה בעיה שהעלו חברי הכנסת לגבי אופן הקבלה. לכן חבר הכנסת קיש התחיל להציע הצעה, שאני חושב שהיא טובה ותהווה בלם מסוים לפחות לקביעה הבלעדית שאתם מדברים עליה – בצדק, אני מוכרח להגיד. אני מוכרח להגיד שבצדק.

<יואב קיש (הליכוד):>
דיברתי על זה גם עם עובדי הרשות וגם עם השר, והכוונה היא לבנות איזושהי סדרה ניהולית של מספר אנשים שילוו את המנהל הזמני ושלא יהיה לבד בעניין הזה. 

<דנה נויפלד:>
זה בסעיף הבא. הסעיף הבא מדבר על הסדרה מינהלית - - - וההליך הוא מהיר יותר והוא שוויוני בפני כולם, שכל מי שרוצה – שייבחרו המנהלים הטובים ביותר לגוף החדש.

<שר המדע, הטכנולוגיה והחלל אופיר אקוניס:>
לא, לא, לא, לא.

<דנה נויפלד:>
וצריך לתת את האפשרות למנהל הזמני, כמו לכל מנהל, לבחור - - - 

<ינון מגל (הבית היהודי):>
חבר'ה, תנו להקים מפעל.

<אורן אסף חזן (הליכוד):>
זה לא מתקבל. זה לא מתקבל על הדעת הדבר הזה. 

<קריאות:>
- - -

<ינון מגל (הבית היהודי):>
אי-אפשר להקים ככה עסק. צריך חמישה אנשים? זה ייקח פי ארבע זמן.

<יואב קיש (הליכוד):>
לפני רגע דיברנו על כך שהוא צריך בתוך שבעה חודשים להקים תאגיד שישדר. בן אדם לבד לא עושה את זה. הוא צריך אתו אנשים. יש לו 400 אנשים - - -

<דנה נויפלד:>
הסעיף הבא מדבר על - - -

<אורן אסף חזן (הליכוד):>
זה הסעיף הבא, יואב. זה הסעיף הבא, אחד מתחת.

<רועי פולקמן (כולנו):>
אז תכניסו את זה לסעיף הבא. אין בעיה עם זה. 

<שר המדע, הטכנולוגיה והחלל אופיר אקוניס:>
הסעיף הבא לא נותן לזה תשובה מספקת.

<ינון מגל (הבית היהודי):>
אני לא רוצה עכשיו מכרזים. 

<דנה נויפלד:>
אני רוצה לומר עוד משהו. 

<אילן גילאון (מרצ):>
אני לא מבין, אתם צריכים לדבר כל כך פשוט שאפילו חברי כנסת יוכלו להבין אתכם. מה כוונתכם? כמה מתוך ה-staff הבא הולך להיות אנשים מתוך הרשות?

<קריאה:>
לא יודעים.

<שלמה פילבר:>
כרגע רק 25% לפי החוק.

<קריאה:>
רוצים לא לדעת. הם רוצים לא לדעת. 

<שלמה פילבר:>
לא עשינו כלום. לא עשינו כלום. אנחנו לא פיטרנו בכוח, ואנחנו לא מגייסים בחוק.

<אורן אסף חזן (הליכוד):>
סליחה, בנוסף לבעיה עם המכרז, יש פה עוד בעיה בסעיף. אם המנהל הכללי הזמני ייקח את כל ה-400 מתוך הרשות הקיימת, איך הרשות תתפקד בפועל? זה חייב להיות בתיאום עם המפרק.

<קריאות:>
מה הבעיה?

לא, זה אפשרי. אפשר להוציא - - - 

- - -

<אורן אסף חזן (הליכוד):>
בואו נשמע ממנו. הוא אומר שזה לא אפשרי. 

<נחמן שי (המחנה הציוני):>
- - - ביום בהיר אחד - - -

<אורן אסף חזן (הליכוד):>
אבל הוא אומר שזה לא אפשרי. 

<אריאל יעקובי:>
חבר הכנסת חזן, כל הזמן אתם אומרים שאנחנו לא עובדים, עכשיו אנחנו רוצים לעבוד, אתם אומרים לנו לא טוב? אני לא מבין אתכם, תאמינו לי. זר לא יבין מה אתם רוצים. 

<אורן אסף חזן (הליכוד):>
התפקיד של הכנ"ר - - -

<שלמה פילבר:>
אורן, זה הדבר הכי קל בעולם. אם אתה לוקח עובד רשות השידור היום – מפיק, עורך, מגיש, כתב – הוא ממשיך לעבוד עד היום האחרון ברשות. אתה בסך הכול בא אליו יום אחד באמצע, ברווח בין ההפסקות, ואומר לו: הנה, יש לך פה חוזה על התאגיד החדש, תחתום עליו. הוא ממשיך לעבוד. זה הכי קל. זה הכי קל. 

<אתי בנדלר:>
 זה לגבי חלק מהעובדים, אדוני המנכ"ל, זה לא לגבי כל העובדים. חלק מהעובדים זה סוג של מנהלת הקמה, שיש להם תפקידים אופרטיביים כבר בתהליך ההרשמה של הוועדים.

<שלמה פילבר:>
היו דברים מעולם, שאנשים עשו שני תפקידים ביחד. יש היום מגישה מכובדת ומוערכת שעושה גם תפקיד של מנהל. היא עושה שני תפקידים שם וזה מסתדר. אני מאמין שבמאמץ, עובדי רשות השידור יוכלו לעשות שני תפקידים. 

<ברוך אסקרוב:>
אדוני היושב-ראש – תודה רבה. אני רוצה להגיד שאני משגיח כאן בחמיקה עקבית מהנושא שנשאל פה, ושערכית כולם מסכימים עליו, על ה-400 שהם כולם מעובדי רשות השידור. אולי אפשר לחשוב על איך - - -

<שלמה פילבר:>
לא, לא, לא. אנחנו משאירים את כל הגמישות - - -

<ברוך אסקרוב:>
אתה, אתה, אתה, אני שמתי לב. אני שמתי לב. זה בדיוק העניין. 

<שר המדע, הטכנולוגיה והחלל אופיר אקוניס:>
מה זה אתה? סליחה. רק רגע, המנכ"ל - - -

<ברוך אסקרוב:>
גם אתה, אדוני השר? 

<שר המדע, הטכנולוגיה והחלל אופיר אקוניס:>
זה לא אתה, המנכ"ל מייצג את עמדת הממשלה. 

<ברוך אסקרוב:>
אז אני מדבר אליך, אדוני השר.

<שר המדע, הטכנולוגיה והחלל אופיר אקוניס:>
זה הכול, דבר אלי, מאה אחוז.

<ברוך אסקרוב:>
אני חושב שיש כאן מסך - - -

<שר המדע, הטכנולוגיה והחלל אופיר אקוניס:>
אין מסך.

<ברוך אסקרוב:>
סליחה, אדוני השר - - -

<שר המדע, הטכנולוגיה והחלל אופיר אקוניס:>
אנחנו לא מתחייבים. 

<ברוך אסקרוב:>
אבל הוא השיב, אז אמרתי.

<שר המדע, הטכנולוגיה והחלל אופיר אקוניס:>
אז אני משיב, אנחנו לא מתחייבים. יש רצון טוב, יכול להיות הרבה כן, אבל אתה לא יכול לכבול אותנו.

<ברוך אסקרוב:>
אבל אדוני השר אקוניס, הרי אנחנו לא נמצאים במשטר פרלמנטרי, אנחנו ב"אוצרקרטיה", או משהו כזה. האוצר משתלט על התהליכים ועושה בית ספר לחברי הכנסת שאמורים לפקח עליו. אני אומר לך, הייתה פה עכשיו התניה בוטה, אדוני היושב-ראש, שוב, סחטנית, של עשרה מיליון תמורת לא לגעת בעניין הזה של מיהם ה-400 כדי שיהיה חמצן לחיות לנוכחים.

<שלמה פילבר:>
זו לא סחטנות. זו לא סחטנות. 

<ברוך אסקרוב:>
זו סחטנות אוצרית מבנית וקבועה. 

<שלמה פילבר:>
זה עיקרון שאנחנו - - -

<ברוך אסקרוב:>
הרי הכסף היה צריך להינתן ללא תנאי לפי הוראות הכנ"ר, לא לפי ועד העובדים. 

<שלמה פילבר:>
זה לא קשור לכסף.

<ברוך אסקרוב:>
תשמע, אני בתחום הזה יותר מאשר אתה. אני שנים, יותר מאשר אתה, שבועות. 

<שלמה פילבר:>
סליחה, יש פה שני דברים. את ההתניה על הכסף הורדנו.

<ברוך אסקרוב:>
גם המילים שוויוני ושקוף זו הטעייה רבתי, כי זה לא הוגן כלפי הציבור. בכל המקומות האחרים שעושים רפורמה יש עדיפות לעובדים שהיו. תראו מישהו שחטא, אז לא. אבל האחרים נקיים, תמימים, מקצועיים. השוויוני הוא אנטי-שוויוני, וכמו שאתי בנדלר אומרת, הוא הלא הוגן. במע"צ, שהאוצר ציטט, הייתה עדיפות לקיימים. 

<שלמה פילבר:>
אבל החוק הזה שנקבע לפני שנה קבע – לא אני קבעתי אותו, אני לא הייתי פה – שכולם ילכו הביתה, ולמעט 25%, יהיו עובדים חדשים. 

<ברוך אסקרוב:>
אתה פה בשם התיקונים. אתה בשם התיקונים.

<שלמה פילבר:>
אז בשם התיקונים, העמדה שלנו היא שכמו שראש הממשלה לא מתערב מי העובדים, גם ועד העובדים לא מתערב מי העובדים. 

<אילן גילאון (מרצ):>
לא נכון. 

<ברוך אסקרוב:>
מה הקשר? מה הקשר? מה הקשר? מה אתם - - - 

<היו"ר צחי הנגבי:>
ברוך, אתה סיימת את רשות הדיבור.

<שלמה פילבר:>
הם משאירים את זה לגורמים המקצועיים שיבחרו את האנשים המתאימים.

<ברוך אסקרוב:>
- - -

<היו"ר צחי הנגבי:>
אני לא רוצה להוציא אותך. אמרתי שאין לך יותר רשות דיבור. רבותי, אנחנו עוברים לסעיף 6. בבקשה. 

<קארין אלהרר (יש עתיד):>
רגע. סליחה.

<קריאה:>
רגע, רגע. 

לא, לא, לא.

<דובר:>
אדוני היושב-ראש, אנחנו חייבים הבהרה. אדוני היושב-ראש, אנחנו חייבים איזו הבהרה.

<קארין אלהרר (יש עתיד):>
לא, זה לא בסדר. ביקשתי רשות דיבור.

<איתן כבל (המחנה הציוני):>
ביקשנו רשות דיבור על הסעיף. 

<דובר:>
שלמה, אנחנו חייבים איזו הבהרה לגבי העניין של קליטת 400 העובדים הראשונים. 

<היו"ר צחי הנגבי:>
אדוני, את לא ברשות דיבור.

<דובר:>
ביקשתי.

<היו"ר צחי הנגבי:>
ביקשת, אבל לא קיבלת. יוסי, בבקשה. 

<יוסי יונה (המחנה הציוני):>
תודה. אני לא רוצה לדבר שוב על המועצה, אבל אני אזכיר אותה כרגע. ברגע שאתם הולכים בלי המועצה הזאת – אז לפחות השר אקוניס דיבר על איזונים. הוא רוצה לבנות רשות שידור ציבורי חדשה עם איזונים ועוד כהנה וכהנה. עכשיו אתם אומרים אז בואו תנו את תשומת לבכם לכך שאולי האיזונים יופרו. אם יש לנו מצב שבו יש לנו מנכ"ל, שהוא הולך להעסיק 400 איש ואישה לתפקידים בכירים מאוד, השר אקוניס, איפה לדעתך בתוך ההסדר הזה תיכנס הדאגה האמתית לאיזונים ולפלורליזם פוליטי תרבותי בתוך רשות השידור החדשה?

<שר המדע, הטכנולוגיה והחלל אופיר אקוניס:>
חכה לסעיף הבא ותמתין. אתה מיד תקבל תשובה ברורה מאוד, עם רעיון יצירתי יפה מאוד שאתה תאהב אותו מאוד.

<יוסי יונה (המחנה הציוני):>
השר אקוניס, שים לב – לכן אני לא מזכיר את העניין של המועצה, כי אני אומר נניח, בהנחה שוויתרנו עליה, אז מה יש לנו? אז תן לנו בבקשה מנגנון אחר - - 

<שר המדע, הטכנולוגיה והחלל אופיר אקוניס:>
הנה המנגנון שהוצע - - -

<יוסי יונה (המחנה הציוני):>
- - שיבטיח לך - - -

<שר המדע, הטכנולוגיה והחלל אופיר אקוניס:>
אנחנו לא ויתרנו לא על המועצה ולא על המנגנון, אדוני היושב-ראש. 

<יוסי יונה (המחנה הציוני):>
- - - הראשון של המנכ"ל הזמני. דנה אומרת שהמנכ"ל הזמני - - 

<שר המדע, הטכנולוגיה והחלל אופיר אקוניס:>
יוסי, יהיה מנגנון.

<יוסי יונה (המחנה הציוני):>
יש לו פררוגטיבה להשיג את ה-400 ללא מכרז. לכן אנחנו אומרים שלדעתנו זו בעיה אקוטית מאוד. מהיעדרה של מועצה, לפחות בשלב הקודם לכניסתו של מנכ"ל זמני חדש, עם סמכויות כל כך גדולות – אני לא רואה בעיני רוחי כיצד אנחנו יכולים להבטיח את האיזונים ואת השקיפות ודברים כאלה.

<היו"ר צחי הנגבי:>
אתה תציע נוסח שנראה. אי-אפשר לדבר רק באופן תיאורטי. יש טקסט, תגיד מה הטקסט שאתה מציע. תציע טקסט.

<יוסי יונה (המחנה הציוני):>
צחי, עוד משפט אחד. אני מאמין שאתה ואני אכן רוצים את האיזונים. יש לנו פרויקט משותף. 

<היו"ר צחי הנגבי:>
תציע טקסט. יש טקסט, תציע טקסט. לא מספיק טוב – תציע. 

<יוסי יונה (המחנה הציוני):>
בוא אתה ואנחנו ניקח את האתגר הזה ונגיד איך אנחנו רוצים את זה. 

<היו"ר צחי הנגבי:>
בבקשה, קארין. אנחנו צריכים לצאת עם חוק. 

<קארין אלהרר (יש עתיד):>
אדוני היושב-ראש, יש לי הצעה. הרי אמר המנכ"ל שמיד אחרי שיאושר החוק בקריאה שנייה, התיקונים האלה יאושרו בקריאה שנייה ושלישית, המועצה תמונה והחתימה בוא תבוא. אז אני לא כל כך מבינה, אם תהיה מועצה, למה צריכים את כל העקום הזה, כל מה שבדרך? רוצים להעסיק 400 עובדים כדי להקים תשתית, זה לא קשור - - -

<היו"ר צחי הנגבי:>
כי המועצה רלוונטית רק לתאגיד החדש. אם אין את התאגיד החדש - - -

<קארין אלהרר (יש עתיד):>
רגע, אבל זה עובדים לתאגיד החדש. אבל זה עובדים לתאגיד החדש.

<דנה נויפלד:>
חברת הכנסת אלהרר, העובדה שתהיה מועצה או לא תהיה מועצה לא באה במקום הצורך להבטיח גיוס מהיר של אנשים.

<קארין אלהרר (יש עתיד):>
אין ויכוח. 

<דנה נויפלד:>
גם אם הייתה מועצה, עדיין, המנגנון הזה היה נדרש בשביל לפתור את הבעיה של הזמן בגלל שמכרזים אורכים זמן. 

<יוסי יונה (המחנה הציוני):>
אבל הזמן זה לא הערך הבלעדי, דנה. 

<קארין אלהרר (יש עתיד):>
לא נכון. אני מבקשת חוות דעת מהיועצת המשפטית של הוועדה. 

<דנה נויפלד:>
אם רוצים לצמצם את תקופת חוסר הוודאות, זמן זה חשוב. 

<קארין אלהרר (יש עתיד):>
אני מבקשת מהיועצת המשפטית של הוועדה, עורכת הדין אתי בנדלר, אם אפשר בבקשה – יכול להיות שאני לא הבנתי נכון. יש פה התחייבות של מנכ"ל משרד התקשורת שתמונה המועצה מיד אחרי החקיקה לקריאה שנייה ושלישית - - -

<אתי בנדלר:>
לא שתמונה מיד. אם אני שמעתי היטב את התחייבותו – ראש הממשלה יחתום על השמות כדי להעביר אותם לבדיקה של ועדת ברנר. הבדיקה הזאת אורכת זמן.

<איתן כבל (המחנה הציוני):>
חודש.

<קארין אלהרר (יש עתיד):>
אוקיי, חודש. 

<דנה נויפלד:>
גם אם תהיה מועצה, המועצה יכולה רק לקבוע שהפטור הזה ממשיך לחול. היא לא תגיד עכשיו לעצור הכול - - -

<קארין אלהרר (יש עתיד):>
רגע. רגע. צריך להעסיק 400 עובדים, נכון? זו הקביעה, צריך להעסיק עד 400 עובדים. עכשיו אנחנו רוצים לשאול איך ימונו 400 העובדים האלה. בלי קשר לשאלה שהעלה חבר הכנסת פולקמן - - -

<היו"ר צחי הנגבי:>
על זה דיברנו שעה שלמה. 

<קארין אלהרר (יש עתיד):>
שנייה. בלי קשר לשאלה שחבר הכנסת פולקמן העלה, שצריך שזה יהיה במכרז אלא אם אלו עובדים שעברו מרשות השידור, אלא אם מדובר בעיתונאים, כל היתר מכרז. 

<דנה נויפלד:>
אבל זה גם לוקח זמן. 

<היו"ר צחי הנגבי:>
העמדה של פולקמן, עם כל הכבוד, היא לא עמדת הממשלה. 

<שלמה פילבר:>
זה מקלות בגלגלים.

<קארין אלהרר (יש עתיד):>
הבנתי. אני מדברת על ההצעה של פולקמן שאני מצטרפת אליה.

<היו"ר צחי הנגבי:>
בסדר, אז כשתהיה הצבעה, תצטרפי.

<קארין אלהרר (יש עתיד):>
בסדר, שנייה. אני מנסה להבין, אלה שלא צריכים במכרז, צריך מישהו שיהיה עין בוחנת?

<היו"ר צחי הנגבי:>
כן, המנכ"ל הזמני, בתהליך הוגן, שוויוני.

<שלמה פילבר:>
יהיה סוג של ועדות איתור. לא יהיה פה מישהו שיקום בבוקר ויגיד אני רוצה את זה ולא את זה. 

<קארין אלהרר (יש עתיד):>
רגע, ולהקים ועדות איתור לא לוקח זמן?

<שלמה פילבר:>
אבל ההליכים הם הרבה יותר קצרים. 

<קארין אלהרר (יש עתיד):>
רגע, אבל זה לא לוקח זמן?

<שלמה פילבר:>
סליחה, זה הרבה יותר קצר. להיכנס כעובד במכרז דרך מכרזים של נציבות שירות המדינה במדינת ישראל זה שנה, ולחפש מנכ"ל לתאגיד לוועדת איתור, זה חודש. זה הכול.

<קארין אלהרר (יש עתיד):>
אבל אני לא מדברת על המנכ"ל, המנכ"ל הזמני כבר - - - אני מדברת על העובדים. 

<שלמה פילבר:>
אז אני אומר לך, גם העובדים האחרים יצטרכו להיבחר באיזשהו הליך פתוח, שקוף, שוויוני, שהוא דומה לוועדת איתור. 

<קארין אלהרר (יש עתיד):>
בסדר. מי יקבע את הנהלים שהמנכ"ל יפרסם?

<היו"ר צחי הנגבי:>
המנכ"ל הזמני יפרסם אותם באינטרנט.

<שלמה פילבר:>
מנכ"ל כפוף לתקשי"ר. 

<קארין אלהרר (יש עתיד):>
הוא קובע את הנהלים? 

<היו"ר צחי הנגבי:>
המנכ"ל הזמני. 

<קארין אלהרר (יש עתיד):>
הוא קובע? 

<היו"ר צחי הנגבי:>
הוא קובע את מה שהוא קובע.

<קארין אלהרר (יש עתיד):>
מי מפקח על הקביעה הזאת? 

<שלמה פילבר:>
מבקר המדינה, נציב שירות המדינה, כולם. ואת בבג"ץ. 

<קארין אלהרר (יש עתיד):>
נו, באמת. אדוני היושב-ראש, אני מנסה להבין, יש מנכ"ל, על פיו יישק דבר. הוא גם קובע את הנהלים?

<היו"ר צחי הנגבי:>
הוא מציע את הנהלים.

<קארין אלהרר (יש עתיד):>
מי מאשר אותם?

<היו"ר צחי הנגבי:>
הוא קובע את הנהלים. הנהלים הם על בסיס החוק. 

<קארין אלהרר (יש עתיד):>
מי מפקח?

<היו"ר צחי הנגבי:>
אין מפקח. 

<קארין אלהרר (יש עתיד):>
אין?

<היו"ר צחי הנגבי:>
אין. אין. יש נציב שירות המדינה, יש מבקר המדינה. 
<קארין אלהרר (יש עתיד):>
אז מבקר המדינה יכתוב עוד דוח. 

<היו"ר צחי הנגבי:>
בואו נתקדם. חבר הכנסת גטאס, בבקשה. יש לך הצעה אחרת? תציעי. אולי כמו שיש מפקח אצל לפיד. מי המפקח אצלכם על מינוי חברי הכנסת? מי המפקח? אדם אחד קובע, אז מנכ"ל לא יכול לקבוע? תפסיקו עם החוצפה הזאת והשחצנות הזאת. 

<איתן כבל (המחנה הציוני):>
פה הציבור קובע. 

<קארין אלהרר (יש עתיד):>
- - -

<אילן גילאון (מרצ):>
זה בכל זאת הבדל בין מפלגה לא דמוקרטית - - - אדוני. 

<קארין אלהרר (יש עתיד):>
מה קרה? פגעתי בנקודה רגישה?

<אילן גילאון (מרצ):>
אתה משווה פסנתר לגמל?

<באסל גטאס (הרשימה המשותפת):>
אדוני היושב-ראש, אני רוצה להפנות את תשומת לבך ואת תשובת לבם של היועצים המשפטיים שלנו ושל חברי הכנסת לרפורמה שאושרה לפני רק פחות מחודש, ובה מועברת רשות גדולה שנקראת המדען הראשי ממשרד הכלכלה להיות תאגיד ממש. ההבדל היחידי הוא שכאן זו תקשורת, וכאן העניין רגיש בגלל התערבות ראש הממשלה וכו'. אני חושב שעשינו שם בוועדת הכספים עבודה ראויה לחיקוי, במיוחד בממשק בין העובדים הישנים.

<היו"ר צחי הנגבי:>
באסל, יש לך הצעה לתת?

<באסל גטאס (הרשימה המשותפת):>
כן, קודם כל, אני חוזר להצעה המקורית העקרונית שצריכים לשאוף לא לפטר אף אחד. כי זה עובד שקיבל משכורת. אפילו אם הוא מונה בפרוטקציה, אפילו אם הוא לא עושה את עבודתו נאמנה.

<ינון מגל (הבית היהודי):>
ואם יש טובים בחוץ?

<באסל גטאס (הרשימה המשותפת):>
שנייה. אם הוא לא עושה את עבודתו, דרך הפיטורים שלו היא לא דרך החוק ולא דרך הקמת התאגיד. שיעריכו אותו, שיעשו לו ועדת שימוע - - - 

<היו"ר צחי הנגבי:>
חבר הכנסת גטאס, סליחה, אנחנו לא בנאומים כלליים. לסעיף 6 יש לך הצעה?

<באסל גטאס (הרשימה המשותפת):>
קודם כל, אני מציע לקבוע שכל ה-400, או 90% - - -

<קריאה:>
אבל זה במשא ומתן עם ההסתדרות. 

<באסל גטאס (הרשימה המשותפת):>
שנייה. המשרות האלה יוצעו קודם כל לעובדים הקיימים.

<היו"ר צחי הנגבי:>
אנחנו לא קובעים את זה בחוק. לא קובעים את זה בחוק. אתה יכול להציע את זה כהסתייגות. עמדת הממשלה היא לא לקבוע את זה בחוק. חבל לבזבז זמן.

<באסל גטאס (הרשימה המשותפת):>
אבל זה קבוע שה-400 - - - 

<ינון מגל (הבית היהודי):>
לא, זה עובר למשא ומתן. זה לא קשור, די.

<באסל גטאס (הרשימה המשותפת):>
אבל המספר 400 נשאר, נכון?

<היו"ר צחי הנגבי:>
המספר 400 נשאר.

<דוד ביטן (הליכוד):>
נשאר, אבל במשא ומתן יקבעו כמה.

<היו"ר צחי הנגבי:>
ההרכב יהיה במשא ומתן. 

<באסל גטאס (הרשימה המשותפת):>
אבל הוא נקבע על-ידי המנכ"ל. 

<היו"ר צחי הנגבי:>
הוא נקבע על-ידי המנכ"ל הזמני, נכון. 

<באסל גטאס (הרשימה המשותפת):>
הוא זה שממנה את כל ה-400. 

<היו"ר צחי הנגבי:>
נכון.

<באסל גטאס (הרשימה המשותפת):>
בלי כל מנגנון, נכון? 

<היו"ר צחי הנגבי:>
נכון. אז תציע הצעה חלופית. 

<דב חנין (הרשימה המשותפת):>
חבר הכנסת הנגבי, למען הסדר, אני רוצה להקריא את ההצעה החלופית שאתה מבקש.

<היו"ר צחי הנגבי:>
כרגע חבר הכנסת שי ברשות דיבור. 

<נחמן שי (המחנה הציוני):>
אני אומר שלא הגיוני בשום אופן שהמנהל הזמני יוכל גם לקבוע את הכללים וגם אחר-כך לקבל את העובדים לפיהם. זה כמו ההוא שבעט קרן ורץ לנגוח. לכן אני מציע שאת הכללים שהוא קובע יאשר נציב שירות המדינה. זה לא יוצא דופן. גם היום, בחוק רשות השידור היה מוזכר נציב שירות המדינה.

<איתן כבל (המחנה הציוני):>
יש התקדמות. רעיון יפה. 

<היו"ר צחי הנגבי:>
ההצעה מקובלת. תתקדם. התייעצות עם נציב שירות המדינה.

<אתי בנדלר:>
התייעצות ואישור. התייעצות?

<איתן כבל (המחנה הציוני):>
מה זה התייעצות? באישור.

<ינון מגל (הבית היהודי):>
אישור. אישור. אישור. 

<שלמה פילבר:>
אישור ייקח חצי שנה. התייעצות זה לשלוח לו את זה, שיראה, שיגיד. 

<נחמן שי (המחנה הציוני):>
אבל מה המעמד שלו?

<היו"ר צחי הנגבי:>
זה כמו מתווה הגז.

<רועי פולקמן (כולנו):>
הוא יגיד זה לא מקובל עלי - - - 

<נחמן שי (המחנה הציוני):>
אז מה מעמד ההתייעצות? אז מה המעמד של ההתייעצות?

<יואב קיש (הליכוד):>
אתה רוצה להרוג את זה? אתה רוצה שכולם יפוטרו?

<נחמן שי (המחנה הציוני):>
שלמה, אז בוא נכניס שבתוך חודש או חודשיים – נגביל. בוא נכניס בתוך חודש ימים.

<שלמה פילבר:>
זה בסדר.

<אתי בנדלר:>
באישור בתוך - - -

<קריאות:>
- - -

<נחמן שי (המחנה הציוני):>
בתוך חודש. הוא מוכן חודש.

<דנה נויפלד:>
עדיף התייעצות. התייעצות.

<נחמן שי (המחנה הציוני):>
דנה, מה זה התייעצות?

<דנה נויפלד:>
התייעצות זה אומר - - -

<יוסי יונה (המחנה הציוני):>
אני רוצה לשמוע את רועי. רועי, מה אתה אומר? 

<רועי פולקמן (כולנו):>
ברור שלא. 

<יוסי יונה (המחנה הציוני):>
לא התייעצות, יותר מזה, נכון?

<אתי בנדלר:>
ההתייעצות תהיה פורמלית.

<קריאה:>
התייעצות, לא אישור.

<דנה נויפלד:>
לא, אישור זה לא טוב. אנחנו מנסים לנתק את זה מהממשלה, אז אתה מכניס לי אישור של נציב שירות המדינה? 

<יוסי יונה (המחנה הציוני):>
אומר לנו המומחה למדיניות ציבורית שלהתייעצות אין שום משמעות. 

<דנה נויפלד:>
ודאי שיש לה משמעות. 

<רועי פולקמן (כולנו):>
מה, שילכו לבג"ץ? צחי, זה לא יעבור משפטית. 

<היו"ר צחי הנגבי:>
אני לא מבין, אתם לא רוצים תאגיד?

<רועי פולקמן (כולנו):>
ברור שרוצים. 

<היו"ר צחי הנגבי:>
אז זהו, אנחנו הולכים לקראת. 

<רועי פולקמן (כולנו):>
ברגע שיהיה מכרז או באישור הנציבות - - -

<היו"ר צחי הנגבי:>
אתה רצת ברשימה עצמאית? 

<רועי פולקמן (כולנו):>
מה זה קשור?

<היו"ר צחי הנגבי:>
סליחה.

<רועי פולקמן (כולנו):>
פוליטיקה זה לא מינוי של מערכת ציבורית. עובדי ציבור הם לא פוליטיקאים. פוליטיקאים אפשר למנות - - - מועצת גדולי התורה.

<היו"ר צחי הנגבי:>
זה לא קשור להערה שלי. ההערה שלי - - -

<רועי פולקמן (כולנו):>
עובדי ציבור הם דרג מקצועי. דרג מקצועי - - -

<היו"ר צחי הנגבי:>
חבר הכנסת פולקמן, אנחנו הכנסנו את העניין של התייעצות, זהו. 

<רועי פולקמן (כולנו):>
אין לזה שום משמעות.

<היו"ר צחי הנגבי:>
אם אין משמעות, אז תצביע נגד. 

<רועי פולקמן (כולנו):>
- - - וילכו לבית משפט.

<היו"ר צחי הנגבי:>
אז שילכו לבית משפט. אז מה אתה מציע?

<רועי פולקמן (כולנו):>
שיהיה או באישור, או - - -

<היו"ר צחי הנגבי:>
אין אישור. כל המשפטנים אומרים לא, רק אתה כן? סליחה.

<אתי בנדלר:>
ההתייעצות היא לגבי קביעת הכללים. ההתייעצות היא לא לגבי המינוי, ההתייעצות היא לגבי קביעת הכללים. 

<רועי פולקמן (כולנו):>
- - - ככה לא יהיה בכלל, זה יהיה רשום עליך.

<היו"ר צחי הנגבי:>
בואו נתקדם. התייעצות.

<אתי בנדלר:>
חבר הכנסת פולקמן, מדובר בהתייעצות לצורך קביעת הכללים לקבלת עובדים, לא לצורך מינוי. מינוי עדיין יישאר בידיו של המנכ"ל.

<רועי פולקמן (כולנו):>
ברור. אבל שכללים – אם זה מכרז כזה, ועדת איתור – ייקבעו באישור נציב - - -

<היו"ר צחי הנגבי:>
לא באישור. לא באישור. תצביע נגד. בהתייעצות.

<קריאה:>
למה אתה מתנגד?

<היו"ר צחי הנגבי:>
ככה. ככה. אני מתנגד. 

<רועי פולקמן (כולנו):>
אם זה יעבור, יעבור, אני מתנגד לזה. 

<אתי בנדלר:>
אדוני היושב-ראש, שאלה נוספת, לגבי פסקה (2): קבלת עובדים למשרות מהסוגים המנויים בסעיף 52(ב)(2) – אלה עיתונאים – לאחר מינויו של מנהל חטיבת החדשות, תיעשה בידי מנהל חטיבת החדשות באישור המנכ"ל. אבל גם כאן, אני מניחה שהכוונה היא לפי הכללים שפרסם המנכ"ל בהתאם להוראות פסקה(1)?

<קריאה:>
בהתייעצות.

<אתי בנדלר:>
כי כאן נאמר על אף האמור בפסקה (1). יוצא מכאן שהכללים לא יחולו.

<דוד ביטן (הליכוד):>
לא, עיתונאים לא. לעיתונאים יש פטור, סליחה. 

<אריאל יעקובי:>
אדוני היושב-ראש, אני מבין שלא תיתן לנו להתייחס. 

<אריאל יעקובי:>
לא, מה פטור?

<דוד ביטן (הליכוד):>
לעיתונאים יש פטור. למה אני צריך להתייעץ? עם מי אני צריך להתייעץ?

<היו"ר צחי הנגבי:>
אנחנו רוצים להתקדם עכשיו. 

<אריאל יעקובי:>
מה פטור? למה פטור? תעשו מה שאתם רוצים, ואני אדאג שלא יהיה לכם פטור. 

<דוד ביטן (הליכוד):>
על עיתונאים לא צריך להתייעץ.

<אריאל יעקובי:>
אם הכנסת לא מגוננת על העובדים, תגידו את זה בריש גלי.

<היו"ר צחי הנגבי:>
הכנסת לא עובדת אצל העובדים. די.

<אריאל יעקובי:>
הכנסת לא מגוננת על העובדים.

<היו"ר צחי הנגבי:>
מגוננת כל הזמן. אתי.

<אריאל יעקובי:>
לא מגוננת. אני - - -

<יצחק יושע:>
צחי, אם הכנסת מגוננת, אז אנחנו מבקשים ש-400 העובדים שיקלטו על-ידי המנכ"ל הזמני – לעובדי רשות השידור הקיימת, לפחות תהיה זכות סירוב ראשונית על-פני כל עובד שבא מבחוץ כדי להתקבל לתוך מכסת ה-400 האלה. אני חושב שזאת הצעה הוגנת ומוסרית כלפי כל העובדים וכלפי הציבור. 

<קריאה:>
זה יהיה בדיונים עם ההסתדרות, לא פה. 

<קריאה:>
אתה לא סומך על ההסתדרות?

<יואב קיש (הליכוד):>
זה יהיה מול אבי ניסנקורן, למה אתה מעלה את זה עוד פעם? תתחילו להתקדם. 

<היו"ר צחי הנגבי:>
זה יהיה בדיונים עם ההסתדרות. 

<דובר:>
אנחנו יודעים מה קורה בדיונים האלה. אנחנו מבקשים שהמקום הזה ייתן את דעתו על זה. 

<יצחק יושע:>
המקום הזה גם רוצה לפטר בחקיקה רק 300 עובדים. 

<אילן גילאון (מרצ):>
נציגי ההסתדרות נמצאים, ואתם נמצאים כאן, והכנסת נמצאת כאן, וכולם נמצאים פה. למה לא לסדר את זה פה? מהי כוונת המכוון שלכם?

<שלמה פילבר:>
אנחנו מכוונים רק לדבר אחד, שבעלי המקצוע יבחרו באופן עצמאי, כשאף אחד לא מכתיב להם, לא מפה ולא משם.

<אילן גילאון (מרצ):>
אני מאמין ש- - - האוצר, וזה לא יהיה הליך מסודר. 

<שלמה פילבר:>
אז הדברים האחרים ייסגרו בהסכם עם ההסתדרות, לא בחקיקה. 

<אתי בנדלר:>
אדוני היושב-ראש, בשיחה שקטה עם דנה היא הסכימה להצעתי להוסיף בסיפה של פסקה (2): לפי הכללים שפרסם המנכ"ל בהתאם להוראות פסקה (1). אם אין לזה התנגדות.

<שר המדע, הטכנולוגיה והחלל אופיר אקוניס:>
אני מבקש לפרט את זה. מה זה הסכימה או לא הסכימה? מה הפירוש? מה המשמעות?

<אתי בנדלר:>
הכללים שהמנכ"ל הזמני אמור לקבוע לגבי קבלת כל סוגי העובדים, בין עיתונאים ובין עובדים אחרים. פסקה (2) אומרת: "על אף האמור בפסקה (1), לאחר מינויו של מנהל חטיבת החדשות הראשון, קבלת עובדים למשרות מהסוגים המנויים בסעיף 52(ב)(2)" – אלה העיתונאים – "תיעשה בידי מנהל חטיבת החדשות באישור המנכ"ל הזמני". 

<דוד ביטן (הליכוד):>
אבל למה באישור ולא בהתייעצות?

<אתי בנדלר:>
רק שנייה. 

<דוד ביטן (הליכוד):>
לגבי הדבר הזה, שהוא לא יקבע מי העיתונאי. 

<אתי בנדלר:>
זה כבר נושא אחר. עוד שנייה אחת. 

<היו"ר צחי הנגבי:>
אבל לא נכנס אישור. אמרנו שאין אישור. 

<שר המדע, הטכנולוגיה והחלל אופיר אקוניס:>
זה בסדר. 

<אתי בנדלר:>
רגע. את זה אני קוראת מהנוסח שהם הציעו, לגבי דרך קבלת עיתונאים לאחר מינוי מנהל חטיבת חדשות. ההצעה של הממשלה היא שקבלת עיתונאים לאחר שיהיה מנהל חטיבת חדשות תיעשה על ידו, באישור המנכ"ל. הפסקה הזאת מתחילה במילים: על אף האמור בפסקה (1), כשהכוונה הייתה לגורם הממנה של העיתונאים. אבל כתוצאה מכך יצא שגם הכללים שהמנכ"ל יפרסם לא יחולו לגבי קבלת עיתונאים. לכן הערתי שצריך להוסיף כאן בסיפה: לפי הכללים שפרסם המנכ"ל הזמני בהתאם להוראות פסקה (1). 

<דוד ביטן (הליכוד):>
אבל אנחנו אמרנו שלא יכול להיות שהמנהל יקבע גם את הכללים וגם יקבל את העובדים. זה לא כולל את העיתונאים.

<יוסי יונה (המחנה הציוני):>
למה לא, דוד?

<קריאה:>
זה כולל את כולם. 

<דוד ביטן (הליכוד):>
לעיתונאים יש פטור בסעיף 52. 

<שלמה פילבר:>
לא, לא, הפטור הוא ממכרז. גם אם יהיה הליך מהיר - - -

<אתי בנדלר:>
פטור ממכרז. 

<דוד ביטן (הליכוד):>
אז איזה כללים צריכים לקבוע לעיתונאים? אם הוא צריך עיתונאי, אז הוא לוקח - - -

<שלמה פילבר:>
אני אסביר לך. אתה יודע שמאפרת זה עיתונאי?

<דוד ביטן (הליכוד):>
לא. 

<שלמה פילבר:>
אז תדע שמאפרת זה עיתונאי ברשות השידור.

<אתי בנדלר:>
זה בדיוק מה שרציתי - - - 

<שלמה פילבר:>
וצלם זה עיתונאי ברשות השידור. 

<ינון מגל (הבית היהודי):>
אז את זה צריך לשנות. אז את זה צריך לשנות. 

<דוד ביטן (הליכוד):>
אני מדבר על עיתונאים, לא על - - - 

<אתי בנדלר:>
בהגדרה הם הוגדרו עיתונאים לצורך התפקידים האלה.

<שלמה פילבר:>
לכן הכוונה היא שיהיו הגדרות תפקיד. הגדרות התפקיד האלה, כל אחד יצטרך להתאים להם, ויהיה גוף שיבדוק אם הוא מתאים לתפקיד, אבל הוא לא יצטרך לעשות מכרז במובן של מה שהמדינה קוראת מכרז בנציבות שירות המדינה. 

<רועי פולקמן (כולנו):>
- - - יש כלים מצוינים בנציבות היום. הקימו מינהל סגל בכיר חדש - - -

<שלמה פילבר:>
הנציבות היא בדיוק הגוף שתוקע חודשים ארוכים כל מכרז. 

<רועי פולקמן (כולנו):>
יש רפורמה משמעותית, יש מינהל סגל בכיר. בתוך שלושה חודשים אפשר למנות עובד. 

<אורן אסף חזן (הליכוד):>
כמה זמן לוקח להוציא מכרז לקבלת עובדים?

<רועי פולקמן (כולנו):>
אפשר בתוך שלושה חודשים.

<שלמה פילבר:>
שנה לקבל עובדים בשירות המדינה. 

<רועי פולקמן (כולנו):>
יש עכשיו מינהל סגל בכיר, זה עובד מהר. 

<שלמה פילבר:>
שולחים אותם לבדיקות ואחר כך יש ועדת - - - ועדה שבודקת ראשונה, ואחר כך ועדה שנייה, ואחר כך - - -

<אורן אסף חזן (הליכוד):>
הדבר היחיד שאני יכול להגיד הוא שהמשמעות אם אנחנו הופכים את זה למי שהוא לא עובד מהרשות הקיימת אלא שעובד חדש צריך מכרז, שיהיה יותר קל לממונה הכללי הזמני לקבל עובדים מהרשות הקיימת כדי לזרז את התהליך.

<היו"ר צחי הנגבי:>
אבל לא קבענו שצריך מכרז. קבענו שלא צריך מכרז.

<אורן אסף חזן (הליכוד):>
זה מה שאני אומר. אם נקבע, כמו שרובנו מבקשים – חבר הכנסת ביטן, חבר הכנסת פולקמן, אני – שצריך מכרז, לא צריך לעשות - - -

<היו"ר צחי הנגבי:>
לא.

<אורן אסף חזן (הליכוד):>
שנייה. שנייה. רק שנייה בבקשה. 

<דוד ביטן (הליכוד):>
שכנעו אותי. 

<היו"ר צחי הנגבי:>
ירדנו מזה.

<דוד ביטן (הליכוד):>
לגבי עובדים חדשים – אם אתה רוצה להקים את הרשות בתוך שבעה חודשים - - -

<קריאה:>
אחרת זה לא יעמוד בזמן.

<אורן אסף חזן (הליכוד):>
אלא אם כן אתה לוקח עובדים מהרשות הקיימת. 

<שלמה פילבר:>
אנחנו רוצים להשאיר את הגמישות להנהלה. אתה לא רוצה לקבוע את זה. 

<שר המדע, הטכנולוגיה והחלל אופיר אקוניס:>
גם וגם, אורן. גם וגם. גם מהחדשים וגם מהלא חדשים. 

<קריאות:>
- - -

<אורן אסף חזן (הליכוד):>
פה צריכה להיכנס השאלה של לימור – אתם רוצים ג'ובים?

<שלמה פילבר:>
הכול יהיה בהליכים מעין מכרזים. מעין מכרזים - - - פתוחים. 

<אתי בנדלר:>
הערה אחרונה לפסקה הזאת, לפסקת משנה (5), שאומרת שמספר העובדים שיתקבלו לעבודה לפי פסקה (1) טעון אישור הממונה על אגף התקציבים במשרד האוצר. אני מבקשת לומר כך, בהתאם לחוק העיקרי, קביעת שיא כוח אדם טעונה אישור הממונה על התקציבים. אין מחלוקת לגבי החשיבות של הסעיף הזה. אני שואלת את עצמי – אני מפנה את השאלה לחברי הוועדה ולאדוני השר בראש ובראשונה – האומנם, אם יחליט המנכ"ל הזמני לקבל 50 עובדים לעבודה, חמישה עובדים לעבודה, 100 עובדים לעבודה, האם לצורך זה הוא צריך לקבל את אישור הממונה על אגף התקציבים? ואם כן, מדוע? אני רוצה להפנות את תשומת הלב שמדובר כאן על כל סוגי העובדים. אם הממונה על אגף התקציבים יוכל לומר אני מוכן שתשכור רק שני עיתונאים, חמישה עובדי מחלקת משכורת ושלושה צלמים, אני חושבת שיש לו סיי ענק בצורה כזאת בקשר לניהול.

<קריאה:>
באילו תנאים? באיזה שכר? 

<שלמה פילבר:>
את צודקת. את צודקת. צריך להוסיף רק מעל 400 עובדים.

<אתי בנדלר:>
אבל את זה צריך למחוק כאן. כל הסעיף הזה מדבר על - - - 

<איתן כבל (המחנה הציוני):>
זו טעות שנעשתה גם בחוק הקודם. המשמעות היא שלא צריך שבעה חודשים כדי להקים, אלא צריך שבע שנים עד שהעסק יקום.

<אתי בנדלר:>
צריך למחוק את הפסקה הזאת להבנתי.

<יואב קיש (הליכוד):>
או להוסיף מעל 400. 

<אתי בנדלר:>
לא. כל הסעיף הזה מדבר על עד 400. כל הסעיף הזה דן בקבלת עד 400 עובדים. 

<נחמן שי (המחנה הציוני):>
עד ה-400 הראשונים.

<איתן כבל (המחנה הציוני):>
אדוני היושב-ראש, אם אפשר, ברשותך, לזה רציתי להתייחס גם קודם. בסוף סחטנו את עצמנו עד דק, והגענו לסעיף החשוב ביותר. מבלי להמעיט מערכם של הדברים שנאמרו קודם, ברגע שאתה עובר את קובי אמסלם, ואמרתי את זה גם קודם, גם אם אתה רוצה 400, המשמעות היא – ואנחנו מדברים על שבעה חודשים שאנחנו רוצים שיהיה התהליך הזה של המעבר – אין סיכוי לזה. זאת אומרת, כל מה שאנחנו ביקשנו לאורך כל הדרך – אנחנו לא בוויכוח מולכם. 

<נחמן שי (המחנה הציוני):>
אין סיכוי למה?

<איתן כבל (המחנה הציוני):>
אין סיכוי להגיד למצב שאתה מצליח לקלוט ומתחיל לעבור משלב א' לשלב ב'. דהיינו, כל העניין הוא שכל מה שאנחנו מתחננים כאן, שלא נעשה את הטעות שאנחנו עשינו בסיבוב הקודם כשחשבנו שבא שר, שיהיה חשוב ככל שיהיה, ואומר אני אומר לכם אני פה. כמו שקארין אמרה, כולנו ביחד נעשה את זה. המציאות היא יותר חזקה. זה לא רק בחירות, זה אלף ואחת דברים, ולא רק משבר תקציבי. משבר תקציב מדינה, לא קשור בכלל לשום מהלך שנוגע לא לבחירות ולא לרשות השידור באופן ישיר, ויש בעיה בלהעביר תקציבים. לכן אני אומר לכם את זה, אם הדברים לא ייכתבו בצורה ברורה - - 

<שר המדע, הטכנולוגיה והחלל אופיר אקוניס:>
או שלא ייכתבו או להוריד את הסעיף. 

<איתן כבל (המחנה הציוני):>
- - או להוריד את הסעיף הזה, אני אומר לכם, לא נתקדם. 

<אתי בנדלר:>
אדוני השר, אתה מציע להוריד את הסעיף?

<איתן כבל (המחנה הציוני):>
המשמעות היא להרוג את העניין.

<קריאה:>
להוריד את הסעיף.

<אתי בנדלר:>
פסקה (5), שמקנה לממונה על התקציבים סמכות לאשר או לא לאשר, להוריד. 

<היו"ר צחי הנגבי:>
כדאי להוריד.

<אתי בנדלר:>
להוריד. אוקיי.

<נחמן שי (המחנה הציוני):>
זאת הייתה עז?

<גלילה הורנשטיין:>
אפשר לקבל הבהרה על נושא המכרזים? אתי, על נושא המכרזים. הבהרה סופית – ושלא יהיו צעקות, כדי שנוכל לשמוע ולהבין גם – מה הסיכום – לפני שאנחנו אמרנו הערה בעניין – בקשר לקליטה מעבר ל-400. איך תיעשה? בקשר ל-400, אנחנו מבינים – כללים, נציבות, התייעצות. בסדר. מה קורה מעבר ל-400?

<אתי בנדלר:>
החוק העיקרי חל.

<היו"ר צחי הנגבי:>
מעבר ל-400, על-פי החוק המקורי, המועצה אמורה לגבש כללים, מה שנקרא דרך המלך.

<שלמה פילבר:>
שיא כוח אדם. 

<איתן כבל (המחנה הציוני):>
כל השאלה היא מה יספיקו עד שתקום המועצה.

<גלילה הורנשטיין:>
זאת אומרת שאין מכרז מעבר ל-400.

<היו"ר צחי הנגבי:>
המועצה תקבע כללים למכרז. המועצה תקבע את הכללים למכרזים.

<גלילה הורנשטיין:>
יהיה מכרז מעבר ל-400?

<אתי בנדלר:>
- - - פטור ממכרז .

<היו"ר צחי הנגבי:>
או פטור. יש שתי אפשרויות. 

<דנה נויפלד:>
אחרי 400 זה חוזר למסלול לפי סעיף 52. 

<גלילה הורנשטיין:>
ו-400 זה לפי הכללים של הנציבות, מה שאמרתם.

<אתי בנדלר:>
לא של הנציבות, של המנכ"ל הזמני בהתייעצות עם הנציבות. 

<קריאות:>
- - -

<היו"ר צחי הנגבי:>
תיקון סעיף 96. אנחנו חוזרים הנה בעוד רבע שעה. יש הפסקה של רבע שעה. 

<(הישיבה נפסקה בשעה 13:40 ונתחדשה בשעה 13:55.)>
<היו"ר צחי הנגבי:>
רבותי, הישיבה פתוחה. אנחנו ממשיכים בהקראת החוק. בבקשה, היועצת המשפטית של משרד התקשרות, סעיף 96. סליחה, לפני סעיף 96, הערות דב חנין, בבקשה. 

<דב חנין (הרשימה המשותפת):>
אדוני היושב-ראש, תודה לך. אני רוצה להציע את הקשר הגורדי הזה שאנחנו מסתבכים אתו בסעיף קטן (4) לחתוך. מכיוון שכל התסבוכת הזאת שכרגע מסומנת כאן היא תסבוכת שלא יכולה לעבוד ולא תעבוד בפועל, ותייצר מנגנון מאוד מאוד עקום ומאוד בעייתי. אני אומר את הדברים בהמשך ישיר לכל מה שאמרתי לגבי החוק כולו ולגבי המנגנון שלו. אני מציע שבמקום כל הסעיפים הקטנים בסעיף קטן (4), שבהם עסקנו בדיון הזה, ייכתב כך: על אף האמור בחוק זה, ימשיכו עובדי רשות השידור ועובדי הטלוויזיה הלימודית בעבודתם בתאגיד השידור הציבורי, גם אם נקבעה מגבלת שיא כוח אדם. הפסקת עבודה של עובדים כאמור תיעשה בהסכמה ועד העובדים בהליך שוויוני ושקוף. עם זאת, אני רוצה להדגיש פה שני דברים, אדוני היושב-ראש. דבר ראשון, העיקרון שצריך להגיד – עובדים שעובדים לפי הסכמי שכר, לפי תנאים, אי-אפשר לפטר אותם בחקיקה. הם צריכים להמשיך ולעבוד. אי-אפשר לסגור רשויות ציבוריות בהליך כוחני. צריך להבטיח את זכויותיהם של העובדים האלה. אם יש טענות כלפי עובד, אם יש ביקורת כלפי עובד – זו חלופה לסעיף קטן (4) - - -

<אתי בנדלר:>
זה לא בפסקה (4), אני חושבת שאתה טועה, חבר הכנסת חנין. אני חושבת שאתה מתייחס לסעיף הבא, שעדיין לא הוקרא, שמדבר על הפסקת עבודתם, פיטוריהם של העובדים. זה ממש לא מתקשר לפסקה (4) מה שאתה אומר.

<דב חנין (הרשימה המשותפת):>
פסקה (4) אומרת קליטה של 400. אני אומר, לא צריך. אני אומר, מה שקורה, במקום זה, אנחנו משאירים - - 

<דוד ביטן (הליכוד):>
זאת אומרת, מתחילים מאפס לפי מה שאתה אומר.

<דב חנין (הרשימה המשותפת):>
- - את המערכת הקיימת, את העובדים הקיימים. אנחנו אומרים, אם יש טענה כלפי עובד, תעמידו אותו בפני בירור, תנהלו הידברות עם ועד העובדים. רוצים להפסיק את עבודתם - - -

<דוד ביטן (הליכוד):>
לא צריכים רשות שידור חדשה. למה צריך?

<שלמה פילבר:>
אתה מבקש לבטל את החוק שנחקק בשנה שעברה ולחזור לרפורמה מלפני שלוש שנים. 

<דב חנין (הרשימה המשותפת):>
אני, אגב, הייתי שמח לעשות את זה. הייתי מאוד שמח לעשות את זה. 

<שלמה פילבר:>
אם הממשלה לא הגישה חוק כזה, היא לא מתכוונת - - -

<דב חנין (הרשימה המשותפת):>
אם הממשלה מסכימה - - -

<דוד ביטן (הליכוד):>
מה עם האגרה, נמשיך לשלם?

<היו"ר צחי הנגבי:>
חבר הכנסת חנין, עלינו עליך. אתה לא אוהב את החוק. 

<דב חנין (הרשימה המשותפת):>
לא עליתם עלי, אני אומר את זה בגלוי. אם אפשר היה לבטל את החוק שחוקק בשנה שעברה, הייתי עושה את זה ברצון. אני הצבעתי נגדו, התנגדתי לו לאורך כל הדיונים. כרגע אני מציע מנגנון תיקון. כי אחרת אתם נמצאים בטייס אוטומטי בדרך להתנגשות עם הר. 

<היו"ר צחי הנגבי:>
אין בעיה. תזכור את הטקסט כי אתה תעלה אותו אחר כך להצבעה כהסתייגות. 

<אילן גילאון (מרצ):>
לא, רק בהיבט הזה של העובדים, אדוני, אנחנו הנחנו הצעת חוק לתיקון הצעת החוק הקודמת, חד וחלק. 

<היו"ר צחי הנגבי:>
אני יודע. 

<קארין אלהרר (יש עתיד):>
אדוני היושב-ראש, לא הבנתי מה היה הסיכום. 

<אילן גילאון (מרצ):>
מה שהוא אומר זה שאין יוצא ואין בא. זה מה שהוא אומר. 

<היו"ר צחי הנגבי:>
עוד לא היה סיכום. היו דעות. 

<קארין אלהרר (יש עתיד):>
אני מנסה להבין, מה הפתרון - - -

<שלמה פילבר:>
פה שינינו שיש יוצא, ואנחנו - - -

<אילן גילאון (מרצ):>
הוא אומר לך אין יוצא ואין בא כל עוד אתה לא מקים את הדבר החדש. 

<היו"ר צחי הנגבי:>
אנחנו נותרנו במחלוקת לגבי מה שאת אמרת, שאין מפקח.

<שלמה פילבר:>
אמרתי בתחילת דברי שהכנ"ר שמנהל את רשות השידור כבר שנה אומר שמספיקים לו 870 עובדים כדי לנהל את הרשות כמו שהיא היום, והוא משלם 1,420 משכורות. 

<אילן גילאון (מרצ):>
לידיעתי, 800 איש כבר פנו וטופלו – פרישה מוקדמת. 

<היו"ר צחי הנגבי:>
אני מבקש להפסיק את הדיאלוג. שאלה לחברת הכנסת קארין אלהרר.

<שלמה פילבר:>
נטפל בזה, לא במסגרת חוק, אלא במסגרת הסכמות. 

<איילה חסון:>
אילן - - -

<אילן גילאון (מרצ):>
לא נכון. לא. לא פנו 800?

<היו"ר צחי הנגבי:>
רבותי, אני מבקש להקשיב לשאלה.

<קארין אלהרר (יש עתיד):>
לגבי העסקת 400 עובדים, מה בסופו של דבר ההצעה? הרי ברור שבלי מכרז לאף אחד זה לא יעבור. וברור שעובדים שבאו מהרשות לא יצטרכו מכרז. 

<היו"ר צחי הנגבי:>
נכון. למה שזה לא יעבור?

<קארין אלהרר (יש עתיד):>
ההצעה מתכתבת ואומרת - - -

<היו"ר צחי הנגבי:>
מה שקבענו זה כך: לגבי ה-400 האלה, המנכ"ל הזמני יציע כללים שוויוניים ושקופים והוא יפרסם, כפי שנאמר. כל זה ייעשה בהתייעצות עם נציב שירות המדינה. זה הכלל שתקף לגבי ה-400 האלה. 

<דוד ביטן (הליכוד):>
אבל לגבי העובדים הקיימים, הם יוכלו בלי מכרז.

<היו"ר צחי הנגבי:>
כולם בלי מכרז.

<דוד ביטן (הליכוד):>
כן. 

<שלמה פילבר:>
יהיו הליכים מעין מכרזיים, לא יהיה מכרז פורמלי חוקי כמו שזה מופיע - - -

<היו"ר צחי הנגבי:>
הוא יקבע כללים.

<אתי בנדלר:>
סליחה, לא נאמר דבר בעניין הזה. בכללים ייקבע מי כן במכרז, מי לא במכרז או בדרך אחרת.

<היו"ר צחי הנגבי:>
התיקון הוא נכון. אנחנו לא קובעים.

<דוד ביטן (הליכוד):>
למעט לגבי העובדים שעובדים היום. 

<אתי בנדלר:>
גם לגביהם. לגבי הכול בכללי.

<קריאה:>
לא, לגביהם מה פתאום?

<דוד ביטן (הליכוד):>
אמרנו את זה במפורש, מה זאת אומרת? עובדים שעובדים היום ברשות לא יצטרכו מכרז.

<היו"ר צחי הנגבי:>
אתה צודק. יש סעיף שגובר על זה. נכון.

<דוד ביטן (הליכוד):>
אנחנו נשנה בכל פעם? לא מעניין אותי, שיהיה כתוב במפורש. 

<היו"ר צחי הנגבי:>
רבותי, נבהיר את הדברים. לגבי עובדי רשות השידור, הסעיף מדבר מפורשות על הפטור ממכרז. לגבי מי שאינם, המנכ"ל הזמני יקבע כללים בהתייעצות עם נציב שירות המדינה. אנחנו לא מכתיבים לו אם זה יהיה במכרז או לא במכרז. 

<קארין אלהרר (יש עתיד):>
לגבי עיתונאים, בזמנו דיברנו ואמרנו שעיתונאים לא יעברו מכרז. 

<דנה נויפלד:>
נכון. גם עכשיו לא. 

<קארין אלהרר (יש עתיד):>
גם כאן?

<היו"ר צחי הנגבי:>
נותר בעינו. סעיף 96, בבקשה. 

<דנה נויפלד:>
"בסעיף 96 לחוק העיקרי – 

(1)
בסעיף קטן (א), במקום "המנהל הכללי שמינתה המועצה" יבוא "המנהל הכללי הזמני";
(2)
בסעיף קטן (ב), אחרי "המנהל הכללי" יבוא "הזמני";
(3)
בסעיף קטן (ד), אחרי "שהמנהל הכללי" יבוא "הזמני";
(4)
בסעיף קטן (ה), במקום "על מי שהיה עובד רשות השידור או עובד הטלוויזיה הלימודית שנתיים רצופות ערב יום הפרסום" יבוא "על עובד של רשות השידור או עובד של הטלוויזיה הלימודית שהועסק ברשות השידור או בטלוויזיה הלימודית במשך שנתיים רצופות לפחות ערב יום הפרסום";
(5)
אחרי סעיף קטן (ה) יבוא:

"(ו)
לעניין סעיף זה עובד של רשות השידור או עובד של הטלוויזיה הלימודית אשר התקבל כעובד בתאגיד השידור הישראלי לפי סעיף 95(ח1), יראו אותו כמי שהוצע לו, לפי הוראות סעיפים קטנים (א) או (ב), להתקבל כעובד בתאגיד השידור הישראלי.

(ז)
לעניין סעיף זה יראו כעובד של רשות השידור או כעובד של הטלוויזיה הלימודית גם מי שהיה עובד כאמור ערב יום הפרסום והעסקתו ברשות השידור או בטלוויזיה הלימודית, לפי העניין, הסתיימה אחרי יום הפרסום"".
<איילה חסון:>
שאלה, בבקשה, דנה, נקבל בברכה – אם יקבלו אותנו לתאגיד החדש – את עובדי החינוכית, אבל המכסה של אותם 25% – או שהיא תעלה אולי, בתקווה שהיא תעלה – האם החינוכית גם כלולים בה?

<דנה נויפלד:>
כן. התשובה היא כן. 

<קריאה:>
כן, הם כלולים ב-400. 

<איילה חסון:>
למרות שזה מפחית את המכסה של עובדי רשות השידור. 

<קריאה:>
ברור. 

<קארין אלהרר (יש עתיד):>
זה מינימום 25%. 

<דנה נויפלד:>
זה תמיד היה ככה. זה היה ככה גם בנוסח הקיים היום. 

<קריאה:>
זה לא השתנה.

<נחמן שי (המחנה הציוני):>
כרגע זה 25% מעובדי הרשות. 

<קריאה:>
מעובדי הרשות או מהעובדים של התאגיד החדש?

<דנה נויפלד:>
25% מעובדי התאגיד החדש. 

<איילה חסון:>
אז שאלה. שאלה. למדינת ישראל – לחיסכון של מדינת ישראל – יש ברמת אביב מקום פנוי. מתחם גדול של החינוכית, למה לא עוברים לשם? למה לא עוברים לשם?

<קארין אלהרר (יש עתיד):>
שאלה טובה. 

<איילה חסון:>
למה צריך לחפש כל מיני מזמורים ומזמורות?

<דנה נויפלד:>
את מדברת על רשות השידור או על התאגיד החדש? 

<איילה חסון:>
עכשיו. עכשיו. מפנים את "שרונה" ועוברים לשם. 

<שלמה פילבר:>
בדקנו את העניין הזה. יש איזושהי בעיה טכנית. המנכ"ל הזמני בדק את זה. היינו מעדיפים לעשות את זה, זה בניינים בין האוצר לבין הכנ"ר לבין - - -

<איילה חסון:>
אין שום בעיות טכניות. 

<שלמה פילבר:>
אם אין, אז בשמחה מבחינתנו.

<נחמן שי (המחנה הציוני):>
יש לך אתר אידאלי.

<שלמה פילבר:>
אני מכיר את זה, זה נידון. אני יודע שהייתה איזושהי בעיה. 

<היו"ר צחי הנגבי:>
הוועדה מסמיכה אותך לבדוק את זה ולראות אם זה אפשרי.

<שלמה פילבר:>
אין בעיה. במידה וזה יסתדר, בשמחה. 

<אריאל יעקובי:>
זה רק כי לא שחררו את תנאי הפרישה של טח"י. זה שתדעו. זה כל הסיפור. 

<דנה נויפלד:>
"החלפת סעיף 7 –

"נושאי משרה ראשונים –

(א)
על אף האמור בסעיפים 52(ב)(1) ו-47(ב), ועדת איתור מיוחדת לבחירת נושאי משרה, בה יכהנו המנהל הכללי הזמני כיושב-ראש הוועדה, יושב-ראש ועדת האיתור, ונושא משרה נוסף שקבע המנהל הכללי תבחר את נושאי המשרה הראשונים של התאגיד (בסעיף זה – ועדת האיתור המיוחדת), ובכלל כך את מנהל חטיבת החדשות, וימנו אותם.

(ב)
עד לבחירתו של נושא משרה נוסף לפי סעיף קטן (א), יכהן בוועדת האיתור המיוחדת סמנכ"ל הכספים הראשון כחבר הוועדה. 
(ג)
נושאי המשרה שימונו לפי סעיף קטן (א), יועסקו בתאגיד השידור הציבורי לתקופה שלא תעלה על שנתיים מיום תחילת עבודתם, אולם אין באמור כדי למנוע את קבלתם לעבודה בתאגיד השידור הישראלי לפי הוראות סעיף 52.

(ד)
סעיף זה יחול עד למינוי של המועצה; ואולם, החל הליך איתור לפי סעיף זה תסיים ועדת האיתור המיוחדת את הליך האיתור כאמור בסעיף זה, ואם טרם מונה נושא המשרה, מינויו יהיה טעון את אישור המועצה"". 
<היו"ר צחי הנגבי:>
הסבר.

<דנה נויפלד:>
אנחנו מציעים פה הליך שהוא מהיר יותר לגיוסם של נושאי המשרה הראשונים. כמו שנאמר כאן, צריך את נושאי המשרה בשביל לסייע למנכ"ל הזמני לגייס את כלל העובדים. ולכן נקבע פה הליך מיוחד של ועדת איתור מיוחדת. ההרכב שלה הוא המנהל הכללי הזמני, נושא משרה נוסף שהוא יבחר, ועד שיהיה עוד אחד כזה, סמנכ"ל הכספים הוא הראשון, שהוא כבר נבחר, ויושב-ראש ועדת האיתור, הוא השופט עזרא קמא. זה אמור להכניס לתוך הוועדה – דיברנו על איזונים – גם הליך בקרה של גורם חיצוני בלתי תלוי שיישב בתוך ועדת האיתור לאתר את אותם נושאי משרה. דבר נוסף, ברגע שתמונה המועצה, אז הסעיף הזה כבר לא יחול, אלא אם כן יחול הסעיף הרגיל של גיוס נושאי משרה בתאגיד. מה שכן, אם התחיל הליך איתור, אז הוא יסתיים, גם אם מונתה המועצה. אבל המינוי יהיה טעון אישור של המועצה. המינוי זמני לשנתיים.

<קארין אלהרר (יש עתיד):>
פרקטית, ואם יהיה מינוי כזה ועוד לא יושלם תהליך המינוי, בלאו הכי כל הסיפור הזה מתעכב. אם אני שמעתי נכון, המועצה אמורה להתמנות אוטוטו, אז מה - - -

<דנה נויפלד:>
עדיין ייקח זמן כיוון שאנחנו עובדים על זמן. זה אומר שמרגע שהחוק מתפרסם בשבוע הבא, כבר ועדת האיתור המיוחדת הזאת יכולה להתחיל לפעול. היא לא צריכה להמתין לשום דבר, לא לאישור ולא – הליכי האישור של מועצה של 12 חברים לוקחים זמן. זה הליך שלוקח זמן. האישורים האלה לוקחים זמן. ברגע שהחוק יתפרסם, משבוע הבא, המנכ"ל הזמני - - -

<אתי בנדלר:>
הוא יתפרסם בשבוע הבא?

<דנה נויפלד:>
אני אופטימית. 

<אתי בנדלר:>
זה תלוי בכם. בפעם הקודמת עיכבתם את הפרסום, אז אני לא יודעת. 

<שלמה פילבר:>
ברגע שהוא יתפרסם. 

<דנה נויפלד:>
ברגע שהוא יתפרסם ניתן יהיה להרכיב את ועדת האיתור. עניתי? בסדר? חברת הכנסת אלהרר, קיבלת מענה?

<קארין אלהרר (יש עתיד):>
קיבלתי תשובה. 

<ארז אנצויג:>
המינוי הוא גם לשנתיים, שזו בדיוק תקופת המינוי שנקבעה לגבי סמנכ"ל הכספים בחוק המקורי. זה שומר על האיזון כאשר הבחירה היא ללא מועצה, הבחירה היא מוגבלת בזמן.

<קארין אלהרר (יש עתיד):>
אחרי זה יפטרו אותו? זה מה שאני מנסה להבין. 

<דנה נויפלד:>
לא, יהיו הליכי מינוי חדשים. או שהוא ייבחר, או שלא. 

<קארין אלהרר (יש עתיד):>
מה אתם אומרים, שהמועצה אמורה להיות חותמת גומי?

<דנה נויפלד:>
לא. 

<קארין אלהרר (יש עתיד):>
אז מה?

<דנה נויפלד:>
הפוך. הפוך.

<קארין אלהרר (יש עתיד):>
אבל אם היא לא תרצה את המינוי הזה, מה היא תעשה?

<שלמה פילבר:>
היא תפרסם מכרז חדש ותחליף, זה הכול. 

<קארין אלהרר (יש עתיד):>
היא תיאלץ לפטר אותו.

<שלמה פילבר:>
לא צריך לפטר, הוא נבחר מול המנכ"ל החדש. 

<דנה נויפלד:>
לא, יש לו מינוי מוגבל בזמן.

<קארין אלהרר (יש עתיד):>
אני לא מדברת בעברית. 

<איתן כבל (המחנה הציוני):>
את לא הבנת אותם. הכוונה היא שהוא יתמנה לשנתיים - - -

<קארין אלהרר (יש עתיד):>
בסדר. 

<איתן כבל (המחנה הציוני):>
אין לך מה לעשות. ברגע שההליך יצא לדרך, מהבחינה הזאת נגמר הסיפור. הם יכולים להגיד אוקיי, הרסת בשנתיים הראשונות, לא נורא – זה בפועל, זה הסיפור. 

<אתי בנדלר:>
השאלה היא אם הרסת בשנתיים הראשונות, דהיינו, אם לפני תום אותן שנתיים ניתן יהיה להעביר אותו מכהונתו.

<דנה נויפלד:>
לא. התשובה היא לא. אדם צריך לדעת שהוא בא לתקופה של שנתיים.

<אתי בנדלר:>
לא ניתן יהיה להעביר אותו?

<דנה נויפלד:>
אם יש עילה להעביר מתפקיד, כמו שיש עילה בכל גוף. 

<היו"ר צחי הנגבי:>
כמו כל עילה. לא בוחרים מישהו חדש לתפקיד הזה בהיעדר עילה מיוחדת. 

<דנה נויפלד:>
עילה רגילה, לא בגלל זה שהוא לא מסתדר. 

<אתי בנדלר:>
לא עילה, זה שהוא לא נבחר, אם הוא לא מתפקד כראוי. 

<דנה נויפלד:>
אתי, כמו יועץ משפטי של ועדה. אם הוא לא מתפקד, אפשר להעביר אותו. כמו כל עובד בכל גוף.

<אתי בנדלר:>
יפה מאוד. השאלה היא אם העברה מכהונה טעונה אישור אותו פורום שמינה אותו.

<דנה נויפלד:>
לא.

<אתי בנדלר:>
למה?

<היו"ר צחי הנגבי:>
כמו כל העברה. 

<אתי בנדלר:>
לא, לגבי נושאי משרה יש הוראה מפורשת בחוק, אדוני.

<קארין אלהרר (יש עתיד):>
צודקת היועצת המשפטית. 

<אתי בנדלר:>
בסעיף 47(ב).

<דנה נויפלד:>
ועדות איתור לא מפטרות עובדים גם כשיש הליך מינוי בבחירה. 

<קארין אלהרר (יש עתיד):>
למה, ועדת האיתור לא יכולה לפטר את המנכ"ל?

<אתי בנדלר:>
47(ב) – "הוראות 52(ב)(1) יחולו לעניין מנהל חטיבת החדשות ואולם מינויו והעברתו מכהונה טעונים אישור של רוב חברי המועצה המכהנים". 

<דנה נויפלד:>
זה יחול על הראשון ברגע שהוא יהיה. 

<ארז אנצויג:>
זה יחול על הזמני, זה גם על הראשון. זה יחול על הראשון. אם ירצו לסיים את העסקתו - - -

<היו"ר צחי הנגבי:>
המצב הזה נוצר מכיוון שיש פער בין התקופה הזאת והמועצה – חודש, חודשיים, שלושה, אנחנו לא יודעים. שבוע, שבועיים, שלושה, אנחנו לא יודעים. חגים וכולי. המטרה היא שלא יהיה עיכוב בכינון התאגיד החדש, זה הכול. זאת המטרה. וחזקה על ועדת האיתור, שבה יש שופט שהוא ראש הוועדה, ששם לא יהיו - - - 

<אורן אסף חזן (הליכוד):>
אולי נקבע מועד שבו תהיה חייבת להיות מכוננת מועצה? 

<היו"ר צחי הנגבי:>
אנחנו קבענו. 

<שלמה פילבר:>
זה לא תלוי בנו. מהרגע שהשר חותם, זה לא תלוי בנו. 

<אורן אסף חזן (הליכוד):>
במי זה תלוי?

<שלמה פילבר:>
זה תלוי בוועדה.

<היו"ר צחי הנגבי:>
אלו תהליכים. ישנה ועדה בראשות שופט. 

<אורן אסף חזן (הליכוד):>
יכול להיווצר מצב בפועל שוועדה לא תקום עד מרץ?

<היו"ר צחי הנגבי:>
לא, היא קיימת כבר. 

<איתן כבל (המחנה הציוני):>
היא לא תקום עד מרץ.

<היו"ר צחי הנגבי:>
המועצה?

<שלמה פילבר:>
אתה לא יכול להתערב בוועדה ברשות שופט שבודקת את המועמדים ולהכתיב להם.

<אורן אסף חזן (הליכוד):>
המועצה, כן. 

<היו"ר צחי הנגבי:>
יש שופט, השופט ברנר, שעומד בראש - - -

<דנה נויפלד:>
ועדת המינויים.

<היו"ר צחי הנגבי:>
שהיא זאת שצריכה לאשר. אנחנו לא יכולים להכתיב לה כמה זמן.

<שלמה פילבר:>
זה עובר לוועדת המינויים ואפשר - - -

<אורן אסף חזן (הליכוד):>
יש פה הליך מעוות. אם החלטתם שיש מועצה שצריכה לעזור בהקמה, לא יכול להיות שהיא לא תקום עד - - - 

<שלמה פילבר:>
זאת בדיוק הסיבה שבגללה הפרדנו.

<קארין אלהרר (יש עתיד):>
בוקר טוב. 

<קריאות:>
גאון. 

<שלמה פילבר:>
זאת בדיוק הסיבה שבגללה הפרדנו.

<דוד ביטן (הליכוד):>
בוקר טוב. היא מדברת על זה כבר יומיים. 

<נחמן שי (המחנה הציוני):>
אני מבין שמדובר פה על מינוי מאוד בכיר בין הבכירים ברשות או בתאגיד החדש. מה יהיו הקריטריונים לבחירה הזו? בהיעדר – אני לא אגיד את המילה הזאת כי אתה כבר אלרגי אליה. אבל בהיעדר הגוף ההוא, ההיא, על סמך מה תיעשה הבחירה? פה אנחנו חייבים להוסיף ציבורית - - -

<ינון מגל (הבית היהודי):>
בחירה של מה?

<נחמן שי (המחנה הציוני):>
של מנהל חדשות.

<ינון מגל (הבית היהודי):>
מנהל החדשות? התאמה לתפקיד של עורך חדשות. נחמן, ממך זה מפתיע לשמוע. אם אתה היית צריך לקבוע היום מי עורך חדשות, היית מראיין אנשים עם ניסיון.

<נחמן שי (המחנה הציוני):>
אבל לא סיימתי את דברי. לא סיימתי את דברי. 

<ינון מגל (הבית היהודי):>
אתה שאלת איזה קריטריונים.

<נחמן שי (המחנה הציוני):>
אני שואל איך ייבחר בעל התפקיד? קבעו פורום.

<היו"ר צחי הנגבי:>
בוועדת איתור, שהרגע הקריאו את שלושת - - -

<נחמן שי (המחנה הציוני):>
לפי מה? לפי אילו אמות מידה? כן אני שואל. 

<היו"ר צחי הנגבי:>
לפי אמות המידה שלך בוועדות איתור אחרות. 

<נחמן שי (המחנה הציוני):>
האם זה ייעשה בשקיפות? האם זה ייעשה בצורה חוקית?

<שלמה פילבר:>
כל המינויים ייעשו בשקיפות, דיברנו על זה. יצטרכו להיות מפורסמים ההגדרות של כל תפקיד. 

<אורן אסף חזן (הליכוד):>
ומי מפקח אם יש איזה מינוי שהוא לא במקום?

<היו"ר צחי הנגבי:>
נראה לי שיש פה איזו חשדנות. 

<איתן כבל (המחנה הציוני):>
מעניין למה.

<יואב קיש (הליכוד):>
יש ועדת איתור.

<אורן אסף חזן (הליכוד):>
אין הוא אומר.

<שלמה פילבר:>
זה בראשות שופט, הוועדה הזאת. 

<אורן אסף חזן (הליכוד):>
היא מפקחת על המנהל הכללי הזמני?

<שלמה פילבר:>
היא בוחרת את האדם הזה. ועדת האיתור בשותפות של שופט.

<איתן כבל (המחנה הציוני):>
אדוני היושב-ראש, אנחנו אומרים שופט, שופט, זה כאילו מרפא כל פצע. 

<היו"ר צחי הנגבי:>
זה אמור להנמיך את החשדנות.

<איתן כבל (המחנה הציוני):>
אני לא אומר את זה בציניות. אלא שיש הבדל גדול בין שמינו שופט להיות זה שבוחר את המועצה הציבורית על-פי קריטריונים, לבין העובדה שהוא צריך גם להיות האחד הזה – אפרופו מה שאתה אומר, שהבחירה היא באמת מקצועית. הוא, עם כל הכבוד לו - - -

<שלמה פילבר:>
הוא בחר את סמנכ"ל הכספים גם. 

<היו"ר צחי הנגבי:>
סליחה, איתן, תן לי לעזור לך להיות פחות חשדן. על מה מדובר?

<איתן כבל (המחנה הציוני):>
זו לא חשדנות. זה ממקום ענייני.

<יואב קיש (הליכוד):>
יש שבעה חודשים שיהיה תאגיד, איך אתם רוצים שהם יוכלו לעבוד? ממה?

<היו"ר צחי הנגבי:>
אנחנו רוצים מקצועיות?

<איתן כבל (המחנה הציוני):>
איך אתה היית רוצה שההרכב של מכבי יהיה? 

<היו"ר צחי הנגבי:>
מקצועי.

<איתן כבל (המחנה הציוני):>
תודה. זה הכול.

<היו"ר צחי הנגבי:>
איתן, צריכים להיזכר איפה התחלנו. איפה התחילה קארין אלהרר. היא התחילה ברשות שידור עם מינויים פוליטיים – עם מנכ"ל פוליטי ויושב-ראש פוליטי. עברה לרשות שידור שבה אין לראש הממשלה, לשר התקשורת, לאף אחד מהח"כים פה שום נגישות לתהליכים. רק שופטים בשתי הוועדות שהיו – גם למועצה וגם אלדד קובלנץ, שמונה על-ידי ועדת איתור בראשות שופט. אותו מנכ"ל זמני, שהוא שמונה על-ידי ועדת איתור מקצועית, הוא עכשיו הולך להיות בוועדת האיתור המקצועית יחד עם עוד שופט. בקיצור, אין מה לדאוג, אפשר להתקדם. חבר הכנסת אייכלר.

<ישראל אייכלר (יהדות התורה):>
אדוני היושב-ראש, אני רוצה להוסיף הסתייגות למשפט הזה שכתוב פה, שוועדת איתור לנושא משרה נוסף תבחר את נושאי המשרה הראשונים של התאגיד, ובכלל כך את מנהל חטיבת החדשות וימנו אותם. אני רוצה שתהיה פה הסתייגות שתעבור לכל אורך החוק, ובלבד שהוא יחתום על מסמך נקדי ויתחייב לגילוי נאות של דעתו על כל עניין שעליו הוא מדבר בשידור. אני מתכוון בשיא הרצינות.

<היו"ר צחי הנגבי:>
אוקיי, תגיש את ההסתייגות.

<ינון מגל (הבית היהודי):>
כפי שנעשה בתקשורת החרדית.

<ישראל אייכלר (יהדות התורה):>
כן, נכון. כשאני הופעתי, כולם ידעו מה דעתי. 

<ינון מגל (הבית היהודי):>
לא, אני אומר בכלל, התקשורת החרדית היא מופת ואות לתקשורת עם אינטגריטי ועם יושרה. 
<ישראל אייכלר (יהדות התורה):>
בהרבה דברים, אתה יכול ללמוד משהו. כן, אכן, תודה על האישור. וזה אכן כך. אני שידרתי ב"קול חי" שש שנים ושידרתי בעוד הרבה מקומות. - - - ל"קול ישראל" הרבה, ושמישהו יגיד שאין לנו אינטגריטי. אחד שיגיד את זה. מאתנו ילמדו וכן יעשו. 

<קארין אלהרר (יש עתיד):>
איילה, נכתב כבר הקוד האתי ברשות השידור?

<ישראל אייכלר (יהדות התורה):>
לא, עד לכתיבת הקוד האתי החדש.

<קארין אלהרר (יש עתיד):>
אבל הוא כבר נכתב. 

<ישראל אייכלר (יהדות התורה):>
לא, הוא עוד לא נכתב. 

<דוד ביטן (הליכוד):>
מה הבעיה עם הקוד האתי? נגד ביבי, נגד ביבי, נגד ביבי.

<איילה חסון:>
- - -

<קארין אלהרר (יש עתיד):>
אני בעד. מי כתב?

<שלמה פילבר:>
הרב אייכלר, יש את תפקידי המועצה. בתפקידי המועצה כתוב לקבוע כללי אתיקה לשידור הציבורי. אפשר להוסיף שם שעד לקביעת כללים חדשים, יחולו הכללים הקיימים היום. 

<ישראל אייכלר (יהדות התורה):>
לא הכללים הקיימים היום. היום אין כללים. אני רוצה שיהיה כתוב מסמך נקדי וגילוי נאות. כששדרן עולה ואומר דעה, שיגיד דעתי היא כך, ועכשיו אני משכנע למה דעתי. זה בסדר גמור, אני בעד חופש הביטוי. אבל שלא יבוא כמומחה לענייני משפט, ויגיד דברים שהם אג'נדה פוליטית. 

<ענת אסולין:>
אין לחופש הביטוי סייגים. חופש ביטוי זה חופש ביטוי. 

<ברוך אסקרוב:>
אדוני היושב-ראש, יש – הייתי קורא לזה – לקונה מבנית שנגררת מאז החקיקה בקיץ הקודם, מנהל החדשות. בלי שבחוק יש חטיבת חדשות. הצעתי, כדי להשאיר את הכול פתוח, כי יש אידיאולוגיות מקצועיות שונות בנושא, ודוח לנדס לא אומץ כמו שהיא על חטיבה אחודה, להגיד מנהלי חטיבות חדשות – חטיבת או חטיבות חדשות - - - 

<דנה נויפלד:>
יחיד זה גם רבים. 

<ברוך אסקרוב:>
אולי כדאי להדגיש את זה כי אחרת זה כבר עיצוב דרך הניסוח. 

<קריאה:>
זה מופיע בחוק כבר ככה. 

<היו"ר צחי הנגבי:>
הוועדה שמעה את הניתוח הפרשני שיחיד זה גם רבים. זה בפרוטוקול.

<אתי בנדלר:>
לחוק, הפרשנות קובעת. 

<ברוך אסקרוב:>
אוקיי, תודה. 

<דנה נויפלד:>
"תיקון סעיף 101 – 

בסעיף 101 לחוק העיקרי –

(1)
בסעיף קטן (א), במקום הסיפה החל במילים "האגרה בעד החזקת מקלט טלוויזיה" יבוא "בעד שנת 2015 ואילך לא תיגבה אגרה בעד החזקת מקלט טלוויזיה";
(2)
בסעיף קטן (ב), המילים "וחובות האגרה לפי סעיף קטן (א)" – יימחקו".
זה הסעיף שקובע תשלום חובת האגרה עד יום התחילה. אנחנו כרגע מציעים לתקן את זה כך שהמימון לא יהיה על-ידי אגרת טלוויזיה, אלא על-ידי תקציב המדינה. 

<ענת אסולין:>
אין תגובה, כולם מסכימים. 

<אורן אסף חזן (הליכוד):>
חובות עבר יימחקו?

<דנה נויפלד:>
לא, לא, לא. רק ב-2015 לא נגבתה אגרה ולא תיגבה אגרה. 

<אורן אסף חזן (הליכוד):>
מי גובה את חובות האגרה בשלב הבא? חברה חיצונית?

<קארין אלהרר (יש עתיד):>
אין אגרה, אורן. אין. 

<אורן אסף חזן (הליכוד):>
את החובות. חובות עבר. נו, לא צריך להעיר על כל דבר. חובות עבר, זו שאלה מעניינת. יש 90 גובים ברשות. אני שואל שאלה עניינית, למה להעסיק חברה חיצונית ולא להמשיך להעסיק אותם עד שישלמו חובות עבר או את חלקם?

<שלמה פילבר:>
איפה נציגי הכנ"ר?

<אורן אסף חזן (הליכוד):>
אני שואל שאלה עניינית. כל אחד קופץ בשביל להוציא כותרת. 

<דנה נויפלד:>
השאלה הייתה לגבי הגבייה של האגרה. 

<קריאה:>
שאלת לגבי חוב עבר?

<אורן אסף חזן (הליכוד):>
אני שואל, חובות עבר לא נמחקים. מה קורה עם הגבייה של החובות?

<ואב קיש (הליכוד):>
גבייה של חובות עבר – מדוע מעסיקים חברה חיצונית ולא משתמשים בגובים?

<דנה נויפלד:>
רשות האכיפה והגבייה גובה - - -

<יואב קיש (הליכוד):>
לא, זה לא הם. 

<אורן אסף חזן (הליכוד):>
לא, זו חברה חיצונית, זה לא הם. כדי שזה יהיה ברור, אני רוצה תשובה על זה. 

<יואב קיש (הליכוד):>
אם באמת אכפת לנו מהעובדים ואנחנו לא רוצים להתעמר בהם סתם - -

<אורן אסף חזן (הליכוד):>
או שמדברים על העובדים או שמדברים בכאילו.

<יואב קיש (הליכוד):>
- - אם אנחנו צריכים גבייה לחובות עבר, שיגדירו כמה עובדי גבייה רוצים להשאיר לטובת העניין הזה, זה הכול. 

<דנה נויפלד:>
ענו על זה. 

<בן ציון פיגלסון:>
חובות העבר ימשיכו להיגבות - - -

<אורן אסף חזן (הליכוד):>
מה זה ימשיכו להיגבות, על-ידי מי? 

<קריאה:>
יש אגף גבייה. 

<אורן אסף חזן (הליכוד):>
שנייה. על-ידי מי?

<בן ציון פיגלסון:>
הדרכים - - - קבועות בחוק - - -

<אורן אסף חזן (הליכוד):>
מה זה הדרכים? רשות הגבייה? ההוצאה לפועל? מי?

<יואב קיש (הליכוד):>
מי כבודו? אתה מהכנ"ר?

<בן ציון פיגלסון:>
כן. הכללים לגביית האגרה קבועים בחוק, בזה אין שינוי. 

<אורן אסף חזן (הליכוד):>
מה זה קבועים בחוק?

<דוד ביטן (הליכוד):>
זה לא אומר כלום. 

<קארין אלהרר (יש עתיד):>
לא בחוק מהשנה שעברה, בחוק הקודם.

<אורן אסף חזן (הליכוד):>
היום יש 90 גובים שמתעסקים בגבייה. 90 עובדים שמתעסקים בגבייה של חובות העבר. מה קורה אתם? הם ממשיכים להיות הגובים? לא כולם, חצי מהם, כמה?

<קריאה:>
איך אתה גובה את חובות העבר?

<בן ציון פיגלסון:>
החובות נגבים, כפי שאישר בית המשפט. אנחנו פנינו בבקשה מסודרת לבית המשפט. חלק מהעובדים הקיימים מסייעים בזה.

<אורן אסף חזן (הליכוד):>
כמה?

<בן ציון פיגלסון:>
כמה עובדים? אני לא יודע להגיד כרגע כמה עובדים. 

<יואב קיש (הליכוד):>
השאלה היא כזו, מה התכנית שלך - - -

<בן ציון פיגלסון:>
התכנית שלנו – אני אשיב. 

<יואב קיש (הליכוד):>
אני אסיים את השאלה. 

<אריאל יעקובי:>
התשובה היא שאין להם תכנית. אני יכול לעזור פה?

<בן ציון פיגלסון:>
אני אשיב. 

<יואב קיש (הליכוד):>
הבנו שמעסיקים חברה חיצונית בעניין הזה, וזו בטח לא הכוונה. 

<איילה חסון:>
סליחה, סליחה, אני מבקשת, אתם פוליטיקאים, אתם לא יכולים להתערב ברזולוציות כאלה. 

<יואב קיש (הליכוד):>
בהחלט כן. איילה, אני אגיד לך - - - 

<אורן אסף חזן (הליכוד):>
רגע, איילה, כשזה לא הכיסא שלך, אז אין חשיבות לעובדים?

<איילה חסון:>
אדוני, אני יודעת מה הולך מאחורי - - -

<אורן אסף חזן (הליכוד):>
סליחה, הם עובדים בדיוק כמוך.

<איילה חסון:>
אני יודעת מה הולך מאחורי הקלעים.

<אבי חיים:>
זה לא עניין שלך בכלל. תתעסקי בעניינים שלך, איילה. 

<אורן אסף חזן (הליכוד):>
מה הולך מאחורי הקלעים?

<אבי חיים:>
איילה, תתעסקי בעניינים שלך, לא בגבייה. 

<איילה חסון:>
אדוני, הכיסא שלי לא מעניין אותי. 

<אורן אסף חזן (הליכוד):>
אז אני שואל, אין בעיה, אז בואו נקום, נצא מהדיון, ולא נתעסק בעובדים. אני בעד החל מרגע זה להצביע על החוק כמו שהוא. לא מתעסקים בזה יותר. 
<איילה חסון:>
זה פשוט דבר שהוא לא - - -

<קריאות:>
- - -

<ענת אסולין:>
עד עכשיו לא היה זמן לדבר על זה שאי-אפשר למלא את החוק בשבעה חודשים. אז על העובדים יש לכם - - - 
<איילה חסון:>
- - -

<אורן אסף חזן (הליכוד):>
מצחיקה את. אני מתפלא עליך. אני באמת מתפלא.

<איילה חסון:>
- - - על חשבון עובדים - - - הכיסא שלי לא מעניין אותי.

<אורן אסף חזן (הליכוד):>
לא, זה לא בא על חשבון.

<אבי חיים:>
- - - זו חברה פרטית. זו חברה פרטית, על עובדים שקיימים של רשות השידור 30 שנה, ואת אחת מהם. את אחת מהם, מהגבייה הזאת.

<אורן אסף חזן (הליכוד):>
איילה, אני לא ראיתי איך אני התעלמתי מעובדים אחרים. כל הדיון הזה אני בצד שלכם.

<אבי חיים:>
90 עובדים - - - את לא תזרקי. 

<איילה חסון:>
- - -

<אבי חיים:>
רוצים לזרוק אותם - - -

<יואב קיש (הליכוד):>
איילה, צריך להפריד פה. אף אחד לא מחפש שום דבר יוצא דופן, אבל לא הגיוני שמעסיקים חברה חיצונית במקום להעסיק את העובדים הקיימים, נקודה. על זה אנחנו מדברים.

<איילה חסון:>
- - -

<אורן אסף חזן (הליכוד):>
זו התודה רבה? אז על זה אנחנו מדברים.

<יואב קיש (הליכוד):>
בשביל זה אנחנו רוצים את התשובה של הכנ"ר. בבקשה.

<איילה חסון:>
- - -

<אורן אסף חזן (הליכוד):>
לא אמרנו על חשבון, תקשיבי.

<בן ציון פיגלסון:>
החוק קובע, גם בתיקון הנוכחי שחובות העבר כלפי רשות השידור ישולמו. היינו, אזרחים ששילמו, שילמו. אזרחים שלא שילמו, יש להם חובה, כמו אחרים, לשלם. כרגע כל עובדי רשות השידור שעוסקים בגבייה, ממשיכים להיות מועסקים על-ידי רשות השידור. 

<אילן גילאון (מרצ):>
אתה יודע מה היקף הדבר הזה?

<בן ציון פיגלסון:>
סליחה רגע חברים, שאלתם שאלה, תנו לי להשיב. כדי לתת שירות לציבור, למשל כדי לשלם, פנינו לבית המשפט הוספנו התקשרות שתאפשר מענה אנושי עם יותר שעות. לא שעתיים ביום, ולא שעתיים בשבוע, כמו שהיה בעבר – ואני לא רוצה להיכנס לדקויות האלה, מה היה. כדי לבצע את הגבייה בצורה יעילה ואפקטיבית, הוספנו גם חברה שמסייעת לזה. 

<אורן אסף חזן (הליכוד):>
למה? למה להביא חברה חיצונית?

<קריאות:>
- - -

<בן ציון פיגלסון:>
אני רוצה להבהיר, כרגע אף עובד לא נפגע מהעניין הזה.

<אורן אסף חזן (הליכוד):>
ככה יהיה עד סוף התהליך?

<אריאל יעקובי:>
חברים, מר חזן, יש עובדים מצוינים באגף הגבייה ברשות השידור שהיו אחראיים על גביית האגרה. משבוטלה האגרה, ברור מאליו שבתאגיד החדש לא יהיה להם מקום. עד כאן אנחנו סיכמנו. הצענו – ואני חושב שזה על דעת כל הצדדים – שהעובדים האלה ימשיכו לגבות אקסטרה, על האנשים האלה, את אותם החובות בעבר. רצינו לעשות חיבור ביניהם לבין אגף ההוצאה לפועל בשירות המדינה, זה לא צלח. מה שאני חושב שצריך לעשות, אם הוועדה יכולה לקבל כזאת החלטה, שקבוצת העובדים של אגף הגבייה תמשיך לגבות את החובות האלה עד שהם ייגמרו ועבודתם תסתיים.

<אורן אסף חזן (הליכוד):>
למה שזה לא יהיה ככה?

<בן ציון פיגלסון:>
לא אמרנו שאנחנו מתנגדים. זה לפתחכם, מה שתחליטו, תחליטו. תורו לנו לפטר, נפטר. תורו לנו להמשיך, נמשיך.

<נחמן שי (המחנה הציוני):>
אף אחד לא ישלם את הכסף. איזה אדם ישלם כסף עכשיו?

<קריאה:>
העבודה לא תסתיים אף פעם.

<אבי חיים:>
אריאל, אני אתקן אותך, עובדי אגף הגבייה הם כמו - - -

<היו"ר צחי הנגבי:>
אדוני, תציג את עצמך.

<אבי חיים:>
שמי אבי חיים, אני בוועד אגף הגבייה. 

<נחמן שי (המחנה הציוני):>
מה היקף החובות? 

<אבי חיים:>
עובדי אגף הגבייה הם כמו כל עובד ברשות השידור. הם לא שונים מאף עובד ברשות השידור. החלוקה – אם וכאשר יחליטו להוריד את מספר העובדים – ככה זה אמור להיות גם באגף הגבייה. עובדי אגף הגבייה יכולים לעבוד. פקידה באגף הגבייה יכולה לעבוד גם ברשות החדשה. לא צריך להיות שום הבדל בין עובדת הגבייה לבין עובדת רגילה. זה דבר ראשון. דבר שני, נכון לרגע זה, המפרק שכר את חברת מגע"ר. הוא אומר שהם נותנים שירות. אני טוען שזה השירות הכי גרוע שיכול להיות, רק תלונות מהבוקר עד הלילה על חברת מגע"ר. הם לא נותנים שירותים. עובדי רשות השידור הם עובדים נאמנים, עובדי הגבייה. מעל 30 שנה אנשים נותנים את הנשמה ואת הדם שלהם, ולהגיד להם לכו הביתה ונשכור חברה פרטית, לא יהיה. אסור לתת לזה יד. אתם חייבים לתת לעובדים האלה להמשיך לעבוד, ולחברה הפרטית להגיד ביי-ביי, להתראות. 

<נחמן שי (המחנה הציוני):>
מה היקף החובות היום?

<אבי חיים:>
כ-800-700 מיליון שקל.

<אורן אסף חזן (הליכוד):>
אני חושב שזה יכול להעסיק אותם לעוד הרבה שנה.

<נחמן שי (המחנה הציוני):>
אני מציע מחילת חובות, צחי. צחי, אני מציע מחילת חובות בגלל שהכסף הזה לא ייגבה לעולם. אם רוצים לפתוח דף חדש, שיוותרו גם על זה. 

<אריאל יעקובי:>
למה לוותר על החובות?

<ענת אסולין:>
זה גם על-פי חוק, זה במסגרת רשות השידור.

<נחמן שי (המחנה הציוני):>
הם לעולם לא ייגבו.

<אורן אסף חזן (הליכוד):>
נציג הכנ"ר, יש לכם התנגדות להמשיך להפעיל את מערך הגבייה עם העובדים הקיימים, במקום להשתמש בחברת מגע"ר?

<בן ציון פיגלסון:>
זה לא במקום. אין לנו התנגדות לגבי העסקת העובדים הקיימים, ואנחנו נמשיך להסתייע בחברה חיצונית. 

<אורן אסף חזן (הליכוד):>
למה?

<בן ציון פיגלסון:>
השירות, כשאנשים רוצים לשלם והליכי גבייה של חובות קשים. אנחנו צריכים להמשיך אותם בהסתייעות חברה אחרת. 

<אורן אסף חזן (הליכוד):>
אתה לא יכול לעשות את זה עם העובדים הקיימים?

<בן ציון פיגלסון:>
אי-אפשר עם כוח האדם הנוכחי. 

<רועי פולקמן (כולנו):>
אדוני היושב-ראש, זה טיפה מקומם. אולי גם עובדי השכר הם עובדים מצוינים? עובדי תחזוקה? אנחנו לא ניכנס עכשיו לכל אגף ברשות. 

<אילן גילאון (מרצ):>
יש שאלה יותר מהותית, כמה עולה - - -

<אורן אסף חזן (הליכוד):>
אתה מוכן להתחייב ש-100% מהעבודה הם ייתנו, ומה שתצטרך מעבר, תוסיף?

<רועי פולקמן (כולנו):>
אני בטוח שהם עובדים מצוינים, אבל זה לא הדיון.

<היו"ר צחי הנגבי:>
זה לא חלק מהחוק. 

<אורן אסף חזן (הליכוד):>
למה לא?

<היו"ר צחי הנגבי:>
חברי הכנסת העירו על הנושא הזה. 

<אלעד מן:>
אדוני, הערה קצרה בעניין הזה שוב. אלעד מן, היועץ המשפטי של "הצלחה". אנחנו התעסקנו בנושא אגף הגבייה במשך שנים בצורה הדוקה ביותר. אני חייב להגיד ששביעות הרצון גם של הציבור וגם של בעלי תפקידים בתוך הרשות ממה שקרה באגף הגבייה לאורך השנים והכשלים שהתגלו שם, כולל מה שהוביל לשכירת החברה החיצונית, מדבר בעד עצמו. זאת אומרת, זה אגף שהיו בו כשלים חוזרים ונשנים.

<אורן אסף חזן (הליכוד):>
מה התפקיד שלך?

<אלעד מן:>
היועץ המשפטי של עמותת "הצלחה".

<אריאל יעקובי:>
תגיד לי, איך אתה יודע? היית שם יום אחד. איך אתה אומר כאלה דברים? זה לשון הרע. 

<אלעד מן:>
יש דוחות. יש דוחות גם של - - -

<אריאל יעקובי:>
תאמין לי, אני לא מבין. 

<נחמן שי (המחנה הציוני):>
מה זה עמותת "הצלחה"?

<אריאל יעקובי:>
מאיפה אתה מביא את הנתונים האלה? 

<אבי חיים:>
למה אתה מתערב בכלל?

<אלעד מן:>
החלטה אופרטיבית שהתקבלה בבית משפט בהמלצת הכנ"ר - - -

<אריאל יעקובי:>
בשם מי אתה מדבר?

<אלעד מן:>
אני הסברתי, אמרתי, בשם עמותת "הצלחה". 

<אריאל יעקובי:>
נו, באמת.

<נחמן שי (המחנה הציוני):>
מה זה עמותת "הצלחה"?

<אבי חיים:>
אז לך תצליח, אדוני. שיהיה לך בהצלחה. 

<אלעד מן:>
עמותת "הצלחה" היא זאת שעתרה הבוקר למען מינוי המועצה עם אראל מרגלית.

<נחמן שי (המחנה הציוני):>
את זה הבנו, אבל מה - - -

<אבי חיים:>
שיהיה בהצלחה אדוני, תודה.

<אלעד מן:>
הנושא של 800 מיליון שקל שנמצאים כחוב, ואותו ציין הכנ"ר גם בישיבה הקודמת – עולה החשש שמהנוסח הקיים יכולה להיות פרשנות שהחוב הזה נמחל. ולכן צריך להדגיש, לדעתי, בנוסח שהחוב הישן – לא של 2015, אלא חובות האגרה הישנים, לא של 2015, לא יצא צו בגינם – עדיין עומד לגבייה. עדיין עומד לגבייה. 

<אבי חיים:>
הם עומדים לגבייה, והם צריכים לעבוד עם עובדי הגבייה ולא עם - - -

<אריאל יעקובי:>
יש פה מישהו שאין לו במה אחרת והוא משתמש בכם. נו, באמת, הוא לא רלוונטי. 

<היו"ר צחי הנגבי:>
זה בסדר. רק סבלנות. ניתן מענה למה שאמרת.

<שגב משה:>
סליחה, אדוני היושב-ראש, יש פה בעיה מאוד מאוד רצינית. עובדי הגבייה הם אנשים מסורים ונאמנים, הכול בסדר. אבל הרשות החדשה שתקום – אין בה אגף גבייה. אין גבייה, נכון? אין יותר גבייה מהציבור. לכן, מה שאני מציע, שהמספר של העובדים שנקבע, הוא של עובדים של הרשות החדשה בלבד. עובדי אגף הגבייה ימשיכו לגבות את חובות העבר בשמחה רבה. הם לא ייספרו בתוך עובדי רשות השידור בשום פנים ואופן. שלא יספרו.

<אבי חיים:>
מר שגב היקר, בוא נעשה סדר רגע. עובדי אגף הגבייה הם בדיוק כמוך לכל דבר ועניין. פקידה אצלנו היא פקידה כמו שלכם.

<שגב משה:>
אבל אתה לא מבין. אבל אני אתך.

<קריאה:>
לא הבנת.

<שגב משה:>
אני אתך, מה יש לך? אני אתך. מה, אתה בא נגדי עכשיו?

<אבי חיים:>
אוקיי, דבר. סליחה, אני מתנצל. 

<שגב משה:>
אם ברשות החדשה צריכים להיות 800 עובדים, ולצורך המשך גביות עבר צריכים להיות עוד 80 עובדים, אז יהיה 880. זה הכול, שזה לא יבוא על חשבון זה, אחרת אוי ואבוי לנו. שלמה, אתה צריך לתת על זה את הדעת. 

<היו"ר צחי הנגבי:>
תודה. 

<שלמה פילבר:>
אין בעיה פה. אין בעיה פה. 

<היו"ר צחי הנגבי:>
אין ויכוח. 

<שלמה פילבר:>
אין בעיה כי עובדי אגף הגבייה – אם יצטרכו אותם, וכמה שיצטרכו, יישארו עובדי כונס הנכסים הרשמי של הרשות בפירוק. זה לא קשור לרשות החדשה. 

<אורן אסף חזן (הליכוד):>
אנחנו התחמקנו מהעיקר. אפשר שהכונס יקבל החלטה שהוא לא משתמש בחברה חיצונית והוא משתמש בעובדים הקיימים? 

<היו"ר צחי הנגבי:>
לא, אנחנו לא נכנסים לזה. הוא הסביר את עמדתו. עמדתו היא שהוא ממשיך גם וגם.

<קריאה:>
אבל זה לא נכון.

<היו"ר צחי הנגבי:>
אנחנו רוצים להסביר את החוק. החוק אומר שחובות העבר ימשיכו להיגבות.

<אבי חיים:>
תן לנו את זה, אנחנו נעשה את זה. אנחנו נעשה את זה. מה שהם עושים, נעשה יותר טוב. 

<היו"ר צחי הנגבי:>
חובות העבר, אותם 800 מיליון, לא מוותרים עליהם ולא מוחלים עליהם. יצטרכו החבר'ה של אגף הגבייה והחברה החדשה למצוא את המכניזם איך להמשיך ולגבות. זה לא על חשבון אף אחד. 

<אורן אסף חזן (הליכוד):>
רק שלא יהיה מצב שיפטרו אנשים בשביל לתת עבודה לחברה חדשה. 

<היו"ר צחי הנגבי:>
בואו נתקדם. 

<אילן גילאון (מרצ):>
הגבייה בחברה החיצונית תהיה יקרה יותר. 

<אבי חיים:>
היא הרבה יותר יקרה בטח, מן הסתם. 

<היו"ר צחי הנגבי:>
בכל מקרה מפטרים אנשים. גם באגף הגבייה יפטרו אנשים וגם ברשות השידור יפטרו אנשים. 

<אורן אסף חזן (הליכוד):>
הוא מפטר בשביל להכניס אנשים חדשים.

<גלילה הורנשטיין:>
אדוני, בכל הליך של פירוק במדינה יש קביעת לקוחות, יש חובות. אין הליך אחד שאין. ותמיד גובים את החובות, תחת הפיקוח של כונס הנכסים. לא קשור בכלל לשום דבר.

<היו"ר צחי הנגבי:>
זה בדיוק מה שאמרנו. גברתי מתפרצת לדלת פתוחה.

<גלילה הורנשטיין:>
מכיוון שהייתה פה אי-הבנה. 

<היו"ר צחי הנגבי:>
ברור. זה מה שהבהרנו. בואו נתקדם לסעיף הבא. 

<דנה נויפלד:>
"תיקון סעיף 102 –

בסעיף 102(ב) לחוק העיקרי- 


(1)
אחרי "המשך קיום השידורים בידה" יבוא "ככל שניתן";

(2)
בסוף הסיפה יבוא "ובשים לב לסיום העסקת עובדי הרשות לפי סעיף 106(ב) או בשל פעולה אחרת שנעשתה לצורך התייעלות הרשות".
<אתי בנדלר:>
יש לי הרבה הערות לסעיף הזה, אדוני. הוצהר כאן יותר מאשר פעם אחת שהכנ"ר הגיע למסקנה שהוא יכול לפעול - - - גם השר, ובוודאי המנכ"ל. הוא יכול להפעיל את הרשות בהיקף שידורים שהיה עד עכשיו עם 700 ומשהו עובדים, אם אינני טועה, או עם 700 ומשהו עובדים פחות. 

<שלמה פילבר:>
870 עובדים.

<אתי בנדלר:>
עם 870. זאת אומרת שאין בצמצום מצבת העובדים כדי לפגוע בהיקף השידורים ובתוכנם. מה מוצע כאן?

<גלילה הורנשטיין:>
ובאיכות של השידורים גם. 

<אתי בנדלר:>
חשוב לקרוא את נוסח הסעיף כפי שהיה לפני - - -

<דנה נויפלד:>
יש לזה הסבר נורא קל.

<אתי בנדלר:>
אז תסבירי. אני רק אומר. סעיף 102(ב) כנוסחו הנוכחי אומר כך: "המפרק יפעל בהתאם להוראות פרק זה להמשך פעילותה וניהולה השוטף של הרשות, לרבות המשך קיום השידורים בידיה, בהיקף שהיה נהוג ערב יום הפרסום עד ערב יום התחילה ולהסדרת פירוקה של הרשות". דהיינו, הוטל על המפרק להמשיך ולהפעיל את הרשות בהיקף שהיה נהוג ערב יום הפרסום. מה מוצע כאן? מוצע לסייג את התחולה של הסעיף הזה ולומר ככל שהוא ימשיך לפעול להמשך "פעילותה וניהולה השוטף של הרשות לרבות המשך קיום השידורים בידה ככל שניתן".

<קארין אלהרר (יש עתיד):>
כן, זה מאוד מסוים.

<אתי בנדלר:>
ניתן – ניתן. לא ניתן – גם טוב. 

<שר המדע, הטכנולוגיה והחלל אופיר אקוניס:>
אין לנו מניעה. לממשלה אין מניעה שתורידי את ככל שניתן. לא צריך את זה. 

<דנה נויפלד:>
אבל יש הסבר, אפשר להוריד - - -

<קארין אלהרר (יש עתיד):>
דנה, אבל למה כמו - - -

<דנה נויפלד:>
אם פורשים עכשיו והפורשים - - -

<קארין אלהרר (יש עתיד):>
למה כמו הנוסח הקודם?

<קריאות:>
- - -

<קארין אלהרר (יש עתיד):>
למה לצמצם את הנוסח הקודם?

<שלמה פילבר:>
אני אסביר לך מאיפה זה נולד. 

<אתי בנדלר:>
- - - לסיום העסקתם של עובדי הרשות - - -

<דנה נויפלד:>
אולי נסביר למה - - -

<שלמה פילבר:>
זה נולד, להיפך, מחוסר שיתוף הפעולה, מחוסר הסנכרון עם העובדים הקיימים. יש כללי עבודה מסוימים. אם פתאום יפרשו במכה אחת כמות גדולה של טכנאים למשל, תהיה בעיה של שידורים ברשתות מסוימות לשעות מסוימות. שהוא לא יהיה מפר חוק. 

<שר המדע, הטכנולוגיה והחלל אופיר אקוניס:>
אבל זה בזמן הביניים. זה לא בתאגיד. מה ההסבר?

<דנה נויפלד:>
תנו לי שנייה, אי-אפשר כולם ביחד. זה שאת אומרת שזה עם פתוס, זה לא הופך את זה לקונספירטיבי. הסיבה הייתה, בין היתר, שאם מעודדים עכשיו פרישה מרצון של מאות עובדים, לא ברור מי יפרוש. זה יכול להוביל לצמצום בכל מיני מקומות בתוך פעילות הרשות. ולכן, הוספנו ככל שניתן כי לא ידוע מראש – כרגע יש שתי דרכים שבהן הפעילות יכולה להצטמצם. הפעילות יכולה להצטמצם או מפיטורי עובדים, או מפרישה מרצון. אם זה מפרישה מרצון, הרי העובד בוחר מאיפה הוא פורש וכמה עובדים פורשים. ולכן לא ברור מראש מאילו אגפים יפרשו, וזה יכול לפגוע גם בפעילות של הרשות.

<קריאה:>
אם מחר פורשים כל העורכים המוזיקליים.

<שר המדע, הטכנולוגיה והחלל אופיר אקוניס:>
זה לא משנה את העובדה שתחת אחריותנו, כפי שאני התחייבתי בפומבי, וגם ראש הממשלה, שהשידורים, גם בתקופת הביניים, יימשכו בטלוויזיה וברדיו. 

<דנה נויפלד:>
ואם יפרשו כל "קול המוזיקה"?

<שר המדע, הטכנולוגיה והחלל אופיר אקוניס:>
יפרשו. אני לא מעריך שכל עובדי "רשת ג'" כאבחת חרב יפרשו, ויצטרכו לסגור. יפרשו 20, יפרשו - - -

<קארין אלהרר (יש עתיד):>
וגם הכנ"ר אומר שיש עודף. מה העניין?

<אילן גילאון (מרצ):>
שום דבר לא יצטמצם כתוצאה מזה. הרי זאת תמצית הרפורמה שהוא מדבר עליה. 

<אורן אסף חזן (הליכוד):>
אפשר להסיר. אפשר להסיר. 

<אילן גילאון (מרצ):>
שימו לב, אתם מדברים על רפורמה שמצמצמת ל-180 ונותנת שירותים יותר טובים, ועכשיו את אומרת להיפך מזה. ככל שניתן, אז בואי נשמע. 

<שר המדע, הטכנולוגיה והחלל אופיר אקוניס:>
אנחנו הבטחנו לאזרחים שידור - - -

<אורן אסף חזן (הליכוד):>
הוא יקום מחר בבוקר ויחליט שלא ניתן, ויפסיק - - -

<קריאה:>
אם לא ניתן, מה יהיה?

<קארין אלהרר (יש עתיד):>
זה חייב להיות במתכונת הקודמת.

<אתי בנדלר:>
אתם כותבים בשים לב לסיום העסקת עובדי הרשות לפי סעיף 106(ב). סעיף 106(ב) הוא הסעיף שמדבר על פיטורי העובדים, לא על פרישה מרצון, אלא זה הסעיף שמקנה למפרק – נגיע מיד לסעיף הזה – את הסמכות לפטר עובדים, פיטורי התייעלות. האם אתם אומרים שניתן לפגוע בהיקף השידורים בשל הפיטורים?

<קארין אלהרר (יש עתיד):>
כן, זה מה שהם אומרים.

<שר המדע, הטכנולוגיה והחלל אופיר אקוניס:>
לא. התשובה היא לא. 

<אתי בנדלר:>
אבל זה מה שכתוב. 

<שר המדע, הטכנולוגיה והחלל אופיר אקוניס:>
אז זה לא יהיה. אז זה לא יהיה.

<קריאות:>
- - -

אז תמחק את - - -

<שר המדע, הטכנולוגיה והחלל אופיר אקוניס:>
האחריות על המשך השידור התקין, גם בתקופת הביניים, היא – לא הייתי אומר על הממשלה כדי שלא יגידו שזה הממשלה. אני לא רואה מצב שהשידור – לא ברדיו ולא בטלוויזיה – נפגע. אני מסכים עם היועצת המשפטית שמשרד התקשורת – זה נכון שמספר עובדים מצומצם יותר יכול להיות בעייתי יותר, להקשות. אנחנו בסוף מדברים לשמונה מיליון אזרחים, שנגיד חצי מיליון מהם בוחרים לראות את "ערוץ-11", או להקשיב ל"רשת ב'". אסור שאחד מהם אפילו יפגע. ולכן אנחנו לא ניתן לדבר הזה - - -

<קריאה:>
אבל הם יפגעו.

<קארין אלהרר (יש עתיד):>
אז אתם חוזרים בכם?

<שר המדע, הטכנולוגיה והחלל אופיר אקוניס:>
נשנה את הסעיף הזה. 

<איילה חסון:>
סליחה, נניח שיתפטרו עשרה כתבים בחדשות, איך הצופה לא יפגע?

<שר המדע, הטכנולוגיה והחלל אופיר אקוניס:>
כיוון שאני יודע שבחדשות יש עכשיו מספר כזה של אנשים שיכול למלא את מקומם - - -

<איילה חסון:>
יש מעט מאוד ביחס לחטיבת חדשות - - - 

<שלמה פילבר:>
איילה, הצד השני – כנראה שהכנ"ר יצטרך לשכור עובדים זמניים לתקופת הביניים. 

<איתן כבל (המחנה הציוני):>
זה מה שאמרתי לכם. 

<היו"ר צחי הנגבי:>
איילה, הפתרון הוא שאז ישדרו רק חדשות טובות, בשביל זה לא צריך יותר משני אנשים. 

<ענת אסולין:>
אבל הטלוויזיה זה לא רק חדשות, מה עם המסך? למה לא מתייחסים פה למסך, לצופה? זה לא רק חדשות, זו טלוויזיה. 
<אתי בנדלר:>
העולה מדבריך שהסעיף הזה מיותר. 

<נחמן שי (המחנה הציוני):>
נכון, אז בואו נוריד אותו. אני אומר ככה - - -

<שלמה פילבר:>
אין בעיה, רק צריך להיות ברור שבמידה ואכן יהיה חוסר, לכנ"ר תהיה סמכות לשכור עובדים זמניים.

<גלילה הורנשטיין:>
ברור שיש לו סמכות לשכור, אז למה ככל שניתן?

<קארין אלהרר (יש עתיד):>
לא, זה לא יהיה ככל שניתן.

<אילן גילאון (מרצ):>
למה לשכור אם הוא יכול לא לפטר? אני לא מבין. אתם רוצים לתת שירות אותו הדבר עם פחות אנשים, זה לא בעיה - - -

<נחמן שי (המחנה הציוני):>
רשות השידור ממשיכה לגבות אגרה, למי ששכח. רק לא מזכירים את זה כי זה נכלל בתוך אגרת הרכב, אבל היא מקבלת. לכן הציבור רשאי לקבל את השירות במלואו, ללא פגם. זה שנבוא מאחורי הקלעים - - - תוריד את זה. תוריד את זה. 

<שר המדע, הטכנולוגיה והחלל אופיר אקוניס:>
הורדנו את זה.

<קארין אלהרר (יש עתיד):>
השר אקוניס, אתם מורידים ככל שניתן? 

<אתי בנדלר:>
לא, את כל הסעיף.

<שר המדע, הטכנולוגיה והחלל אופיר אקוניס:>
את כל הסעיף.

<אתי בנדלר:>
את כל סעיף 9. 

<נחמן שי (המחנה הציוני):>
אתם מקבלים את האמון שלנו.

<אילן גילאון (מרצ):>
מי כרגע חותם על חשבוניות במקום ויזנטל? שאלה שמעיקה על האנשים, מי עושה את זה בפועל? מי חותם במקום ויזנטל על חשבוניות? פשוט שואלים, זה לא קשור לחוק. 

<גלילה הורנשטיין:>
אדוני, ברגע שמורידים את הסעיף – הכותרת של הסעיף היא - - - 

<אורן אסף חזן (הליכוד):>
לא מורידים את הסעיף, רק את התיקון מורידים. 

<גלילה הורנשטיין:>
מישהו אמר את כל הסעיף. 

<אורן אסף חזן (הליכוד):>
את התיקון. את התיקון. רק את ככל שניתן מורידים.

<אתי בנדלר:>
לא, את כל הסעיף. את כל סעיף 9 המוצע. 

<קריאה:>
זו ההגדרה של התפקיד שלו כאן.

<היו"ר צחי הנגבי:>
את כל התיקון.

<היו"ר צחי הנגבי:>
את כל התיקון.

<אורן אסף חזן (הליכוד):>
את כל 102(ב)?

<היו"ר צחי הנגבי:>
את כל התיקון החדש. 

<דנה נויפלד:>
לא את 102. 

<אורן אסף חזן (הליכוד):>
את התיקון לסעיף. 

<דנה נויפלד:>
גלילה, את סעיף 9. 

<אתי בנדלר:>
כל סעיף 9 מתקן את סעיף 102(ב). 

<אורן אסף חזן (הליכוד):>
את 9(1) מורידים.

<אתי בנדלר:>
לא, גם את (2). 

<ברוך אסקרוב:>
אם התוספת הזו ירדה, התוספת, תודה רבה.

<אילן גילאון (מרצ):>
עכשיו ויזנטל התפטר, הבוקר, מי במקומו חותם על חשבוניות? זה הכול. 

<שלמה פילבר:>
הכנ"ר יבחר בן אדם, לא אנחנו. הוא בחר אותו, הכנ"ר יבחר, זה תפקידו, הוא מנהל את זה. 

<נחמן שי (המחנה הציוני):>
הוא יבחר מנהל זמני זמני עכשיו?

<שר המדע, הטכנולוגיה והחלל אופיר אקוניס:>
גם ויזנטל נבחר על-ידי הכנ"ר. חבר הכנסת גילאון, אני לא קיבלתי מכתב התפטרות.

<שלמה פילבר:>
אני יכול להגיד באופן לא רשמי שזה יהיה מישהו מעובדי הרשות, ככה הוא אמר, אבל אני לא יודע. 

<אילן גילאון (מרצ):>
המכתב פחות מטריד אותי, החשבוניות יותר. 

<היו"ר צחי הנגבי:>
גברתי, תציגי את עצמך.

<מלי פולישוק:>
שמי מלי פולישוק, אני מדברת בשם אקו"ם, אותם אלה שמייצרים תוכן. תוכן ישראלי, אדוני השר, תרבות ישראלית, מוזיקה ישראלית, שכל כך חשובה לך, ובצדק. עם כל הכבוד לאנשי רשות השידור, שאני מאוד מעריכה, יש גם תכנים ברשות השידור, בשידור הציבורי. הכנ"ר, שאתם מדברים עליו שהוא ינהל והוא יחליט, החליט בהינף יד לצמצם בחצי את התמלוגים שכבר הוחלט עליהם, שהרשות חתמה עליהם, וההתחייבות קיימת בהסכמים. הוא החליט לקצץ בחצי. תמלוגים תקבלו חצי. מה זה תמלוגים? זה אנשים חיים שמתפרנסים מזה ויוצרים את היצירה הישראלית בתחום המוזיקה והספרות. אז אם אתם סומכים על הכנ"ר – והוא לא מומחה לתרבות ישראלית וגם לא לתקשורת – הוא מחליט. למה? כי אין לו כסף? למה? כי משרד האוצר לא העביר את הכסף. אגב, בתשובה לעתירה של "בזק", הוא כותב מה שאנחנו טוענים נגדו, שהאוצר לא מעביר לו כסף ואין לו כסף. זה אחד הדברים שהוא מחליט, אותו כנ"ר שאתם מדברים עליו. אני לא מדברת על האיש, אני מדברת על איך העסק עובד. ומחר הוא יחליט שלא יהיו תכנים של יצירות אחרות ולא יהיה תוכן, יהיה קצת חדשות, והכי גרוע, שיקנו מחו"ל. יקנו בחו"ל סדרות זולות, מוזיקה זולה. לא תהיה יצירה ישראלית. זה כי הכנ"ר החליט. אז כשאתם מדברים על רשות ציבורית ישראלית, כדאי שתתייחסו גם לתכנים, ליצירה במוזיקה ולאנשים שמייצרים אותה, כי זו פרנסתם. ואתם היום לא שמים לב, ובכל מקום כאן לא מתייחסים בכלל לאלה שמייצרים לנו – במקרה שלנו – את המוזיקה הישראלית. כאילו זה יהיה. הוא יעבוד במוסך, והוא ייצר מוזיקה. זה לא עובד ככה. אז נא לתת על זה את הדעת. 

גם בסעיף 10 – אני לא אדבר פעמיים, אז אני כבר קופצת לסעיף האחרון – אתם כותבים התניה מתי משרד האוצר יואיל להעביר כספים, ויש כאן רמזים בכל – אני כבר מסיימת. אז נכון שביטלתם התניה אחת, אבל ההתניה לא מתייחסת רק לעובדים או לנדל"ן. היא מתייחסת לזה שהאוצר מסרב להעביר כספים, והכנ"ר, שבינתיים מנהל את העניינים, אומר אין לי כסף, אז אתם לא תקבלו כסף על מה שכבר יצרתם, על מה שרשות השידור כבר השתמשה בו – אני מדברת על 2014, על 2015, וזה כנראה יהיה גם בעתיד. תודה. 
<היו"ר צחי הנגבי:>
כל החוק הזה נועד למנוע את המצב שאת מדברת עליו. 

<מלי פולישוק:>
אבל בפועל אנחנו חיים את זה. אנחנו חיים את זה. למעלה מעשרה מיליון שקלים שאנחנו צריכים להעביר ליוצרים במוזיקה לא מועברים ליוצרים במוזיקה, וזו הפרנסה שלהם. 

<היו"ר צחי הנגבי:>
אני מבין את זה ומזדהה עם זה, אבל זה לא קשור לחוק. 

<מלי פולישוק:>
זה מאוד קשור לחוק. 

<היו"ר צחי הנגבי:>
זה עם הרשות המבצעת. 

<מלי פולישוק:>
זה מאוד קשור לחוק, כי אתם נותנים לכנ"ר לעשות מה שהוא רוצה. אני לא יודעת אם הוא לא מבין או לא רוצה להבין, ולאוצר לקבוע כמה כסף יעבור. זה בדיוק קשור לחוק הזה. 

<רועי פולקמן (כולנו):>
אדוני, אני מסכים שזה לא בנוסח של החוק. אני מציע שבהחלטת הוועדה כן ייאמר שאנחנו קוראים לכנ"ר ולתאגיד לטפל בחובות האלה. הרי ממילא יהיה דיון - - -

<שלמה פילבר:>
הם יודעים, זו סוגיה משפטית. 

<מלי פולישוק:>
זו לא סוגיה משפטית. כל החוק הזה הוא סוגיה משפטית, ואנחנו דנים עליו לא יודעת כמה פעמים. 

<אתי בנדלר:>
הכנ"ר הגיש תביעה לבית המשפט - - - כי פשוט האוצר מסרב להעביר לו כספים שהוא חייב.

<שלמה פילבר:>
זה לא רק זה, סליחה.

<אתי בנדלר:>
האוצר מסרב להעביר לו כספים שהוא חייב להעביר על-פי החוק. כתוצאה מכך אין לכנ"ר כסף לשלם לכל המטרות.

<עופרה אייבר:>
ואחת מהן היא ההפקות. אין כסף להפקות.

<מלי פולישוק:>
אני רוצה להגיד עוד משפט. עוד משפט אחד מאוד מאוד חשוב. עוד משפט אחד מאוד חשוב. אם מדינת ישראל לא עומדת בהתחייבויות שלה על הסכמים שהיא כבר חתומה עליהם והיא מבטלת אותם באופן חד-צדדי, מה יגידו כל האנשים במדינה הזאת? ויותר מזה, אם ליוצרים שלה היא לא משלמת תמלוגים, למה שמישהו אחר ישלם תמלוגים ליוצרים?

<היו"ר צחי הנגבי:>
נציג הכנ"ר, בבקשה. 

<דרור ויגדור:>
כבודו, אני נציג של הכנ"ר במינוי של בית משפט. באשר לעניין של אקו"ם, הוא נמצא בבית משפט.

<מלי פולישוק:>
אז מה? גם בג"ץ הוגש היום.

<קארין אלהרר (יש עתיד):>
אבל למה הוא נמצא בבית משפט?

<דרור ויגדור:>
אי-אפשר למסור אינפורמציה בפורום כל כך מכובד, ואת הדבר הקטן, שזה נמצא בבית משפט, שיש ויכוחים, טיעונים וטענות וזה קבוע לדיון, לא להזכיר פה. זה בכלל לא עניין של החוק. הפסיקו לשלם עוד לפני שהכנ"ר מונה. הפסיקו לשלם תמלוגים כי יש ויכוח על גובהם. זה לא עניין של הפורום הזה.

<מלי פולישוק:>
יש הסכמים. אדוני, אתה מטעה פה את האנשים. יש הסכמים, והכנ"ר מפר את ההסכמים.

<דרור ויגדור:>
סליחה, זה לא קשור לחקיקה. יש פה הטעייה ברורה. 

<מלי פולישוק:>
ממש לא נכון. ממש לא נכון, ואני לא מקבלת את דבריך. 

<דרור ויגדור:>
המקום שיידון – זה לא קשור. במקרה הזה, זה לא קשור להסכמה מהאוצר. 

<אילן גילאון (מרצ):>
כמה עולה לנו הכנ"ר הזה?

<מלי פולישוק:>
זה ממש לא נכון. כל מה שאמרת הוא פשוט לא עובדות. 

<אילן גילאון (מרצ):>
כמה זה עולה? כמה אתם עולים? 

<אסנת טרבלסי:>
אני רוצה לחזק ולהמשיך מפה. בכל התיקונים אתם לא מתייחסים כמעט בכלל להפקות מקור ולדרמות. לא מתייחסים בכלל, ולא בדיון הזה. זה חלק ממה שהמסך הזה צריך להעלות, וזה חלק ממה שצריך להיות מוקרן, אם לא ה-דבר. כי חדשות זה חלק אחד, והצופים לא באים רק בגלל החדשות. כמו שאתם רואים, רק בפסטיבל טורונטו יש עשרה סרטים ישראליים. אז אני חושבת שמאוד כדאי לתמוך ביצירה ישראלית. האנומליה שנוצרה בתקופה הזאת היא שבכל חודשיים אני ואיגוד המפיקים והאיגודים האחרים צריכים ללכת ולהתחנן למשרד האוצר, לכנ"ר, כדי לקבל את הכסף. קיבלנו עכשיו את הכסף של – לא כולם. למה? אז זה בגלל שמי שצריך לחתום על החשבונית לא הגיע כל השבוע, ועכשיו התפטר. ועכשיו לא ברור. עכשיו זה חשבוניות שמחכות כבר שלושה חודשים. זה אנשים ששילמו להם. שלמה, אני מבינה שהכנ"ר אמור למנות מישהו, אבל זה יכול לקחת גם חודש, אז מה יעשו אנשים בחודש הזה? אני מבקשת, אני דיברתי עם איתן עבדו, חסרות לו חתימות. זה דבר טכני. שמישהו יחתום על החשבוניות. לא צריך לחכות עכשיו, אם יונה ויזנטל התפטר היום ולא הגיע בימים האחרונים לחתום על חשבוניות, זה צריך לקרות. אותו דבר עם הגופים האחרים. דבר שני, דבר נוסף, צריך לדאוג להגדלת התקציב של הדרמות. אין מספיק כסף לדרמות, אבל זה לא הדיון. 
<איתן כבל (המחנה הציוני):>
אני רוצה להזכיר לכולנו – מי שליווה גם בדיון הקודם וגם בדיון הזה – שאנחנו מתייחסים למכלול של רשות השידור. אף פעם לא התייחסנו רק לעובדים, אלא לכל המערכת הכוללת שנותנת גם את השירותים כמו מהסוג שדובר כאן לפני.

<נחמן שי (המחנה הציוני):>
על-ידי מלי, של אקו"ם.

<איתן כבל (המחנה הציוני):>
אני מבקש בעניין הזה כי זה כמו דומינו. בסופו של עניין, הם מוצאים את עצמם נפגעים לא פחות. בנקודות מסוימות הם עלולים למצוא את עצמם נפגעים אף יותר כי אין מי שיגן עליהם בכלל. אנחנו פה כולנו – כל אחד נלחש לו באוזן את מי הוא משרת ועל מי הוא מגן. אבל כאן אין מי שיגן עליהם. ואי-אפשר להתייחס אליהם – זה לא בחוק. חייבים שנצא מכאן עם תשובות גם להם.

<נחמן שי (המחנה הציוני):>
אם אפשר להמשיך את מה שאומר איתן, קודם כל, אלו אנשים שהם לא פחות נפגעים או לחלופין, נשכרים, מהעניין. הם חלק מהקהילה הגדולה הזאת. הכנ"ר צריך לפחות לקחת על עצמו התחייבות, אם הוא פה, לבדוק את העניין הזה שהועלה עכשיו לפנינו. אפילו אם זה לא כלול בחוק, מדובר במיליונים על מיליונים שהולכים לחבורה שיוצרת את התרבות הישראלית. אי-אפשר להשאיר אותם. הדיון בבית משפט הוא רלוונטי. 

<ענת אסולין:>
זה לא עניין של אנשים, זה עניין של תוכן ישראלי עברי. זה לא אנשים. זה חברות הפקה שאמורות לתת שירותים לאינטרס הציבורי, לצופה בבית. זו המחויבות של שידור ציבורי.

<נחמן שי (המחנה הציוני):>
נכון. לגמרי. והשר התחייב שהוא ממשיך באותו היקף, אז הוא גם ימשיך באותו מרכיב של יצירה ישראלית. 

<ענת אסולין:>
אבל זה לא מגיע לידי יישום אף פעם. 

<עופרה אייבר:>
תעביר את החוק הכי מצוין, אבל לא יהיה לך מסך כי - - -

<נחמן שי (המחנה הציוני):>
אז אלה האנשים שיקבלו עכשיו תמיכה ויקבלו את הכסף. 

<דרור ויגדור:>
הנושא של הפקות מקור מאוד קרוב ללבו של הכנ"ר. הוא מודע לזה והוא רוצה לקדם את זה. אין בכלל שאלה בחשיבות העניין. שום שאלה. השאלה היא רק כסף שלא מועבר. יש לנו בעיות עם האוצר. יש שאלה מה זה נקרא הכנסות - - -

<היו"ר צחי הנגבי:>
יש לנו פה נציג של האוצר, זה מר פולקמן. הוא אמר שהוא ינסח אמירה של הוועדה - - -

<רועי פולקמן (כולנו):>
זה לא קשור לאוצר, דיברנו על החלטה.

<שלמה פילבר:>
אדוני יושב-ראש הוועדה, אם אפשר גם לומר לחברי הכנסת הנכבדים שכל הבוקר נלחמו על העובדים שנמצאים היום, שאם אנחנו נאיץ את הפרישה, סביר להניח שהרבה כסף יתפנה גם לדברים האלה. 

<גלילה הורנשטיין:>
זה לא קשור. 

<קארין אלהרר (יש עתיד):>
למה להשוות? למה?

<דנה נויפלד:>
"תיקון סעיף 103 –

בסעיף 103(ב) לחוק העיקרי, במקום הסיפה החל במילים "ומונה יושב ראש המועצה" יבוא "ומונה מנהל כללי זמני – אלא באישור המנהל הכללי הזמני".

תיקון סעיף 106 –

בסעיף 106(ב) לחוק העיקרי, הסיפה החל במילה "ובלבד" – תימחק".

<אתי בנדלר:>
את סעיף 106 קראת כבר? את הסברת את סעיף 106?

<היו"ר צחי הנגבי:>
לא צריך להסביר, לא היו שאלות. 

<אתי בנדלר:>
הוא סעיף מאוד עקרוני, אדוני.

<דנה נויפלד:>
טוב, אני אסביר. 

<אתי בנדלר:>
זה אחד הסעיפים העקרוניים כאן. 

<דנה נויפלד:>
סעיף 106 הוא סעיף שמדבר על עובדי הרשות ועל האפשרות לצמצם את מספר עובדי הרשות. 

<אילן גילאון (מרצ):>
אפשר לקרוא לנו את המקור?

<קריאה:>
- - - את המילה "בלבד"?

<אתי בנדלר:>
לא, את הסיפה, אחרי המילה "ובלבד". 

<דנה נויפלד:>
כל הסיפה של הסעיף. 

<אילן גילאון (מרצ):>
אפשר לקרוא לנו את הסעיף מתוך המקור?

<דנה נויפלד:>
סעיף 106 הוא הסעיף שמדבר על עובדי הרשות. התיקון של סעיף 106(ב) באופן שמוצע יאפשר לכנ"ר לצמצם את מספר העובדים ברשות השידור.

<שלמה פילבר:>
אני אסביר. 

<אילן גילאון (מרצ):>
אז יש לנו הסתייגות, למחוק את הסעיף הזה.

<שלמה פילבר:>
בחוק המקורי כלאו גם את עובדי רשות השידור שרוצים לפרוש בתוך החוק. על זה דיברו פה, על זה שאנשים רוצים לפרוש והאוצר לא נותן. היה אסור להפריש אף אחד. היה איזה מין מצב של אין יוצא ואין בא. אני אמרתי בשם הכנ"ר – הוא עשה בדיקה. יש היום 1,420 עובדים ויש לו צורך ב-870. מבחינתו יש לו את הסמכות – אסרו עליו לפטר עובדים.

<אתי בנדלר:>
לפטר, לא לאפשר פרישה בהסכמה. פרישה בהסכמה, אפשר. אסרו עליו לפטר. 

<קארין אלהרר (יש עתיד):>
יש הבדל בין לפטר לבין פרישה בהסכמה.

<אילן גילאון (מרצ):>
כמה פנו לפרישה בהסכמה? אולי אתה יודע?

<קארין אלהרר (יש עתיד):>
זה היה אמור להיות מהיר יותר, לא התעוררתם. לא התעוררתם בבוקר. 

<אתי בנדלר:>
אין מניעה שעובדים יפוטרו בהסכמה. המניעה היא רק בפיטורים. 

<קארין אלהרר (יש עתיד):>
לבצע לא התעוררתם. 

<שלמה פילבר:>
זו סמכות שנתונה לכל מנהל בכל ארגון, שהוא יכול לפטר עובדים לצורכי התייעלות, דברים מהסוג הזה. 

<דוד ביטן (הליכוד):>
לא, אם מישהו פורש מרצון אפשר.

<שלמה פילבר:>
גם פורש מרצון וגם התייעלות. ההבדל הוא בהסכמה שהייתה. הסעיף שאנחנו הורדנו קבע בחקיקה שתהיה סמכות לפטר עובדים, ואין להם את זכות הערעור, אין להם את זכות הטענה. פה זה לפי הנהלים הרגילים של פיטורים, זה הכול. 

<אילן גילאון (מרצ):>
זה נכנס או יצא? יש לכם שיטה – אתם מכפילים ברגליים, מחלקים בשתיים, ואני לא מבין למה. אפשר לדבר פה דיבור שאפשר יהיה להבין אותו?

<שלמה פילבר:>
זה נשאר. אתה רוצה דוגמה? יש היום עובד רשות השידור שנחשד בפלילים ושעשו לו שימוע, אי-אפשר לפטר אותו. 

<ברוך אסקרוב:>
לא על זה מדובר. לא על זה. 

<שלמה פילבר:>
זו דוגמה. זו דוגמה. 

<ברוך אסקרוב:>
לא, לא, לא, מדובר על פיטורי צמצום. פיטורי צמצום עשו לו. שלמה, איך אתה אומר כזה דבר? אתה עורך דין. 

<שלמה פילבר:>
זכותו של הכנ"ר עכשיו לעשות צמצומי התייעלות. הוא לא יוכל – בפועל, העובד לא - - -

<ברוך אסקרוב:>
לא, אין לו זכות כרגע. 

<קארין אלהרר (יש עתיד):>
כרגע אין לו זכות אבל. 

<דובר:>
אדוני יושב-ראש הוועדה, אני יכול בבקשה לומר מילה פה? בחוק המקורי נאמר באופן מפורש שהכנ"ר לא יכול לפטר אף אחד. השינוי שמבקשים עכשיו זה פשוט להפוך את זה, לעשות דבר הפוך לגמרי. זה לא נכון שהכנ"ר אומר שאפשר להפעיל את רשות השידור עם 870 אנשים, זה לא פשוט כל כך. הוא אומר שאפשר להפעיל את רשות השידור עם 870 אנשים הפעלה מינימלית, כזאת שכמעט לא עושים שום דבר. הוא אומר את זה באופן מפורש. הוא לא אומר שככה אפשר לנהל רשות שידור כפי שאתם הייתם רוצים לראות את הרשות, או כמו התאגיד החדש. זה מה שהוא אומר. 

<היו"ר צחי הנגבי:>
אבל זה לא משנה מה הוא אומר, אנחנו הולכים לתאגיד חדש. על זה מדובר. 

<דובר:>
השאלה מה קורה בדרך עד שמגיעים לתאגיד החדש. 

<קריאה:>
צחי, זה בקשר לרשות הקיימת. סוכם ערב החקיקה - - -

<היו"ר צחי הנגבי:>
אנחנו רוצים לאפשר עכשיו - - -

<שר המדע, הטכנולוגיה והחלל אופיר אקוניס:>
אתה יודע שאפשר להפעיל את - - - 

<קריאה:>
בחוק. בחוק. 

<שגב משה:>
תשאלו את מנהל הטלוויזיה מה זה אומר לעבוד עם 870 עובדים, במה זה פוגע. 

<שלמה פילבר:>
חברים, תשאירו את זה למנהלים. אנחנו לא צריכים לתת לכם תשובות. 

<היו"ר צחי הנגבי:>
מר שגב, נא לשבת בבקשה. אנחנו בתוך הקראה. גמרנו את הדיון הזה. 

<דנה נויפלד:>
 אני אקריא את הסעיף: " תיקון סעיף 113. בסעיף 113 לחוק העיקרי – (1) בסעיף קטן (ב) – (א) בפסקה (3), בסופה יבוא "לעניין זה לא יראו כפגיעה בשידורים – (א) פגיעה שנגרמה בשל פיטורי עובדים לפי סעיף 106(ב) שנעשו כאמצעי לצמצום מספר העובדים או להתייעלות הרשות; (ב) פגיעה שנגרמה בשל פעולה אחרת שנעשתה לצורך התייעלות הרשות"; (ב) אחרי פסקה (3) יבוא: "(4) אין בהוראות סעיף קטן זה כדי לאפשר התערבות בתוכן שידוריה של הרשות.";

<קריאה:>
אז תוסיפי סעיף: כשהמשיח יבוא.

<קריאה:>
תשמע, זה חצי סגירה כי זה כחוט השני בין כל הסעיפים האלה. חצי סגירה. פטנט.

<דנה נויפלד:>
סעיף 113 זה הסעיף של מימון ההוצאות בידי האוצר. כעת, משבוטלה האגרה, זה סעיף המימון העיקרי שמתוכו תמומן "רשות השידור" מ- - המדינה. סעיף 113 קובע את הדרך שבה מועבר הכסף מהאוצר אל המפרק. - -

<ענת אסולין:>
מי החליט מה זו פגיעה בשידור ומה זה לא פגיעה?

<אורן חזן:>
ואם הוא פיטר עובדים ונפגעו השידורים, אז מה? מי לוקח על זה אחריות?

<אתי בנדלר:>
שמה?

<אורן חזן:>
אם הוא פיטר עובדים וכתוצאה מכך יש פגיעה בשידורים – מי לוקח על זה אחריות? 

<אתי בנדלר:>
מאפשרים להם. החוק קובע עיקרון, ואולי כדאי לקרוא את זה - -

<אורן חזן:>
"לא יראו כפגיעה בשידורים." החליט הכנ"ר מחר בבוקר לפטר... אם יהיו רק שידורים חוזרים, מבחינתי זה פגיעה בשידורים. למה אנחנו נותנים לו אפשרות כזאת?

<דוד ביטן:>
- - -

<קריאה:>
בחוק כתוב שהוא מחויב.

<גלילה הורנשטיין:>
אבל בשביל מה צריך את הסעיף הזה? אתי, אני לא מרשה את זה. אנחנו מתנגדים, אנחנו רוצים לבטל את הסעיף הזה.

<ענת אסולין:>
סליחה, אתם לא יכולים לנהל דיון רק חברי הכנסת.

<אורן חזן:>
אני אגלה לך סוד: אנחנו יכולים.

<ענת אסולין:>
אתה יכול הכל ממי, כולנו יודעים את זה.

<אורן חזן:>
שמענו, תודה.

<אתי בנדלר:>
אני מבקשת לדבר: בסעיף הקודם שהוקרא, בסעיף 11, הסעיף הקודם דן באפשרות למפרק לפטר עובדים בלי הגבלה.

<קריאה:>
לא שומעים אותך.

<אתי בנדלר:>
הסעיף הקודם, בניגוד למצב שקיים היום בחוק, מאפשר למפרק לפטר עובדים פיטורי ייעול. צמצום או התייעלות. יפה. הסעיף הזה בא ואומר שהיום קיימת מגבלה בסעיף הבא, הסעיף שבו אנחנו דנים עכשיו, זה הסעיף שדן במימון של תקופת הפירוק בידי האוצר. סעיף קטן (א) שבו קובע את העיקרון שהאוצר יממן, וסעיף קטן (ב) קובע את ההליך, כיצד האוצר יממן. אנחנו יודעים, וכאן אני מדברת במאמר מוסגר, שהאוצר לא כל כך פעל לפי הסעיף הזה – לא פעל לפי הסעיף הזה, והמילה "כל כך" מיותרת. פשוט לא העביר כספים. 

במסגרת אותו סעיף קטן נאמר בפירוש שנציגי האוצר לא יסרבו לבקשה לפי סעיף קטן זה, בקשה להעביר כספים בהתאם למנגנון שנקבע באותו סעיף קטן – המפרק מגיש בקשה מסודרת, רבעונית, "אם סירובם יגרום פגיעה בשידורים, כפי שהיה נהוג בשנתיים שקדמו ליום הפרסום". דהיינו, הכוונה היתה שהמימון האוצר יהיה חייב להעביר למפרק יאפשר את ניהול הרשות. בתקופת הפירוק, כולל כל המחויבויות שעל פי חוק חלות על המפרק. 

מה בבא הסעיף הזה ואומר? וזה בניגוד להבנתי את עמדתך, השר. מה בא הסעיף הזה ואומר? אם כתוצאה מהפיטורים, מהצמצום או מפעולות אחרות להתייעלות, תהיה פגיעה בשידורים, אז לא רואים בזה פגיעה בשידורים. זה בסדר לפי החוק. זה מה - - -

<אורן חזן:>
הסעיף מאד בעייתי.

<קריאה:>
לכן לא צריך את הסעיף הזה בכלל.

<השר אופיר אקוניס:>
אתם חושבים שהסעיף הזה הוא לא נכון?

<קריאה:>

הסעיף מיותר.

<אילן גילאון (מרצ):>
אנחנו תומכים בדעה שלכם.

<אתי בנדלר:>
בהורדת הסעיף?

<אורן חזן:>
אנחנו בעד הורדת הסעיף.

<דוד ביטן (הליכוד):>
תקשיבו רגע. תראו, אנחנו בשלב של פירוק. גם בפירוק, המפרק חייב שיהיה לו איזון תקציבי. אם אין לו איזון תקציבי, אז הוא כמובן יכול לפטר עובדים אבל - - 

<היו"ר צחי הנגבי:>
הממשלה ויתרה כבר על הסעיף אז חבל על הזמן. אני רוצה להמשיך בהקראת הסעיף.

<דוד ביטן (הליכוד):>
זה טריק של האוצר מהסיבה הפשוטה: הרי איפה יכול להיות מצב של חוסר איזון תקציבי? שהאוצר לא העביר כסף שהוא מחויב. ואז הם אומרים: במצב הזה, אם המפרק היה חייב לעשות את זה כי אין לו ברירה, אז יראו את זה כפגיעה. אני מציע להוריד את זה לגמרי.

<קריאות:>
נכון, צריך לבטל את הסעיף זה לגמרי.

<קריאה:>
נכון.

<קריאה:>
חבר'ה, יש לאוצר עמדה אחרת.

<דוד ביטן (הליכוד):>
אין ברירה. זה להכניס אותנו לפינה לא נכונה.

<עפרה סתת מילוא:>
ומה אם האוצר לא העביר כסף להפקות? זו פגיעה או לא פגיעה?

<אתי בנדלר:>
אני רוצה לומר: האוצר לא פעל עד היום בהתאם לחוק, ואני חוזרת על ההצהרה הזאת, כפי שאמרתי בישיבות קודמות. עכשיו רק רוצים לתת גושפנקה לפעילות בניגוד לחוק. זה הכל.

<קריאה:>
אפשר לשתף פעולה כשרוצים.

<קריאה:>
הסעיף בוטל?

<דוד ביטן:>
אני מגיש הסתייגות.

<השר אופיר אקוניס:>
בשביל מה אתה צריך להגיש הסתייגות? בוא נשמע את האוצר.

<קריאה:>
הוא מנסה להגיש הסתייגות על ביטול.

<קארין אלהרר:>
רגע, לא הבנתי. הוא בוטל? השר אקוניס, הוא בוטל?

<היו"ר צחי הנגבי:>
עופר, ממשרד האוצר.

<עופר מרגלית:>
1. אתי, לראייתנו קיימנו את החוק במלואו ואנחנו מסתייגים מהאמירה הזאת שלך. פעם שניה שאת אומרת את זה, ופעם שנייה - -

<אתי בנדלר:>
גם פעם שלישית ואם אתה רוצה אחזור על זה גם פעם רביעית.

<אריאל יעקובי:>
כמה פעמים אפשר - - - על אותו דבר? זה נאמר ארבע פעמים - -

<היו"ר צחי הנגבי:>
רבותי, ב-20:50 יש משחק עם "הפועל באר-שבע", אנחנו צריכים להתקדם. בבקשה.

<אורן חזן:>
הייתי מציע להפעיל מנוף על היושב ראש ולהחרים את השידורים של "מכבי".

<היו"ר צחי הנגבי:>
בבקשה.

<אורן חזן:>
אם לא יבוטל הסעיף, אין משחק.

<היו"ר צחי הנגבי:>
היחידי שהמנוף הזה לא רלוונטי זה אני, כי אני בכל משחק, אני לא מחכה לשידורים.

<עופר מרגלית:>
אם הסעיף הזה יבוטל, זה יחזור לפלונטר שמומו ציין פה לפני דקה. כל מה שהסעיף הזה אומר הוא שלא יוכל לבוא אדם ויטען שעצם זה שעובדים פרשו, כי הם אפילו פרשו מרצון או כי היו פיטורים - שעצם זה שעובדים פרשו זה פגיעה בשידורים. תקראו מה שכתוב פה: פגיעה שנגרמה בשל פיטורי עובדים. זה לא יכול להוות טענה – חבר'ה, פעם היה בשידור רדיו 15 טכנאים ומחר יהיו שניים, זה פגיעה בשידורים בלי קשר אם - - -

<דוד ביטן:>
אבל כתוב פה "פיטורים", לא כתוב פה "פרישה מרצון".

<קריאות:>
· - - לא כתוב "פרישה מרצון".

<אורן חזן:>
אנחנו יודעים לקרוא, עופר.

<ברוך אסקרוב:>
זה על פיטורי הצמצום. אתי אמרה לך. זה לא על הפרישה מרצון, זה על פיטורי הצמצום שאתי אמרה לך.

<עופר מרגלית:>
המסלול שהולכים אליו פה, וגם מומו הצהיר על זה קודם, הוא לדיאלוג עם ההסתדרות ו - - -

<אורן חזן:>
מה זה קשור?

<עופר מרגלית:>
בסופו של דבר, אם הסעיף הזה לא מופיע בחוק, יכול איזה גורם שהוא, לבוא ולטעון שעכשיו עזבו חמישה עובדים ממחלקה כזאת או אחרת, וזה פגיעה בשידורים.

<קריאה:>
אז תשיבו לו.

<אורן חזן:>
תתקן. אז תכניס את המילה "פרישה מרצון" ולא "פיטורים מהתייעלות". תשנה את זה.

<עופר מרגלית:>
לא.

<אורן חזן:>
מה זה לא? זה בדיוק מה שאתה אומר.

<היו"ר צחי הנגבי:>
אורן, אורן.

<ברוך אסקרוב:>
זה תרגיל לחצי סגירה.

<קריאה:>
אין פה תרגילים.

<ברוך אסקרוב:>
לא, הכל תרגילים.

<היו"ר צחי הנגבי:>
אדוני, שב בבקשה. הערה אחרונה כי אני רוצה להתקדם.

<עופר מרגלית:>
הערה אחרונה: הסעיפים פה, אנחנו יכולים לחיות פה בעולם מופלא שיש אין סוף כסף וכל המשרדים פה - - -

<אתי בנדלר:>
אנחנו כבר יודעים שזה לא ככה.

<עופר מרגלית:>
המצב הוא לא ככה.

<קריאה:>
ועד העובדים תרם לזה שיהיה שרונה ב-800,000,000 שקל, מה שהאוצר ויתר למנהל ב-150. אז אפילו בזה אנחנו שומרי סף יותר טובים מכם.

<היו"ר צחי הנגבי:>
תודה, אתה צודק. 

<אילן גילאון (מרצ):>
זה לא בעיה, תאמין לי. אתה בא למערכת שאם היא לא מזיקה היא מועילה. אתה צריך להבין.

<קריאה:>
מי עצר את זה? מי עצר את העסקה המלוכלכת?

<קארין אלהרר (יש עתיד):>
אדוני היושב ראש, אפשר? תודה. הרי בסוף, אם הסעיף הזה יהיה נתון לפרשנות, כמו שהאוצר המציא חוות דעת שנותנת פרשנות... רגע, מצאתם חוות דעת על הנושא - -

<עופר מרגלית:>
לא מצאנו. היא תואמת את החוק שהעברת כרגע.

<קארין אלהרר (יש עתיד):>
לא, היא לא תואמת את החוק שהעברתי, וגם הראנו לכם את זה בפרוטוקול. עופר, בפרוטוקול זה היה כתוב, היועצת המשפטית הראתה לכם את זה. 

<היו"ר צחי הנגבי:>
מה את מציעה?

<קארין אלהרר (יש עתיד):>
אני מציעה להוריד את הסעיף הזה.

<היו"ר צחי הנגבי:>
אוקי, אז תעלי את זה להצבעה. עוד מעט נגיע להצבעה. הבנו. תודה. מתקדמים.

<אתי בנדלר:>
יש לי רק שאלה – לאור הפרשנות היצירתית, עופר, אני רוצה לשאול אותך האם בעצם מה שאתה מנסה לומר זה שלא יראו בצמצום מספר העובדים לכשעצמו כפגיעה בשידורים? מהטענה הזאת אתה מחפש? אז את זה אני מוכנה לכתוב - -

<קארין אלהרר:>
אז תכתבו את זה ככה.

<אתי בנדלר:>
אני מוכנה לכתוב: לעניין זה לא - - -

 <ברוך אסקרוב:>
אבל אתי, זה נותן הכשר לפיטורי הצמצום.

<יואב קיש (הליכוד):>
הולכים לפטר עובדים, אם לא ברור לך. אי אפשר להגיד שברגע שפיטרת פגעת.

<ברוך אסקרוב:>
הולכים לסגור, כן. לא, אבל מה זה הולכים לפטר? אבל הרשות נסגרת. 

<היו"ר צחי הנגבי:>
חברי מהקואליציה, אדוני השר, יש לנו את הסעיף האחרון. כשאנחנו נקריא את הסעיפים להצבעה אתם תשמעו את כל הנוסחים. בבקשה.

<דנה נויפלד:>
אני מקריאה את הסעיף. זה סעיף שכבר נאמר פה שישתנה אבל אני צריכה להקריא אותו בשביל ההצבעה: "(2) אחרי סעיף קטן (ב) יבוא: "(ב1) על אף האמור בסעיפים קטנים (א) ו-(ב) אחרי יום י"ח בתשרי התשע"ו (1 באוקטובר 2015), לא תעביר המדינה למפרק את הסכום הנדרש למימון יתרת ההוצאות לתשלום, אלא אם כן מתקיימים שניים אלה: (1) פונה מתחם "רשות השידור" בתל אביב; - - 

<קריאה:>
זה בוטל.

<דנה נויפלד:>
אני צריכה להקריא כדי שיהיה אפשר להצביע.

<אתי בנדלר:>
להצביע?

<דנה נויפלד:>
יהיה על זה תיקון, נכון?

<קריאות:>
לא, זה בוטל. זה יבוטל.

<אתי בנדלר:>
המדינה עומדת היום אחרי הצעת הסעיף הזה?

<דנה נויפלד:>
רגע, משנים אותה אבל. את סעיף (1) משנים.

<שלמה פילבר:>
סעיף (1) נשאר ומתקנים את הנוסח.

<אתי בנדלר:>
אז מה הצעת הנוסח החדש?

<שלמה פילבר:>
אני אומר מיד. הצעת הנוסח היא ש"החוזים על פינוי מתחם שרונה בתל-אביב יכללו תאריך מוקדם ככל האפשר לפינוי המתחם."

<קריאה:>
אם אני לא טועה, אבי ניסנקורן אמר שלושה חודשים.

<באסל גטאס (הרשימה המשותפת):>
גברתי היועצת המשפטית, זה לא ניסוח חוקי. זה לא רציני. אמרת שאתה רוצה שהחוק יהיה מנוסח טוב, זה לא ניסוח חוקי.

<אתי בנדלר:>
אני אקרא: "סעיף (2) אחרי סעיף קטן (ב) יבוא: (ב1) על אף האמור בסעיפי קטנים (א) ו-(ב), אחרי יום" – אני לא יודעת איזה יום, תכף אנחנו נדבר על זה – "לא תעביר המדינה למפרק את הסכום הנדרש למימון יתרת ההוצאה לתשלום, אלא אם כן נחתמו החוזים לפינוי מתחם "רשות השידור" בתל-אביב."


<היו"ר צחי הנגבי:>
מעולה.

<אתי בנדלר:>
עד איזה יום?

<שלמה פילבר:>
אנחנו דיברנו על בין חודשיים לשלושה. אני אמרתי חודשיים, הוא אמר שלושה.

<קריאה:>
אבל ה-1 באוקטובר צריך להשתנות.

<אתי בנדלר:>
אני רוצה לומר לך, אדוני המנכ"ל: ככל שהזמן העומד לרשות המדינה לחתימה על החוזים האלה הוא מצומצם יותר, מצבו של הצד השני טוב יותר כי אתה יודע - -

<עופר מרגלית:>
אתי, עובדים על זה שנה כבר. זה לא רלוונטי, יש חוזים מוכנים.

<אתי בנדלר:>
אז למה לא נתתם אישור? 

<עופר מרגלית:>
נתנו אישור, זו לא הבעיה.

<אתי בנדלר:>
אז עד איזה יום?

<רועי פולקמן:>
ה-1 בדצמבר.

<אריאל יעקובי:>
· - - אני אומר לך מראש, שלא תגיד שלא אמרתי.

<שלמה פילבר:>
עופר, הם יכולים להיות רגועים שעד ה-1 בנובמבר אתם תקבלו חוזים חתומים?

<קריאות:>
מה פתאום? איפה?

<עופר מרגלית:>
מוקדם ככל האפשר, כרגע מדובר על עד מרץ אבל זה לא יהיה כתוב בחוק.

<אילן גילאון (מרצ):>
ודאי, אתם תשלמו את זה במחיר של - - -

<באסל גטאס (הרשימה המשותפת):>
אבל כל סעיף 2 מתייתר.

<רועי פולקמן:>
לא, רק סעיף קטן (2) דובר עליו.

<דובר:>
אדוני היושב ראש, אני רוצה לומר דבר שהוא נראה לי חשוב: כאן מדברים על הכונס הרשמי אבל הוא לא נמצא פה ולא שואלים מה דעתו. מצד שני, מפילים עליו כל מיני מעשים - - 

<דוד ביטן:>
הוא לא פה? מישהו אמר לו לא לבוא?

<דובר:>
- מצד שני, לא ניתן לומר בסעיף שמתנים תשלום של הפעלת הרשות באיזה מעשה מסוים של הכונס. אם הוא לא יעשה, אז ישביתו את הרשות? זה פשוט מעשה חלם. אי אפשר להכניס חקיקה מהסוג הזה, שהמימון של האוצר להפעלת הרשות תלוי באיזו גחמה של דוד האן. 

<היו"ר צחי הנגבי:>
למה לא הערתם את זה?

<דובר:>
הערנו את זה 100 פעמים בכתב.

<היו"ר צחי הנגבי:>
הממשלה לא קיבלה את עמדתכם?

<דובר:>
לא יודע. אני לא הופעתי בפני הממשלה. אני דיברתי עם דנה 20 פעם, שלחתי לה מכתבים. - - - שהחוזים תלויים בוועדה. אני מדבר בשם הכנ"ר, מכתב שהונח היום על שולחן כל חברי הוועדה, שנאמר בו שלא ניתן להתנות שום מעשה, כמו שאתה מזמין בית, אתה מדבר עם הקבלן? אתה שואל אותו מתי או שאתה קובע לו מתי? אתה צריך לדבר איתי, אנחנו הקבלן – מתי הדברים ניתנים לביצוע? מתי אני יכול לפטר, מתי אני יכול לסגור, מתי אני יכול לעשות. לא התייעצו אתנו. בסעיף הזה, אני מבין שהגיעו לאיזו הבנה שאין פיטורים עד ה-31 במרץ. זה יפה מאד, זה מקובל, אנחנו לא צד לעניין הזה. עד אותו יום לא יכולה להיות שום התניה שהוא לא יעביר לנו כספים בגלל דבר כזה או דבר כזה. אנחנו, את הנושא של שרונה מקדמים כל הזמן. יש הסכמים ונחתום עליהם כנראה בתוך חודשיים שלושה. אני אומר ישר שאחר כך יצטרכו לעשות התאמות במקומות החדשים, וזה יסחוב אותנו כנראה עד ה-31 במרץ. הדברים הם על השולחן.

<אתי בנדלר:>
לא מדברים כרגע על תאריך פינוי, מדברים רק על החתימה.

<היו"ר צחי הנגבי:>
לא מדובר על הפינוי, מדובר רק על החתימה.

<אתי בנדלר:>
עד איזה תאריך?

<רועי פולקמן:>
עד ה-1 בדצמבר.

<דובר:>
אז אני אומר לאדוני שהחתימה תהיה באותם חודשיים שלושה, אבל היא לא יכולה להיות מותנית - - 

<קריאות:>
· - -

<דובר:>
קודם כל, האוצר צריך לאשר את זה. ב. זה לא יכול להיות מותנה במימון.

<היו"ר צחי הנגבי:>
הבנו אבל אנחנו לא מקבלים את זה. 

<דובר:>
לא מקבלים את זה?

<היו"ר צחי הנגבי:>
לא. אנחנו עשינו שינוי. זה לא פינוי כבר אלא החתימה על החוזים אז אין לך בעיה.

<דובר:>
אז אם הכנ"ר לא יחתום, יסגרו את "רשות השידור". 

<היו"ר צחי הנגבי:>
כדאי שיחתום.

<דובר:>
זה לא פתרון טוב. הפתרון הוא שנגיד שהוא התרשל ויסגרו את הרשות - - 

<קריאות:>
· - -

<דובר:>
זה לא חכם.

<היו"ר צחי הנגבי:>
בסדר. מומו, מה התאריך שכותבים בסעיף האחרון?

<אורן חזן:>
1 בדצמבר.

<אילן גילאון (מרצ):>
תרשום "חייב להימכר". זה ישפיע טוב על המחיר.

<עופר מרגלית:>
החוזים מוכנים, מה יש לחכות עד ה-1 בדצמבר?

<קריאה:>
אתי, לכל המאוחר עד...

<אורן חזן:>
רק שאלה – מה קורה אם אין קונים?

<קריאה:>
ובלבד שנקבל את אישור האוצר קודם.

<היו"ר צחי הנגבי:>
רבותי, קודם כל, אני מבקש לסכם את הדיון. אני מצטער, הייתי צריך להצביע ב-15:00, עכשיו 15:20 ואנשים צריכים לצאת. אני רוצה להודות לכל המשתתפים. התחלנו ברוח הרבה יותר לעומתית - - 

 אני רוצה להודות לכל המשתתפים. התחלנו ברוח הרבה יותר לעומתית

<רוברט אילטוב (ישראל ביתנו):>
רגע צחי, לגבי...

<היו"ר צחי הנגבי:>
סליחה, מנהל הרדיו פה? 

<שמעון אלקבץ:>
כן.

<היו"ר צחי הנגבי:>
אני חייב הסבר לאילטוב על נושא רדיו רק"ע. בבקשה.

<שמעון אלקבץ:>
ברשותך, אני רוצה להתייחס לא רק לסיפור של רק"ע משום שמדובר בנושאת מטוסים גדולה, שרק"ע הוא חלק מהסיפור. - -

<נחמן שי (המחנה הציוני):>
רק טייסת אחת...

<שמעון אלקבץ:>
רק טייסת אחת. 

אני מנהל "קול ישראל". אנחנו נמצאים היום במצבת כוח אדם של 457 עובדים, שמתפעלים שמונה תחנות רדיו: את "רשת ב'", רשת האקטואליה המואזנת ביותר במדינה, עם למעלה ממיליון מאזינים. את "רשת א'", שזו רשת של תרבות, של מדע, של פנאי, של ידע, של תסכיתים, שבחלקה גם משלבת גם את שידורי המורשת. בענין הזה, אנחנו גם אנשי בשורה, ואת הדברים האלה גם אמרנו בוועדת הקליטה של הכנסת, ששידורי "רשת מורשת" יתנתקו מ"רשת א'" ויהפכו לרשת עצמאית לכל דבר וענין. ובשל כך, השידורים של השפות – אנחנו משדרים בנוסף לשפה הרוסית, ששם כרגע עובדים 26 עובדים ולא כפי שנאמר בהתחלה, לא 24 שעות ביממה, ובכוונתנו לנתק את 12 השפות שמשודרות במסגרת השידורים בשפה הרוסית, ששם עובדים 29 עובדים, ולאפשר לשידורים בשפה הרוסית לשדר בצורה עצמאית ומוחלטת. עשינו את זה אחרי שבחנו את הדברים גם ברמה הכלכלית – זאת תחנת רדיו שמסוגלת לייצר סדר גודל של 4,500,000 שקלים בשנה עם ידיים קשורות מאחורי הגב. שידורי "רדיו מורשת" יהפכו לשידורים 24 שעות ביממה עד כניסת השבת ומצאתה, והם יהוו פלטפורמה שתוכל להוות ביטוי לקהל המסורתי, דתי, חרדי, בנוסף לתחנות הרדיו "קול חי" ו"קול ברמה", ו"גלי ישראל", שמשודרות כיום במסגרת הזכיינות של הרשות השנייה.

בנוסף לתחנות האלה, גם "קול המוסיקה" וגם "88FM" שחוגגת - -

<באסל גטאס (הרשימה המשותפת):>
"קול ישראל בערבית", זה לא שייך אליכם?

<שמעון אלקבץ:>
אנחנו גם נדבר על "קול ישראל בערבית", אבל למרות שהיא חלק של "רשת ד'", יושב פה גם המנכ"ל יאסר עטילה, היא חלק מהשידורים שלנו. אני נמצא היום בסיטואציה, חבר הכנסת, שמחודש מאי פרשו אצלי גם מרצון וגם שלא מרצון 43 עובדים. אני נמצא היום במצוקה גדולה מאד משום שמדובר, כמו שאמרתי, בשמונה תחנות רדיו, שמשדרות 24 שעות ביממה - -

<נחמן שי (המחנה הציוני):>
אתה כולל גם צוותים טכניים?

<שמעון אלקבץ:>
גם את הצוותים הטכניים, בוודאי. רק כדי לדבר את האוזן – ב"גלי צה"ל", נחמן, שאתה ניהלת, יש 52 טכנאים על שתי תחנות: על "גלגל"צ" ועל "גלי צה"ל". אנחנו נמצאים היום במצב שבו מצבת כוח האדם של הטכנאים עומדת על משהו כמו 70, וברור שבכל מקום ובכל תחום - אין תחום שלא נבצע התייעלות אבל אם אנחנו רוצים שהניתוח יצליח והחולה לא ימות, אנחנו צריכים לדאוג שהשידור הציבורי יימשך. תודה.

<היו"ר צחי הנגבי:>
תודה רבה. אז אני חוזר לדברי הסיכום – התחלנו ברוח קצת יותר לעומתית זה לזה. אני חושב שהמאמצים שעשו גם הממשלה, גם האוצר, גם השר, המנכ"ל, ההסתדרות ואבי וכולם הורידו לפחות חלק מהמתח אבל עדין יש פה בעיה ומועקה, וזה לא דבר שנעלם אבל לפחות אנחנו יכולים לעבור את החודשים הבאים עם יותר ניסיון להגיע להסכמות.

אנחנו נעשה את ההצבעות בצורה מאד טכנית, סעיף סעיף.

<אורן אסף חזן (הליכוד):>
אפשר דבר אחד לפני ההצבעות, שהתעלמנו ממנו לגמרי?

<היו"ר צחי הנגבי:>
בבקשה.

<אורן אסף חזן (הליכוד):>
בכל השיח, אמנם הגעתם לאיזה שהוא סיכום עם ההסתדרות ולשבת להידברות אבל אנחנו שוכחים פלח נרחב של העובדים שאין לו שום התייחסות בשום מקום, זה אלה שנופלים בתפר שבין 45 ל-50, ש-50 הם בפנסיה ועד 45 הם נמצאים בחוץ ובעצם הולכים בלי כלום. לא היתה לזה שום התייחסות פה היום.

<ינון מגל:>
היה, היה, אני דיברתי על זה. 

<נחמן שי (המחנה הציוני):>
ינון דיבר על עובד מסוים.

<ינון מגל:>
לא, דיברתי על ועדת חריגים.

<היו"ר צחי הנגבי:>
אבל זה לא הרזולוציות של החוק אבל זה חשוב שזה יעלה בדיונים עם ההסתדרות.

<קריאה:>
בנוגע לעובדים, אני חושבת שכדאי לתת פתרון לסוגיית עובדי החינוכית. יש לנו פה את יעקב - - -

<היו"ר צחי הנגבי:>
בבקשה, הטלוויזיה החינוכית רוצים לומר משהו?

<אורן אסף חזן (הליכוד):>
אני חושב שלא סיימתי...

<היו"ר צחי הנגבי:>
אנחנו כבר קיבלנו את עמדתך.

<אורן אסף חזן (הליכוד):>
אז אני מחליט, וזה ייכנס לפרוטוקול, שמ-45 יוצאים לפנסיה מוקדמת, כמו בצבא.

<היו"ר צחי הנגבי:>
לפרוטוקול בהחלט אבל לא לחוק. אפשר להוציא אמירה - -

<אורן אסף חזן (הליכוד):>
זה יכנס במשא ומתן?

<היו"ר צחי הנגבי:>
כן.

<קארין אלהרר:>
עופר, יש ועדת חריגים?

<היו"ר צחי הנגבי:>
נציג הוועדה במשא ומתן זה אורן חזן.

<קריאה:>
השאלה אם הוא מהצד של הממשלה או מהצד של העובדים? מהצד של ההסתדרות או של העובדים?

<יעקב ברנקין:>
שמי יעקב ברנקין, אני יושב ראש ועד המהנדסים בטלוויזיה החינוכית. אני רוצה להגיד שעובדי הטלוויזיה החינוכית מצאו את עצמם על לא עוול בכפם בתוך החוק הזה - -

<היו"ר צחי הנגבי:>
כמה יש? 500?

<יעקב ברנקין:>
עובדי הטלוויזיה החינוכית? 180. - - הם מצאו את עצמם בתוך החוק על לא עוול בכפם. אתם יודעים שאין שום קשר בין רשות עצמאית ליחידת סמך של משרד החינוך. אנחנו לא יודעים מה אנחנו עושים בתוך החוק הזה. אף על פי כן, סעיף 120 בחוק אומר שהטלוויזיה החינוכית תפסיק את שידוריה ביום התחילה. יש גם התייחסות לחלק מהעובדים שיקלטו בתאגיד החדש, יש גם התייחסות לחלק מהעובדים שיפרשו לגמלאות. עדין זה לא מכסה את כל ה-180 איש. יש שתי קבוצות שאולי הן מוגדרות, וקבוצה גדולה נוספת שהחוק לא נותן לה פתרון.

אנחנו היינו רוצים לדעת מי הגורם במדינה שאחראי על הקבוצה הזאת. מה קורה עם העובדים האלה למחרת יום התחילה? 

<היו"ר צחי הנגבי:>
מומו, יש תשובה? 

<שלמה פילבר:>
אני לא מכיר את הסוגיה. לא.

<היו"ר צחי הנגבי:>
מישהו מכיר את הסוגיה של עובדי הטלוויזיה החינוכית? קארין זה עלה בחוק? מי העלה את זה?

<קארין אלהרר (יש עתיד):>
זאת היתה הצעת החוק הממשלתית, שהחינוכית - -

<אריאל יעקובי:>
אדוני היושב ראש, היחידי שיכול לשפוך על זה אור זה אני. הכוונה היתה שבעצם עובדי הטלוויזיה החינוכית ייטמעו בתוך הרשות החדשה. הגענו למצב שצריך היה להחליט מה תכנית הפרישה והניוד כי הם עובדי מדינה, בשונה מעובדי "רשות השידור", שתחול עליהם. ישבנו שתי ישיבות, ומאז אנחנו ממתינים לאוצר. זהו. אין לנו טיוטה להצעה. יושב פה עופר מרגלית, יעשה לך ככה, אבל זה ככה. 

<היו"ר צחי הנגבי:>
עופר, זה קשור לאוצר?

<עופר מרגלית:>
כרגיל, אנחנו רואים את הדברים מעט אחרת. מעט. הוחלט גם בהצעת החוק הממשלתית שבעצם ב"רשות השידור" יהיה גם ערוץ ילדים שיוקם, וזה ייתן מענה לתפקיד שאמורה למלא היום הטלוויזיה החינוכית. בנוגע לעובדים – חלקם ייטמעו ברשות החדשה וחלקם יאלצו לפרוש, כשהתנאים שהובטחו לעובדי החינוכית הם אותם תנאים של "רשות השידור", שזה תנאים מפליגים לעומת תנאים של עובדי מדינה רגילים - -

<קריאה:>
סליחה, לא נכון. לא נכון. לא הגשתם שום הצעת פרישה אלינו. אתם לא הגשתם שום הצעה. אתם הגשתם הצעת פרישה של אפריל 2013. תדייק בדברים. תן את זה בכתב - - - אתם לא רואים אותנו ממטר.

<עופר מרגלית:>
זה לא נכון.

<היו"ר צחי הנגבי:>
רבותי, אני מצטער. אנחנו לא יודעים לפתוח עכשיו את הענין הזה.

<קריאה:>
סליחה, יש כאן בעיה רצינית - - -

<השר אופיר אקוניס:>
רק רגע, סליחה, אני אענה: לעובדי טח"י – הממשלה הקודמת, ובענין הזה אני תומך תמיכה מלאה בהצעת החוק שהובאה ואושרה בוועדת אלהרר, על הקמת שלושה צ'אנלים. בעצם הפעלה של שלושה ערוצי טלוויזיה באמצעות התאגיד הישראלי, כאשר ערוץ הילדים והנוער, שהוא אחד משלושת הערוצים, הערוץ בעברית, הערוץ בערבית שהיה ידוע, אדוני, בשם "ערוץ 33" – ערוץ הילדים והנוער יהיה מבוסס רובו ככולו על פעילותה של טח"י. זה רעיון טוב, נכון, ואני מברך על כך.

<קריאה:>
אז למה לא נשאיר את החינוכית כמו כל השנים? למה הכנסתם את החינוכית לחוק?

<השר אופיר אקוניס:>
לא.

<קריאה:>
למה לא? 

<קריאה:>
מה קורה עם העובדים?

<השר אופיר אקוניס:>
אמרתי שזה נכנס בחוק הקודם וזה דבר נכון. הנה, אתה רואה? לא כל מה שעשו בפעם הקודמת - -

<קריאה:>
בנו על הנדל"ן בלי לבדוק לעומק.

<קריאות:>
· - -

<השר אופיר אקוניס:>
הנדל"ן שם לא נוגעים בו, הוא לא של המדינה. ברוך, הנדל"ן זה של "קרן רוטשילד" בכלל.

<ברוך אסקרוב:>
בדיוק. בנו בלי ללמוד. בנו על הנדל"ן בלי לבדוק אלמנטארית אפילו למי זה שייך.

<היו"ר צחי הנגבי:>
נא לשבת. רבותי, אני מסכם עכשיו. אני מבין שיש אנשים שלא הגיעו למיצוי כלל 3000 הנושאים שהם רצו לדבר עליהם, אז תוותרי על זה.

<ענת אסולין:>
· - -

<היו"ר צחי הנגבי:>
אני לא מתווכח. רבותי, אנחנו נפרדים כרגע מכל מי שאיננו חבר כנסת או עובד מדינה. מודים לכל האורחים. תרמתם תרומה של ממש לחוק הזה ולשיפור שלו בהרבה נושאים. תודה רבה בשם כל הוועדה.

<ענת אסולין:>
זה לא הגיוני שאנחנו הולכים כשאתם הולכים להצביע על חוק שלא יכול לקרות בלוח זמנים הזה. אתם עושים עוול. כל מי שהצביע פה, עושה עוול לתרבות הישראלית. אתם יודעים את זה. 

<היו"ר צחי הנגבי:>
זה נאמר הרבה פעמים. תודה.

<ענת אסולין:>
אתם יודעים את זה. זה לא יכול להיות במרץ 2016. לא יכול להיות אפילו פרק בסדר, כלום. תצביעו.

<עפרה סתת מילוא:>
אתה פשוט לא נותן מענה ליצירה הישראלית. שנה שלמה לא יצא כסף. אתם לא נותנים כסף לזה.

<ענת אסולין:>
זה לא דיון. סתם נתנו לנו לדבר וזהו. זה לא דיון.

<היו"ר צחי הנגבי:>
נא לסגור את הדלתות. נא לשבת. רבותי, אני אקריא את השמות של אלה שצריכים להשתתף בהצבעה כדי שלא יהיו לנו אחר כך תקלות. בוועדה יש 15 חברים: צחי, דוד ביטן, מיקי זוהר פה, יואב קיש, אורן חזן - יחזור, רועי פולקמן פה, ינון מגל פה, ישראל אייכלר ויצחק וקנין. נחמן שי, יוסי יונה, קארין אלהרר, באסל גטאס, רוברט אילטוב פה, ואילן גילאון פה. בסדר, כולם פה. יש פה למעשה 15 אנשים בעלי זכות הצבעה, כאשר נגוסה מצביע כל עוד אורן חזן איננו, ואיתן כבל מצביע כל עוד נחמן שי איננו. אז אנחנו בהרכב מלא.

<אתי בנדלר:>
סליחה, אתה גם מציג את ההסתייגויות של דב חנין?

<היו"ר צחי הנגבי:>
רבותי, לא חייבים להציג במובן של להציג אלא הוא אומר: זו ההסתייגות שלי. לא צריכים להאריך יתר על המידה, אין טעם.

אנחנו בסעיף 1 – תיקון שם החוק. אנחנו לא נקריא מחדש את כל הסעיפים.

<קריאה:>
אז רגע, אתה אומר שאתם מצטרפים למחנה הציוני?

<אילן גילאון (מרצ):>
אנחנו יחד עם הרשימה של - - -

<היו"ר צחי הנגבי:>
אנחנו עוברים להצבעה בסעיף 1. אנחנו קודם מצביעים על הסעיף - -

<אתי בנדלר:>
בואו נגיד - ההסתייגויות שנרשום, אלה ההסתייגויות שיוצגו עכשיו בפני הוועדה, לא על סמך הניירות.

<קריאה:>
למה? כבר הגשנו לכם.

<אתי בנדלר:>
אתה צריך להציג אותם.

<אילן גילאון (מרצ):>
זה ייקח שעות מה שאת מציעה עכשיו, אתי.

<היו"ר צחי הנגבי:>
הוא לא חייב להציג. יש את זה לפני כולם.

<קארין אלהרר:>
זה הדיון, אלה הכללים.

<אתי בנדלר:>
בסדר, הוא צריך לקרוא אותם לפחות אם לא להסביר.

<דוד ביטן:>
אפשר להקריא את כל ההסתייגויות, מי בעד, מי נגד - - 

<אתי בנדלר:>
לא.

<אילן גילאון (מרצ):>
אנחנו יכולים לקרוא את זה אבל זה ייקח שעות סתם.

<היו"ר צחי הנגבי:>
זה חולק לכולם? 

<אתי בנדלר:>
זה לא חולק לכולם. הביאו למרב - - -

<באסל גטאס (הרשימה המשותפת):>
זה קצר, צחי. אנחנו לא בכוונה של פיליבסטר.

<איתן כבל:>
המשט עוד מעט יוצא.

<באסל גטאס (הרשימה המשותפת):>
זה לא הזנה בכפיה.

<היו"ר צחי הנגבי:>
נשתדל לעשות את זה... רבותי, הרגע הגורלי מגיע. 

<קריאות:>
· - -

<היו"ר צחי הנגבי:>
על הסעיף הראשון הצבעה - תיקון שם החוק. מי בעד?

<אתי בנדלר:>
אי אפשר להגיש הסתייגות על שם חוק.

<קארין אלהרר:>
לא הבנתי, אי אפשר להגיש הסתייגות לסעיף 1?

<באסל גטאס (הרשימה המשותפת):>
לא מצביעים על ההסתייגויות לפני?

<היו"ר צחי הנגבי:>
מי בעד? מי נגד?

<היו"ר צחי הנגבי:>
רבותי, אני רוצה להבין. אתי תסביר לנו את הענין של הצבעה על סעיף שם החוק.

<אתי בנדלר:>
קודם כל, לשם חוק לא ניתן להגיש הסתייגות כשמדובר בתיקון של חוק קיים כי תמיד תיקון לחוק קיים זה שם החוק העיקרי (תיקון). יכול להיות תיקון מספר 1, תיקון מספר 2 וכולי. אי אפשר לשנות את שם החוק בהסתייגות.

לגבי סעיפים – מצביעים קודם כל על ההסתייגויות, שמא תתקבל הסתייגות כל שהיא ואז, אם לא התקבלה אף הסתייגות, עוברים על הצעת הממשלה כפי שהממשלה מציעה, עם שינויים או ללא שינויים. אם מתקבלת הסתייגות, מצביעים על הסעיף עם ההסתייגות, כפי שעושים במליאה.

<היו"ר צחי הנגבי:>
אבל על תיקון שם החוק, הממשלה היא זאת שהציעה את התיקון של שם החוק. אז אפשר לשים הסתייגויות?

<אתי בנדלר:>
לסעיף 1 כן. 

<קארין אלהרר:>
זה מה שאמרתי.

<אתי בנדלר:>
אוקי, סליחה. 

<מרב תורג'מן:>
לא, אז יש לנו גם את הסעיף הזה, ויש פה בקשה להוסיף סעיף מטרה.

<דוד ביטן:>
אבל סעיף מטרה קיים בחוק העיקרי. למה אני צריך להוסיף אותו גם פה?

<מרב תורג'מן:>
מבקשים להוסיף סעיף מטרה לתיקון.

<קריאות:>
· - -

<אתי בנדלר:>
אין סעיף מטרה. בסדר, נצביע על זה אחרי סעיף 1. סליחה, לא ראיתי שיש - - -

<היו"ר צחי הנגבי:>
אוקי, אז עכשיו אני חוזר – אנחנו עושים קודם על השם או קודם על ההסתייגויות?

<אתי בנדלר:>
על סעיף 1 – הסתייגויות לסעיף 1.

<היו"ר צחי הנגבי:>
הסתייגויות לסעיף 1 – למי יש?

< יוסי יונה (המחנה הציוני):>
אנחנו הצענו להחליף את המילה "ציבורי" במילה "ממשלתי" משום שאנחנו חושבים - -

<היו"ר צחי הנגבי:>
לא משום, עזוב.

< יוסי יונה (המחנה הציוני):>
"ממשלתי", כי זה של ממשלת ישראל ולא של הציבור הישראלי.

<היו"ר צחי הנגבי:>
ברור. מי בעד ההסתייגויות?

הצבעה

בעד – 9

נגד – 5

נמנעים – 1

ההסתייגות לא התקבלה.

<היו"ר צחי הנגבי:>
צריך להיות תמיד 9-6.

<רוברט אילטוב (ישראל ביתנו):>
אני נמנע.

<קארין אלהרר:>
גם אני נמנעת.

<היו"ר צחי הנגבי:>
לא עברה. מה זה אומר? שהוא יכול לנמק אותה.

<אתי בנדלר:>
ההצעה לא התקבלה - - -

<היו"ר צחי הנגבי:>
לפי הסדר, בבקשה.

<אילן גילאון (מרצ):>
אנחנו הצענו שבכל מקום שכתוב המילה "השידור", תבוא המילה "רשות".

<היו"ר צחי הנגבי:>
תודה. מי בעד ההסתייגות?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה, לא התקבלה. כן, קארין.

<קארין אלהרר (יש עתיד):>
בסעיף 1, תאגיד השידור הציבורי, במקום "תאגיד השידור הציבורי הישראלי".

<היו"ר צחי הנגבי:>
תודה. מי בעד?

הצבעה

בעד – מיעוט

נגד – הרוב

ההסתייגות לא התקבלה.

<היו"ר צחי הנגבי:>
תודה, לא התקבלה. יש עוד הסתייגויות לשם החוק? לא.

בעד החוק העיקרי צריך להופיע עכשיו.

<באסל גטאס (הרשימה המשותפת):>
יש הצעה למטרת החוק.

<אתי בנדלר:>
אין הסתייגויות נוספות לסעיף 1?

<קריאה:>
רביזיה.

<אתי בנדלר:>
הצעת הממשלה עכשיו.

<היו"ר צחי הנגבי:>
את כל הרביזיות אנחנו עושים בסוף ביחד.

מי בעד הצעת הממשלה?

הצבעה

בעד – הרוב

נגד – אין

הצעת הממשלה התקבלה.

<היו"ר צחי הנגבי:>
התקבל.

<רוברט אילטוב (ישראל ביתנו):>
אני נמנע.

<היו"ר צחי הנגבי:>
נמנע אחד. כל הרביזיות בסוף.

<השר אופיר אקוניס:>
לא מתאים לכם להימנע. מה זה?

<אורן חזן:>
הוא מהדרך לקואליציה.

<אילן גילאון (מרצ):>
מה טובת המשחק המוקדם הזה? כנסו כבר לממשלה.

<רוברט אילטוב (ישראל ביתנו):>
אני לא אשאל אותך מתי להיכנס. אני אחליט מתי.

<אורן חזן:>
רוברט, אתה יודע אבל מה ההבדל בינך לבינו? הוא כנראה לעולם לא יצטרף.

<היו"ר צחי הנגבי:>
אני מצטרף לבקשתו של חבר הכנסת גילאון.

<אתי בנדלר:>
אדוני, לפני שאתה עובר לסעיף 2, יש הצעה של חבר הכנסת אילן גילאון, להוסיף סעיף מטרה.

<אילן גילאון (מרצ):>
תודה לך.

<היו"ר צחי הנגבי:>
מי בעד הצעתו של חבר הכנסת גילאון?

<קריאה:>
מה הוא רוצה? שיקרא אותה.

<היו"ר צחי הנגבי:>
הוא הסביר אותה קודם. הוא עושה את זה בשם חנין.

<דנה נויפלד:>
אני יכולה להקריא את זה: הצעת החוק – הקמה מחדש של השידור הציבורי ללא פגיעה בזכויות העובדים.

<היו"ר צחי הנגבי:>
תודה. מי בעד ההצעה?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה, לא התקבל.

סעיף 2 – החלפת מונח. אנחנו מצביעים על כל הסעיף עד סעיף 5, ונתחיל בהסתייגויות.

<אתי בנדלר:>
חבר הכנסת חנין הגיש הסתייגויות והוא איננו כאן. 

<באסל גטאס (הרשימה המשותפת):>
אני קורא במקומו.

<אתי בנדלר:>
אתה מציג את ההסתייגויות שלו?

<אילן גילאון (מרצ):>
אתי, יותר נוח שאת מקריאה את זה, אם יש לך את זה.

<היו"ר צחי הנגבי:>
הסבר של שורה אחת לכל הסתייגות.

<אתי בנדלר:>
הוא רוצה לבטל את חוק - - -

<באסל גטאס (הרשימה המשותפת):>
לבטל את הכל.

<היו"ר צחי הנגבי:>
מי בעד הצעת ההסתייגות של גטאס?

הצבעה

בעד – מיעוט

נגד – רוב

ההסתייגות לא התקבלה. 

<היו"ר צחי הנגבי:>
תודה. חבר'ה, להיות ערניים. לא התקבל.

הסתייגויות נוספות לסעיף 2 יש? קארין, יש לך הסתייגות?

<קארין אלהרר (יש עתיד):>
כן. בסעיף 2, בכל תתי הסעיפים, במקום: תאגיד השידור הישראלי, תאגיד השידור הציבורי.

<אתי בנדלר:>
סליחה, מה שאת מציעה זה לא לקבל - - 

<היו"ר צחי הנגבי:>
למחוק את המילה "ישראלי".

<קארין אלהרר:>
לא למחוק, לכתוב: - - -

<ישראל אייכלר (יהדות התורה):>
ולא ייזכר שם ישראל עוד.

<היו"ר צחי הנגבי:>
מי בעד ההסתייגות של חברת הכנסת קארין אלהרר?

הצבעה

בעד – מיעוט

נגד – רוב

ההסתייגות לא התקבלה. 

<היו"ר צחי הנגבי:>
לא התקבלה. תודה.

< יוסי יונה (המחנה הציוני):>
בכל מקום בחוק במקום "הישראלי" יבוא "הממשלתי".

<היו"ר צחי הנגבי:>
מי בעד ההסתייגות של חבר הכנסת יוסי יונה?

הצבעה

בעד – מיעוט

נגד – רוב

ההסתייגות לא התקבלה. 

<היו"ר צחי הנגבי:>
לא התקבלה. תיקון סעיף 63. חברי, אני מבקש להעלות להצבעה עת סעיף 2, כהצעת הממשלה. מי בעד?

הצבעה

בעד – רוב

נגד – מיעוט

הסעיף התקבל. 

<היו"ר צחי הנגבי:>
הסעיף התקבל.

אין הסתייגויות לסעיף 3.

<קארין אלהרר:>
יש, למה אין?

<מרב תורג'מן:>
זה לסעיף 63. על סעיף 3 תיקון סעיף 63, אין הסתייגויות.

<קארין אלהרר:>
לא, על תיקון סעיף 62.

<מרב תורג'מן:>
נכון, זה הבא. אנחנו עכשיו בסעיף 3. לא הוגשו הסתייגויות לסעיף 3.

<באסל גטאס (הרשימה המשותפת):>
התקבלה הסתייגות מדב חנין לבטל את הסעיף.

<היו"ר צחי הנגבי:>
הסתייגותו של דבר חנין בשם גטאס. מי בעד ההסתייגות לבטל את סעיף 3?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
ההסתייגות נדחתה.

<אילן גילאון (מרצ):>
יש לי הסתייגות ל-3. סעיף קטן (ז) בסיפא - ובלבד שכל עובדי "רשות השידור" נקלטו לעבודה או הגיעו עמם להסדר הראוי ומקובל על העובדים ועל ועד העובדים.

<אתי בנדלר:>
זה בסעיף הזה, אתה בטוח? סעיף 63?

<אילן גילאון (מרצ):>
זה בסעיף 3. לא?

<אורן חזן:>
זה לא הגיוני פה.

<דוד ביטן:>
זה לא הגיוני.

<אילן גילאון (מרצ):>
אז אתי, אני חייב את עזרתך פה.

<אתי בנדלר:>
אני לא יכולה לעקוב אחרי כל ההסתייגויות וההצבעות. אני מצטערת.

<היו"ר צחי הנגבי:>
אז אנחנו מצביעים על תיקון סעיף 63, שאצלנו זה 3 בהצעת החוק, כהצעת הממשלה. מי בעד?

הצבעה

בעד – רוב

נגד – מיעוט

הסעיף התקבל.

<היו"ר צחי הנגבי:>
יפה. הגענו לתיקון סעיף 80.

<קריאה:>
רביזיה, רביזיה.

<אתי בנדלר:>
תסמנו לפניכם את זה כסעיף 3(א) כי הוא לא ממוספר כאן. תיקון סעיף 80, אין לו מספר, לא ממוספר כאן.

<היו"ר צחי הנגבי:>
יש לו מסתייגים?

<מרב תורג'מן:>
יש הסתייגות של - - -

<באסל גטאס (הרשימה המשותפת):>
לבטל, לבטל.

<היו"ר צחי הנגבי:>
ביטול ההסתייגות של חבר הכנסת גטאס. מי בעד ביטול הסעיף? מי נגד?

הצבעה

בעד – מיעוט

נגד – רוב

ההסתייגות לא התקבלה. 

<היו"ר צחי הנגבי:>
ההסתייגות לא התקבלה. 

אנחנו מצביעים על הצעת הממשלה, תיקון סעיף 80. מי בעד?

הצבעה

בעד – רוב

נגד – מיעוט

הצעת הממשלה התקבלה.

<היו"ר צחי הנגבי:>
ההצעה התקבלה. תיקון סעיף 92, שזה 4 - הסתייגות של חברת הכנסת קארין אלהרר.

<קארין אלהרר:>
במקום התאריך כ"א באדר, 31 במרץ 2016 יבוא: כ"ז באלול התשע"ו, 30 בספטמבר 2016. 

<היו"ר צחי הנגבי:>
תודה. מי בעד ההסתייגויות של קארין אלהרר?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
ההסתייגות לא התקבלה.

<קארין אלהרר:>
זה לא יאומן.

<היו"ר צחי הנגבי:>
חבר הכנסת אילטוב נמנע.

אז אנחנו מצביעים על ההצעה - -

<באסל גטאס (הרשימה המשותפת):>
לא, יש עוד תיקון של דב.

<היו"ר צחי הנגבי:>
הסתייגות של המחנה הציוני, יוסי.

< יוסי יונה (המחנה הציוני):>
ב-92, בסעיף קטן – במקום התאריך הנקוב יבוא: 1 בספטמבר 2016. 

<היו"ר צחי הנגבי:>
תודה. מי בעד ההסתייגות של חבר הכנסת יוסי יונה מהמחנה הציוני?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה. לא התקבלה.

<באסל גטאס (הרשימה המשותפת):>
יש עוד הצעה – ב-31 במרץ 2018.

<היו"ר צחי הנגבי:>
מי בעד ההסתייגות של חבר הכנסת גטאס?

<אתי בנדלר:>
למה? לפסקה 1?

<היו"ר צחי הנגבי:>
כן.

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה, לא התקבלה. לגבי 4(2).

< יוסי יונה (המחנה הציוני):>
אז בסעיף (2) סעיף קטן (ג) – במקום המילים: "בסוף יבוא: בהסכמת שר האוצר ובאישור ועדת הכלכלה ניתן יהיה לדחות בצו את יום התחילה בשישה חודשים." 

<קריאה:>
שלושה חודשים.

< יוסי יונה (המחנה הציוני):>
לא, אנחנו אומרים שישה במקום שלושה.

<היו"ר צחי הנגבי:>
תודה. מי בעד ההסתייגות, ירים את ידו. מי נגדה?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
ההסתייגות לא התקבלה. יש עוד הסתייגויות לסעיף הזה? אז אני מעלה להצבעה את עמדת הממשלה לאשר את סעיף 4, תיקון סעיף 92. מי בעד עמדת הממשלה?

הצבעה

בעד – רוב

נגד – מיעוט

סעיף 4 אושר.

<היו"ר צחי הנגבי:>
אושר.

אנחנו עוברים לסעיף 5, תיקון סעיף 95. הסתייגויות. 

<אתי בנדלר:>
אני רק רוצה להזכיר בהקשר הזה, השר אקוניס, אני מבקשת להזכיר שבפסקה 1 של סעיף 5, בסעיף קטן (ד) – בסופו יבוא: "ואם מונה המנכ"ל הזמני למנכ"ל לפי סעיף 38, תחשב תקופת כהונתו כמנכ"ל זמני לענין תקופת כהונתו כמנכ"ל." כמובן שאני אנסח את זה לאחר מכן.

<היו"ר צחי הנגבי:>
הסתייגויות.

<קארין אלהרר:>
יש. במקום התיקונים המוצעים יישאר סעיף 95 בנוסח הקיים בחוק השידור הציבורי, התשע"ה-2014.

<היו"ר צחי הנגבי:>
מי בעד ההסתייגות של חברת הכנסת אלהרר?

<אתי בנדלר:>
למחוק את הסעיף.

<היו"ר צחי הנגבי:>
קארין אלהרר ובאסל גטאס. מי נגד?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה. ההסתייגות לא התקבלה. 

הסתייגות נוספת?

<אתי בנדלר:>
לפסקה 1?

< יוסי יונה (המחנה הציוני):>
אחרי סעיף קטן (ו) יבוא סעיף קטן (ז): המנכ"ל הקבוע יבחר על ידי ועדה שהוסמכה לכך, ובאישור ועדת הכלכלה.

<אתי בנדלר:>
לא, אנחנו עדין בפסקה 1 לסעיף קטן (ד). אני מציעה שתצביע.

<באסל גטאס (הרשימה המשותפת):>
אנחנו הצענו לבטל את הסעיף כמו ההצעה של - - -

<אתי בנדלר:>
יש עוד הסתייגויות?

<היו"ר צחי הנגבי:>
אנחנו מצביעים על כל הגרסה עם התיקון של השנתיים מהשמונה שנים. מי בעד? מי נגד?

הצבעה

בעד – רוב

נגד – מיעוט

הגרסה עם התיקון נתקבלה.

<היו"ר צחי הנגבי:>
פיסקה 2 – הסתייגויות. היו הסתייגויות?

<אתי בנדלר:>
חבר הכנסת גטאס, יש הסתייגות לפסקה 2 של חבר הכנסת דב חנין – הוא רוצה למחוק את הסיפא החל במילים: החל מיום התחילה.

<באסל גטאס (הרשימה המשותפת):>
כן.

<היו"ר צחי הנגבי:>
אני רק מזכיר לכולם שלאחר הסיום ועדת הכנסת מתכנסת באותו הרכב שפה, ואנחנו נעשה את זה כאן, נצביע על הרביזיות כפי שהתבקשנו.

אנחנו מדברים על הסתייגויות לפסקה 2. יש עוד?

<קארין אלהרר:>
רציתי להוסיף סעיף, אפשר כאן?

<אתי בנדלר:>
איזה סעיף קטן?

<קארין אלהרר:>
בענין של מינוי המועצה עם כניסת החוק לתוקף.

<מרב תורג'מן:>
זה סעיף חדש ונפרד, אז שנסיים את זה...

<קארין אלהרר:>
אבל זה קשור לפה. לא משנה.

<אתי בנדלר:>
אפשר, לא משנה. תכף נגיע לזה. קודם כל, לפסקה 2 יש את ההצעה של חבר הכנסת חנין, שהסיפא החל במילים: "החל ביום התחילה", תמחק.

<היו"ר צחי הנגבי:>
מי בעד ההסתייגות של חנין?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה. לא התקבלה. 

<אתי בנדלר:>
היו עוד הסתייגויות לפסקה הזאת? אי אפשר להצביע על פסקה כהצעת הממשלה.

<היו"ר צחי הנגבי:>
אוקי, אנחנו מדברים על הצעת הממשלה כולה. 

<אורן חזן:>
5?

<אתי בנדלר:>
לא, על פסקה 2 בלבד.

<היו"ר צחי הנגבי:>
5(2). מי בעד הצעת גרסת הממשלה לסעיף 5(2)?

הצבעה

בעד – רוב

נגד – מיעוט

הצעת הממשלה התקבלה.

<היו"ר צחי הנגבי:>
תודה. אנחנו מתקדמים.

<אתי בנדלר:>
את רוצה כאן להוסיף פסקה נוספת?

<קארין אלהרר:>
כן, אני אשמח.

<אתי בנדלר:>
אז חברת הכנסת אלהרר מציעה להוסיף פסקה 2(א) שבה יאמר:

<קארין אלהרר:>
עם כניסת החוק לתוקף, שר התקשורת יאשר את מינוי חברי מועצת תאגיד השידור הציבורי.

<אתי בנדלר:>
לא שמעתי...

<מרב תורג'מן:>
לאשר את מינוי - - -

<היו"ר צחי הנגבי:>
מי בעד ההסתייגות?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
לסעיף 3 יש הסתייגויות?

<אתי בנדלר:>
אין הסתייגויות. אנחנו בעמוד - - -

<היו"ר צחי הנגבי:>
אנחנו מצביעים על הצעת הממשלה, פסקה 3. מי בעד?

הצבעה

בעד – רוב

נגד – מיעוט

הצעת הממשלה אושרה.

<היו"ר צחי הנגבי:>
אושר. 

<רועי פולקמן:>
לי יש הצעה לסעיף 4, הסתייגות.

<אילן גילאון (מרצ):>
אתם בסעיף 3 עדין.

<היו"ר צחי הנגבי:>
אישרנו אותו כהצעת הממשלה. לא היו הסתייגויות.

<אתי בנדלר:>
את פסקה 3. עכשיו פסקה 4 - אני רוצה להזכיר שבפסקה 4, שבה מוצע להוסיף סעיף קטן (ח1) – בפסקה 1 של סעיף קטן (ח1) אני הצעתי להוסיף את המילה "קבלת עובדים לפי פסקה זאת תיעשה בהליך הוגן, שוויוני ושקוף". התבקשתי על ידי נציגי משרד התקשורת והאוצר לא להשתמש במילה "הוגן", ככל שמדובר ביחסי עבודה - - 

<קארין אלהרר:>
למה?

<אתי בנדלר:>
כי המשמעות של זה לא ברורה כרגע, ולכן אני השתכנעתי ואני חוזרת מהצעתי בענין הזה.

עוד אני מבקשת להזכיר, שההליך הזה צריך להיות לפי כללים שיפרסם המנהל הכללי באתר האינטרנט של התאגיד או של משרד התקשורת. שני שינויים: 1. מדובר במנהל הכללי הזמני. 2. הכללים האלה יקבעו בהתייעצות עם נציב שירות המדינה.

<דוד ביטן:>
יש עוד הערה שלנו - שהמעבר מהרשות הישנה לחדשה היא ללא מכרז. ביקשנו להכניס את זה במפורש.

<אתי בנדלר:>
זה כתוב בסעיף אחר.

<היו"ר צחי הנגבי:>
נכניס את זה גם.

<דוד ביטן:>
לא, תכניסי את זה בבקשה - -

<אתי בנדלר:>
אני לא כותבת פעמיים את החוק. 

<אורן חזן:>
לא כתוב. כתוב שכולם ללא מכרז. זה לא מובהר.

<אתי בנדלר:>
זה כתוב בסעיף 96 - -

<דוד ביטן:>
לא, אני מבקש שזה יהיה כתוב פה.

<אתי בנדלר:>
אבל כתוב כאן, יש לך את פסקה 4: "אין בהוראות סעיף קטן זה כדי לגרוע מהאמור בסעיף 96."

<דוד ביטן (הליכוד):>
ראיתי את זה, אבל אני מבקש שזה יהיה כתוב.

<אתי בנדלר:>
אדוני, אני נורא מצטערת, זה עניין של נוסח. המחוקק לא - -

<דוד ביטן:>
אז תורידי את הנוסח הזה ותעשי את הנוסח שלי. מה הבעיה?

<אתי בנדלר:>
כי בסעיף 96 יש עוד הוראות. טוב, יש לי רעיון: אין בהוראות סעיף קטן זה כדי לגרוע מהאמור בסעיף 96, ובכלל זה קבלת עובדי "רשות השידור" או הטלוויזיה הלימודית לתאגיד השידור הישראלי ללא מכרז.

<דוד ביטן (הליכוד):>
יפה. עכשיו אני מרוצה.

<ישראל אייכלר (יהדות התורה):>
אני מבקש, אולי בסעיף הזה, היועצת המשפטית, פה מתאימה ההסתייגות שלי, שכל עובד יתחייב לגילוי נאות ולקיום הקוד האתי - -

<אתי בנדלר:>
אני לא מצליחה...

<ישראל אייכלר (יהדות התורה):>
אולי בסעיף הזה מתאים להכניס את ההתחייבות לגילוי נאות של - - - בהתחייבות לפעול לפי כללי האתיקה של "מסמך נקדי", עד שיקבעו כללי אתיקה חדשים.

<אתי בנדלר:>
אני צריכה שהממשלה תגיב להצעה הזאת.

<היו"ר צחי הנגבי:>
מה זה הדבר הראשון על הגילוי הנאות? לא שמעתי.

<ישראל אייכלר (יהדות התורה):>
שהוא יודיע מה דעתו כשהוא מדבר, שיספר למאזינים מה דעתו. אם זה הופיע ב"מסמך נקדי" - -

<דוד ביטן:>
רק על זה הוא צריך 10 דקות...

<ישראל אייכלר (יהדות התורה):>
שיהיה ברור לאדם ששומע אותו מה דעתו.

<אורן חזן:>
זו דעתו הפרטית, האישית.

<דוד ביטן:>
אקוניס, על זה בלבד צריך 10 דקות שהוא יסביר.

<השר אופיר אקוניס:>
לא, לא בקבלה. מה שהסכמנו זה שהרשות, עד אשר המועצה, ודיברנו על זה נדמה לי, עד אשר המועצה תקבע את הכללים מכפי שהיא נדרשת - -

<ישראל אייכלר (יהדות התורה):>
אז כל עובד יתחייב לקיים את "מסמך נקדי".

<השר אופיר אקוניס:>
"מסמך נקדי" הוא מסמך חשוב ביותר בשידור הציבורי. 

<ישראל אייכלר (יהדות התורה):>
הוא מעוגן בחוק.

<השר אופיר אקוניס:>
חבר הכנסת אייכלר, אם אני מבין נכון את מה שאמרת פה בתחילת הדיון, ואולי הבנתי לא נכון - אתה מבקש שעד אשר המועצה, שכבר התחייבנו על הקמתה וכדומה וכדומה, תקבע את כללי האתיקה של תאגיד השידור הישראלי, תפעל "רשות השידור" והתאגיד בתחילת דרכו עד אשר המועצה תפיץ את כללי האתיקה, על פי "מסמך נקדי", ואני תומך בזה.

<דנה נויפלד:>
לא, הוא אמר בעל-פה מקובל - -

<ישראל אייכלר (יהדות התורה):>
לא, אני אמרתי בפירוש שלא. אני לא רוצה לפי הכללים הקיימים. הכללים הקיימים לא קיימים.

<אילן גילאון (מרצ):>
הוא הציע הסתייגות, נצביע בעד או נגד.

<ישראל אייכלר (יהדות התורה):>
בדיוק. אני מציע הסתייגות, שיהיה ברור שכל עובד שנכנס למיקרופון, ידע שהוא מחויב ל"מסמך נקדי". וזה ברור, וגלוי וידוע.

<השר אופיר אקוניס:>
לא, לא. הניסוח שלך הוא לא בדיוק...

<אתי בנדלר:>
אני לא יודעת מה לכתוב בעניין הזה.

<השר אופיר אקוניס:>
אני אגיד לך, אתי, מה לכתוב. הכוונה שלנו, כיוון שגם את הערת - -

<דנה נויפלד:>
הדבר הזה קשור לקבלה של העובדים.

<השר אופיר אקוניס:>
זה לא צריך להיות בסעיף קבלה של העובדים. אני מסביר לך, אין קשר לקבלת עובדים. מה שאנחנו רוצים להגיד זה שעד אשר כפי שאת הערת וגם דנה נדמה לי, על כך שהמועצה באמת צריכה לקבוע כללי אתיקה לפי החוק שקידמה חברת הכנסת אלהרר, ובדצק צריכה לעשות את זה – עד אז אין כללי אתיקה. זה כאילו כל אחד עושה שבת לעצמו. לא, יש "מסמך נקדי", הוא ברור, הוא כתוב בעברית מצוינת - -

<ינון מגל:>
ולא מקיימים אותו.

<השר אופיר אקוניס:>
· - ולא מקיימים אותו זה אנדרסטייטמנט. 

<ינון מגל:>
אז זה "אות מתה", אתה יכול לכתוב את זה.

<נחמן שי (המחנה הציוני):>
אנחנו לא צריכים להתערב בתכנים ולא באתיקה. אתיקה קיימת, והאתיקה הזאת צריכה לחול בעתיד. ירצו, יחליפו את כללי האתיקה.

<יואב קיש (הליכוד):>
אני גם לא מכיר את המסמך, אני מצטער. - - 

<השר אופיר אקוניס:>
אז תלמדו.

<יואב קיש (הליכוד):>
אי אפשר להפיל את זה מעכשיו, "מסמך נקדי" בלי שקראתי אותו. את ההצעה חוק למדתי, זה לא הופיע בשום מקום. אני לא יודע מה זה.

<קארין אלהרר:>
יואב, תצביע נגד.

<השר אופיר אקוניס:>
המסמך הזה, תאמין לי שזה מפר את כל איך שהדבר הזה מתנהל היום, שכל אחד לוקח מיקרופון וקובע לעצמו סדר יום.

<דנה נויפלד:>
לא, לא, רגע. למה בחקיקה? אפשר - -

<השר אופיר אקוניס:>
אני ידוע מה זה "מסמך נגדי". למה אתם קבעתם בחקיקה שהמועצה מסכימה לכללי האתיקה - -

<אתי בנדלר:>
אבל אנחנו לא אומרים להם איזה כללי אתיקה.

<דנה נויפלד:>
· - - אבל למה בחקיקה? 

<אורן חזן:>
את אומרת לשר מה עמדת הממשלה? את רוצה להכתיב לשר מה עמדתו? זה מבולבל קצת מה שקורה כאן.

<קריאות:>
· - -

<קארין אלהרר:>
יואב, " מסמך נקדי" זה משנות ה-70. - - 

<השר אופיר אקוניס:>
ידידי הטובים, אני נדהם מהדבר הזה שמעורר פה ויכוח, חבר הכנסת קיש. 

<קארין אלהרר:>
יואב, אני אומרת לך: זה לא עדכני בכלל.

<השר אופיר אקוניס:>
זה מאד עדכני. סליחה, חברת הכנסת אלהרר כי אם אדם, יש לו זכות לשעתיים שידור והוא מקיים שידור בלתי מאוזן בעליל, בניגוד מוחלט לכללי האתיקה של "רשות השידור", בעיני הדבר הזה הוא חמור, הוא חמור ביותר.

<קארין אלהרר:>
אבל עדכנו את זה. ישבו ברשות ועדכנו את הכללים האלה. פשוט אף אחד לא אישר את זה כי אין מועצה.

<קריאה:>
צריכה להיות מועצה - -

<השר אופיר אקוניס:>
נכון, אתה צודק, עד המועצה. ולכן, הנוסח הוא פשוט.

<דנה נויפלד:>
הרי המועצה מתכנסת לפני יום התחילה. אז אפשר והגיוני - זה לא נכון, לטעמי, שהכנסת תורה מה צריכים להיות כללי האתיקה. יכול להיות שכללי האתיקה התעדכנו מאז, יכול להיות שיש סיבה לפטור, יכול להיות שיש סיבה לכתוב מחדש - -

<היו"ר צחי הנגבי:>
זה מסמך מלפני 30 שנה.

<קריאות:>
זה לא מתאים...

<ישראל אייכלר (יהדות התורה):>
זה מאד מתאים, חבל שלא מקיימים את זה.

<קריאה:>
· - -

<ישראל אייכלר (יהדות התורה):>
אז תשנו אותו, אפשר לשנות אותו, המועצה תשנה. עד אז, עד שהמועצה תשנה, זה יהיה זה.

<היו"ר צחי הנגבי:>
המועצה צריכה לדון גם במספר - -

<דנה נויפלד:>
לא, אז אפשר לתת למועצה לקבוע את יום התחילה, את כללי האתיקה - - -

<השר אופיר אקוניס:>
סליחה, ידידי הטובים, אדוני היושב ראש, כללי האתיקה האלה הם אינם כללים פוליטיים. הם אל"ף-בי"ת של עיתונות הוגנת - -

<דנה נויפלד:>
תנו לעיתונאים לקבוע את זה על עצמם.

<השר אופיר אקוניס:>
אבל מה זה העיתונאים? זה העיתונאי. מדובר על אדם, עליו השלום, - - 

<דנה נויפלד:>
זה מלפני 30 שנה.

<השר אופיר אקוניס:>
· - שקיבל את הדבר. אז מה אם זה מלפני 30 שנה? זה יכול להיות, דנה, גם מלפני 100 שנה. - -

<אורן חזן:>

אז מה הבעיה? ברגע שהמועצה תחליט לכונן כללים - -

<איתן כבל:>
· - - זה פר-אקסלנס של מועצת מנהלים. איפה הבעיה? 

<ינון מגל:>
אפשר לקבל את "נקדי", זה לא מעלה ולא מוסיף. ממילא זה "אות מתה" - -

<איתן כבל:>
כשזה בחוק, אתה נותן לזה - -

<קארין אלהרר:>
זה סתם, זה סתם.

<ישראל אייכלר (יהדות התורה):>
כדי שזה לא יהיה "אות מתה" - -

<אורן חזן:>
למה זה סתם? כי אתה מהשמאל. אתה מבין?

<ינון מגל:>
זה שהיה את "נקדי" כל השנים, זה הפריע ל"רשות השידור" להיות - -

<קארין אלהרר:>
ממש לא.

<ישראל אייכלר (יהדות התורה):>
לכן, אני חושב שכל אחד צריך להתחייב על זה.

<השר אופיר אקוניס:>
הנוסח של ההסתייגות צריך להיות כזה, כרוח הדברים שדיברנו כאן, ולא לחייב כל עובד חדש לקבל את הכללים כי ברור שהוא חייב לקבל את הכללים. זה ברור.

<איתן כבל:>
אתה יכול לכתוב שהוא מחויב לפעול לפי אמות המידה - -

<השר אופיר אקוניס:>
נכון. משום שזה המסמך המחייב של "רשות השידור".

<היו"ר צחי הנגבי:>
אין בעיה. אתה מוכן להגיש יחד אתו הסתייגות בענין?

<ישראל אייכלר (יהדות התורה):>
מה אתה מציע?

<אתי בנדלר:>
רגע, אפשר לשמוע את חוות דעת היועץ המשפטי בענין?

<קריאה:>
קראתי בעיון קצר את המסמך, ואין לי ספק שעד שהמועצה תמונה הוא יכול להוות הבסיס ל - -

<השר אופיר אקוניס:>
נכון, תודה רבה. 

<איתן כבל:>
זה לא רציני.

<השר אופיר אקוניס:>
אגב, שלא תבינו לא נכון, אדוני היושב ראש: גם היום חייבים עובדות ועובדי ועיתונאי "רשות השידור" לפעול כאשר הם מגיעים למיקרופון או למצלמה - -

<קארין אלהרר:>
בשביל מה לכתוב את זה? הם מחויבים.

<השר אופיר אקוניס:>
מה זה בשביל מה לכתוב את זה? זה דבר חשוב - -

<ישראל אייכלר (יהדות התורה):>
"כי המובן מאליו צריך להיאמר", אמר בגין.

<איתן כבל:>
אני אגיד לך, אדוני השר: אני מציע לך, זה יהיה דווקני. לא סתם זה לא נכנס עד היום לחוק.

<ינון מגל:>
איתן עזוב, זה לא מעלה ולא מוריד. נו די.

<איתן כבל:>
לא, כי זה יהיה דווקני כי זה בחוק. 

<ינון מגל:>
אז מה? אבל "מסמך נקדי" זה אל"ף-בי"ת.

<איתן כבל:>

לא, - - - אני לא מתווכח אתך. אני לא נגדו רק אני אומר שזה הופך אותו למשהו - -

<אילן גילאון (מרצ):>
זה כמו להגיד שעיתונאי צריך להיות בן אדם ישר.

<ישראל אייכלר (יהדות התורה):>
או, זה רעיון.

<קריאה:>
אתה יודע מה? זה יכול לעזור. 

<היו"ר צחי הנגבי:>
רבותי, שניה. תן לי לקדם את זה, איתן. רבותי, אני רוצה לקרוא את נוסח ההסתייגות של חבר הכנסת אייכלר אבל אחרי כן, את תגידי, כשתשמעי מה שהוא מציע. זו הסתייגות לחוק – צריך לראות באיזה מקום זה, לאו דווקא כאן, אתם תחליטו תכף איפה - עד לגיבוש כללי האתיקה על ידי המעוצה, כי בחוק המקורי הבנתי שהמועצה צריכה לקבוע כללי אתיקה, יפעלו עובדי הרשות על פי אמות המידה שנקבעו ב"מסמך נקדי".

<אתי בנדלר:>
אדוני, קביעת כללי האתיקה על ידי המועצה היא לצורך פעילות תאגיד השידור הציבורי. אנחנו מדברים עכשיו על תיקון חוק השידור הציבורי, לא על "רשות השידור" - -

<קארין אלהרר:>
תודה רבה.

<אתי בנדלר:>
· - ועכשיו אתה אומר: עד שהם יקבעו, יפעלו עובדי "רשות השידור" - -

<השר אופיר אקוניס:>
עד שזה יקבע, נכון. 

<אתי בנדלר:>
אבל זה לא יכול - -

<השר אופיר אקוניס:>
מה זה לא חל? הרי מדובר על כללי אתיקה. סליחה, אין כרגע מועצה שקבעה את כללי האתיקה.

<קריאה:>
כשהמועצה תקבע את כללי האתיקה. 

<קריאה:>
אבל הם מחויבים.

<השר אופיר אקוניס:>
אין כרגע מועצה שקבעה את כללי האתיקה.

<ישראל אייכלר (יהדות התורה):>
לא, הם מבלבלים את המוח. הרי זה תיקון לחוק הקיים.

<השר אופיר אקוניס:>
אם היא תקבע עד תחילת השידורים, אז אין בעיה.

< יוסי יונה (המחנה הציוני):>
השר אקוניס, הרי מזה נוגע - - - אתה מכריז על זה, זה חוק חדש. אתה רוצה שנוציא חוק חדש?

<השר אופיר אקוניס:>
האתיקה ישנה. אין בעיה, הוא יביא את זה בהסתייגות.

<איתן כבל:>
זה נושא חדש.

<השר אופיר אקוניס:>
כל מי שמתנגד כאן, במקרה לא אתה, איתן, - - 

<באסל גטאס (הרשימה המשותפת):>
מה עם סעיף 4?

<קריאה:>
אני יכולה בבקשה - - 

<השר אופיר אקוניס:>
לא, אל תביאי את זה, כן תביאי את זה כי אם למועצה - -

<באסל גטאס (הרשימה המשותפת):>
אבל איפה אנחנו? למה ההסתייגות של אייכלר נכנסה כאן, אני לא מבין.

<השר אופיר אקוניס:>
מה זה משנה? הייעוץ המשפטי לא קובע, הייעוץ המשפטי מייעץ.

<באסל גטאס (הרשימה המשותפת):>
אדוני השר, אתה מפריע לדיוני הוועדה.

<השר אופיר אקוניס:>
לא, לא. זה ממש לא מפריע לדיוני הוועדה.

<באסל גטאס (הרשימה המשותפת):>
מה אתה עושה בכלל כאן? אנחנו מצביעים. אתה לא חבר בוועדה.

<השר אופיר אקוניס:>
זה נכון, אבל אני תומך בהסתייגות.

<באסל גטאס (הרשימה המשותפת):>
חבל על הזמן שלך.

<השר אופיר אקוניס:>
אני תומך בהסתייגות של אייכלר.

<ישראל אייכלר (יהדות התורה):>
אני מבין שהחוק הזה - -

<אורן חזן:>
תראה עד כמה הוא איכפתי, רק תעריך את העבודה שלו.

<אופיר אקוניס:>
זה מסתמך על מסמך - -

<באסל גטאס (הרשימה המשותפת):>
צחי, אנחנו בסעיף 4. למה ההסתייגות של אייכלר פה?

<ישראל אייכלר (יהדות התורה):>
כי פה מדובר על העובדים שנקלטים.

<אופיר אקוניס:>
זה חוסר פרופורציה, זה מתנגד למסמך שקובע כללי אתיקה לעיתונאים.

<קארין אלהרר:>
לא מתנגדים אבל לא מכניסים את זה לחקיקה.

<אופיר אקוניס:>
לא כללי האתיקה נקבעים - - -

<ישראל אייכלר (יהדות התורה):>
אנחנו לא קובעים כלום, הם קבעו.

<דנה נויפלד:>
· - -

<דוברת:>
אולי אפשר לקבוע, כחלופה, שהמועצה תצטרך לקבוע את הקוד האתי של התאגיד עד יום התחילה.

<קארין אלהרר:>
לא, אבל הוא אומר עד ש...

<איתן כבל:>
הוא אמר "עד ש..."

<ישראל אייכלר (יהדות התורה):>
לא, "עד ש..." אנחנו מכירים את - -

<דוברת:>
אני חושבת שזה אכן לא מתאים לקבוע את תוכן הקוד האתי בחקיקה, מה גם שאנחנו - -

<אילן גילאון (מרצ):>
הנה, הוא הביא לנו את הספר של נקדימון. בואו, יאללה, שעת סיפור.

<אופיר אקוניס:>
זה לא ספר, זה תדריך, וכדאי לקרוא אותו מדי פעם בפעם.

<איתן כבל:>
אדוני השר, רק כדי להבהיר: אין כאן התנגדות ל"מסמך נקדי" כמסמך. זה לא הדיון פה. הדיון הוא האם ראוי שייכנס לחוק - -

<ישראל אייכלר (יהדות התורה):>
זה חייב להיכנס לחוק, זה בדיוק מה שאני רוצה. זה חייב להיכנס לחוק. זה בדיוק על החוק הזה. זה אומר דבר ש מובן מאליו, כמו שאמר אילן גילאון, שעיתונאי צריך להיות הגון. ברגע שהוא מפר את "מסמך נקדי", הוא איש לא הגון, וזה מה שעושים היום. אגב, אני רוצה לומר שרוב העיתונאים שומרים על "מסמך נקדי", אבל יש כאלה שלא והם שולטים.

<רועי פולקמן:>
אייכלר, הבעיה כאן היא שזה לא החוק הנכון כי הדיון על "רשות השידור" ולא על התאגיד. אין להם סמכות. נגיד שמישהו לא עומד בזה - אין לזה משמעות.

<איתן כבל:>
זה חוק, אתה מבין?

<היו"ר צחי הנגבי:>
רבותי, אייכלר, אני רוצה להקריא כרגע את ההצעה, - - 

<אופיר אקוניס:>
מה המלצתך, אדוני?

<היו"ר צחי הנגבי:>
זה הדבר היחידי שמאשרת לנו היועצת המשפטית. היא אומרת: אנחנו לא יכולים כרגע לעשות תיקון בהקשר הזה, לתקופה שעד כינון המועצה. אי אפשר כרגע לחייב את עובדי "רשות השידור" על דבר של נידון, - - 

<ישראל אייכלר (יהדות התורה):>
אז איך אפשר את כל הסעיפים שהצבענו היום? 

<אילן גילאון (מרצ):>
אני חושב שכדאי להקים ועדה על זה.

<היו"ר צחי הנגבי:>
תקשיבו, מה שנאמר זה שכן אפשר - -

<ישראל אייכלר (יהדות התורה):>
מה אפשר? בואו נשמע מה אפשר?

<אתי בנדלר:>
אנחנו - - - מחר את חוק "רשות השידור" - -

<אופיר אקוניס:>
את לא מתקנת את חוק "רשות השידור".

<אתי בנדלר:>
אבל הוא מציע להחיל משהו על עובדי "רשות השידור" כאן ועכשיו. זה לא בחוק השידור הציבורי.

<קריאות:>
- - -

<היו"ר צחי הנגבי:>
רבותי, תקשיבו רגע להצעה: לפי החוק המקורי שעבר אצל קרין, המועצה הציבורית צריכה לגבש כללי אתיקה, שיחולו על עובדי הרשות החדשה, התאגיד. אנחנו רוצים להוסיף שם, שבדיון הזה, זה ענין טכני, בסוף 92, זה הסעיף שדיברתי עליו, אחרי סעיף זה וזה וזה, הם יגבשו את הכללים בשים לב לאמות המידה שנקבעו ב"מסמך נקדי". 

<ישראל אייכלר (יהדות התורה):>
זה מסמוס. מה זה "בשים לב"?

<איתן כבל:>
· - -

<ישראל אייכלר (יהדות התורה):>
ועוד דבר: למה לא עד אז? הרי כל החוקים שאנחנו עושים היום זה עד אז.

<איתן כבל:>
תסביר לו, זה כל הוויכוח.

<דוברת:>
הרי יש קבילה של שיקול הדעת של המועצה לגבי מה כללי האתיקה היא הולכת לקבוע. המועצה תהיה חופשית לעצב את כללי האתיקה - -

<ישראל אייכלר (יהדות התורה):>
בוודאי שהיא חופשית לשנות, היא יכולה לבטל את המסמך אבל עד אז...

<אופיר אקוניס:>
מה אתם רואים את המועצה הזאת כאת עשרת הדיברות? יש פה מסמך, שנקבע על ידי אחד העיתונאים המוערכים ביותר - -

<היו"ר צחי הנגבי:>
אבל הוא לא יכול לחייב אותם.

<השר אופיר אקוניס:>
מה זה לא יכול לחייב אותם?

<היו"ר צחי הנגבי:>
הוא לא יכול. מסמך שנכתב לפני 30 שנה, הכנסת לא יכולה לחייב אותם.

<השר אופיר אקוניס:>
לא, המסמך הזה רלוונטי, ועל זה כל הוויכוח.

<קארין אלהרר:>
למה אתה מתעקש על זה? זאת השאלה.

<השר אופיר אקוניס:>
למה אני מתעקש? משום שאני רוצה איזון. משום שאני לא רוצה שבן אדם יפקיע לעצמו שעתיים של שידור לתפיסת עולמו - -

<קארין אלהרר:>
רגע, רגע. שאלה - -

<אורן חזן:>
אני לא מבין על מה העקשנות שלכם. אם יש גם ככה כללי אתיקה, מה הבעיה לאכוף אותם? מה הבעיה?

<קארין אלהרר:>
נניח ומישהו לא - -

<אורן חזן:>
אישור החקיקה זה בעצם לשון הבהרה, לא יותר מזה.

<קארין אלהרר:>
אקוניס, נניח שהוא לא פעל על פי הכללים - -

<השר אופיר אקוניס:>
לא הטלנו עליו סנקציות.

<קארין אלהרר:>
אז למה?

<ישראל אייכלר (יהדות התורה):>
היום יש מצב ש"רשות השידור" נתפסה על ידי אנשים שעובדים שם, ומקבלים משכורת מהציבור ולא חייבים לשום דבר, בשום כללים.

<קריאה:>
אתה יכול לתקן את אלה שעוברים.

<ישראל אייכלר (יהדות התורה):>
בסדר, אנחנו רוצים כמו שכל החוקים שהצבענו היום מחייבים מהיום והלאה, גם זה.

<אלידור בליטנר:>
היה צריך לתקן את חוק "רשות השידור" ולא את חוק השידור הציבורי.

<אתי בנדלר:>
אז המנכ"ל הזמני יורה לעובדי הרשות לפי איזה כללים הם חייבים לפעול. אני לא יכולה להורות לו לפי איזה כללי אתיקה. אולי הוא ירצה לעבוד לפי כללי האתיקה של מועצת העיתונות, שהם יותר מעודכנים למשל? אני לא יודעת.

<היו"ר צחי הנגבי:>
אנחנו ננחה את המנכ"ל הזמני, נעשה הצבעה ונשקול לפי הענין הזה.

<ישראל אייכלר (יהדות התורה):>
אז מה כן יהיה כתוב?

<היו"ר צחי הנגבי:>
לגבי החוק, אנחנו עושים מה שכתבנו על המועצה.

<אתי בנדלר:>
הדבר הוא כזה: על המעוצה הוטלו תפקידים שונים וקביעת כללים בנושאים שונים. בין היתר, קביעת כללי אתיקה - -

<דוד ביטן:>
צחי, מה הבעיה? לא הבנתי.

<אורן חזן:>
· - -

<היו"ר צחי הנגבי:>
כל הרשות החדשה. 

<אתי בנדלר:>
- - - השאלה אם זה נכון להכניס את זה לחוק. הוא מחייב אותם לקבוע כללי אתיקה בתוך שנה. אני חושבת שזה הרבה יותר ממה - -

<ישראל אייכלר (יהדות התורה):>
בסדר, אז בואו נקבל את מה שאומרת היועצת המשפטית, ואתה תגיד למנהלים שכבר עכשיו יתחילו לפעול.

<אתי בנדלר:>
אז זה בלי התוספת. אני רוצה - -

<השר אופיר אקוניס:>
ינון, רק רגע, יש סיכום. לפני הסיכום, כשאתה התחלת לעבוד, אמרו לך ב"רשות השידור" שאתה צריך לעבוד על פי כללי המסמך?

<ינון מגל:>
כן.

<ישראל אייכלר (יהדות התורה):>
בוודאי, כל עובדי "רשות השידור" יודעים את זה.

<השר אופיר אקוניס:>
יופי. אז מה הבעיה עם זה? אז אין בעיה.

<ישראל אייכלר (יהדות התורה):>
הם רק לא מקיימים את זה.

<קארין אלהרר:>
למה בחקיקה?

<קריאות:>
- - -

<קארין אלהרר:>
רגע, ואם זה יהיה כתוב בחוק, אז - - 

<השר אופיר אקוניס:>
אגב, יש תכניות שעושות את זה ויש תכניות שלא עושות את זה.

<קארין אלהרר:>
אבל אקוניס, אם יהיה כתוב יתייחסו? די.

<איתן כבל:>
מה אכפת לכם שלא עובדים לפי הכללים? זה רק עוזר לכם.

<היו"ר צחי הנגבי:>
דרך אגב, כל מה שאנחנו אומרים פה חל על "ערוץ 20" גם. אני רוצה שהם יעשו איזון. נמאס לי להיות מוזמן כל יום לשם. אני, שפטל והראל סגל. זה משעמם.

<אורן חזן:>
אל תפגע לי ב"ערוץ 20".

<אתי בנדלר:>
אוקי, רגע. אז אם כך, בסעיף 4, שאושר כבר בוועדה, היו בו שתי פסקאות: מוצע עכשיו להוסיף עוד פסקה, פסקה 3, ובה יאמר: בסעיף קטן (ד) - להזכירכם, זה הסעיף שמחייב את המועצה לקבוע כללים בתוך פרק זמן נתון. מטיל עליה תפקידים בתוך פרק זמן נקוב, וזה נאמר ככה: "(ד) בתוך שנה מיום התחילה, 1. המועצה תקבע כללים ראשונים לפי סעיפים 52(ב) ו-53. לפני 52(ב) יבוא 11(2), וזה הסעיף שמחייב את המועצה לקבוע כללי אתיקה. דהיינו, היא תהיה חייבת בתוך שנה מיום התחילה לקבוע כללי אתיקה.

<ישראל אייכלר (יהדות התורה):>
בשים לב – איך אמרת?

<אתי בנדלר:>
אתה רוצה שזה בכל זאת בשים לב לאמות המידה - -

<ישראל אייכלר (יהדות התורה):>
כן.

<אתי בנדלר:>
אני חושבת שזה מיותר, עם כל הכבוד, ואני אסביר לך מדוע:- - 

<השר אופיר אקוניס:>
זה לא מיותר. זה ממש לא מיותר.
<אתי בנדלר:>
- - אף מועצה שקובעת כללי אתיקה, היא בדרך כלל לוקחת מומחים לאתיקה, פרופסור אסא כשר - -

<השר אופיר אקוניס:>
כמובן. הבן אדם היחיד שעוסק באתיקה כבר 40 שנה. אתם מדברים על דברים של 40 שנה? זה דבר של 40 שנה.

<אתי בנדלר:>
סליחה, אני מתנצלת - -

<השר אופיר אקוניס:>
לא, עוד פעם אסא כשר, אסא כשר. עוד פעם תזכירו את אסא כשר.

<אתי בנדלר:>
השר אקוניס, המועצה לא ממציאה את הכללים. היא תיקח את "מסמך נקדי", היא תיקח את כללי האתיקה של מועצת העיתונות. היא יכולה להוסיף לזה הרבה מאד מסמכים. מה - - -

<ישראל אייכלר (יהדות התורה):>
בסדר. אנחנו כן רוצים לכתוב את זה. בסדר, שמענו.

<אורן חזן:>
מי שקובע זה אנחנו. אנחנו קובעים, מה זה משנה?

<קריאות:>
מה זה "האנשים הרלוונטיים"? אנחנו רוצים את - - -

<ינון מגל:>
סליחה, אפשר להגיד משהו? כבוד היושב ראש, אפשר להגיד משהו? השר אקוניס, שני דברים: א. זאת "אות מתה". אם היו מתנהלים לפי "מסמך נקדי", לא היו כל כך הרבה טענות על התקשורת. דבר שני – אני לא בטוח שזה נכון שבחקיקה יקבעו כללים אתיים של גופים שעובדים, כמו שזה לא קורה אצל עורכי הדין. גם אצל עורכי הדין, למשל, זה לא בחקיקה שאנחנו קובעים את הכללים האתיים, וגם ברפואה כמובן.

<היו"ר צחי הנגבי:>
אז בואו נעשה את זה לא כחקיקה אלא כהחלטה של הוועדה, למועצה, שאנחנו מבקשים שהם ישימו לב ל"מסמך נקדי".

<ינון מגל:>
בסדר, מעולה.

<ישראל אייכלר (יהדות התורה):>
אני לא מבין למה לא בחקיקה.

<דוד ביטן:>
אז שיצביע נגדנו, נפסיד בהצבעה הזאת.

<ישראל אייכלר (יהדות התורה):>
כן, יש לנו רוב.

<ינון מגל:>
מה זה חקיקה? ואם מישהו עובר על "מסמך נקדי", מה החוק אומר?

<ישראל אייכלר (יהדות התורה):>
אז הוא יפוטר תוך חודש ימים כי הוא לוקח את הכסף שלי, את כספי הציבור, ומסית נגד הציבור ועושה את כל העבירות. אתה יודע את זה יותר ממני. מי שאומר שהמתנחלים שורפים ילדים בשידור, חייב להיות מפוטר או מושעה או שיתנצל.

<ינון מגל:>
אני לא חושב שיש פה מישהו שתקף את התקשורת בעניין הזה יותר ממני אבל אין לזה משמעות בחקיקה. קבוע בחוק שאם לא עשית גילוי נאות - -

<ישראל אייכלר (יהדות התורה):>
למה אתה מתנגד לזה?

<איתן כבל:>
אתם מבינים? על המיליארד שקל דנים דקה. על זה שעות.

<אילן גילאון (מרצ):>
מדובר בפיטורים של מאות ותראו באיזה שטויות אתם עוסקים. תעשה לי טובה, בחייך. עוד לא ראיתי אף פעם קואליציה שעושה פיליבסטר לעצמה. לא ראיתי דבר כזה.

<דוד ביטן:>
תקשיב, לנו זה חשוב בליכוד. אז בואו נלך - - - תמיד יכולים להסדיר את זה, אין בעיה. רוצים ללכת בצורה הזאת, נלך בצורה הזאת. אתם לא יכולים רק מה שאתם רוצים, עם כל הכבוד. כל הזמן אנחנו צריכים ללכת לקראתכם. 

<אורן חזן:>
אני איתך, אני איתך - - -

<דוד ביטן:>
במה את איתי, עם כל הכבוד?

<אילן גילאון (מרצ):>
נקדי יחלק את הליכוד.

<ינון מגל:>
תגיד מה אתה רוצה. נצביע איתך, נו, מה אתה רוצה?

<היו"ר צחי הנגבי:>
רבותי, אני מעלה להצבעה. ינון, בא נעשה ככה: יש פה הרבה בעיות ואני רוצה להציע: רבותי, אנחנו נעלה - אם האופוזיציה מוכנה להיות אתנו, אז נוריד את זה מהחקיקה ואנחנו נתאחד כולנו בקריאה למועצה הציבורית בעת דיוניה בגיבוש כללי האתיקה, לאמץ את אמות המידה שנקבעו ב"מסמך נקדי". זה חזק, אם אנחנו הולכים על זה כולנו, בין היתר.

<דוד ביטן:>
לא, אני לא מצביע על זה. אני מקבל את הדעה של אקוניס בעניין הזה.

<אתי בנדלר:>
למה לא? - - -

<אילן גילאון (מרצ):>
ואם נעשה את זה, אתה יורד מאתנו - - -

<השר אופיר אקוניס:>
זה תלוי באייכלר, לא בי.

<נחמן שי (המחנה הציוני):>
אבל זה תפקידה של הרשות החדשה.

<אורן חזן:>
אייכלר, למה אתה מוותר על הסעיף?

<ישראל אייכלר (יהדות התורה):>
אני לא מוותר. אם יש לי רוב אני לא מוותר.

<קארין אלהרר:>
אנחנו אתכם.

<היו"ר צחי הנגבי:>
אתם אתנו. בסדר גמור.

מי בעד ההמלצה בפני המועצה הציבורית? בואו נתאחד סביב זה. 

<קארין אלהרר:>
בעד.

<איתן כבל:>
דוד, תרים את היד. אתה טועה, זה לא לעניין.

<דוד ביטן:>
זה עניין עקרוני, לא קשור - - -

הצבעה

בעד – רוב

נגד – אין

ההמלצה התקבלה.

<היו"ר צחי הנגבי:>
תודה. כולנו בעד מלבד דוד ביטן. אפשר להגיד שזו המלצה של הוועדה. 

<אילן גילאון (מרצ):>
זו המילה האחרונה שלך בנושא של "נקדי".

<היו"ר צחי הנגבי:>
תודה.

<אתי בנדלר:>
אדוני, אבל האם מוסיפים את החיוב של המועצה לקבוע כללים בתוך שנה? כללי אתיקה בתוך שנה?

<היו"ר צחי הנגבי:>
לא, זה לא קשור.

<ישראל אייכלר (יהדות התורה):>
תוך שישה חודשים אני מציע.

<אתי בנדלר:>
למה לא? ירדנו לגמרי?

<היו"ר צחי הנגבי:>
זה קיים כבר. יש הסמכה ואין מועד. 

<אורן חזן:>
זה לא קיים. אין להם מועד, הם יכולים מתי שהם רוצים.

<היו"ר צחי הנגבי:>
זה לא קשור ל"נקדי".

<איתן כבל:>
חבר'ה, "נקדי" - לא דיברו עליו כל כך הרבה כמו היום.

<אורן חזן:>
מי מדבר על "נקדי"?

<היו"ר צחי הנגבי:>
אורן, אם אתה תגיד לי עכשיו את השם המלא של "נקדי", אני נותן לך 100,000 דולר - -

<ישראל אייכלר (יהדות התורה):>
נקדימון רוגל, למי שלא יודע.

<היו"ר צחי הנגבי:>
בגללך הוא הפסיד 100,000 דולר.

<ישראל אייכלר (יהדות התורה):>
אני לא מסכים, אני רוצה להוסיף עוד הסתייגות: עד שהמועצה תקבע, יש לנו רוב אומר.

<היו"ר צחי הנגבי:>
אני לא מבין, אתם נגדי? אין פה שמץ של משמעת, זה לא יאומן. 

סיימנו את סעיף 5 פיסקה 3. עכשיו 4, זה החשוב.

<מרב תורג'מן:>
יש פה הסתייגות: לאחרי סעיף קטן ו' – יש הסתייגות. יש פה הסתייגות לפני פסקה 4.

<אתי בנדלר:>
מה ההסתייגות?

<נחמן שי (המחנה הציוני):>
מה שנאמר: "המנכל הקבוע ייבחר על ידי ועדה שהוסמכה לכך ובאישור ועדת הכלכלה." 

<אתי בנדלר:>
אתם רציניים בזה, חבר הכנסת שי?

<איתן כבל:>
לא, לא. תוריד את "ועדת הכלכלה".

<נחמן שי (המחנה הציוני):>
הורדתי. לא צריך. ירד.

<אתי בנדלר:>
ירד.

<אילן גילאון (מרצ):>
עכשיו אנחנו ב-96(ב)?

<אתי בנדלר:>
עכשיו אנחנו נמצאים בסעיף 95 פסקה (4).

<היו"ר צחי הנגבי:>
יש הסתייגויות?

<רועי פולקמן:>
הסתייגות קצרה לסעיף הזה – בסוף "של התאגיד או של משרד התקשורת יתווסף: "ובפיקוח ואישור של נציבות שירות המדינה או על פי חוק חובת המכרזים".

<קריאות:>
לא, אמרנו בתיאום.

<אתי בנדלר:>
הכללים יקבעו בהתייעצות ובאישור.

<קארין אלהרר:>
אני מצטרפת להסתייגות הזאת "באישור".

<איתן כבל:>
רוצים הצבעה שמית.

<היו"ר צחי הנגבי:>
רבותי, מי בעד ההסתייגות?

<איתן כבל:>
צחי, אני רוצה שמית.

<היו"ר צחי הנגבי:>
למה?

<איתן כבל:>
אני רוצה. סתם, בא לי.

<היו"ר צחי הנגבי:>
יש דבר כזה בוועדה?

<קארין אלהרר:>
כן, כן. בעד.

<היו"ר צחי הנגבי:>
אני דורש הצבעה חשאית בקלפיות. הפסקה עד שישימו קלפיות. אוקי שמי. אחד, אחד, תקראי.

<אתי בנדלר:>
מה שמצביעים כרגע זה על ההצעה של חבר הכנסת פולקמן, שקריאת הכללים תעשה באישור נציב שירות המדינה ולא בהתייעצות.

<קריאה:>
אנחנו אמרנו "בהתייעצות".

<רועי פולקמן:>
הכללים, לא המינויים. ואם זה - - - שזה יהיה רק למנהלים. אני מסייג את זה.

<קארין אלהרר:>
אתי, וסיעת "יש עתיד" מצטרפים.

<היו"ר צחי הנגבי:>
מה עמדת הממשלה?

<רועי פולקמן:>
אפשר להחריג את זה רק למנהלים.

<יואב קיש (הליכוד):>
איך שישה חודשים להקים תאגיד? אין לך חודש לשרוף, על מה אתה מדבר?

<היו"ר צחי הנגבי:>
בבקשה, אנחנו בהצבעה. מומו, בא נתקדם.

<עידית חנוכה:>
הצבעה שמית:

צחי הנגבי – נגד

דוד ביטן – נגד

אברהם נגוסה – נגד

יואב קיש – נגד

אורן חזן – נגד

רועי פולקמן – בעד

ינון מגל – נגד

ישראל אייכלר – נגד

יצחק וקנין – נגד

נחמן שי
 – בעד

איתן כבל (במקום חבר הכנסת יונה) – בעד

קארין אלהרר – בעד

באסל גטאס – אינו נוכח

רוברט אילטוב – נגד

אילן גילאון – בעד

<קארין אלהרר:>
אילטוב, מה נגד?

<איתן כבל:>
יש להם הוראה למתוח את החבל ולחזור.

<קריאה:>
זה עבר?

<היו"ר צחי הנגבי:>
רבותי, המסקנות הן ככה: הקואליציה קורסת והאופוזיציה מתפוררת. בואו נמשיך.

<אתי בנדלר:>
אז זה התקבל או לא התקבל, לא הבנתי.

<היו"ר צחי הנגבי:>
לא. 

<אתי בנדלר:>
חבר הכנסת פולקמן, אתה רוצה הסתייגות? 

<רועי פולקמן:>
כן.

<אתי בנדלר:>
אוקי. הסתייגות.

<קארין אלהרר:>
גם אני בהסתייגות, אתי.

<אתי בנדלר:>
יש עוד מסתייגים?

<איתן כבל:>
ניצחנו, צחי?

<אורן אסף חזן (הליכוד):>
אני גם רוצה הסתייגות: אני רוצה שהממונה הכללי הזמני לא יוכל להתמנות לממונה כללי קבוע.

<קארין אלהרר:>
המנכ"ל?

<אורן אסף חזן (הליכוד):>
כן.

<איתן כבל:>
תעשה לי טובה, הוא צופה בדיון.

<היו"ר צחי הנגבי:>
בואו נתקדם, חבר'ה.

<אילן גילאון (מרצ):>
סליחה, איזה הסתייגות. אתי, אני רוצה להיכנס ואני לא מצליח, יש לי בעיה של דיסלקציה, לא יכול. תעזרי לי. באיזה סעיף אתם?

<אתי בנדלר:>
סעיף (ח1) פסקה (1): הממשלה הציעה להוסיף בסיפא שהכללים יקבעו בהתייעצות עם נציב שירות המדינה. ההסתייגות שלא התקבלה, ההצעה של חבר הכנסת פולקמן מסיעת "יש עתיד" שלא התקבלה. ההסתייגות תהיה שבמקום "התייעצות" יהיה "באישור".

<אילן גילאון (מרצ):>
אני תמכתי בזה כרגע, אני יודע. אני רוצה לדעת מתי אני יכול להביע את ההסתייגויות שלי.

<אתי בנדלר:>
לאיזה סעיף?

<אילן גילאון (מרצ):>
לסעיף (1) ב-95 - - 

<אתי בנדלר:>
עכשיו.

<אילן גילאון (מרצ):>
- - ו-(2),(3), יש (ו) ו-(ז).

<אתי בנדלר:>
(2),(3) כבר עברנו.

<קארין אלהרר:>
עברנו אילן, עברנו.

<אתי בנדלר:>
פסקה (1) בסעיף קטן (ח1)?

<אילן גילאון (מרצ):>
כן, (ח1).

<היו"ר צחי הנגבי:>
בבקשה, מה ההסתייגויות?

<אילן גילאון (מרצ):>
בסיפא יבוא: המנהל הכללי הזמני יחל את גיוס העובדים עם עובדי "רשות השידור", ולא יסגור את מצבת כוח האדם עד שלא ימצא פתרון הולם לכל עובדי "רשות השידור". לכל אחד מהעובדים - - - אתה מבין...

<היו"ר צחי הנגבי:>
מי בעד ההסתייגות של אילן גילאון?

<איתן כבל:>
אני לא הבנתי אבל אני בעד.

<אתי בנדלר:>
סליחה, אני לא יכולה לנסח הסתייגות שכזאת. היא לא נכונה משום המנהל הזמני לא ממונה על עובדי "רשות השידור". הוא יכול להציע לעובדי "רשות השידור" להתקבל כעובדים לצורך השלמת התהליך החדש - - -

<אילן גילאון (מרצ):>
הבנתי למה לא. אז מי כן?

<אתי בנדלר:>
המפרק. 

<אילן גילאון (מרצ):>
אתי, יותר קל להגיד שצריך לשנות את המפרק מאשר זה - - - אני לא הבנתי.

<אתי בנדלר:>
מה אתה רוצה שהמפרק יעשה? אני לא מבינה.

<אילן גילאון (מרצ):>
בדיוק מה שקראתי כאן, אני אקרא לך שוב.

<היו"ר צחי הנגבי:>
תקריא את זה עוד פעם רק תגיד "המפרק" איפה שכתוב...

<אתי בנדלר:>
לא, אי אפשר. מה שהוא מציע זה ש-400 העובדים יהיו מבין עובדי "רשות השידור", אוקי? אבל מה הלאה? לדאוג להם בגדר עובדי "רשות השידור" שמה?

<אילן גילאון (מרצ):>
אני מקריא את הסעיף מהתחלה ועד הסוף. נא לשנות את השם "המפרק" במקום מה שאת אומרת.

<אתי בנדלר:>
לא, זה לא מספיק.

<היו"ר צחי הנגבי:>
כשכתוב "אילן גילאון" תגיד "המפרק".

<אילן גילאון (מרצ):>
"המפרק", זה מה שאת רוצה - -

<אתי בנדלר:>
לא, זה לא מה שאני רוצה. אני רוצה להבהיר שוב את דבריי: יש מפרק, שהוא מפעיל את עובדי "רשות השידור", וניתן לו עכשיו גם לעשות פיטורי צמצום וייעול. - - 

<אילן גילאון (מרצ):>
טוב סליחה, הורדתי. בסדר, תודה. אני לא מצליח לשמוע, - - 

<אתי בנדלר:>
אני מוכנה לנסות שוב להסביר.

<אילן גילאון (מרצ):>
- - לא מצליח להתרכז בכלום. ואת, במקום לייעץ משפטית, את מנסה פה לטמון פחים ולהתחכם, ובזה נגמר הסיפור.

<קריאות:>
לא, זה לא יפה. זה לא יפה.

<אתי בנדלר:>
אני מנסה להסביר לך - - 

<אורן חזן:>
אילן, זה לא יפה לפגוע באתיקה של אתי.

<אילן גילאון (מרצ):>
ידעתי ש - - - אני מצטער.

<אתי בנדלר:>

גם אני. גם אני מצטערת. אתה לא נתת לי הזדמנות אפילו להסביר לך מה הכשל בהצעה שלך. אחרי שמבינים מה הבעייתיות בהצעה שלך, אפשר אולי לחשוב על משהו חדש לפני שמטיחים האשמות. אז אם אתה רוצה לשמוע, אני מוכנה להסביר לך.

<היו"ר צחי הנגבי:>
בבקשה, תסבירי.

<אילן גילאון (מרצ):>
אם אתה יכולה להסביר לי איך אני יכול להשיג את המטרה של מה שביקשתי בניסוח משפטי שאת מבקשת - זה יהיה הפתרון האידיאלי.

<אתי בנדלר:>
מה שאתה מציע זה קודם כל, שכל 400 העובדים שמותר למנהל הזמני לגייס, יבואו מקרב "רשות השידור". זו הצעה א' שאפשר לנסח אותה. הצעה ב' אומרת, בניסוח שלך, שהוא לא יסגור את מצבת כוח האדם, מותר לו לגייס עד 400 עובדים עד שלא יימצא פתרון הולם לכל עובדי "רשות השידור". לכל אחד מהעובדים יימצא מקור עבודה ו/או הסכם פרישה ראוי, המקובל על העובדים וועד העובדים. זה בכלל לא בתחום אחריותו של המנהל הזמני. המנהל הזמני התקבל לצורך הכנת ההיערכות של תאגיד השידור החדש, ולצורך זה ניתן לו עכשיו לגייס עד 400 עובדים. אתה מבקש שהם יבואו מקרב עובדי "רשות השידור" – את זה אין בעיה לנסח אבל מה עם כל 1,100 העובדים האחרים של "רשות השידור"?

<אילן גילאון (מרצ):>
אני שואל בתחום של מי זה?

<אתי בנדלר:>
בתחום סמכותו, לדעתי, של תיקון החוק, שאומר, בסופו של דבר, שלא ניתן יהיה לפטר את עובדי "רשות השידור". זה מה שאתה מציע. זה שינוי של החוק במקום אחר. החוק היום קובע שביום התחילה - -

<אילן גילאון (מרצ):>
אבל אנחנו עוסקים בתיקון לחוק, לא?

<אתי בנדלר:>
מה שאתה קובע זה שביום התחילה, בעצם, תחדל עבודתם של עובדי "רשות השידור" למעט אלה שעוברים לתאגיד השידור החדש. ואתה בא ואומר: לא, לא תחדל עבודתם. אז מה יקרה? אבל אין יותר רשות שידור. אתה מציע שינוי קונספט אבל בלי כלים לממש את זה.

<אילן גילאון (מרצ):>
בסדר, אני הבנתי את מה שאת אומרת - -

<אתי בנדלר:>
מה שאפשר לעשות זה לכתוב את ההסתייגות שלך, שכל העובדים שהוא יקבל, עד 400 עובדים, יהיו מקרב עובדי "רשות השידור".

<אילן גילאון (מרצ):>
בסדר, אני אציע את זה ב-25%. בסדר.

<היו"ר צחי הנגבי:>
ב-25%.

<אתי בנדלר:>
אז לא כרגע?

<היו"ר צחי הנגבי:>
כרגע הוא יורד מההסתייגות.

<דוד ביטן (הליכוד):>
אילן, סיכמנו שזה יהיה במשא ומתן מול ההסתדרות. יכול להיות שהם יתקנו את זה מעל 25%.

<אילן גילאון (מרצ):>
בסדר, אני אציע את זה - - -

<היו"ר צחי הנגבי:>
יש הסתייגויות נוספות לסעיף הזה? לא. 

נעלה את הצעת הממשלה לסעיף 5(4), שזה כולל: 5(4) - (ח1) (1) (2) (3) (4) ו-(5).

<מרב תורג'מן:>
רגע, שניה. - - - 

<היו"ר צחי הנגבי:>
אז זה מה ששאלתי. גטאס איננו.

<אתי בנדלר:>
אני מזכירה, אם אתה רוצה להעלות גם את פיסקה (2), אז בסיפא שלה הצעתי וקיבלו את זה, שקבלת עובדים לפי פיסקה (2) תהיה לפי הכללים שפרסם המנכ"ל בהתאם להוראות פסקה (1). בפסקה (4) תהיה התוספת: "אין בהוראות סעיף קטן כדי לגרוע מהאמור בסעיף 96, ובכלל זה קבלת עובדי "רשות השידור" או הטלוויזיה הלימודית לתאגיד השידור הישראלי ללא מכרז". - -

<היו"ר צחי הנגבי:>
זה מה שדוד הציע.

<אתי בנדלר:>
- - ופסקה (5) נמחקת.

<היו"ר צחי הנגבי:>
נכון. מי בעד הצעת - - 

<נחמן שי (המחנה הציוני):>
אנחנו רוצים להקטין את מספר העובדים שיוכלו לגייס בהתחלה ל-50.

<קריאה:>
ל-450.

<היו"ר צחי הנגבי:>
מי בעד ההסתייגות של חבר הכנסת - - 

אנחנו בהצבעה.

<קארין אלהרר (יש עתיד):>
רגע, רגע. אני וכל סיעת "יש עתיד" מצטרפים להסתייגות.

<היו"ר צחי הנגבי:>
מי בעד ההסתייגות? מי נגד?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
לא התקבלה. תודה.

עכשיו אני מציע להצבעה את הצעת הממשלה לכל הסעיף. מי בעד?

<דוד ביטן (הליכוד):>
עם התיקונים שאמרנו.

<אתי בנדלר:>
כן.

<אורן אסף חזן (הליכוד):>
רגע, הוספת את המילה "הזמני" שם?

<היו"ר צחי הנגבי:>
כן. מי נגד?

הצבעה

בעד – רוב

נגד – מיעוט

ההצעה התקבלה. 

<היו"ר צחי הנגבי:>
תודה, התקבל. אנחנו ממשיכים לתיקון סעיף 96, יש הסתייגויות? אין.

מי בעד הצעת סעיף 6, הצעת הממשלה?

הצבעה

בעד – רוב

נגד – מיעוט

הסעיף התקבל.

<היו"ר צחי הנגבי:>
תודה. הסעיף אושר.

סעיף 7, תיקון 97, יש הסתייגויות? כהצעת הממשלה, סעיף 97, מי בעד?

<דוד ביטן (הליכוד):>
אמרנו שנבטל אותו לגמרי, לא?

<היו"ר צחי הנגבי:>
לא, זה אחר.

<דנה נויפלד:>
לא, 9 הולכים לבטל.

<היו"ר צחי הנגבי:>
מי בעד סעיף 7 כהצעת הממשלה? אורן, אתה אתנו?

<אורן אסף חזן (הליכוד):>
תמיד אני אתכם.

הצבעה

בעד – רוב

נגד – מיעוט

הסעיף התקבל.

<קארין אלהרר (יש עתיד):>
אני בעד.

<היו"ר צחי הנגבי:>
יופי, כל הכבוד. עבר ברוב הגדול ביותר.

סעיף 8 – סעיף האגרה. לגבי סעיף 8 ובכלל: ההסתייגויות של חברי "הסיעה המשותפת" לא מועלות להצבעה כי הם לא פה. זה לפרוטוקול. יש להם הסתייגויות מספיק הסתייגויות שלא הצביעו עליהן. סעיף 8, יש הסתייגויות? נחמן.

<נחמן שי (המחנה הציוני):>
בסוף הסעיף אנחנו מציעים שיבוא: "התקציב הנדרש לתפעול הרשות הזמנית עד להקמת הרשות החדשה ימומן במלואו על ידי המדינה."

<היו"ר צחי הנגבי:>
מי בעד ההסתייגות של "המחנה הציוני"?

<קארין אלהרר (יש עתיד):>
אני מבעד ומצטרפת להסתייגות.

<היו"ר צחי הנגבי:>
תודה.

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
ההסתייגות לא התקבלה.

<ישראל אייכלר (יהדות התורה):>
יש לי הסתייגות: שתבוטל אגרת הרדיו, לא רק הטלוויזיה.

<קריאה:>
עזוב נו, באמת.

<קריאה:>
זה נושא חדש בכלל.

<ישראל אייכלר (יהדות התורה):>
אם הרדיו הוא אחזקה פרטית של קבוצה מסוימת, אני לא מוכן לשלם אגרת רדיו.

<דוד ביטן (הליכוד):>
זה לא קשור לחוק.

<היו"ר צחי הנגבי:>
רבותי, אנחנו מצביעים על ההצעה כהצעת הממשלה. סעיף 8. כל הנושא של "נקדי". טעיתי, סליחה. תעמיד את זה להצבעה ותראה שיש לך רוב.

רבותי, סעיף 8 על האגרה, כהצעת הממשלה. מי בעד?

<דוד ביטן (הליכוד):>
מה, אתם לא רוצים לבטל את האגרה? האופוזיציה?

<קריאות:>
- - -

<אורן אסף חזן (הליכוד):>
אני רוצה שמית. שמית. לא מוותר.

<נחמן שי (המחנה הציוני):>
יש פה הערה חשובה של היועצת המשפטית, שאני מציע להאזין לה: היא אומרת שאנחנו יורים ברגלים של עצמנו אם אנחנו דורשים שהתקציב הנדרש להפעלת הרשות הזמנית, עד להקמת רשות - - ימומן במלואו על ידי המדינה.

<קריאה:>
זה נכון. 

<אתי בנדלר:>
ההסתייגות הקודמת שהתבקשנו לרשום, משום שלדעתי זו הפרשנות החד-משמעית של סעיף 13 בנוסחו הקיים, והיא - - -

<קארין אלהרר (יש עתיד):>
אוקי, מורידה.

<קריאה:>
צודקת.

<היו"ר צחי הנגבי:>
אני חוזר לסעיף 8, על האגרה - -

<אורן אסף חזן (הליכוד):>
שמית.

<היו"ר צחי הנגבי:>
לא שמית. 

<קריאות:>
אורן, חאלס.

<היו"ר צחי הנגבי:>
אורן, מי נגד?

הצבעה

בעד – רוב

נגד – מיעוט

הסעיף התקבל.

<היו"ר צחי הנגבי:>
חבר'ה, סעיף 8 נפל כי אף אחד מכם לא הצביע והוא הצביע נגד אז האגרה חזרה. אתם לא הצבעתם בעד, הוא הצביע נגד. אתה עכשיו אחראי על כל האגרה החדשה. 

<ישראל אייכלר (יהדות התורה):>
אני לא מבין באמת.

<היו"ר צחי הנגבי:>
לפרוטוקול – זאת היתה בדיחה. מתקדמים. הסעיף אושר, כולם הצביעו קודם.

<אורן אסף חזן (הליכוד):>
כולם בעד? אילן הצביע נגד?

<היו"ר צחי הנגבי:>
אילן נגד. 

אנחנו עוברים לסעיף 9 – נמחק. לא צריכים להצביע עליו.

סעיף 10 – תיקון סעיף 103, יש הסתייגויות?

<נחמן שי (המחנה הציוני):>
טוב, זה מסורת. במקום סעיף 9 לתיקון - - - בחוק העיקרי יבוא בסיפא: ומונה יושב ראש המועצה.

<היו"ר צחי הנגבי:>
מי בעד ההסתייגות של נחמן שי?

הצבעה

בעד – מיעוט

נגד – אין

ההסתייגות לא התקבלה. 

<היו"ר צחי הנגבי:>
תודה. 

<אתי בנדלר:>
אנחנו רצים מהר מדי, לא ראיתי את ההסתייגות, אני לא מבינה מה כתוב בהסתייגות, אני מצטערת. סעיף 10, אתם מוכנים להסביר את ההסתייגות שלכם כי אני לא מצליחה להבין אותה?

<היו"ר צחי הנגבי:>
אני מבקש להגיד לכם שההצבעה, ועדת הכנסת אין לה אישור לכינוס על הרביזיות בעוד חצי שעה. 

<דוד ביטן (הליכוד):>
איזה רביזיות? רביזיות אתה דן, לא אני. אני דן רק בדברים - -

<היו"ר צחי הנגבי:>
אוקי. הצבעה על הרביזיות תהיה עוד חצי שעה מעכשיו.

<ינון מגל (הבית היהודי):>
ב-17:15?

<היו"ר צחי הנגבי:>
הרביזיה ב-17:30.

<ינון מגל (הבית היהודי):>
לא, לא.

<היו"ר צחי הנגבי:>
את הוועדה שלך תעשה עוד חצי שעה פה, בחדר.

<דוד ביטן (הליכוד):>
אני רוצה להסביר: אנחנו אמרנו שוועדת הכנסת היא חמש דקות אחרי סיום הוועדה הזאת, אבל אני יכול לעשות את זה בין הסיום לבין הרביזיה?

<היו"ר צחי הנגבי:>
אבל אני צריך לעשות הפסקה להצבעה...

<דוד ביטן (הליכוד):>
כן, ודאי.

<ינון מגל (הבית היהודי):>
אי אפשר לעשות את הרביזיה ב-17:15? יש עכשיו חצי שעה.

<היו"ר צחי הנגבי:>
צריכים להודיע חצי שעה - - -

<אתי בנדלר:>
זה ההחלטות של ועדת הכנסת.

<איתן כבל (יו"ר ועדת הכלכלה):>
אתה לא יכול לכנס את הוועדה לפני שאנחנו מחליטים על מה.

<דוד ביטן (הליכוד):>
למה אני לא יכול? זה מותנה ב - -

<איתן כבל (יו"ר ועדת הכלכלה):>
לא, לא. אז אתה עושה פעמיים רביזיה אחר כך.

<קריאות:>
חבר'ה, יאללה. אדוני היושב ראש - -

<דוד ביטן (הליכוד):>
אני רוצה לחסוך חצי שעה פשוט.

<אתי בנדלר:>
· - -

<דוד ביטן (הליכוד):>
אני מדבר על ועדת הכנסת.

<אתי בנדלר:>
רק פטור מהנחה?

<קריאה:>
רק פטור מהנחה.

<דוד ביטן (הליכוד):>
אני אומר: בתנאי שהרביזיה תדחה. למה לא?

<איתן כבל (יו"ר ועדת הכלכלה):>
אני אענה לך - - -

<ינון מגל (הבית היהודי):>
בואו נמשיך.

<היו"ר צחי הנגבי:>
כאן הרביזיה היא ב-17:30. סעיף 103 - -

<אתי בנדלר:>
על ההסתייגות של נחמן שי – ההסתייגות שלו זה שהסעיף יימחק.

<אורן אסף חזן (הליכוד):>
נגד.

<היו"ר צחי הנגבי:>
רגע, מי בעד ההסתייגות של נחמן?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה. ההסתייגות לא התקבלה. 

מי בעד הצעת הממשלה לסעיף 103?

הצבעה

בעד – רוב

נגד – מיעוט

הסעיף התקבל.

<היו"ר צחי הנגבי:>
הסעיף הבא הוא 106 – אין הסתייגויות.

<דנה נויפלד:>
יש הסתייגויות.

<היו"ר צחי הנגבי:>
שלי מי? אתה רוצה להציג אותה או שנצביע עליה?

<אילן גילאון (מרצ):>
בסעיף קטן (1): ובשום אופן המפרק לא יפטר עובדים כאמצעי התייעלות.

<היו"ר צחי הנגבי:>
מי בעד ההסתייגות?

<ינון מגל (הבית היהודי):>
לא לפטר עובדים כאמצעי התייעלות? זאת אומרת, - -

<קריאות:>
- - -

<דנה נויפלד:>
ינון, 6א?

<אתי בנדלר:>
- - -

<דנה נויפלד:>
במקום הסיפא שמתחילה ב - - - שאתם מוחקים שם? אז להוסיף: ובשום אופן שהמפרק לא יפטר עובדים כאמצעי התייעלות.

<אתי בנדלר:>
לא, ובלבד שהמפרק לא יפטר עובדים כאמצעי... אז זה מה שכתוב. אתם רוצים להשאיר את הנוסח הקיים? זה מה שאתם רוצים.

<אילן גילאון (מרצ):>
או לבטל או להשאיר את הנוסח הקיים.

<אתי בנדלר:>
למחוק את הסעיף המוצע על ידי הממשלה.

<היו"ר צחי הנגבי:>
ההסתייגות היא למחוק את התיקון שהממשלה הציעה. מי בעד ההסתייגות של חבר הכנסת גילאון? מי נגד? 

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה. ההסתייגות נדחתה. מי בעד הצעת הממשלה לתיקון סעיף 106? מי נגד?

הצבעה

בעד – רוב

נגד – אין

נמנעים – 1

 הסעיף התקבל.

<היו"ר צחי הנגבי:>
אף אחד לא נגד. התקבל.

<רוברט אילטוב (ישראל ביתנו):>
אני נמנע.

<היו"ר צחי הנגבי:>
תיקון סעיף 113, יש הסתייגויות? 

<אורן אסף חזן (הליכוד):>
אמרנו לבטל.

<אתי בנדלר:>
לא, רגע. אני רוצה להסביר לכם: תרשו לי להזכיר לכם שמה שמוצע בפיסקה 3 – בסופה יבוא: לעניין זה לא יראו בצמצום מספר העובדים לכשעצמו כפגיעה בשידורים, וכל השאר - - -

<קריאות:>
אוקי. 

<היו"ר צחי הנגבי:>
אז פה אתם גם בעד.

<קארין אלהרר:>
בעד, בעד.

<היו"ר צחי הנגבי:>
אז בואו נתאחד כולנו סביב הסיפא.

הצבעה

בעד – רוב

נגד – אין

הסעיף התקבל.

<היו"ר צחי הנגבי:>
הסעיף התקבל פה אחד.

<אתי בנדלר:>
רגע, מדובר רק על סעיף קטן (א) בפסקה (1). אחר כך יש סעיף קטן (ב), לא היו הסתייגויות.

<קריאה:>
לא, לא, (ב) כן.

<אורן אסף חזן (הליכוד):>
הוא מתבטל גם. לבטל אותו גם.

<אתי בנדלר:>
לא למה? "אין בהוראות סעיף קטן זה כדי לאפשר התערבות בתוכן שידוריה של הרשות." ברשותכם, כדי להבהיר - -

<היו"ר צחי הנגבי:>
זה על התוכן.

<אלידור בליטנר:>
רגע, זה סעיף שמאד חשוב לנו.

<אתי בנדלר:>
ברשותכם, כדי להבהיר: בסעיף 113, בסעיף קטן (ב), יש לך (א) שבתוכו יש מספר תיקונים בפסקה (3) – (1). מה שיבוא בסיפא, בתוספת של סעיף קטן (א) ו-(ב). הם נמחקים. אחר כך יש פסקה (ב).

<דוד ביטן (הליכוד):>
לא ראיתי. 

<אתי בנדלר:>
עכשיו עוברים לפסקה (ב) – אחרי פסקה (3) יבוא (4). על זה אני מניחה שאין הסתייגויות?

<ישראל אייכלר (יהדות התורה):>
יש הסתייגות. אין בהוראות סעיף קטן זה כדי לאפשר התערבות בתוכן שידוריה של הרשות? אפשר להביע הסתייגות על ה"אין בהוראות סעיף קטן זה כדי לאפשר התערבות בתוכן שידוריה של הרשות", נכון? אני יכול להוסיף? 

<היו"ר צחי הנגבי:>
כן.

<ישראל אייכלר (יהדות התורה):>
אז אני רוצה שיוסיף: אך יש להימנע מחד-צדדיות, ממשפט קדום, מהבעת דעה אישית, מחלוקת ציונים, מהדבקת תגים, מהעלמת עובדות או מהתאמתן באורח סלקטיבי, שלא לפי הערכיות החדשותית שלהן. אני רוצה שההסתייגות הזאת תאושר.

<היו"ר צחי הנגבי:>
מי בעד ההסתייגות של חבר הכנסת אייכלר?

<אורן אסף חזן (הליכוד):>
אני בעד ההסתייגות.

<ישראל אייכלר (יהדות התורה):>
תרימו, תרימו. בעד ההסתייגות, מה יש? אופיר

<אתי בנדלר:>
זה מדבר על התערבות של שר - - - בשביל לקבוע את מימון האוצר.

<היו"ר צחי הנגבי:>
הוא דיבר על הדעות הקדומות של האוצר. מי נגד ההסתייגות?

הצבעה

בעד – מיעוט

נגד – רוב

ההסתייגות לא התקבלה.

<היו"ר צחי הנגבי:>
תודה. 

<ישראל אייכלר (יהדות התורה):>
אז אתם רוצים את "מסמך נקדי" או לא רוצים?

<היו"ר צחי הנגבי:>
אם תרצה, תציג את זה במליאה.

רבותי, אני מצביע בעד עמדת הממשלה. מי בעד? מי נגד? על (ב) בלבד.

הצבעה

בעד – רוב

נגד – מיעוט

עמדת הממשלה התקבלה. 

<היו"ר צחי הנגבי:>
תודה. עבר. 

רבותי, הגענו לרגע הגורלי – סעיף (2). בואו נשמע את הטקסט.

<אתי בנדלר:>
אני מסבירה מה השינויים: הנוסח יהיה: "על אף האמור בסעיפים קטנים (א) ו-(ב), לא תעביר המדינה למפרק את הסכום הנדרש למימון יתרת ההוצאות אלא אם כן נחתמו לא יאוחר מיום 1 בדצמבר 2015 החוזים לפינוי מתחם "רשות השידור" בתל אביב." זה הכל. כמובן אני אנסח את זה קצת יותר טוב.

<היו"ר צחי הנגבי:>
יש הסתייגויות?

<יואב קיש (הליכוד):>
יש פה בעיה בניסוח. לא ישולם אם לא יחתמו. 

<איתן כבל:>
היא הבינה שהיא צריכה לשפר.

<אתי בנדלר:>
אני מבטיחה לשפר את הנוסח.

<שלמה פילבר:>
בסעיף הזה רק צריך לקחת בחשבון דבר אחד: כשהממשלה הגישה את החוק, האוצר אז קבע שהסעיפים האלה יהיו בפנים, ונקבע בהחלטת הממשלה שזה תנאי להעברת החוק. זה אומר שכרגע ההחלטות שלנו פה כפופות לזה שאנחנו לחזור לממשלה ולהוריד את הסעיף.

<עופר מרגלית:>
ועוד נקודה, רק לחדד: המסגרת - -

<אתי בנדלר:>
מה זאת אומר, סליחה, אדוני המנכ"ל? מתי אתם תקבלו את ההחלטה? אני צריכה להכין את הנוסח ולהניח אותו. הכוונה היתה שאני אניח את זה ביום 2 בספטמבר.

<השר אופיר אקוניס:>
לא, את תניחי ב-2 בספטמבר. מקסימום נעשה משאל טלפוני בממשלה.

<אתי בנדלר:>
אבל אם אני לא שומעת דבר, אני יוצאת מהנחה שזה אושר.

<השר אופיר אקוניס:>
בוודאי. שהשינוי מאושר.

<קארין אלהרר (יש עתיד):>
רגע, לעופר יש הערה.

<עופר מרגלית:>
כשהממשלה קיבלה את ההחלטה על הצעת החוק, המסגרת התקציבית היתה מסוימת כי היא לקחה בחשבון את הסעיפים האלה, שכרגע הוצאו. הסעיפים האלה, ככל שבאמת תהיה הסכמה עם ההסתדרות, תהיה פרישה מרצון – אין בהם צורך, והכל על הכיפק. במידה ולא, תיווצר בעיה תקציבית לדבר הזה ולכן, אנחנו צריכים לחזור ולקבל את האישור ולקבל הנחיה של הממשלה בנושא.

<השר אופיר אקוניס:>
אבל לא לפני ה-2 בספטמבר בכל מקרה. רק אחרי סיום המשא ומתן.

<עופר מרגלית:>
בגלל זה אנחנו רוצים כן לעשות הסתייגות בנושא הזה. 

<השר אופיר אקוניס:>
לכן אני אומר גם ליועצת המשפטית - - 

<עופר מרגלית:>
אדוני היושב ראש, חייבים לכנס את זה בסוף כי אם הדבר הזה - - - אין גיבוי תקציבי למה שאנחנו עושים פה.

<היו"ר צחי הנגבי:>
מאה אחוז. עכשיו, יש הסתייגויות לסעיף האחרון?

<רועי פולקמן (כולנו):>
אדוני היושב ראש, השאלה אם זה צריך להופיע כהסתייגות כדי שעד יום לפני תהיה החלטה על העניין הזה, אחרת זה לא עובר.

<השר אופיר אקוניס:>
לא, לא. מה פתאום.

<היו"ר צחי הנגבי:>
זה בסדר. אנחנו, מבחינתנו, מאשרים את זה.

<דוד ביטן:>
· - -

<השר אופיר אקוניס:>
אתה מוריד את זה מהחוק. אתה לא מתחייב ולא כלום.

<היו"ר צחי הנגבי:>
אני מעלה להצבעה את הסעיף האחרון כעמדת הממשלה כפי שקראה היועצת המשפטית. אין הסתייגויות. מי בעד?

הצבעה

בעד – רוב

נגד – מיעוט

הסעיף התקבל.

<היו"ר צחי הנגבי:>
תודה. עבר פה אחד מלבד אילן גילאון. 

אני מודה לכולם. בדיוק בעוד חצי שעה, ב-17:30, אנחנו נעשה רביזיה.

<רועי פולקמן (כולנו):>
רגע, רגע. היה עוד סעיף שאמרנו שנקבל אותו כהחלטה של הוועדה. אמרנו: על הכנ"ר לפעול ולעמוד בכל ההסכמים וההתחייבויות לספקים, ובפרט - - 

<דוד ביטן:>
אם האוצר יביא לו כסף.

<קריאה:>
נכון, נכון.

<היו"ר צחי הנגבי:>
תקריא את זה.

<רועי פולקמן:>
אני אקריא: "הוועדה ממליצה בפני הכנ"ר שעליו לעמוד בכל ההסכמים וההתחייבויות לספקים בכלל, ובפרט לארגוני היוצרים."

<היו"ר צחי הנגבי:>
בסדר גמור.

<אתי בנדלר:>
רק להפנות את תשומת לבך שהכנ"ר הגיש בקשה לבית המשפט כי הוא טען שהוא רוצה לעמוד בהתחייבויות אבל האוצר לא מאפשר - - -

<רועי פולקמן (כולנו):>
אז אני אגיד שזה לא מאה אחוז מדויק במובן הזה שיש כל מיני ויכוחים על הסכומים, שזה יהיה בהודעת הוועדה.

<קריאות:>
לא, לא. זה לא נכון. 

<קריאה:>
חברת הכנסת פולקמן, אתה טועה בתכלית הטעות. כאן, פה. הכנ"ר וכל נציגיו - -

<רועי פולקמן (כולנו):>
אני לא טועה. אני פשוט יודע שזה לא נכון.

<בנצי פיגלסון:>
אז אתה יודע, העניין עומד ותלוי בבית המשפט. אנחנו הגשנו בקשה תקדימית נגד משרד האוצר, שיעביר את הכספים על מנת שנוכל לשלם את הכספים. אין יותר חזק מזה. אתם יכולים מפה לקרוא לאוצר להעביר כסף. לכנ"ר אין שום מקורות, סליחה. זה כאילו יש כסף פה למישהו.

<רועי פולקמן (כולנו):>
התשובה היא שיש לכנ"ר מקורות. זה פשוט לא נכון.

<בנצי פיגלסון:>
אתה לא יודע.

<היו"ר צחי הנגבי:>
רועי, תקריא את זה שוב.

<רועי פולקמן (כולנו):>
"הוועדה ממליצה לכנ"ר לעמוד בכל ההסכמים וההתחייבויות לספקים, ובפרט לארגוני היוצרים" - ואני מוסיף: במסגרת ההחלטות שיתקבלו.

<בנצי פיגלסון:>
אז אם אפשר להוסיף גם עוד בקשה: אני קורא למשרד האוצר להעביר את הכספים שהוא התחייב להעביר להם על פי חוק. 

<עופר מרגלית:>
למה אתה אומר את זה?

<היו"ר צחי הנגבי:>
מי בעד ההצעה של רועי פולקמן.

<איתן כבל (יו"ר ועדת הכלכלה):>
רגע, אבל שלא נקבל החלטה שהיא "אות מתה". מה זה? ללחוץ על ההוא שאין לו?

<בנצי פיגלסון:>
אם אתם לא תוסיפו את האוצר לסיפור הזה - - -

<איתן כבל (יו"ר ועדת הכלכלה):>
זה לא חלק מהחוק.

<בנצי פיגלסון:>
- - - אנחנו יכולים לסגור את הגירעון של המדינה, אדוני. תצביעו על זה גם. מאיפה יש לנו כסף? לא רק שלא קיבלנו תקן אחד על הפירוק הזה, אתם רוצים שנממן גם את ... זה לא הגיוני. באמת.

<היו"ר צחי הנגבי:>
הצבעה

בעד – רוב 

נגד – מיעוט

ההצעה התקבלה.

אנחנו המלצנו, תמצאו פתרונות. תודה, ההצעה התקבלה. 

הישיבה נעולה.

<הישיבה ננעלה בשעה 17:03.>

